༄༅། །བདེ་མཆོག་བཅུ་གསུམ་མ་དང་སྦྱར་བའི་རབ་གནས་ཤིན་ཏུ་རྒྱས་པ་རྒྱུད་ལུང་མན་ངག་གི་བང་མཛོད་ཅེས་བྱ་བ་བཞུགས་སོ། །

༄༅། །ཨོཾ་དེ་ལེགས་སུ་གྱུར་ཅིག རྣམ་འཛིན་རིགས་བརྒྱའི་ཁྱབ་བདག་རྡོ་རྗེ་འཆང༌། །རྣམ་གྲོལ་ལམ་བཟང་སྟོན་མཛད་བླ་མ་དང༌། །རྣམ་འདྲེན་རྒྱལ་དང་དེ་སྲས་ཚོགས་རྣམས་ལ། །རྣམ་ཀུན་མི་ཕྱེད་དད་བརྒྱས་ཕྱག་འཚལ་ནས། །རྣམ་པའི་ཆོས་ཅན་དངོས་སྣང་མ་ལུས་པ། །རྣམ་མེད་རིག་པའི་ངང་དུ་རོ་གཅིག་པས། །རྣམ་ཐར་གསུམ་གཟུགས་ཤེར་ཕྱིན་ཡུམ་གྱི་ཀློང༌། །རྣམ་མཁྱེན་ཡེ་ཤེས་གཟིགས་པ་མངའ་བའི་ངོར། །རྣམ་དབྱེར་མེད་ཕྱིར་བསྟིམ་བྱའི་ཡུལ་ལས་འདས། །རྣམ་པ་ཀུན་ལྡན་ནམ་མཁའ་ལྟ་བུ་ལ། །རྣམ་རིག་ཆོ་གའི་སྤྲོས་པ་མེད་མོད་ཀྱང༌། །རྣམ་བཅས་ཀུན་རྫོབ་ཚད་མའི་སྣང་ངོ་རུ། །རྣམ་འཕྲུལ་སྣ་ཚོགས་རྒྱལ་བའི་ཕྲིན་ལས་ཀྱིས། །རྣམ་དཀར་བསོད་ནམས་ཞིང་དུ་བཞག་པ་ཡི། །རྣམ་གསུམ་རྟེན་བཟང་རབ་ཏུ་གནས་བྱའི་ཕྱིར། །རྣམ་མང་རྒྱུད་ལུང་མན་ངག་དང་འབྲེལ་བའི། །རྣམ་དག་འཁྲུལ་བྲལ་ཆོ་གའི་ལག་ལེན་གྱི། །རྣམ་གཞག་གསལ་བའི་མེ་ལོང་འདི་སྦྱིན་གྱིས། །རྣམ་འབྱེད་ཆོས་སྤྱན་ཡངས་པར་འདོད་རྣམས་ཀྱིས། །རྣམ་དཔྱོད་བཞིན་རས་བྱི་དོར་འདིར་གྱིས་ཤིག །ཅེས་མཆོད་པར་བརྗོད་པ་དང་སྐབས་དོན་བསྡུས་པའི་ཁུངས་སྨོས་ཏེ་གཞན་ལ་བསྐུལ་བའི་ཚིག་སྔོན་དུ་བཏང་ནས། འདིར་གང་ཞིག་གླེང་བར་བྱ་ན། དཔལ་ནཱ་རོ་ལུགས་ཀྱི་བདེ་མཆོག་བཅུ་གསུམ་མ་དང་སྦྱར་བའི་རབ་གནས་ཤིན་ཏུ་རྒྱས་པའི་ལུགས་བཤད་པར་བྱ་སྟེ། དེ་ཡང་ཕུན་སུམ་ཚོགས་པ་ལྔའམ་བཟང་པོ་དྲུག་གྱི་སྒོ་ནས་རབ་ཏུ་གནས་པའི་བསྒྲུབ་གཞི་བཅའ་དགོས་པ་ལས། འདིར་གང་གིས་རབ་ཏུ་གནས་པར་བྱེད་པའི་རྡོ་རྗེ་སློབ་དཔོན་གྱི་མཚན་ཉིད། གང་ཞིག་རབ་ཏུ་གནས་པར་བྱ་བའི་རྟེན་དང་གནས་ཀྱི་ཁྱད་པ། གང་གི་ཚེ་རབ་ཏུ་གནས་པར་དགེ་བའི་དུས་ཚིགས་ཀྱི་སྦྱོར་བ། ཇི་ལྟར་རབ་ཏུ་གནས་པར་བྱ་བའི་ཆོ་གའི་ཚུལ་བཤད་པ་དང་བཞི་ལས། དང་པོ་ནི། རབ་གནས་རྒྱ་གཞུང་ལས། སློབ་དཔོན་དེ་ཉིད་བཅུ་ཤེས་ཤིང༌། །མཚན་ཉིད་ཀུན་དང་ཡང་དག་ལྡན། །སྔགས་དང་ཕྱག་རྒྱ་ཆོ་ག་ཤེས། །ལས་རྣམས་ཀུན་ལ་མཁས་པ་སྟེ། །དམ་སྡོམ་བྱང་ཆུབ་སེམས་འབྱོངས་པས། །ཞེས་དང༌། བླ་མ་ལྔ་བཅུ་པ་ལས། །བརྟན་ཞིང་དུལ་ལ་བློ་གྲོས་ལྡན། བཟོད་ལྡན་དྲང་ཞིང་གཡོ་སྒྱུ་མེད། །གསང་སྔགས་རྒྱུད་ཀྱི་སྦྱོར་བ་ཤེས། །དཀྱིལ་འཁོར་བྲི་བའི་ལས་ལ་མཁས། །དེ་ཉིད་བཅུ་ནི་ཡོངས་ཤེས་པ། །དེ་ནི་སློབ་དཔོན་ཡིན་པར་གསུངས། །ཞེས་སོ། །དེ་ཉིད་བཅུ་པོ་དེ་ལའང་ཕྱི་ནང་གསང་གསུམ་དུ་ཡོད་པ་སྟེ། རྡོ་རྗེ་སྙིང་པོ་རྒྱན་གྱི་རྒྱུད་ལས། །དཀྱིལ་འཁོར་ཏིང་འཛིན་ཕྱག་རྒྱ་དང༌། །སྟངས་སྟབས་འདུག་སྟངས་བཟླས་བརྗོད་དང༌། །སྦྱིན་སྲེག་མཆོད་པ་ལས་སྦྱོར་དང༌། །སླར་སྡུད་པ་ཡི་རྣམ་པ་ནི། །ཕྱི་ཡི་དེ་ཉིད་བཅུ་ཡིན་ནོ། །ཞེས་དང༌། ཕྱིའི་དེ་ཉིད་བཅུ་པོ་དེ་ཡང་གསང་སྔགས་ནང་རྒྱུད་དང་བསྟུན་པའི་དཀྱིལ་འཁོར་བྲི་བ་དང༌། ཏིང་འཛིན་སྒོམ་པ་ལ་སོགས་པ་རྣམས་ནི་ནང་གི་དེ་ཉིད་བཅུ་དང༌། ཕྱིར་བཟློག་གཉིས་ཀྱི་ཆོ་ག་དང༌། །གསང་དང་ཤེས་རབ་ཡེ་ཤེས་དང༌། །ཁ་སྦྱོར་འབྱེད་པའི་ཆོ་ག་དང༌། །གཏོར་མ་རྡོ་རྗེའི་བཟླས་པ་དང༌། །དྲག་ཤུལ་སྒྲུབ་པའི་ཆོ་ག་དང༌། །རབ་ཏུ་གནས་དང་དཀྱིལ་འཁོར་བསྒྲུབ། །གསང་བའི་དེ་ཉིད་བཅུ་ཡིན་ནོ། །ཞེས་སོ། །དེ་ཉིད་བཅུ་ལྡན་གྱི་སློབ་དཔོན་དེ་ཡང་གྲུབ་པ་བརྙེས་པའི་གང་ཟག་ཡིན་ན་མ་གཏོགས་སྡོམ་པའི་རྟེན་ཁྱད་པར་ཅན་དགོས་ཏེ། དུས་འཁོར་ལས། དེ་ཉིད་བཅུ་ལྡན་སློབ་དཔོན་ནི། །གསུམ་ལས་དགེ་སློང་མཆོག་ཡིན་འབྲིང༌། །དགེ་ཚུལ་ཞེས་བྱ་དེ་ལས་གཞན། །ཁྱིམ་ནང་གནས་པ་ཐ་མའོ། །ཞེས་སོ། །དེ་ཡང་གཙོ་བོ་བདེན་མཐོང་གི་གང་ཟག་དགོས་པ་སྟེ། བརྟག་གཉིས་ལས། རང་དོན་ལྷ་མཉམ་རྣལ་འབྱོར་པ། །རབ་མཐོང་སྔགས་ཀྱི་ཕ་རོལ་སོན། །ཞེས་པ་ལྟར། རབ་ཆོས་ཀྱི་བདེན་པ་མཐོང་བ། འབྲིང་བསྐྱེད་རྫོགས་ཀྱི་དྲོད་ཚད་ཐོབ་པ། ཐ་མའང་གསང་སྔགས་ཀྱི་ཕྱག་ལེན་མཁས་ཤིང་ལྟུང་བས་མ་གོས་པ་ཞིག་དགོས་པ་སྟེ། སྔ་འགྱུར་བཀའ་བརྒྱད་བསེ་སྒྲོམ་ལས། རབ་ཏུ་གནས་པའི་སློབ་དཔོན་ནི། །གང་ཟག་རབ་ཏུ་གྱུར་པ་ནི། །སྟོང་ཉིད་སྙིང་རྗེའི་དོན་རྟོགས་ཤིང༌། །བདེན་པ་མཐོང་བའི་གང་ཟག་གིས། །དགོངས་པ་གཏད་པ་ཙམ་གྱིས་ཀྱང༌། །རབ་ཏུ་གནས་པ་ཐེ་ཚོམ་མེད། །འབྲིང་གིས་བསྐྱེད་རྫོགས་ཟུང་འབྲེལ་ཞིང༌། །བསྙེན་སྒྲུབ་རྟགས་རྣམས་རྫོགས་པས་དང༌། །ཐ་མའང་དམ་སྡོམ་གཙང་མས་བྱ། །དེ་མིན་སློབ་དཔོན་བྱར་མི་རུང༌། །ཞེས་སོ། །དེ་ན་ཁོ་བའི་རབ་གནས་ཆོས་བཤད་དུའང་རབ་གནས་མཁན་པོ་གསང་སྔགས་ཀྱི་བདེན་པ་མཐོང་བ་སྣང་སེམས་བསྲེ་ནུས་པའི་གང་ཟག་མ་གཏོགས་མཚན་ཉིད་ཐེག་པའི་ལྟ་བས་ཀྱང་སྣང་སེམས་དབྱེར་མེད་ཀྱི་གནད་མི་གོ་བས་རབ་གནས་ཇི་བཞིན་པར་མི་འགྲུབ་པའི་ཁུངས་དང་བཅས་ཏེ་བརྗོད་པས། ད་ལྟའི་ཆེར་རློམ་འགའི་སྙན་ལམ་དུ་ཚེར་མ་བྲུག་པ་ལྟར་གྱུར་ཏེ། སྔོན་གནས་བརྟན་གྲགས་པ་སོགས་ཀྱིས་རྒྱལ་བའི་རིང་བསྲེལ་མཆོད་རྟེན་ལ་རབ་གནས་མཛད་འདུག་པའི་ཕྱིར་ཞེས་མུ་ཅོར་ཅལ་ཅོལ་དུ་སྒྲོག་པར་མཛད་མོད་ཀྱི། དེ་ནི་ཐོས་ཆུང་མདོ་སྔགས་ཀྱི་དགོངས་པ་ཕྱོགས་ཙམ་ཡང་མ་མཐོང་བའི་རྟགས་མཚན་གསལ་བར་མངོན་ཏེ། གང་ཡིན་ཟེར་ན། སྤྱིར་ཉན་ཐོས་ཀྱི་ལུགས་ལ་རབ་གནས་ཀྱི་ཐ་སྙད་བཤད་པ་ནི། བཀྲ་ཤིས་པའི་གསོ་སྦྱོང་དང་ཤིས་བརྗོད་ཀྱི་ཚིགས་སུ་བཅད་པ་འདོན་པ་དང་མཆོད་བསྟོད་ཀྱི་མངའ་དབུལ་ཙམ་ལ་རབ་གནས་ཀྱི་ཐ་སྙད་བཏགས་པ་ལ་དགོངས་ཏེ། ཀུན་མཁྱེན་པད་དཀར་ཞབས་ཀྱིས་རབ་གནས་ཡན་ལག་བཞི་པའི་འགོར་ཉན་ཐོས་ཀྱི་ལུགས་ལའང་རབ་གནས་ཀྱི་ཆོ་ག་ཡོད་ཅེས་གསུང་པ་མ་གཏོགས་ཉན་ཐོས་ཀྱི་ལྟ་བས་རབ་གནས་གྲུབ་པའི་ཁུངས་མ་གསུང་ཏེ། བླ་མེད་རྒྱུད་ལུང་དཔང་ཐུབ་བཤད་སྲོལ་བརྟེན། །འཇུག་བདེ་མན་ངག་སྦྱོར་བ་ལེགས་པས་ན། །ཡན་ལག་བཞི་ལྡན་ལྷ་དབང་བསྐུར་ཆེད་དུ། །ཆས་ཞོར་མཐའ་གཅིག་འཛིན་པའི་ཞེན་ཡུལ་ཕྲོགས། །ཞེས་གསུངས་པ་ལྟར། གཙོ་བོ་བླ་མེད་ཀྱི་ལུགས་མཛད་འདུག་པའི་ཕྱིར་རོ། །དེར་མ་ཟད་ས་པཎ་གྱིས། མདོ་ལས་རབ་གནས་བཤད་པ་མེད། །འོན་ཀྱང་མཆོད་བསྟོད་བཀྲ་ཤིས་སོགས། །རྒྱལ་པོའི་མངའ་དབུལ་ལྟ་བུ་ལ། །རབ་གནས་ཡིན་ཞེས་སྨྲ་ན་སྨོས། །ལྷ་སྒོམ་པ་དང་སྔགས་བཟླས་དང༌། །བུམ་པ་ལྷ་ཡི་སྟ་གོན་དང༌། །དངོས་གཞི་དམ་ཚིག་སེམས་དཔའ་དང༌། །ཡེ་ཤེས་འཁོར་ལོ་དགུག་གཞུག་དང༌། །སྤྱན་དབྱེ་བརྟན་པར་བཞུགས་པ་དང༌། །སྔགས་ཀྱིས་བྱིན་གྱིས་བརླབས་པ་ཡི། །མེ་ཏོག་འཐོར་ནས་ལེགས་མཆོད་དང༌། །བཀྲ་ཤིས་རྒྱས་པར་བྱེད་པ་ཡི། །ཆོ་ག་གསང་སྔགས་རྒྱུད་སྡེ་ལས། །གསུངས་ཀྱི་ཕ་རོལ་ཕྱིན་ལས་མིན། །ཞེས་སོ། །སྤྱིར་སྔགས་ལ་འཇུག་སྒོ་དབང་ཡིན་པས་དབང་གིས་མ་སྨིན་པར་སྔགས་ལ་འཇུག་པར་མི་རུང་བ་དང༌། ཁྱད་པར་ཐུན་མོང་རིག་པའི་དབང་ཙམ་ཐོབ་ཀྱང་རྡོ་རྗེ་སློབ་དཔོན་གྱི་དབང་མ་ཐོབ་ན་དབང་དང་རབ་གནས་བྱེད་པར་མི་རུང་སྟེ། །ས་པཎ་གྱིས། ལྷ་ལ་རབ་ཏུ་གནས་པ་དང༌། །མི་ལ་དབང་བསྐུར་བྱ་བ་སོགས། །རྡོ་རྗེ་སློབ་མའི་དབང་བསྐུར་བ། །ཐོབ་ཀྱང་བྱ་བར་མ་གསུངས་ཏེ། །ཕྱིར་མི་ལྡོག་པའི་དབང་ཐོབ་ན། །དབང་བསྐུར་དང་ནི་རབ་གནས་སོགས། །རྡོ་རྗེ་སློབ་དཔོན་ཁོ་ནའི་ལས། །ཡིན་ཕྱིར་གཞན་གྱིས་བྱར་མི་རུང༌། །ཞེས་སོ། །དེ་ལྟ་བུའི་ལེགས་བཤད་ཟབ་མོར་གཟིགས་པའི་ཆོས་སྤྱན་ཡངས་པར་མཛད་པ་མ་གཏོགས་གང་བྱུང་གི་ཅལ་སྒྲ་སྒྲོག་པར་མི་བྱའོ། །གཉིས་པ་གང་ཞིག་རབ་ཏུ་གནས་པར་བྱ་བའི་རྟེན་དང་གནས་ཀྱི་ཁྱད་པར་བཤད་པ་ནི། རབ་གནས་རྒྱ་གཞུང་ལས། སྐུ་གཟུགས་མཆོད་རྟེན་གཙུག་ལ་ཁང༌། །དམ་ཆོས་རས་བྲི་གླེགས་བམ་རྣམས། །བཟང་པོ་ཚད་ཀྱིས་མཛེས་པ་དང༌། །རྫོགས་པ་བདེ་བའི་རྒྱུ་རྣམས་ལ། །ཡེ་ཤེས་མཚན་ཉིད་རྟོག་པ་ཡིས། །རབ་གནས་བྱ་བ་འོས་པ་སྟེ། །ཞེས་དང༌། སྡོམ་འབྱུང་ལས། ལུགས་མའམ་མངོན་པར་འདུ་བྱས་པའི། །སྐུ་གཟུགས་ལ་སོགས་རྣམས་ལ་ནི། །ཞེས་སོགས་སྒྲས་གཙུག་ལག་ཁང་དང༌། ཕོ་བྲང་དང༌། ཁང་བཟང་དང༌། པོ་ཏི་དང༌། མཆོད་རྟེན་རྣམས་བསྡུས་པའོ། །དེས་རབ་ཏུ་གནས་བྱའི་རྟེན་ངོས་བཟུང་ནས། གནས་ནི། རིན་ཆེན་འབར་བ་ལས། གནས་ནི་ཡིད་འོང་འདུ་འཛི་སོགས། །སྐྱོན་མེན་རྣམ་མཛེས་བླ་གབ་ཅན། །ཞེས་དང༌། སྡོམ་འབྱུང་ལས། གཙུག་ལག་ཁང་དང་མཆོད་རྟེན་གནས། །གནས་ཁང་འདུན་ཁང་ས་ཕྱོགས་གཙང༌། །ཞེས་པས་རབ་གནས་བྱ་བའི་གནས་བསྟན་པ་དང༌། དེ་ལ་རབ་ཏུ་གནས་པའི་དགོས་པ་ནི། རབ་རྒྱུད་ལས། གང་དུ་སྐུ་གཟུགས་རྫོགས་པ་ལ། །བྱིན་མ་བརླབ་པར་རིང་གནས་ན། །དེ་ལ་བཀྲ་མི་ཤིས་འགྱུར་ཞིང༌། །དེ་སྲིད་མཆོད་པ་མི་འོས་སོ། །ཞེས་དང༌། སྡོམ་འབྱུང་ལས། ཇི་ལྟར་རབ་ཏུ་མི་གནས་ལྷ། །རབ་ཏུ་གནས་པར་བྱ་ནུས་ཏེ། །སློབ་མ་དང་བཅས་གསོལ་འདེབས་པས། །བསོད་ནམས་ཕྱིར་ནི་བྱ་བ་སྟེ། །རྣམ་རྟོག་མེད་པའི་རང་བཞིན་གྱིས། །རབ་གནས་ལྷ་ནི་བཞུགས་པ་ཡིན། །ཞེས་སོ། །གསུམ་པ་གང་ཚེ་རབ་ཏུ་གནས་པར་དགེ་བའི་དུས་ཚིགས་ཀྱི་སྦྱོར་བ་བཤད་པ་ནི། པཎ་ཆེན་མི་ཐུབ་ཟླ་བའི་རྒྱ་གཞུང་ལས། །ཟླ་བ་དྲུག་དང་གཟའ་བཞི་དང༌། །རྒྱུ་སྐར་བཅུ་བཞི་གང་ཡིན་དང༌། །ཚེས་གྲངས་བདུན་གྱི་གྲངས་ཉིད་ལ། །རྒྱལ་བས་རབ་གནས་ལ་སོགས་བསྔགས། །ཞེས་པ་ལྟར། སྤྱིར་རབ་གནས་ཤིས་པའི་ཟླ་བ་དྲུག་ནི། རབ་རྒྱུད་ལས། དཔྱིད་ཟླ་ར་བའམ་དཔྱིད་ཟླ་འབྲིང༌། །དགུན་ཟླ་དཔྱིད་ཀྱི་ཐ་ཆུང་ངམ། །དབྱར་ར་དེ་བཞིན་དབྱར་འབྲིང་པོར། །རབ་ཏུ་གནས་པ་མཆོག་ཏུ་དགེ །ཞེས་སོ། གཟའ་བཞི་ནི། དེ་ཉིད་ལས། ཕུར་བུ་ལག་པ་པ་ཝང་སངས། །ཟླ་བའི་གཟའ་རྣམས་ཤེས་པར་བྱ། །འདི་རྣམས་ལས་བྱས་བཟང་ལྡན་ཏེ། །རབ་ཏུ་གནས་པ་མཆོག་ཏུ་བཟང༌། །ཞེས་དང༌། རྒྱུ་སྐར་བཞི་ནི། ཐམས་ཅད་དུ་ནི་ཆུ་སྟོད་སྨད། །སྣར་མ་དེ་བཞིན་གྲོ་བཞིན་དབོ། །ལག་པ་སྣྲོན་དང་སྣུབ་དང་ནི། །རྒྱལ་དང་མེ་བཞི་ལྷ་མཚམས་དང༌། །མགོ་དང་ཁྲུམ་སྟོད་ཁྲུམས་སྨད་རྣམས། །སྐྱེ་དགུ་འཕེལ་ཞིང་དེ་ཡི་ཕྱིར། །རབ་ཏུ་གནས་པ་མཆོག་ཏུ་བྱེད། །ཅེས་དང༌། ཚེས་གྲངས་ནི། ཁྱད་པར་ཉི་མ་བྱང་བགྲོད་ཀྱི། །ཡར་གྱི་ཟླ་བ་ཉིད་ལ་བརྩམ། །གཟའ་དང་སྐར་མ་འཛོམས་གྱུར་ན། །མར་གྱི་ངོ་ཡང་ཉེས་པ་མེད། །གནམ་སྟོང་དང་ནི་དེ་བཞིན་དུ། །ཉི་ཤུ་དགུ་ལ་བྱ་བ་མིན། །ཞེས་དང༌། ཁྱད་པར་གྱི་ཚེས་གྲངས་བདུན་ནི། །ཚེས་ནི་གཉིས་གསུམ་སྔགས་དང་བདུན། །བཅུ་དང་བཅུ་གསུམ་བཅོ་ལྔའོ། །ཞེས་སོ། །གཞན་ཡང༌། ཉི་མ་སྟག་ཡོས་འབྲུག་གསུམ་དང༌། །དུས་སྦྱོར་སེངྒེ་བུམ་པ་དང༌། །འཁྲིག་དང་སྡིག་ལ་དབང་རབ་ཤིས། །ཞེས་དང༌། གཟའ་དང་ཚེས་དང་སྦྱོར་བ་སྟེ། །བསོད་ནམས་བྱེད་པ་རྣམས་ལ་དགེ །ཕུན་སུམ་ཚོགས་པ་ལ་བརྟེན་ནས། །དེ་ལ་རབ་ཏུ་གནས་པར་བྱ། །ཞེས་སོ། །བཞི་པ་ཇི་ལྟར་རབ་ཏུ་གནས་པའི་ཆོ་གའི་ཚུལ་བཤད་པ་ལ། རྒྱས་པ་རྡུལ་ཚོན་གྱི་དཀྱིལ་འཁོར་ལ་བརྟེན་པ་དང༌། འབྲིང་རས་བྲིའི་དཀྱིལ་འཁོར་ལ་བརྟེན་པ་དང༌། ཐ་མ་མདོར་བསྡུས་པ་སྟེ་ཆོ་གའི་ཚུལ་གསུམ་ལས། དང་པོ་ཤིན་ཏུ་རྒྱས་པ་རྡུལ་ཚོན་གྱི་དཀྱིལ་འཁོར་ལ་བརྟེན་ནས་ཉིན་ལྔར་མཛད་པའི་དབང་དུ་བྱས་པ་སྟེ། རབ་རྒྱུད་ལས། ཆོ་ག་དམན་པས་མི་བྱ་སྟེ། །རབ་གནས་རྟག་པར་བཀྲ་མི་ཤིས། །དེ་བས་འབད་པ་ཐམས་ཅད་ཀྱིས། །དངོས་གྲུབ་འདོད་པས་ནན་ཏན་བྱ། །ཞེས་པ་ལྟར། འདིར་བསྒྲུབ་གཞི་དཔལ་འཁོར་ལོ་སྡོམ་པ་ལྷ་བཅུ་གསུམ་མའི་སྒོ་ནས་སྒྲུབ་པ་ལ། པཎ་ཆེན་ནཱ་རོའི་ཞབས་ཀྱི་གཞུང་དོན་བསྡུས་པའི་སྡོམ་ནི། གསོལ་བ་བཏབ་དང་བསྙེན་པ་དང༌། །ས་དང་སྟ་གོན་ཐིག་དང་ཚོན། །དཀྱིལ་འཁོར་སྒྲུབ་དང་མཆོད་པ་དང༌། །བདག་ཉིད་འཇུག་དང་དབང་བསྐུར་དང༌། །ཡོན་འབུལ་བ་དང་བཅུ་གཅིག་གོ །ཞེས་གཞན་དོན་དུ་ས་བཅད་བཅུ་གཅིག་ཏུ་གསུངས་པ་ལས། དང་པོ་གསོལ་བ་བཏབ་ནི། གང་ལ་བཏབ་ན་གོང་དུ་བསྟན་པའི་མཚན་ཉིད་དང་ལྡན་པའི་བླ་མ་ལའོ། །གང་གིས་བཏབ་ན་སྔགས་ལ་འཇུག་སྟེ་མཆོག་གི་དངོས་གྲུབ་དོན་དུ་གཉེར་བའི་སློབ་མ་བཟང་པོས་དང༌། རྟེན་གསུམ་རབ་ཏུ་གནས་པར་འདོད་པའི་ཡོན་བདག་གིས་སོ། །ཇི་ལྟར་བཏབ་ན། བླ་མ་ལྔ་བཅུ་པ་ལས། དབང་བསྐུར་མཆོག་ཐོབ་རྡོ་རྗེ་ཡི། །སློབ་དཔོན་ལ་ནི་དེ་བཞིན་གཤེགས། །ཕྱོགས་བཅུའི་འཇིག་རྟེན་ཁམས་བཞུགས་པས། །དུས་དང་དུས་སུ་མངོན་ཕྱག་འཚལ། ཞེས་ཕྱོགས་བཅུའི་སངས་རྒྱས་རྣམས་ཀྱིས་ཀྱང་སློབ་དཔོན་ལ་ཕྱག་འཚལ་ན་ཆོས་འདོད་པའི་གང་ཟག་རྣམས་ཀྱིས་ཕྱག་འཚལ་ཏེ་གསོལ་བ་འདེབས་དགོས་པ་སྨོས་ཅི་འཚལ། དེས་ན་སྔ་མ་ལས། པུས་བཙུགས་ཐལ་མོར་སྦྱར་བ་ཡིས། །ཉན་སོགས་འདོད་པས་གསོལ་གསུམ་བཏབ། །ཅེས་པ་ལྟར། སྤྱིར་དབང་དང་ཆོས་འཆད་ཉན་གྱི་བྱ་བ་གང་བརྩམ་ཡང་སྔོན་དུ་བླ་མ་ལ་རྗེས་སུ་འཛིན་པར་གསོལ་བ་འདེབས་དགོས་པ་དང༌། ཁྱད་པར་རབ་གནས་ལ་བདག་གིས་གསོལ་བ་འདེབས་པའི་མོད་ལ། རབ་གནས་མཁན་པོས་ཀྱང་ཡི་དམ་དང་ཆོས་སྐྱོང་ལ་གཏོར་མ་འབུལ་ནས་གསོལ་བ་གདབ་པར་བྱ་སྟེ། བདག་རབ་གནས་བྱེད་པར་སྤྲོ་ན་བར་ཆད་འོང་མི་འོང་གི་མཚན་མ་བཟང་ངན་རྨི་ལམ་དུ་བསྟན་དུ་གསོལ། ཞེས་ལན་གསུམ་བརྗོད་ལ་ཉལ་བས་རྨི་ལམ་བཟང་ན་ཞལ་བཞེས་བྱ། ངན་ན་རབ་གནས་མཁན་པོ་གཞན་ལ་ཞུ་རུ་བཅུག་གོ །གཉིས་པ་བསྙེན་པ་ནི། སྙིང་པོ་རྒྱན་ལས། དཀྱིལ་འཁོར་མཆོག་གི་སློབ་དཔོན་གྱིས། །སྔོན་དུ་བསྙེན་པ་དག་ལ་འབད། །ཕྱི་ནས་དཀྱིལ་འཁོར་དེ་ཉིད་ནི། །ཤིན་ཏུ་དུལ་བས་བརྟག་པར་བྱ། །ལྷ་ནི་མཉེས་པར་མ་བྱས་ན། །བདག་ཉིད་རྣམ་པར་བསུན་འབྱིན་ཡིན། །ཞེས་དང༌། སྡོམ་འབྱུང་ལས། སྔོན་དུ་རང་ལྷའི་བདག་ཉིད་ཀྱིས། །དཀྱིལ་འཁོར་ལ་གནས་བསྙེན་པར་བྱ། །ཞེས་སོ། །དེ་ཡང་འདོད་པའི་དངོས་གྲུབ་རེ་བས་ལྷ་ལ་བསྟེན་པ་ནི་བསྙེན་པ་དང༌། བསྙེན་ནས་བརྟན་པར་གྱུར་བ་ནི་ཉེ་བསྙེན་དང༌། བརྟན་པར་གྱུར་ནས་དངོས་གྲུབ་སྒྲུབ་པ་ནི་སྒྲུབ་པ་དང༌། གྲུབ་ནས་ལས་རབ་འབྱམས་ཀྱི་དངོས་གྲུབ་ལེན་པ་ནི་སྒྲུབ་པ་ཆེན་པོ་སྟེ། དངོས་གྲུབ་འབྱུང་བ་ལས། བསྙེན་པ་ཉེ་བར་བསྙེན་པ་དང༌། །སྒྲུབ་པ་སྒྲུབ་པ་ཆེན་པོ་ཡི། །ཁྱད་པར་རིམ་པ་རྟགས་དང་དུས། །ལས་ལ་སྦྱོར་བ་ཤེས་པར་བྱ། །ཞེས་པ་ལྟར། བསྙེན་སྒྲུབ་ཡན་ལག་བཞི་ལས། འདིར་སྐབས་སུ་བབ་པ་དུས་གྲངས་རྟགས་ཀྱི་བསྙེན་པ་དང༌། ཉེ་བའི་བསྙེན་པ་གཉིས་ལས། དང་པོ་བསྙེན་པ་ནི། གཙོ་བོ་ལ་འབུམ་ཕྲག་བཞི། འཁོར་དང་རྩ་སྔགས་གོ་ཆ་རྣམས་ལ་ཁྲི་བཞི་རེ་དང༌། ཁ་སྐོང་སྦྱིན་སྲེག་བཅས་སམ། ཡང་ན་མཚན་མའི་བསྙེན་པ་རྟགས་དང་སྦྱར། ཞེས་གསུང་པ་གང་རུང་སྔོན་དུ་སོང་ཟིན་པའི་དབང་དུ་བྱས་ཏེ། གཉིས་པ་བྱ་བ་ལས་ཀྱི་ཉེ་བསྙེན་ནི། དབང་དང་རབ་གནས་སོགས་ལས་རབ་བྱམས་ཀྱི་སྒོ་ནས་གཞན་དོན་བྱེད་པའི་སློབ་དཔོན་གྱི་ལས་ཏེ། དབང་རབ་སོགས་ཀྱི་སྔོན་དུ་བསྙེན་པ་ཁ་གསོ་དགོས་པར་བསྟན་ཏེ། རྒྱུད་ལུང་རྣམས་ལས། བསྙེན་སོགས་དག་པར་མ་བྱས་པར། །དཀྱིལ་འཁོར་ལས་རྣམས་མི་བྱའོ། །ཞེས་གསུངས་པས། ཞག་བདུན་ཕྲག་ཙམ་དུ་བསྙེན་པའི་ཁ་གསོ་དང༌། དྲག་སྔགས་ཀྱིས་ཐུན་རྫས་གུལ་ཡུངས་སྒྲུབ་པ་དང༌། རྟེན་སྙིང་གིས་འབྲུ་དང་མེ་ཏོག་སྒྲུབ་པ་རྣམས་སྔོན་དུ་འགྲོ་དགོས་པའི་དོན་ནོ། ད་ནི་སྒྲུབ་ཆོག་དང་འབྲེལ་བའི་རབ་གནས་དངོས་བཤད་པ་ལ། སྦྱོར་བ་སྔོན་འགྲོའི་རིམ་པ། དངོས་གཞི་ཆོ་གའི་རིམ་པ། རྗེས་མཐའ་སྡུད་ཀྱི་རིམ་པ་བཤད་པ་དང་གསུམ་ལས། དང་པོ་ལ། ཧེ་རུ་ཀ་གལ་པོ་ལས། དང་པོ་ས་ཡི་ཆོ་ག་སྟེ། །གཉིས་པ་ལ་ནི་སྟ་གོན་གནས། །ཞེས་པ་ལྟར། ས་ཆོག་དང༌། སྟ་གོན་གྱིས་ཉིན་གཉིས་སུ་བཅད་པ་ལས། ཉིན་དང་པོ་རྩ་བའི་ས་བཅད་གསུམ་པ་ས་ཆོག་ལ། ས་བླང་བརྟག་པ་སྦྱང་བ་དང༌། །གཟུར་དང་བསྲུང་བ་རྣམ་པ་ལྔ། །ཞེས་པ་ལྟར་ལྔ་ལས། དང་པོ་ས་བླང་བ་ནི། རྩ་རྒྱུད་ལས། དེར་ནི་ལྕི་བ་མ་ལྷུང་བས། །དཀྱིལ་འཁོར་སར་ནི་བྱུག་པར་བྱ། །ཞེས་པ་ལྟར། གདོད་ནས་གྲུབ་པའི་དུར་ཁྲོད་དམ། གྲོང་ཁྱེར་རམ་དགོན་པ། ཕྱོགས་ཤར་དང་བྱང༌། དཀྱིལ་འཁོར་བྱ་བར་འོས་པའི་གནས་དེར་བ་བྱུང་གིས་ཆག་ཆག་བཏབ། དྲིའི་ཐིག་ལེར་མེ་ཏོག་གི་ཚོམ་བུ་བཀོད། མཆོད་པས་བསྐོར་ཏེ། ཆོ་གའི་ལས་རིམ་ལ་འཇུག་པ་སྟེ། བསྟོད་ཚོགས། རྡོ་རྗེ་འཆང་ཆེན་རྣལ་འབྱོར་མ་སོགས་ནས། བདག་བསྐྱེད་གཞུང་བསྙེན་པའི་སྐབས་བཞིན་བཟླས་པའི་བར་བྱས་ཏེ། མདུན་དུ་ལཾ་ལས་སའི་ལྷ་མོ་སྐུ་མདོག་གསེར་བཙོ་མ་ལྟ་བུ་ཞལ་གཅིག་ཕྱག་གཉིས་གཡས་ཁས་ལེན་པའི་ཕྱག་རྒྱ། གཡོན་གསེར་གྱི་བུམ་པ་འཛིན་པ། རིན་པོ་ཆེའི་རྒྱན་སྣ་ཚོགས་ཀྱིས་བརྒྱན་པ་ལྟེ་བ་ཡན་ཆད་ས་གསེབ་ནས་འཐོན་པར་གྱུར། རང་གི་སྙིང་གའི་འོད་ཟེར་གྱིས་ཡེ་ཤེས་ཀྱི་ལྷ་མོ་བཛྲ་ས་མཱ་ཛཿ ས་སྤྱན་དྲངས་ཏེ། ཧཱུཾ། ལྷ་མོ་ཆེན་མོ་ས་འཛིན་འཇིག་རྟེན་ཡུམ། །རིན་ཆེན་སྣ་ཚོགས་ན་བཟའི་རྒྱན་གྱིས་བརྒྱན། །དོ་ཤལ་རྐང་གདུབ་རྒྱན་ལྡན་སེམས་མ་ཁྱོད། །མཆོད་པ་འདི་བཞེས་འདི་རུ་བྱིན་རླབས་མཛོད། །ཨོཾ་ཨེ་ཧྱེ་ཧི་པྲྀ་ཐི་ཝི་དེ་ཝཱི་ཨཱ་ཀརྵ་ཡ་ཛཿ ཞེས་བརྗོད་པས། ནམ་མཁར་བྱོན་པ་ལ་སུམ་བྷ་ནི་སོགས་ཀྱིས་རྗེས་འབྲང་གི་བགེགས་བསྐྲད། ཛཿཧཱུཾ་བཾ་ཧོཿ རཏྣ་ཨ་བྷི་ཥཉྩ་ཧཱུཾ། ཞེས་དབང་བསྐུར་བས་རིན་པོ་ཆེས་དབུ་བརྒྱན། ཨོཾ་པྲི་ཐི་ཝི་དེ་ཝཱི་ཨརྒྷཾ་པྲ་ཏིཙྪ་སྭ་ཧཱ། པཱ་དྱཾ། པུཥྤེ་སོགས་རྣམ་ལྔས་མཆོད། ཨ་ཀཱ་རོས་གཏོར་མ་ཕུལ། ཁྱོད་ནི་ས་འཛིན་ལྷ་མོ་སྟེ། །སྐུ་ཕྱེད་འཐོན་པ་གསེར་གྱི་མདོག །རིན་ཆེན་སྣ་ཚོགས་རྒྱན་གྱིས་བརྒྱན། །ས་འོག་གཙོ་མོ་ཁྱོད་ལ་འདུད། །ས་གནོན་གྱི་ཕྱག་རྒྱ་བཅའ། སྐྱོབ་པ་སངས་རྒྱས་ཐམས་ཅད་ཀྱི། །སྤྱོད་པའི་ཚུལ་དང་ཁྱད་པར་གྱི། །ས་དང་ཕ་རོལ་ཕྱིན་པ་ལ། །ལྷ་མོ་ཁྱོད་ནི་དཔང་དུ་གྱུར། །ཤཱཀྱ་སེངྒེ་སྐྱོབ་པ་ཡིས། །ཇི་ལྟར་བདུད་ཀྱི་སྡེ་བཅོམ་པ། །དེ་བཞིན་བདག་གིས་བདུད་སྡེ་ལས། །རྒྱལ་བར་བྱས་ཏེ་དཀྱིལ་འཁོར་བྲི། །ཞེས་དང༌། ས་ལ་རྒྱུ་བའི་ལྷ་ཀུན་དང༌། །གང་ཡང་ས་ལ་བརྟེན་པ་རྣམས། །སེམས་ཅན་རྣམས་ལ་དགེ་དོན་དུ། །བྱམས་པའི་སེམས་ཀྱིས་གནང་བར་མཛོད། །ཅེས་གནང་བར་སྦྱིན་པར་གསོལ་བ་བཏབ་པས། རྡོ་རྗེ་འཛིན་པ་ཁྱོད་ཀྱིས་སའི་ཕྱོགས་འདིར་ཅི་དགའ་བར་སྤྱོད་ཅིག་ཅེས་གནང་བ་སྦྱིན་པར་གྱུར་བར་བསམས་ལ། ཨོཾ་པྲྀ་ཐི་ཝི་དེ་ཝཱི་ཨརྒྷཾ་སོགས་གོང་བཞིན་མཆོད། ཨོཾ་པྲྀ་ཐི་ཝི་དེ་ཝཱི་བཛྲ་མུཿདེ་ཉིད་དུ་ཐིམ་པར་གྱུར། དེ་ནས་བྱེ་བྲག་སའི་བདག་པོ་ལ་དཀར་གཏོར་བཤམ་ནས། སྙིང་གའི་ཧཱུཾ་ཡིག་གི་ཡོད་ཟེར་གྱིས་བྱེ་བྲག་གི་སའི་བདག་པོ་ཨཱ་ཀརྵ་ཡ་ཛཿ ཞེས་བཀུག་ལ། བྷཱུ་མི་པ་ཏི་ས་པ་རི་ཝ་རེ་ཨོཾ་ཨ་ཀཱ་རོ་སོགས་ལན་གསུམ་གྱིས་བསྔོས་ནས། གང་དག་འདིར་གནས་ལྷ་དང་ཀླུ། །གནོད་སྦྱིན་སྲིན་པོའམ་གཞན་དག་ལ། །དཀྱིལ་འཁོར་དོན་དུ་ས་ཕྱོགས་འདི། །བདག་ཞུ་ཁྱེད་ཀྱིས་སྩལ་དུ་གསོལ། །ཞེས་བརྗོད་པས་ཅི་དགའ་བར་གྱིས་ཤིག་ཅེས་གནང་བ་བྱིན་ནས། བཛྲ་མུཿ རང་གནས་སུ་གཤེགས་པར་གྱུར། དེ་ནས་ཚོམ་བུ་དང་མཆོད་པ་བསྡུ་བར་བྱའོ། གཉིས་པ་ས་བརྟག་པ་ནི། སྡོམ་འབྱུང་ལས། སྔོན་དུ་ལས་ནི་བྱས་པའི་སར། །བརྐོ་བ་ལ་སོགས་མི་བྱ་སྟེ། །ཞེས་པ་ལྟར། གཙུག་ལ་ཁང་སོགས་སྔོན་ནས་ལས་བྱས་པའི་སར། ལྟོ་འཕྱེ་བརྟག་པ། ས་བརྐོ་བ། ས་པྲ་བརྟག་པ། རོ་ལྔ་བསལ་ཏེ་གཏེར་འཛུགས་པ་སོགས་མི་དགོས་པ་ནི། དེང་སང་བརྟགས་ཟིན་པ་དེ་དག་ཏུ་བྱ་བ་ཤས་ཆེ་བའི་ཕྱིར་འདིར་ཡང་མ་བྲིས་སོ། །གསུམ་པ་ས་སྦྱང་བ་ནི། རྡོ་རྗེ་མཁའ་འགྲོར། ལག་པ་ས་ལ་བཞག་ནས་སུ། །རང་གི་སྙིང་པོ་བརྒྱ་བརྒྱར་བཟླས། །ཞེས་པ་ལྟར། ས་དེར་བདུད་རྩི་གཏོར་ནས་བླ་མས་རྡོ་རྗེ་དང་བཅས་པའི་ལག་པ་ས་དེའི་དབུས་སུ་བཞག་ནས་གཙོ་བོའི་སྙིང་པོ་བརྒྱ་བརྒྱར་བཟླས་ཏེ་བདུད་རྩི་གཏོར་བའམ། ཡང་ན། སྡོམ་འབྱུང་ལས། ལག་པ་རེག་ནས་ཧཱུཾ་ཡིག་གི །སྔགས་བཟླས་བས་ནི་སྦྱང་བར་བྱ། །ཞེས་པ་ལྟར། ཧཱུཾ་བརྒྱ་ཕྲག་བཟླས་པས་སྣ་ཚོགས་པའི་འཁྲུལ་སྣང་ཆོས་ཉིད་ཀྱི་ངང་དུ་སྦྱངས་བའོ། །བཞི་པ་ས་གཟུང་བ་ནི། །གལ་པོ་ལས། བདག་ཉིད་དེ་ལྟར་གོ་བགོས་ནས། །ཕྱག་རྒྱ་གར་གྱི་རྣམ་པས་གཟུང༌། །ཞེས་པ་ལྟར། རྫོང་གཞིས་དང་དགེ་འདུན་གྱི་གནས་སུ་ཡིན་ན་ཆས་ཀྱང་ཚང་བས་རྒྱས་པའི་དབང་དུ་ས་གཟུང་བའི་གར་རམ་འཆམས་ཀྱང་ངེས་པར་དགོས་ཏེ། དགོས་ཆེད་གང་ཞེ་ན། སྦྱང་གཞི་སྒོ་གསུམ། སྦྱང་བྱ་ཐ་མལ་པའི་བྱ་བ། སྦྱོང་བྱེད་གར་དང་ཕྱག་རྒྱའི་ཏིང་འཛིན། སྦྱངས་འབྲས་སྒོ་གསུམ་རྡོ་རྗེ་གསུམ་དུ་རིག་པར་བྱ་བའི་ཆེད་དུ་སྟེ། རྔམ་གློག་ལས། ཕྱག་རྒྱ་བཅའ་དང་སྟངས་སྟབས་རྣམས། །བཅིངས་ཤིང་གར་གྱིས་རོལ་བས་ན། །སྲིད་པ་ཀུན་ལས་རྣམ་གྲོལ་ཞིང༌། །སངས་རྒྱས་ཉིད་ཀྱང་ཐོབ་གྱུར་ན། །དངོས་གྲུབ་གཞན་ལྟ་སྨོས་ཅི་དགོས། །ཞེས་སོ། །བདག་ཉིད་ལྷའི་ང་རྒྱལ་དང་ལྡན་པའི་སྒོ་ནས་རྡོ་རྗེ་ཕྱེད་འགྲོས་ཀྱིས་ས་བཙལ་བ། རྡོ་རྗེ་རྐྱང་འགྲོས་ཀྱིས་ས་བཏུལ་བ། སྣ་ཚོགས་རྡོ་རྗེས་ས་བྱིན་གྱིས་རླབས་པ་སོགས་མགོན་དབང་ས་འཆམས་ཀྱི་ཕྱག་ལེན་དང་མཐུན་པར་མཛད་དགོས་སོ། །དེ་ལྟར་མ་གྲུབ་ན་ས་གཟུང་བའི་ཕྱིར་སློབ་དཔོན་ཕྱག་རྒྱ་དྲུག་གིས་བརྒྱན་ནས་ས་དེའི་དབུས་སུ་བཞུགས། སློབ་མ་ཕྱོགས་བཞིར་བཀོད་དེ། ཆོ་ག་ཚད་མེད་བཞི་ནས་བཟུང་རྒྱས་གདབ་ཀྱི་བར་བདག་བསྐྱེད་བསྙེན་པའི་གཞུང་བཞིན་གནང་ནས་མཆོད་པའི་མགོར་ཐུག་པ་དང༌། ཕྱོགས་བཞིར་མཆོད་པས་བསྐོར་ཏེ། ཤར་ནས་སློབ་མ་མཁའ་འགྲོ་མའི་ང་རྒྱལ་གྱིས་ཆུ་གཉིས་སྔོན་དུ་འགྲོ་བའི་ཉེར་སྤྱོད་ལྔས་མཆོད་ཅིང་གསོལ་བ་བཏབ་པ་ནི། དེ་བཞིན་གཤེགས་པ་ཀུན་ཞི་བ། །དེ་བཞིན་གཤེགས་པ་ཀུན་གྱི་གནས། །ཆོས་ཀུན་བདག་མེད་པ་ཡི་མཆོག །དཀྱིལ་འཁོར་དམ་པ་བཤད་དུ་གསོལ། །དེ་བཞིན་བྱང་ནས་ལཱ་མས། མཚན་རྣམས་ཐམས་ཅད་ཡང་དག་རྫོགས། །མཚན་མིན་ཐམས་ཅད་རྣམ་པར་སྤངས། །ཀུན་ཏུ་བཟང་པོ་སྐུ་ཡི་མཆོག །དཀྱིལ་འཁོར་དམ་པ་བཤད་དུ་གསོལ། །ནུབ་ནས། ཞི་བའི་ཆོས་ནི་མཆོག་ལས་བྱུང༌། །ཡེ་ཤེས་སྤྱོད་པ་རྣམ་སྦྱོར་བ། །ཀུན་ཏུ་བཟང་པོ་གསུང་གི་མཆོག །དཀྱིལ་འཁོར་དམ་པ་བཤད་དུ་གསོལ། །ལྷོ་ནས། སེམས་ཅན་ཀུན་གྱི་སེམས་ཆེན་པོ། །རང་བཞིན་དག་ཅིང་དྲི་མ་མེད། །ཀུན་བཟང་ཐུགས་མཆོག་ཁ་ལོ་སྒྱུར། །དཀྱིལ་འཁོར་དམ་པ་བཤད་དུ་གསོལ། །ཞེས་གསོལ་བ་དབྱངས་དང་བཅས་ཏེ་གདབ་པར་བྱའོ། །དེ་ནས་བདག་བསྐྱེད་སྣོད་བཅུད་ཀྱི་དངོས་པོ་སོགས་ནས་ཞལ་གཅིག་ཕྱག་གཉིས་པའི་སྐུར་གྱུར་ཞེས་པའི་བར་གྱིས་བསྡུའོ། །ལྔ་པ་ས་སྲུང་བ་ནི། བླ་མ་དབང་ལྡན་དུ་བྱོན་ནས་བསྲུང་བའི་ལས་ལ་འཇུག་པར་བྱ་སྟེ། སེམས་ཅན་མ་རིག་པའི་མུན་པར་སོང་ཞིང་བདུད་ཀྱི་བྱིན་གྱིས་བརླབས་པ་རྣམས་ལ་བལྟས་ཏེ། དེ་རྣམས་ཀྱི་བདུད་གཞོམ་པའི་ཕྱིར། རང་ཉིད་བདེ་མཆོག་ཁམས་གསུམ་རྣམ་རྒྱལ་ཞལ་བཞི་པར་གསལ་བའི་མིག་གཡས་པར་མ་ལས་ཉི་མ་དང༌། གཡོན་པ་ཊ་ལས་ཟླ་བ་དང༌། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར། ཞེས་བརྗོད། བགེགས་ལ་གཏོར་མ་བཤམ་སྟེ་ཨ་ཀཱ་རོས་བསྔོས་ལ། ཧཱུཾ ང་ནི་དཔལ་ལྡན་སྙིང་རྗེའི་སྟོབས། །སོགས་ནས་འདི་ནི་བརླག་འགྱུར་གཞན་དུ་མིན། །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་དཔལ་ཧེ་རུ་ཀ་མངོན་པར་འབྱུང་བའི་དཀྱིལ་འཁོར་གྱི་རྒྱལ་པོ་འབྲི་ཡིས། །གང་སུ་ཡང་རུང་བ་སོགས་ནས་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་ལན་གསུམ་བརྗོད། ཞལ་བཞི་པའི་སྔགས་ཀྱིས་རིང་དུ་བསྐྲད། རྡོ་རྗེ་གསོར་ཞིང་དྲིལ་བུ་ཁྲོལ། ཧཱུཾ་ཞེས་བརྗོད་ཅིང་རྡོ་རྗེའི་འགྲོས་ཀྱིས་གཡོན་དུ་བསྐོར་བས་དཀྱིལ་འཁོར་གྱི་ས་གཞི་ཧཱུཾ་ལས་རྡོ་རྗེའི་རང་བཞིན་དུ་བྱིན་གྱིས་བརླབས། ཡང་ན། གཡོན་བསྐོར་ལན་གསུམ་དུ་བྱས་ནས་འདུག་སྟེ། ཨོཾ་སུམ་བྷ་ནི་སོགས་ཀྱིས་ཁྲོ་མོ་སྤྲོ་བ་ནས། ཕྱི་རོལ་དུ་མེ་རིས་རྣམ་པ་ལྔ་རབ་ཏུ་འབར་བས་བསྐོར་བར་གྱུར་ཅེས་པའི་བར་གྱིས་བསྲུང་བའོ། །དེས་ནས་གཏོར་བསྔོ་གཞུང་བཞིན་འབུལ་ནས་སྔར་གྱི་མཇུག་བསྡུ་བར་བྱའོ། །དེ་ནི་ཉིན་དང་པོའི་ཆོ་གའོ།། ༈ །།ད་ནི་ཉིན་གཉིས་པ་རྩ་བའི་ས་བཅད་བཞི་པ་སྟ་གོན་ལ། དངོས་དང༌། དཀྱིལ་འཁོར་གྱི་བཅས་ཤོམ་གཉིས་ལས། དང་པོ་ལ། ལྷ་དང་བུམ་པ་སློབ་མ་གསུམ། །ཞེས་པ་ལྟར། འདི་ལ་སའི་སྟ་གོན་མི་སྣང༌། ལྷའི་སྟ་གོན། བུམ་པའི་སྟ་གོན། སློབ་མའི་སྟ་གོན་དང་གསུམ་ལས། འདིར་རབ་གནས་སྐབས་སློབ་མའི་སྟ་གོན་དོར་ནས་སྔ་མ་གཉིས་ཀྱིས་སྟེང༌། རབ་ཏུ་རབ་གནས་བྱའི་རྟེན་གྱིས་སྟ་གོན་དང་གསུམ་ལས། དང་པོ་ལྷའི་སྟ་གོན་ལ། བདག་བསྐྱེད། ཚོམ་བུ། མཁྱེན་གསོལ་དང་གསུམ་ལས། དང་པོ་ནི། རྡོ་རྗེར་མཁའ་འགྲོར། བདུད་རྩི་ལྔ་ནི་ཀུན་ཏུ་བྱུག །དེ་བཞིན་གཤེགས་པའི་གནས་རྣམས་སུ། །ཙནྡན་སོགས་ཀྱིས་ཐིག་ལེ་བྱས། །མེ་ཏོག་བཀྲམ་ནས་མཆོད་པར་བྱ། །ཞེས་པ་ལྟར། འདེགས་ཁྲི་འཛུགས་དེ་ལ་བདུད་རྩི་ལྔས་ཆག་ཆག་བཏབ། ལྷ་གནས་མི་འཆོལ་བར་བྱ་བའི་ཕྱིར། ལས་ཐིག་བཏབ་ཀྱང་རུང༌། གཙོ་བོ་ཡབ་ཡུམ་གྱི་གནས་སུ་ཙནྡན་ལ་སོགས་པས་གྲུབ་བཞིར་བྱ། འཁོར་གནས་ཟླུམ་པོར་བཀོད། དེ་ལ་ལྷ་སོ་སོའི་སྔགས་ཀྱིས་མེ་ཏོག་གི་ཚོམ་བུ་བཀོད། བདག་བསྐྱེད་དང་ཚོམ་བུའི་མཆོད་པ་བཤམས་ནས། ཆོ་གའི་ལས་རིམ་ལ་འཇུག་སྟེ། བསྟོད་ཚོགས། སྐྱབས་སེམས། རྡོར་བཟླས་ནས་བཟུང་བདག་བསྐྱེད་གཞུང་བཞིན་བསྙེན་པ་ཅི་འགྲུབ་བྱ། དེ་ལ་བགེགས་གཏོར་མི་དགོས་སོ། །གཉིས་པ་ཚོམ་བུ་ནི། ཨོཾ་ཤཱུ་ནྱ་ཏས་ཚོམ་བུ་སྦྱངས། སྟོང་པའི་ངང་ལས། ཡཾ་རཾ་བཾ་ལཾ་སོགས་ནས་མུ་ཁྱུད་བྱས་པ། རང་གི་སྙིང་ཁ་ནས་ཧཱུཾ་ཡིག་འཐོན་དེའི་ལྟེ་བར་འཁོད། དེ་ཡོངས་སུ་གྱུར་པ་ལས། སྣ་ཚོགས་རྡོ་རྗེའི་ལྟེ་བ་སོགས་ནས་རྣལ་འབྱོར་བདུད་རྩི་ཡན་མདུན་བསྐྱེད་ཇི་ལྟ་བ་བཞིན་ལས། མཆོད་པ་ཨོཾ་ཨཱཿཧཱུཾ་པྲོཀྵ་ཎཾ་སོགས་ཆུ་བཞི་སྔོན་དུ་བཏང་ནས། ཕྱི་མཆོད། དཀྱིལ་འཁོར་ཀུན་ཏུ་སོགས་དང༌། ཞིང་འདིའི་རྒྱལ་སྲིད་སོགས་ཀྱིས་ཕུལ། ནང་མཆོད། རྒྱལ་བ་ཀུན་གྱི་སོགས་དང༌། གསང་མཆོད། ལྕགས་ཀྱུ་ལྔ་དང་སོགས་དང༌། དེ་ཁོ་ནའི་མཆོད་པ། ལས་ཀྱི་ཕྱག་རྒྱ་སོགས་དང༌། བསྟོད་པ། ཁྱོད་ནི་རྣལ་འབྱོར་མ་སྟེ་དངོས་གཞི་ལས་སྟ་གོན་བསྡུས་པའི་དབང་དུ་བྱས་པའོ། །གསུམ་པ་མཁྱེན་གསོལ་ནི། ཚོམ་བུའི་མདུན་དུ་སྤོས་ཐོགས། པུས་མོ་གཡས་པ་ས་ལ་བཙུགས་ཏེ། རྡོར་དྲིལ་བཅས། དཀྱིལ་འཁོར་ཐུགས་རྗེའི་རང་བཞིན་ཅན། །སློབ་མ་རྣམས་ལ་བརྩེ་བ་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བདག་གིས་དེང་རིང་བྲི་བར་འཚལ། །ཇི་བཞིན་རེ་བ་བསྐང་བ་དང༌། །སེམས་ཅན་རྣམས་ལ་སྨན་སླད་དུ། །མགོན་པོས་གུས་ལྡན་བདག་ལ་ནི། །བཀའ་དྲིན་དག་ནི་གནང་དུ་གསོལ། །ཞེས་ལན་གསུམ། ཡང༌། སངས་རྒྱས་འཇིག་རྟེན་མགོན་པོ་རྣམས། །དེ་རིང་བདག་ལ་བརྩེ་བས་དགོངས། །བྱང་ཆུབ་སེམས་དཔའ་དགྲ་བཅོམ་དང༌། །གང་གཞན་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་རྣམས་དང༌། །བསྟན་པ་ལ་ནི་དགའ་བ་ཡི། །འབྱུང་པོ་རྫུ་འཕྲུལ་ཆེན་པོ་དང༌། །གང་ཡང་ལྷ་ཡི་སྤྱན་ཅན་རྣམས། །རྡོ་རྗེ་འཛིན་པ་བདག་གིས་ནི། །བདེ་མཆོག་འཁོར་ལོའི་དཀྱིལ་འཁོར་འདི། །ཡོ་བྱད་ཅི་འབྱོར་པ་ཡིས་ནི། །དེ་ཕྱིར་བྲི་བ་འཚལ་ལ་གསན། །དཀྱིལ་འཁོར་དང་ནི་བཅས་པ་ཡི། །བདག་དང་སློབ་མའི་ཚོགས་བཅས་ལ། །ཀུན་གྱིས་བྱིན་རླབས་ཉེ་བར་མཛོད། །ཅེས་ལན་གསུམ་གྱིས་གནང་བ་སྦྱིན་པའི་མཐར། དཀྱིལ་འཁོར་ཆེན་པོ་སྐད་ཅིག་གིས་ནམ་མཁར་འཕགས་ཏེ་བཞུགས་པར་གྱུར། ཞེས་བརྗོད་པའམ། ཡང་ན་ཧཱུཾ་བཛྲ་ཨུཏྟི་ཥྛ་ཞེས་ཕྱག་རྒྱ་དང་བཅས་ནམ་མཁར་བཏེག་པས་འོད་ཀྱི་གུར་ཁང་དུ་བཞུགས་པར་བསམ་མོ། །དེ་ནས་མཆོད་པ་དང་ཚོམ་བུ་བསྡུ་བར་བྱའོ། །དེ་ཡང་རྡུལ་ཚོན་དང་མ་འབྲེལ་བའི་སྐབས་ས་ཆོག་དང་ཚོམ་བུ་གཉིས་མ་བྱས་ཀྱང་འཐུས་པར་གསུངས་སོ། །གཉིས་པ་བུམ་པའི་སྟ་གོན་ལ། །དངོས་དང༌། ཞར་བྱུང་ཁྲུས་བུམ་སྒྲུབ་པ་གཉིས། དང་པོ་ལ། བཅས་ཤོམ་དང༌། ལྷ་བསྐྱེད་གཉིས་ལས། དང་པོ་ནི། རྡོ་རྗེ་མཁའ་འགྲོར། དེ་ནས་རིན་ཆེན་གསེར་དང་དངུལ། །ཟངས་སམ་འཇིམ་པ་དག་ཀྱང་རུང༌། །ཇི་ལྟར་འབྱོར་བ་རྗེས་མཐུན་པའི། །བུམ་པ་དགུ་ནི་བྱ་བ་སྟེ། །ཞེས་བ་ལྟར། །བུམ་པ་མཚན་ཉིད་དང་ལྡན་པ་དགུ་དང་ལས་བུམ་བཅས། གུ་གུལ་གྱིས་བདུག ཡུངས་ཀར་གྱིས་བགེགས་བསྐྲད། སྤོས་ཀྱིས་བདུག མགུལ་འཆིང་དང་ལྷའི་མཚན་མ་བཀོད། འབྲས་བུ་ཅན་གྱི་ཤིང་གིས་ཁ་བརྒྱན། བླ་མེད་བུམ་རྫས་དང༌། སྲོག་ཆགས་མེད་པའི་ཆུ་སྟེ་ཁྱེའུའམ་བུ་མོ་འདོད་པའི་ཆོས་ཀྱིས་མ་གོས་པས་ངལ་མ་གསོས་པར་བླངས་པའི་ཆུས་སུམ་གཉིས་དགང༌། བཀྲམ་ཚུལ་ནི། རྩ་རྒྱུད་ལས། བརྒྱད་ནི་སྒོ་རུ་རྣམ་པར་བཀོད། །བུམ་པ་དགུ་པ་དབུས་སུ་བཞག །ཅེས་པ་ལྟར། ད་ལྟའི་སྟ་གོན་དང་འོག་ཏུ་རྒྱན་དགྲམ་སྐབས་དབུས་སུ་རྣམ་རྒྱལ་དེའི་ཁར་རྣམ་རྒྱལ་ཆེན་པོ་ཐོད་པའམ་དུང་ཆོས། དེའི་ཁར་གཟུངས་རྡོར་བཀོད། ཤར་སྒོའི་གཡས་གཡོན་དུ་རྒྱལ་བ་དང་བཀྲ་ཤིས། བྱང་སྒོའི་གཡས་གཡོན་དུ་དངོས་གྲུབ་དང་རྫུ་འཕྲུལ། ནུབ་སྒོར་རྒྱལ་བ་དང་ཞི་བ། ལྷོ་སྒོར་གྲུབ་པ་དང་སྲུང་བ་བཅས་བཀོད། ལས་ཐམས་ཅད་པ་ཤར་སྒོ་དང་ཉེ་བའི་གཡོན་དུ་བཞག གདན་སྟ་གོན་སྐབས་ཀུ་ཤ་དང་དངོས་གཞིར་རས་བཟང་པོའི་ཁར་བཀོད། མཆོད་པ་གཞུང་བཞིན་བཤམ་པར་བྱའོ། །གཉིས་པ་ལྷ་བསྐྱེད་པ་ནི། ཨོཾ་ཤཱུ་ནྱ་ཏས་བུམ་པ་སྦྱངས། སྟོང་པའི་ངང་ལས། པདྨ་དང་ཉི་མའི་གདན་ལ་བུམ་པ་བཟང་པོའི་ནང་དུ་པད་ཉིད་ལ། བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས། བུམ་ཆུ་དང་གཉིས་མེད་དུ་གྱུར། ཞེས་པའི་བར་གཞུང་བཞིན་ནོ། །ལྷ་བཀོད་ཚུལ་རྣམ་རྒྱལ་དུ་གཙོ་བོ་ཡབ་ཡུམ་དང་མཁའ་འགྲོ་མ་བཞི། ཕྱོགས་ཀྱི་བུམ་པ་རྣམས་ལ་སྒོ་མཚམས་ཀྱི་ལྷ་མོ་བརྒྱད། ལས་ཐམས་ཅད་པར་དུམ་སྐྱེས་མའོ། །རྣམ་རྒྱལ་ཆེན་པོ་ལའང་བཅུ་གསུམ་གྱི་ལྷའི་འཁོར་ལོ་གསལ་བར་བྱའོ། །ཇི་ལྟར་དཀྱིལ་འཁོར་གྱི་བྱ་བ་མ་རྫོགས་པར་དེ་སྲིད་དུ་ལྷ་མོ་རྣམས་ཀྱིས་བགེགས་རྣམས་བསྲུང་བར་གྱིས་ཤིག ཅེས་བརྗོད་ཅིང་མེ་ཏོག་འཐོར། དེང་ནས་བཟུང་དཀྱིལ་འཁོར་མ་གྲུབ་ཀྱི་བར་བུམ་བསྐྱེད་སྒྲུབ་དགོས་པ་ཕྱག་བཞེས་ལས་བྱུང་ངོ༌། །གཉིས་པ་ཞར་བྱུང་ཁྲུས་བུམ་སྒྲུབ་པ་ལ། བཅས་ཤོམ་དང༌། བུམ་སྒྲུབ་དངོས་གཉིས་ལས། དང་པོ་ནི། རྩ་བའི་དཀྱིལ་འཁོར་གྱི་བྱང་དུ་ཁྲུས་ཀྱི་དཀྱིལ་འཁོར་རྡུལ་ཚོན་ནམ་རས་བྲི་གང་རུང་བཀོད་པར་གསུངས་པས། སྟ་གོན་སྐབས་དཀྱིལ་འཁོར་མ་གྲུབ་པའི་དབང་དུ་བྱས་ཏེ་བྲི་བྱའི་རས་གཞི་བཏིང་ལ། དེའི་དབུས་སུ་སྟེགས་བུའི་ཁར་ཁྲུས་གཞོང་དུ་ཆུ་གཙང་གི་བུམ་པ། དེའི་ཁར་སྟོན་པའི་སྐུ་རིང་བསྲེལ་གྱི་སྙིང་པོ་ཅན་བཞུགས་སུ་གསོལ། དེའི་མཐར་བསྐོར་དུ་ཕྱོགས་མཚམས་བརྒྱད་ལ་ཆུ་གཙང་གིས་བཀང་བའི་བུམ་པ་བརྒྱད་བཤམ། བུམ་རྫས་ཤར་ནས་རིམ་པ་བཞིན། དྲི་བཟང༌། མངར་གསུམ། ཞོ། འབྲས་བུ། འབྲུ། འབྲས་ཡོས། སྨན། རིན་ཆེན་རྣམས་སོ་སོར་བཏབ་སྟེ་བུམ་མཚན་འདོགས། ཤིང་འབྲས་བུ་ཅན་གྱི་ཁ་རྒྱན་དང་བཅས་ཏེ་བཀོད། མཆོད་མི་དགོས་སོ། །གཉིས་པ་ནི། སྨན་ཁྲུས་ཀྱི་བུམ་པ་བརྒྱད་དུ་ལྷ་བསྐྱེད་དུ་མི་དགོས་རང་རང་གི་སྔགས་བཟླ་བར་རྗེས་བཙུན་གྲགས་པའི་དོན་གསལ་ལས་གསུངས་ཏེ། ཨོཾ་ཁཎྜ་རོ་ཧེས་བསངས། སྭ་བྷ་ཝ་ས་སྨན་བུམ་སྦྱངས། སྟོང་པའི་ངང་ལས། པད་ཟླའི་གདན་ལ་བྷྲཱུཾ་ལས་རིན་པོ་ཆེའི་བུམ་པ་མཚན་ཉིད་ཐམས་ཅད་ཡོངས་སུ་རྫོགས་པ། ནང་དྲི་མ་སྦྱོང་བའི་མཐུ་དང་ལྡན་པའི་བདུད་རྩིའི་ཆུ་བོས་ཡོངས་སུ་གང་བར་གྱུར། ཅེས་གསལ་བཏབ་ལ། གཟུངས་ཐག་དབུས་ཀྱི་བུམ་པ་ནས་བཟུང་རིམ་པ་བཞིན་བུམ་པ་བརྒྱད་སོ་སོའི་སྟེང་དུ་སྤོས་པའི་སྒོ་ནས་བཟུང་སྟེ། སྒྲུབ་སྔགས་ནི། དབུས་ཀྱི་ཆུ་གཙང་གི་བུམ་པ་ལ། ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཞེས་ཉེར་གཅིག་དང༌། སྨན་གྱི་བུམ་པ་བརྒྱད་ལ་ཤར་ནས་རིམ་པ་བཞིན། ཨོཾ་སརྦ་ཏ་ཐཱ་ག་ཏ་གནྡྷ་སྣ་ན་པུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། དེ་བཞིན་སྔགས་ཐོག་མཐའ་འདྲ་བ་ལ་གནྡྷའི་ཚབ་ཏུ་ཏྲི་མ་དྷུ་སྣ་ན༴ །ད་དྷི༴ །ཕ་ལ༴ །ཤུ་ཧི༴ །ཨོཾ་ཥ་དྷི༴ མ་ཎི་སྣ་ན་པུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་ཧཱུཾ། ཞེས་ཉེར་གཅིག་རེ་བཟླས། སླར་གཟུངས་ཐག་སྤྱི་བསྐོས་སུ་བསྐོར་ཏེ། ཨོཾ་རུ་རུ་སྤུ་རུ་ཛྭ་ལ་ཏིཥྛ་ལོ་ཙ་ནི་སརྦ་ཨརྦ་ས་དྷ་ནི་སྭ་ཧཱ། ཞེས་བརྒྱ་རྩ་བཟླས་པའི་མཐར་གཟུངས་ཐག་བསྡུའོ། །འདིར་སྟ་གོན་སྐབས་བསྡུས་ན་གཟུངས་བུམ་སྒྲུབ་མི་དགོས་དངོས་གཞིའི་ཆ་ལ་ཡིན་པར་ཤེས་པར་བྱའོ། །གསུམ་པ་རབ་ཏུ་གནས་བྱའི་རྟེན་གྱི་སྟ་གོན་ལ། བཅས་ཤོམ་དང༌། ཆོ་ག་དངོས་གཉིས་ལས། དང་པོ་ནི། སྦྱང་བ་ལ། རབ་རྒྱུད་ལས། བགེགས་དང་སྡིག་པ་མི་ཤིས་སྦྱང༌། །ཞེས་པ་ལྟར། བགེགས་སྦྱང་སྐབས་ཀྱི་ཆ་གསུམ་ཏིང་ལོ་ཆང་བུ་རྣམས་སྣོད་ཐ་ལི་ལྟ་བུ་ཞིག་ཏུ་བསྒྲིག སྡིག་སྦྱང་སྐབས་ཀྱི་སྡིག་གཟུགས་མེ་ཆུ་ཁྲོ་བོ་ཟ་བྱེད་རྣམས་སྣོད་གཅིག་ཏུ་བསྒྲིག མི་ཤིས་པ་སྦྱང་སྐབས་ཀྱི་ཡུངས་ཀར། ཆུ། ཁམ་ཕོར། ངཱུར་བའི་སྙིང་པོ་ཅན་གྱི་བ་ལྕིའི་ཆང་བུ། ཟན་ཆང༌། སེང་རས་ཏེ་རྫས་དྲུག་པོ་བཞི་རེ་བཅས་གཅན་སྟེགས་ཁེབས་ཅན་ཞིག་ལ་བསྒྲིག ཉེ་རེག་སྦྱང་སྐབས་ཀྱི་ཀུ་ཤའི་པིར། དྲི་ཆུ། མེ་ཏོག ཡོན་ཆབ། མར་མེ། སྤོས་དཀར་མར་དང་སྦྱར་བ་བཅས་སྣོད་གཅིག་ཏུ་བསྒྲིག འགལ་རྐྱེན་སྦྱང་སྐབས་ཀྱི་བགེགས་གཏོར་ཏིང་ལོ་ཅན་དང༌། འཆམས་ཆས། བྲབ་རྫས་རྡོ་སོགས་ཉེ་ལོགས་སུ་བསྒྲིག དེའི་ཡན་ལག་དྲག་པོའི་སྦྱིན་སྲེག་ལ། སྲེག་རྫས་ལིང་ཕུར་དང་བཅས་པ། མཆོད་རྫས་བཞི་ཚན་ཁྲག་གིས་གཤེར་བ། དུག་ཤིང་དྲག་པོའི་ཐབ་ཁུང་ཚད་ལྡན་བཅས་ཉེ་ལོགས་སུ་བསྒྲིག་བར་བྱ། དེ་ནས་ཁྲུས་ཆས་ལ། སྡོམ་འབྱུང་ལས། དྲི་ཞིམ་ལྡན་པའི་མར་གྱི་བྱུག །འདག་ཆལ་གྱིས་ནི་ཁྲུས་ཀྱང་བྱ། །ཞེས་པ་ལྟར། འདག་ཆལ་བདུད་རྩི་ལྔ། ཏིལ་མར། སྲན་ཕྱེ། བ་བྱུང་ལྔ། དྲི་ལྔ། སྐྱུ་རུ་རའི་ཕྱེ། ཡུང་བའི་ཕྱེ། ཤིང་ཤུན་གྱི་ཕྱེ་རྣམས་རིམ་པར་ཏིང་ཕོར་སོ་སོར་ཆུ་དང་སྦྱར། དེ་ལ་བདུད་རྩི་ལྔ་ནི། འོ་མ། ཞོ། མར། སྦྲང་རྩི། ཤེལ་ཀ་རའོ། བ་བྱུང་ལྔ་ནི། གྲོང་གི་དྲི་མས་མ་གོས་པའི་བ་དམར་ཟལ་གྱི་འོ་མ། ཞོ། མར། ལྕི་བ་དང་ཆུ་ས་ལ་མ་ལྷུང་བ་རྣམས་སོ། དྲི་ལྔ་ནི། ཙནྡན། ག་བུར། གུར་གུམ། ལི་ཤི། ཛ་ཏིའོ། །ཤིང་ཤུན་ནི་སུག་པ་དང་ལྕམ་པ་སོགས་ཀྱིས་བྱའོ་གསུངས། དེ་རྣམས་བྱུག་བྱེད་ཀུ་ཤའི་པིར་དང༌། དྲུད་བྱེད་ངཱུར་བའི་པིར་བཅས་སྣོད་གཅིག་ཏུ་འགྲིགས། སྨན་ཁྲུས་དང་མཆོག་ཁྲུས་གཉིས་ཀྱི་སྐུ་ཕྱིའི་དར་དང༌། ན་བཟའ། རྒྱན། དྲིའི་བྱུག་པ་རྣམས་དང༌། གཞན་ཡང་རྟེན་བསྐྱེད་མཆོད་པ་བརྒྱད་ཚར། དག་པའི་རྡོ་རྗེའི་སྤོས་རིང༌། དགབ་བྱའི་རས་སེར་པོ་བཅས་ཉེར་བསྡོགས་བྱས་ཏེ་བཞག་པར་བྱའོ། །གཉིས་པ་ཆོ་ག་དངོས་ལ། ཐུན་སྒྲུབ་སྦྱང་ཁྲུས་རྟེན་བསྐྱེད་དང༌། །སྤྱན་དྲངས་ཕྱིར་བསྐྲད་ནམ་མཁར་མཆོད། །དམ་བསྲེ་རྟེན་ལ་མཆོད་ཅིང་བསྟོད། །སྙན་གསན་དབབ་སྟེ་ནམ་མཁར་བཏེག །རྟེན་དགབ་པ་སྟེ་བཅུ་གསུམ་གྱིས། །རྟེན་གྱི་སྟ་གོན་བསྡུས་པ་ཡིན། །ཞེས་པའི་བསྡུས་སྡོམ་ལྟར་བཅུ་གསུམ་ལས། །དང་པོ་ཐུན་སྒྲུབ་པ་ནི། སྔར་བླ་མས་བསྙེན་པ་ཁ་གསོའི་སྐབས་ལྗགས་ཐུན་ནུས་ལྡན་དུ་བསྒྲུབས་པ་དེ། སླར་ཡང་ཚོགས་པ་སྤྱི་མཐུན་ནས་སུམ་བྷ་ནི་ཉི་ཤུ་རྩ་གཅིག་གིས་བྲབ་རྫས་ལ་བཏབ་པའི་མཐར། ཐུགས་ཀ་ནས་ཁྲོ་བོའི་ཚོགས་དཔག་ཏུ་མེད་པ་འཕྲོས་ཏེ། བདུག་རྫས་དང་བྲབས་རྫས་ལ་ཐིམ་པས་ཁྲོ་བོ་རྣམས་བདུག་རྫས་དང་བྲབས་རྫས་དེ་དང་དེའི་རྣམ་པར་གྱུར་པ། དེས་དངོས་པོ་གང་ལ་གཏོར་ཞིང་རེག་པ་དང་བདུག་པས་གདོན་བགེགས་ལོག་པར་འདྲེན་པའི་རིགས་ཐམས་ཅད་རྒྱང་རིང་དུ་འབྱེར་བར་བྱེད་ནུས་པའི་གྲུབ་པའི་རྫས་མཐུ་སྟོབས་ནུས་པ་དང་ལྡན་པར་གྱུར། ཞེས་བརྗོད་དོ། །གཉིས་པ་སྦྱང་བ་ལ། བགེགས་སྦྱང་བ། སྡིག་པ་སྦྱང་བ། མི་ཤིས་པ་སྦྱང་བ། ཉེ་རེག་གིས་སྦྱང་བ། འགལ་རྐྱེན་སྦྱང་བ་དང་ལྔ་ལས། དང་པོ་བགེགས་སྦྱང་བ་ནི། ལས་རྡོར་གྱིས་ཕྱག་གསུམ་བཙལ་ཏེ། རབ་ཏུ་གནས་བྱའི་རྟེན་རྣམས་ཀྱི་བགེགས་སྦྱང་བ་ལ་ཐུགས་གཏད་བར་ཞུ། ཞེས་སྙན་གསོལ་ཞུ། སྦྱང་ཆས་ཀྱི་གཏོར་མ་བཤམས་ནས་ཆབ་བྲན། ཚོགས་པས། ཨོཾ་ཨཱཿབིགྣན་ཀྲྀཊ་ཧཱུཾ། ཞེས་བགེགས་མཐར་བྱེད་ཀྱིས་སྔགས་སམ་འཁྱིལ་སྔགས་སྔོན་དུ་བཏང་ནས། ཨོཾ་ཨཱཿཧཱཾ། ལན་གསུམ་གྱིས་བྱིན་གྱིས་བརླབས། ཨ་ཀཱ་རོས་ལན་གསུམ་གྱིས་སྔོས་ལ། དེ་ནས་ལས་རྡོར་གྱིས་ལག་པ་བསྣོལ་ཏེ་གཏོར་མ་བླངས་ལ། གཡས་པས་རྟེན་ལ་གཡོན་སྐོར་གཉིས་དང༌། གཡོན་པས་ཀྱང་གཡོན་སྐོར་གཉིས། ཡང་གཡས་པས་གཡས་སྐོར་གཉིས་དང་གཡོན་པས་གཡས་སྐོར་གཉིས་ནས་སྔགས་རྫོགས་མཚམས་དང་བསྟུན་གཡས་པའི་སར་བཞག ཡང་གཡོན་པས་གཅིག་བླངས་ཏེ་གཡོན་དང་གཡས་རེ་མོས་ཀྱིས་སྔར་བཞིན་སྐོར་བས་ལན་གཉིས་པ་དང༌། ལན་གསུམ་པ་ཡང་དེ་བཞིན་བསྐོར་བར་བྱ་སྟེ། སྔགས་ནི། ཨོཾ་སརྦ་བིགྷྣན་ན་མཿསརྦ་ཏ་ཐཱ་ག་ཏ་བྷྱོ་བི་ཤྭ་མུ་ཁེ་བྷྱེཿ སརྦ་ཐཱ་ཁཾ་ཨུཏྒེ་ཏེ་སྥ་ར་ཎ་ཨི་མཾ་ག་ག་ན་ཁཾ་གྲྀ་ཧ་ན་དམ་བ་ལིངྟ་སྭཱ་ཧཱ། ཞེས་ལན་གསུམ། དེ་ནས་རྫས་སྔགས་གཉིས་ཀ་ཞི་བ་ཡིན་པས་ཞི་བའི་སྦྱང་བའོ། །ཡང་དེ་ནས་ཏིང་ལོ་ཆང་བུ་རེ་མོས་ཀྱིས་བླངས་ལ་སྔར་བཞིན་བྱ་སྟེ། ཨོཾ་སུམྦྷ་ནི་སོགས་ལན་གསུམ་བརྗོད། དེ་ནི་རྫས་ཞི་བ་དང་སྔགས་དྲག་པོ་ཡིན་པས་ཞི་དྲག་ཕྱེད་མའི་སྦྱང་བའོ། །དེ་ནས་ཁྲོ་བོའི་མཆོད་པ་སློབ་དཔོན་གྱི་མདུན་དུ་བཏེག་སྟེ་ཆབ་བྲན། རང་ཉིད་བདེ་མཆོག་ཁམས་གསུམ་རྣམ་རྒྱལ་ཞལ་བཞི་པར་གསལ་བའི་མིག་གཡས་པ་ར་མ་ལས་ཉི་མ་དང༌། གཡོན་པ་ཊ་ལས་ཟླ་བ། མིག་འབྲས་ཧཱུཾ་ལས་བསྐལ་པའི་མེ་ལྟར་འབར་བར་གྱུར་པའི་སྤྱི་བོར་ཨོཾ། མགྲིན་པར་ཨཿ སྙིང་གར་ཧཱུཾ། དེའི་སྙིང་གར་ཨོཾ་ཧཿདཔྲལ་བར་ན་མ་ཧི། སྤྱི་བོར་སྭ་ཧ་ཧུ། ཕྲག་པ་གཉིས་སུ་བོ་ཥེཊ་ཧེཿ སྤྱན་གསུམ་ལ་ཧཱུཾ་ཧཱུཾ་ཧོཿཡན་ལག་ཐམས་ཅད་ལ་ཕཊ་ཧཾ། སྙིང་གའི་ཧཱུཾ་ལས་འོད་ཟེར་འཕྲོས་པས་ཁྲོ་བའི་ཚོགས་དཔག་ཏུ་མེད་པ་བཛྲ་ས་མཱ་ཛཿཞེས་ཕྱག་རྒྱ་དང་བཅས་དྲིལ་གསིལ་བྱས། ཧཱུཾ། ཡེ་ཤེས་བསྐལ་པ་མེ་ལྟར་འབར་བའི་ཡོད། །སོགས་ནས་འགྲོ་བའི་དོན་དུ་མཆོད་ཕྱིར་གཤེགས་སུ་གསོལ། །ཞེས་སྤྱན་དྲངས་ནས། མཆོད་པ་ནི། ཨོཾ་བཛྲ་ཀྲོ་དྷ་རཱ་ཛ་ས་པཱ་རི་ཝ་ར་ཨརྒྷཾ་སོགས་ཆུ་གཉིས་སྔོན་དུ་འགྲོ་བས་ཉེར་སྤྱོད་ལྔས་མཆོད། བསྟོད་པ་ནི། ཧཱུཾ། ཆོས་ཉིད་སྟོང་པ་གཉིས་མེད་ངང་ཉིད་ལས། །སོགས་ནས། བགེགས་ཀྱི་དགྲ་ལ་ཕྱག་འཚལ་བསྟོད། བཀའ་བསྒོ་བ་ནི། དཀྱིལ་འཁོར་ཆེན་པོའི་ས་གཞིར་ལ་གནས་པའི། །ལྷ་དང་ལྷ་མིན་བགེགས་ཚོགས་ཀུན་ཉོན་ཅིག །ང་ནི་གནས་འདིར་རྟེན་ལ་རབ་གནས་བྱེད། བགེགས་རྣམས་འདི་རུ་མ་འདུག་གཞན་དུ་དེངས། སོགས་ནས། དེ་བས་མྱུར་བ་ཉིད་དུ་ཕྱིར་དེངས་ཤིག །ཅེས་བརྗོད་པའི་བགེགས་རྣམས་བརླག་པར་འགྱུར་བའི་ཐད་ནས། ལས་རྡོར་གྱིས་སྦྱང་ཆས་རྣམས་རྟེན་ལ་བསྐོར་ཏེ་ཕྱིར་དོར། ཨོཾ་སུམྦྷ་ནི་སོགས་བགེགས་སིལ་དང་བཅས་སློབ་དཔོན་ཁྲོ་བོའི་ང་རྒྱལ་དང་དྲག་སྔགས་ཀྱིས་བསྐྲད་པ་ནི་དྲག་པོའི་སྦྱང་བའོ། །གཉིས་པ་སྡིག་པ་སྦྱང་བ་ནི། ཡོན་བདག་བོས་ལ་སྡིག་གཟུགས་གྲལ་མཇུག་དུ་བཞག མེ་ཆུ་ལས་བུམ་བཅས་བླ་མའི་མདུན་དུ་ཕུལ། ཚོགས་པས། རང་གི་རྐང་མཐིལ་གཉིས་སུ་ཡཾ་ལས་རླུང་གི་དཀྱིལ་འཁོར། ལྟེ་བར་གཏུམ་མོ་ཡེ་ཤེས་ཀྱི་མེ། སྙིང་གར་སྡིག་པའི་ས་བོན་པཾ་ནག་པོ་ལ་ལུས་ངག་ཡིད་ཀྱི་སྡིག་སྒྲིབ་ཐམས་ཅད་འདུས་ཏེ་ཡོད་པ། རླུང་གཡོས། ལྟེ་བའི་གཏུམ་མོ་ཡེ་ཤེས་ཀྱི་མེ་འབར་བས་སྙིང་གའི་པཾ་དེ་སྡིག་པ་རྭ་ཅན་གྱི་རྣམ་པར་སྣ་སྒོ་ནས་མཐོན་མདུན་གྱི་ཏིལ་ལ་ཐིམ་པར་གྱུར། དེ་སྐབས་ལས་རྡོར་གྱིས་སྡིག་གཟུགས་བླངས་ཏེ་ཚོགས་པ་དང་ཡོན་བདག་ཐམས་ཅད་ཀྱི་མདུན་དུ་འཁོད་པ་དང༌། སོ་སོའི་སྣ་བུ་གཡོན་སྲིན་ལག་གིས་བསུབ། སྣ་བུག་གཡས་ནས་སྡིག་སྒྲིབ་རླུང་གིས་དེད་དེ་སྡིག་གཟུགས་ལ་ཐིམ་པར་བསམ་ནས་རླུང་རོ་འབུད། དེ་ནས་ལས་སྔགས་ཀྱིས་མེ་ཆུ་བསངས། མེ་ནང་དུ་ཁྲོ་བོ་ཟ་བྱེད་རྡོ་རྗེ་མཁའ་འགྲོ་རྡོ་རྗེ་དང་དྲིལ་བུ་འཛིན་པ་ཞལ་ཤིན་ཏུ་གདངས་པས་གསོལ་པར་གྱུར། བླ་མས་རྡོར་དྲིལ་དང་བཅས་པད་ཀོར་གྱིས་མཐར་མཐེབ་མཛུབ་ཀྱིས་སྡིག་གཟུགས་བཅད་ནས། གཡས་སུ་བཤམས་པའི་ཡེ་ཤེས་ཀྱི་མེ་དང༌། གཡོན་དུ་ཆོས་ཉིད་ཀྱི་རྒྱ་མཚོར་དམིགས་ཏེ། ཨོཾ་ཌཱ་ཀ་ཁ་ཁ་ཁཱ་ཧི་ཁཱ་ཧི་སརྦ་པཱ་པཾ་ད་ཧ་ན་བྷ་སྨིན་ཀུ་རུ་སྭཱ་ཧཱ། ཞེས་སྲེག་བླུགས་ལན་གསུམ་གྱི་མཐར་ཆུ་མེར་བླུགས་པས་དབྱིངས་ཡེ་གཉིས་མེད་དུ་བསྲེ་བ་དང་བཅས་སིལ་སྙན་བྱའོ། །གསུམ་པ་མི་ཤིས་པ་སྦྱང་བ་ནི། དེ་ལ་ལས་རྡོར་གྱིས་སྦྱང་ཆས་བཀྲམ་ནས་གོང་བཞིན་ཕྱག་བཙལ་ཏེ། རབ་ཏུ་གནས་བྱའི་རྟེན་རྣམས་ཀྱི་མི་ཤིས་པ་སྦྱང་བའི་ཕྱིར་རྫས་དྲུག་བྱིན་གྱིས་བརླབ་པ་ལ་ཐུགས་གཏད་པར་ཞུ། ཞེས་གསོལ། ཚོགས་པས། ཨོཾ་ཨཱཿབིགྷྣན་ཏ་ཀྲིཊ་ཧཱུཾ། ལན་བདུན་དང༌། ཧཱུཾ་བདུན་གྱིས་རྫས་རྣམས་ལ་ཆབ་བྲན་ཏེ་བྱིན་གྱིས་བརླབས་པ་ལས་སྤྱིའི་ལུཊ་ལ་སྔགས་ཞུ་བ་མི་སྣང་ཡང༌། འདིར་ལྷོ་ནང་གི་ཕྱག་ལེན་ལ། ཡུངས་ཀར་སྔགས་ཞུ་ཞིང་གཞན་རྣམས་ལ་མི་ཞུ་བའི་རྣམ་དབྱེ་མཛད་པར་གནང་ཡང་སླར་བརྟག་པའི་གཞིའོ། །དེ་ནས་ལས་རྡོར་གྱིས་ཐོག་མ་ཡུངས་རྫས་ཁུ་ཚུར་གཉིས་ཀྱིས་བཟུང་ནས་གཡས་པས་རྟེན་ལ་གཡོན་བསྐོར་གཉིས་དང༌། གཡོན་པས་ཀྱང་གཡོན་བསྐོར་གཉིས་ནས་མེར་བསྲེག ཡང་དེའི་རྗེས་སུ་གཡས་སུ་བསྐོར་བ་སྟེ་རྫས་དྲུག་པོ་རིམ་པ་བཞིན་གཡོན་དང་གཡས་རེ་མོས་བྱེད་མོད་ཀྱི། འོན་ཀྱང་དེང་སང་གི་ཕྱག་ལེན་འདི་དང་གྲུབ་དབང་རིན་པོ་ཆེའི་བཞེད་པ་ཅུང་མ་འགྲིགས་ཏེ། གྲུབ་དབང་ཞབས་ཀྱིས། གཞུང་དུ་སོ་སོར་ལན་གཉིས་བསྐོར་ཞེས་པའི་དོན། སོ་སོར་ཞེས་པ་ལག་པ་གཡས་གཡོན་གཉིས་ཀ་སྟབས་གཅིག་ཏུ་མི་བསྐོར་བར་སྔོན་ལ་གཡས་དང༌། དེ་ནས་གཡོན་པས་བསྐོར་བའི་དོན་དང༌། ལན་གཉིས་ཞེས་པའང་རེ་རེ་བཞིན་ལན་གཉིས་གཉིས་དགོས་པའི་དོན་མིན། གཡས་གཡོན་སོ་སོས་ཚར་རེ་བསྐོར་བས་སྔ་ཕྱི་བསྡོམས་ནས་ལན་གཉིས་བྱུང་བའི་དོན་ཡིན། དེས་ན་ཡུངས་ཀར་བཞི་ལ་ཕྱག་རྒྱ་ཡང་བཞིར་འགྲོ་བས་དྲུག་བཞི་ལྡན་གྱི་དོན་དང་འབྱོར་ལ། དེ་ལྟར་མིན་ན་དྲུག་བརྒྱད་ལྡན་དུ་འགྱུར་བའི་སྐྱོན་ཡོད་ཅེས་གསུངས་སོ། དེ་དང་མཐུན་པར་རྗེས་ཀུན་དགས་རང་བཟོས་མ་རྙོག་པར་ཞིབ་ཏུ་གསུང་འདུག་པས་དཔྱོད་ལྡན་རྣམས་ཀྱིས་དེར་དཔྱད་པར་ཞུ། གང་ལྟར་ཡང་སྦྱོང་སྔགས་ནི། ཨོཾ་སརྦ་པཱ་པཾ་ད་ཧ་ན་བཛྲ་ས་ཏྭ་སྱ་སརྦ་པཱ་པཾ་ད་ཧ་ན་སྭཱ་ཧཱ། ཞེས་ཡུངས་ཀར་དང་ཆུ་མེར་དོར་བས་རྟེན་གྱི་བགེགས་བསྲེག་པར་གསུངས་དང༌། དེ་བཞིན་ཁམ་ཕོར་སོགས་ཀྱང་ཕྱག་རྒྱ་སྔར་བཞིན་ལ། མེར་མི་བསྲེག་པར་ཀ་ཏོ་ར་ལྟ་བུར་དོར་བའི་མཐར་རྫོགས་པ་དང་བདེན་བདར་བརྗོད་པར་གསུངས་ཏེ། འདི་ལྟར། ན་མོ། སངས་རྒྱས་ཀྱི་བཀའ་བདེན་པ་དང༌། ཆོས་ཀྱི་བཀའ་བདེན་པ་དང༌། དགེ་འདུན་གྱི་བཀའ་བདེན་པ་དང༌། དཔལ་འཁོར་ལོ་སྡོམ་པའི་དཀྱིལ་འཁོར་ཆེན་པོའི་ལྷ་ཚོགས་རྣམས་ཀྱི་བཀའ་བདེན་པ་དང༌། བདེན་པ་དེ་རྣམས་ཀྱི་མཐུ་དང་ནུས་པ་ལ་བརྟེན་ནས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་ནམ། ཡང་ན་གཙུག་ལག་ཁང་ངམ། ཡང་ན། ཕོ་བྲང་ཆེན་པོ་རྟེན་དང་བརྟེན་པར་བཅས་པ། འདི་རྣམས་ལ། ཆག་ཆེ་ཉམ་ང་བར་རྩོམ་པའི་གདོན་རིགས་སྤྱི་དང༌། ཁྱད་པར་གྱུར་དང་མི་ཤིས་པ་དང༌། འབྱུང་བཞིའི་གནོད་པ་དང༌། ལྟས་ངན་པ་ལ་སོགས་པ་མི་མཐུན་པའི་ཕྱོགས་ཐམས་ཅད་དང༌། དེ་དག་གི་རྒྱུ་བསམ་ངན་སྦྱོར་རྩུབ་འཆང་བའི་རིགས་ཐམས་ཅད་འདིར་མ་གནས་པར་གཞན་དུ་དེངས་ཤིག གང་དག་མི་འགྲོ་བ་དེ་དག་ཡེ་ཤེས་ཀྱི་རྡོ་རྗེ་མེ་འབར་ཞིང་རབ་ཏུ་འབར་བ་འདིས་གདོན་བགེགས་ཁྱེད་རྣམས་ཀྱི་མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་བརྗོད་ཅིང་ཕྱིར་དོར་བ་དང་ལྷན་ཅིག་བགེགས་སིལ་དང་བཅས་སུམྦྷནི་སོགས་གྲ་སྔགས་དང་ཡུངས་ཐུན་གྱིས་རིང་དུ་བསྐྲད་པར་བྱའོ། །བཞི་པ་ཉེར་རེག་གི་སྦྱང་བ་ནི། སློབ་དཔོན་གྱིས། རབ་ཏུ་གནས་བྱའི་རྟེན་རྣམས་ལ་ཉེ་རེག་གི་སྦྱང་བ་མཛད་པར་ཞུ། ཞེས་བསྐུལ་ནས། ལས་རྡོར་གྱིས་རྟེན་གྱི་མདུན་དུ་ཙོག་བུར་འདུག ལག་པ་གཡོན་པའི་ཁྱོར་བར་ཆུ་གཙང་བླུགས། གཡས་པའི་གུང་སྲིན་གྱིས་བླངས་ཏེ་རྟེན་རྣམས་ཀྱི་ཞལ་དང༌། ཤངས། སྤྱན། སྙན། དབུ། ཕྱག ལྟེ་བ་རྣམས་སུ་མང་དུ་བྱབས་ནས་རེག་པའི་སྟངས་ཀ་བྱས་ཏེ། ཚོགས་པས། ཨོཾ་ཧྲཱིཿཧ་ཧ་ཧུཾ་ཧཱུཾ་ཕཊ། ཅེས་འཁོར་ལོ་གཙོ་བོའི་སྔགས་ལན་གསུམ་བརྗོད་དེ་ཆ་སིལ་བྱ། གསུང་རྟེན་སོགས་ལ་འདི་མི་དགོས་པར་གསུངས་སོ། །ཡང་ལས་རྡོར་གྱིས། དྲི་བཟང་གི་ཆུ་དང་ཀུ་ཤའི་པིར་ཐོགས་ཏེ་རྟེན་རྣམས་ཀྱི་ཐུགས་ཀར་བྱུག་ཚུལ་བྱས་ཏེ། ཚོགས་པས། ཨོཾ་བཛྲ་གནྡྷེ་ཨཿཧཱུཾ། ལན་གསུམ་བརྗོད་དེ་ཆ་སིལ་བྱ། ཡང་ལས་རྡོར་གྱིས། མེ་ཏོག་གི་ཕྲེང་བ་ཐོགས་ཏེ་རྟེན་རྣམས་ཀྱི་དབུ་ལ་འབུལ་ཚུལ་བྱས་ཏེ། ཚོགས་པས། ཨོཾ་བཛྲ་པུཥྤེ་ཨཱཿཧཱུཾ། ལན་གསུམ་བརྗོད་དེ་ཆ་སིལ་བྱ། ཡང་ལས་རྡོར་གྱིས། མཆོད་ཡོན་གྱི་དུང་ཆོས་ཐོགས་ཏེ་ཞལ་དུ་འབུལ་ཚུལ་གྱིས་ཏིང་ཕོར་དུ་བླུགས། ཚོགས་པས། ཨོཾ་བཛྲ་ཨརྒྷཾ་ཨཱཿཧཱུཾ། ལན་གསུམ་བརྗོད་དེ་ཆ་སིལ་བྱ། ཡང་ལས་རྡོར་གྱིས། མར་མེ་ཐོགས་ཏེ་གཡས་སུ་བསྐོར་ཚུལ་བྱས་ཏེ། ཚོགས་པས། ཨོཾ་བཛྲ་ཨ་ལོ་ཀེ་ཨཱཿཧཱུཾ། ལན་གསུམ་བརྗོད་དེ་ཆ་སིལ་བྱ། ཡང་ལས་རྡོར་གྱིས། སྤོས་དཀར་མར་དང་སྦྱར་བ་སྲེག་པའི་སྤོས་ཕོར་ཐོགས་ཏེ་གཡོན་དུ་བསྐོར་ཚུལ་སྦྱངས་ཏེ། ཚོགས་པས། ཨོཾ་ཨཱཿབིགྷྣན་ཏ་ཀྲི་ཊ་ཧཱུཾ་ལན་གསུམ་དང༌། ཧཱུཾ། བདུན་བརྗོད་པའི་མཐར་ཆ་སིལ་བྱའོ། །དེ་སྐབས་ཀྱང་སྔགས་ཞུ་བའི་ཕྱག་ལེན་མི་སྣང་བས་བརྟག་པའི་གཞིའོ། །སྔ་པ་འགལ་རྐྱེན་སྦྱང་བ་ལ། བཀའ་བསྒོ་དང༌། སྲུང་འཁོར་གཉིས་ལས། དང་པོ་ནི། ཚོགས་པ་ཡར་བཞེངས་བླ་མལ་གྲལ་གྱི་དབུས་སུ་རྟེན་ལ་ཞལ་ཕྱོགས་ཏེ། སེམས་ཅན་མ་རིག་པའི་མུན་པར་སོགས་ནས། བསྐལ་པའི་མེ་ལྟར་འབར་བར་གྱུར། ཞེས་བརྗོད། རང་གི་སྙིང་ཁའི་ཧཱུཾ་ཡིག་གི་འོད་ཟེར་གྱིས་ཁམས་གསུམ་ན་གནས་པའི་བདུད་བགེགས་གདོན་རིགས་སྤྱི་དང༌། ཁྱད་པར་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རབ་ཏུ་གནས་པ་ལ་བར་དུ་གཅོད་པའི་གདོན་བགེགས་ཐམས་ཅད་མདུན་དུ་བཀུག་པར་གྱུར། ཞེས་བརྗོད། བགེགས་གཏོར་ཏིང་ལོ་ལམ་སྒྲོན་ཆང་བུ་ལམ་རྒྱགས་ཀྱི་ཚུལ་དུ་བཤམས་ནས། ཨ་ཀཱ་རོས་བྱིན་གྱིས་བརླབས་ཏེ་ཚིམ་པར་བསྔོས་པའི་མཐར། མེ་འཆམས་དང་བཅས་རོལ་མོའི་མཚམས་རྔམ་དྲག་ཏུ་རྡུང་ནས། ཧཱུཾ། ང་ནི་དཔལ་ལྡན་སྙིང་རྗེའི་སྟོབས། །སོགས་ནས། འདི་ནི་བརླག་འགྱུར་གཞན་དུ་མིན། །ས་ཡི་ཕྱོགས་འདིར་རྡོ་རྗེ་འཛིན་པ་བདག་གིས་དཔལ་ཧེ་རུ་ཀ་མངོན་པར་འབྱུང་བའི་དཀྱིལ་འཁོར་གྱི་སྒོ་ནས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་འདི་རྣམས་སམ། ཡང་ན་གཙུག་ཁང་ངམ། ཕོ་བྲང་ཆེན་པོ་རྟེན་དང་བརྟེན་པར་བཅས་པ། འདི་རྣམས་ལ་རབ་ཏུ་གནས་པའི་སྟ་གོན་བྱ་ཡིས། གང་སུ་ཡང་རུང་བ་སོགས་ནས། མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་ལན་གསུམ་གྱིས་མཐར་གུ་གུལ་བདུག བླ་མ་རྡོ་རྗེ་འཛིན་པ་ཁྲོ་བའི་ང་རྒྱལ་གྱིས་ཞལ་བཞི་པའི་སྔགས་དང་ཡེ་ཤེས་རྡོ་རྗེའི་ཐུན་གྱིས་བྲབ་སྟེ་རྒྱ་མཚོའི་ཕ་མཐར་བསྐྲད་པར་བསམ་མོ། གཉིས་པ་སྲུང་འཁོར་བསྒོམ་པ་ནི། བགེགས་གཏོར་རྒྱུ་ལམ་དང་བསྟུན་འཕངས་པའི་མོད་ལ། བླ་མས་ཧཱུཾ་མཛད་ཀྱི་ཕྱག་རྒྱ་བཅས་ཏེ། ཞལ་བཞི་ནས་ཁྲོ་མོ་སྤྲོས་ཏེ་ལྷ་སྔགས་སྟོབས་ཀྱིས་བསྲུང་བ་དང༌། ཆོས་ཐམས་ཅད་ལ་དམིགས་པས་སོགས་དོན་དམ་ཏིང་འཛིན་གྱི་ལྟ་དགོངས་དང་མི་འབྲལ་བའི་ངང་ནས་རྟིང་མནན་ཏེ་ནང་དུ་བྱོན། ཚོགས་པས། ཐུགས་ཀ་ནས་འཕྲོས་པའི་ཧཱུཾ་ཡོངས་སུ་གྱུར་པ་ལས། ཨོཾ་མེ་དཱི་ནི་སོགས་ནས་ཕྱི་རོལ་ཏུ་མེ་རི་རྣམ་པ་སྔ་རབ་ཏུ་འབར་བས་བསྐོར་བར་གྱུར། ཞེས་པའི་བར་གྱིས་ཀུན་རྫོབ་རྡོ་རྗེའི་གུར་ཁང་གིས་བསྲུང་བར་བྱའོ། ཞར་བྱུང་དེའི་ཡན་ལག་ཏུ་འགལ་རྐྱེན་དྲག་པོ་བཟློག་པའི་སླད་དུ་དྲག་པོའི་སྦྱིན་སྲེག་མཛད་པ་གསུམ་པས། དེ་ཡང་སྦྱིན་སྲེག་ལ་འཇུག་མཚམས་བདག་བསྐྱེད་མི་བསྡུ་བར་འཇུག་པའི་དབང་གིས། ཡཾ་ལས་རླུང་གི་དཀྱིལ་འཁོར་སོགས་བརྗོད་མི་དགོས། སྦྱིན་སྲེག་གཞུང་ལས། ཀུ་ཤས་རྫས་གཉིས་ལ་གཏོར་བ་ནས་བཟུང་ཞེས་གསུངས་པས་དེ་བཞིན་འཇུག་པ་དང༌། བར་འདིར་སྒྲུབ་ཆོག་དང་མ་འབྲེལ་བའི་ཕྱིར་མདུན་བསྐྱེད་སྐབས་ཚོམས་བུའི་ལྷ་ཞུ་བ་མི་དགོས། དེས་ན་འདི་སྐབས་ཕྱིར་འབྲང་བསྐྲད་པ་དང་ནམ་མཁར་མཆོད་པ་ཡང་དགོས་ལ། དེ་ནས་སྦྱིན་སྲེག་གཞུང་དཀྱུས་ལྟར་གྲུབ་པར་བྱའོ། །གསུམ་པ་ཁྲུས་གསོལ་ལ། སྨན་ཁྲུས་དང༌། མཆོག་ཁྲུས་གཉིས་ལས། དང་པོ་ནི། ལས་རྡོར་གྱིས་ཕྱག་སྔོན་དུ་བཏང་ནས། རབ་ཏུ་གནས་བྱའི་རྟེན་གྱི་སྨན་ཁྲུས་མཛད་པ་ལ་ཐུགས་གཏད་པར་ཞུ། ཞེས་གསོལ་ཞུའི་མཐར་བླ་མ་དཀྱིལ་འཁོར་གྱི་བྱང་དུ་བྱོན་ནས་ཕྱག་ལེན་མཛད་པའམ། ལས་རྡོར་གྱིས་ཀྱང་རུང༌། གང་ལྟར་ཡང་ཚོགས་པ་ཡར་བཞེངས་དབུ་སྒོམ་བཞེས། དངོས་སུ་དཀྱིལ་འཁོར་གྱི་བྱང་དུ་བྱོན་པའམ་འཁོད་པའི་རྣམ་པར་མོས་ཏེ། ཚོགས་པས། གང་འདིར་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་ཡང་དག་པར་རྫོགས་པའི་སངས་རྒྱས་ཞི་བ་དང་ཁྲོ་བོའི་རྣམ་པར་སྣང་བའི་སྐུ་གསུང་ཐུགས་ཀྱི་རྟེན་རྣམས་ལ། ཡོ་བྱད་ཐམས་ཅད་དང་ལྡན་པའི་ཁྲུས་འདི་གསོལ་བར་བགྱིའོ། ཞེས་སྙན་གསན་ཕབ། དེ་ནས་ལས་རྡོར་གྱིས་མེ་ལོང་གི་སྟེང་དུ་གདུག་ཕུབ་པའམ་དར་གྱི་ལྡིང་གུར་བཅའ་བ་བཟུང་སྟེ། ཁྲུས་ཁང་བསྐྱེད་བ་ནི། ཚོགས་པས། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱིས་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །ཞེས་བརྗོད། རྟེན་སྤྱན་དྲང་དུ་བཏུབ་པ་རྣམས་ཁྲུས་ཁང་དུ་གདན་འདྲེན། ལས་རྡོར་གྱིས་སྐུ་ཕྱིའི་དར་ཕྲག་ཏུ་བཟུང༌། མེ་ལོང་གཡོན་དང་ཆུ་གཙང་གི་བུམ་པ་གཡས་སུ་ཐོགས་ཏེ། ཚོགས་པས། དེ་བཞིན་གཤེགས་པ་རྣམས་དང་དེ་སྲས་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཁྲུས་སིལ་བྱ། དེ་སྐབས་རིང་བསྲེལ་ཅན་གྱི་སྐུ་ལ་ཁྲུས་གསོལ་ཏེ་ཁྲུས་ཆུ་ཐིག་པ་རེ་སྨན་བུམ་ཐམས་ཅད་ལ་བླུགས། དེ་ནས་ལས་རྡོར་གྱིས་བུམ་པ་དེ་ཉིད་ཀྱིས་དང༌། མཆོད་གཡོག་གིས་འདག་ཆལ་གྱི་སྣོད་ཐོགས་ཀུ་ཤའི་པིར་གྱིས་ཏིལ་མར་བྱུག་སྲན་ཕྱེ་བཏབ། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་སྒོ་གསུམ་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་སྒོ་གསུམ་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། ཝཱ་ཀ་བི་ཤོ་དྷ་ན་ཡེ་སྭཱཧཱ། ཙིཏྟ་བི་ཤོ་དྷ་ན་ཡེ་སྭཱཧཱ། ཨོཾ་མ་ལ་སཾ་ཤོ་དྷ་ན་ཡེ་སྭཱཧཱ། ཁྲུས་སིལ་བྱ། དེ་སྐབས་ངཱུར་པིར་གྱིས་དྲུད་ཆུ་གཙང་གིས་བཤལ། དེ་ནས་ལས་རྡོར་གྱིས་སྐུ་ཕྱིའི་དར་ཐོགས། ཚོགས་པས། དེ་དག་སྐུ་ལ་མཚུངས་པ་མེད་པའི་གོས། སོགས་ནས། ཨོཾ་ཧཱུཾ་ཏྲཾ་ཧྲིཿཨཱཿཨོཾ་སརྦ་ཏ་ཐཱ་ག་ཏ་ཀཱ་ཡ་བི་ཤོ་དྷ་ན་ཡེ་སྭཱཧཱ། ཞེས་སྐུ་དབྱི་བྱ། དེ་ནས་ལས་རྡོར་གྱིས་དྲིའི་བུམ་པ་ཐོགས། མཆོད་གཡོག་གིས་བདུད་རྩིའི་ལྔའི་འདག་ཆལ་བྱུག ཚོགས་པས། ཇི་ལྟར་བལྟམས་པ་ཙམ་ཉིད་ཀྱིས། །དེ་བཞིན་གཤེགས་ཀུན་བཀྲུས་གྱུར་པ། །དེ་བཞིན་བདག་གིས་ལྷ་རྣམས་ལ། །གཙང་མའི་ཆབ་ཀྱིས་སྐུ་ཁྲུས་གསོལ། །ཁྲུས་སིལ་བྱ། ཨོཾ་སརྦ་ཏ་ཐཱ་ག་ཏ་གནྡྷ་སྣ་ན་པུ་ཛ་མེ་གྷ་ས་མུ་ཏྲ་སྥ་ར་ཎ་ས་མ་ཡ་ཤྲཱི་ཡེ་ཧཱུཾ། ཞེས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། མངར་གསུམ་གྱི་བུམ་པ་ཐོགས། བ་བྱུང་ལྔའི་བདག་ཆལ་བྱུག ཚོགས་པས། འདི་ནི་ཁྲུས་མཆོག་དཔལ་དང་ལྡན། །ཐུགས་རྗེའི་ཆུ་ནི་བླ་ན་མེད། །བྱིན་རླབས་ཡེ་ཤེས་ཆུ་ཡིས་ནི། །ཅི་འདོད་དངོས་གྲུབ་སྩལ་དུ་གསོལ། །ཁྲུས་སིལ་བྱ། ཨོཾ་སརྦ་ཏ་ཐཱ་ག་ཏ་ཏྲི་མ་དྷུ་སྣ་ན་པུ་ཛ་མེ་གྷ་སོགས་ཀྱིས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། ཞོའི་བུམ་པ་ཐོགས། དྲི་ལྔའི་འདག་ཆལ་བྱུག ཚོགས་པས། འདི་ནི་ཕྱིན་དྲུག་རང་བཞིན་ཆུ། །ཉོན་མོངས་རྣམ་དྲུག་དག་བྱེད་ཅིང༌། །ཕར་ཕྱིན་དྲུག་གིས་ལེགས་བསྒོས་ཆུས། །ཁྲུས་ལེགས་མཛད་ཀྱི་ཁྲུས་བགྱིའོ། །ཁྲུས་སིལ། ཨོཾ་སརྦ་ཏ་ཐཱ་ག་ཏ་ད་དྷི་སྣ་ན་པུ་ཛ་སོགས་ཀྱིས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། འབྲས་བུའི་བུམ་པ་ཐོགས། སྐྱུ་རུའི་འདག་ཆལ་བྱུག ཚོགས་པས། ཆུ་བོ་དྲུག་གི་ཁྲུས་བྱས་པས། །དྲི་མ་རྣམ་དྲུག་སྦྱོང་མཛད་པ། །རྒྱ་ཆེན་ཡོན་ཏན་དྲུག་ལྡན་པས། །ཁྲུས་ལེགས་མཛད་ལ་ཁྲུས་བགྱིའོ། །ཁྲུས་སིལ། ཨོཾ་སརྦ་ཏ་ཐཱ་ག་ཏ་ཕ་ལ་སྣ་ན་པུ་ཛ་སོགས་ཀྱིས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། འབྲུའི་བུམ་པ་ཐོགས། ཡུང་བའི་འདག་ཆལ་བྱུག ཚོགས་པས། རི་བོ་ལྟར་ནི་མཛེས་པ་ཡི། །ཡོན་ཏན་དམ་པའི་རྒྱན་ལྡན་པ། །མཆོད་གནས་རིན་ཆེན་འདི་དག་ལ། །བདག་གིས་ཁྲུས་འདི་གསོལ་བར་བགྱི། །ཁྲུས་སིལ། ཨོཾ་སརྦ་ཏ་ཐཱ་ག་ཏ་ཤུ་ཧི་སྣ་ན་པུ་ཛ་སོགས་ཀྱིས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། འབྲས་ཡོས་ཀྱི་བུམ་པ་ཐོགས། ཤིང་ཤུན་གྱི་འདག་ཆལ་བྱུག ཚོགས་པས། སྙིང་རྗེ་ཡིས་ནི་ངེས་གང་ལ། །རྟག་ཏུ་ཕན་དང་བདེ་མཛད་པའི། །མཆོག་ཏུ་དུལ་བ་དེ་དག་ལ། །བདག་གིས་ཁྲུས་འདི་གསོལ་བར་བགྱི། །ཁྲུས་སིལ། ཨོཾ་སརྦ་ཏ་ཐཱ་ག་ཏ་ལ་རྫ་སྣ་ན་པུ་ཛ་སོགས་ཀྱིས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། སྨན་གྱི་བུམ་པ་ཐོགས། བདུད་རྩི་ལྔའི་འདག་ཆལ་བྱུག །ཚོགས་པས། སངས་རྒྱས་གཟུགས་བརྙན་གནས་དང་ནི། །སློབ་པའི་དགེ་འདུན་གནས་ཀྱི་ས། །གཙུག་ལག་ཁང་དང་གནས་གཞན་ལ། །བདག་གིས་ཁྲུས་འདི་གསོལ་བར་བགྱི། །ཁྲུས་སིལ། ཨོཾ་སརྦ་ཏ་ཐཱ་ག་ཏ་ཨོཾ་ཥ་དྷི་སྣ་ན་པུ་ཛ་སོགས་ཀྱིས་དྲུད་བཤལ་དང༌། དེ་དང་སྐུ་ལ་སོགས་ཀྱིས་སྐུ་དབྱི་བྱ། རིན་ཆེན་གྱིས་བུམ་པ་ཐོགས། བ་བྱུང་གི་འདག་ཆལ་བྱུག །ཚོགས་པས། ཡེ་ཤེས་དང་ནི་ལས་ལས་གྲུབ། །མངོན་ཤེས་རྫུ་འཕྲུལ་མཐུ་ལྡན་པའི། །ཆོས་སྐྱོངས་སྲུང་མ་དེ་དག་ལའང༌། །བདག་གིས་ཁྲུས་འདི་གསོལ་བར་བགྱི། །ཁྲུས་སིལ། ཨོཾ་སརྦ་ཏ་ཐཱ་ག་ཏ་མ་ཎི་སྣ་ན་པུ་ཛ་སོགས་ཀྱིས་དྲུད་བཤལ་དང༌། དེ་དག་སྐུ་ལ་སོགས་ཀྱིས་སྐུ་དབྱི་བྱ། སླར་ཆུ་གཙང་གི་བུམ་པ་ཐོགས། ཏིལ་མར་བྱུག་སྲན་ཕྱེ་བཏབ། ཚོགས་པས། རྒྱལ་བའི་སྐུ་ལ་ཉེས་པ་མི་མངའ་ཡང༌། །སེམས་ཅན་སྒོ་གསུམ་དྲི་མ་སྦྱང་སླད་དུ། །ཆུ་གཙང་འདག་ཆལ་སྨན་སྤོས་ཁྲུས་བགྱིས་པས། །སེམས་ཅན་སྒོ་གསུམ་དྲི་མ་དག་གྱུར་ཅིག །ཨོཾ་སརྦ་ཏ་ཐཱ་ག་ཏ་ཀ་ཡ་བི་ཤོ་དྷ་ན་ཡེ་སྭཱཧཱ། ཝཱ་ཀ་བི་ཤོ་དྷ་ན་ཡེ་སྭཱཧཱ། ཙིཏྟ་བི་ཤོ་དྷ་ན་ཡེ་སྭཱཧཱ། ཨོཾ་མ་ལ་སཾ་ཤོ་དྷ་ན་ཡེ་སྭཱཧཱ། ཞེས་ཁྲུས་སིལ་དང་དྲུད་བཤལ་བྱའོ། །དེ་དག་སྐུ་ལ་སོགས་ཀྱིས་སྔར་བཞིན་སྐུ་དབྱི་བྱའོ། །རྒྱས་པར་སྤྲོ་ན་ལས་རྡོར་གྱིས་ཆུ་དེས་བསང་གཏོར་བྱེད་ཅིང༌། ཡངས་པའི་གྲོང་ཁྱེར་དུ་འཇུག་པའི་ཚིགས་སུ་བཅད་པ་འདི་ཡང་འདོན་པ་བྱ་སྟེ། གང་ལ་སེར་སྣ་རྣམས་ཆགས་པ། །སོགས་ནས། ཁྱེད་ཅག་སྡིག་པ་མ་གྱུར་ཅིག །ཅེས་པའི་བར་དྲིལ་གསིལ་དང་བསྟུན་བསང་གཏོར་བྱའོ། །གཉིས་པ་མཆོག་ཁྲུས་ནི། སྡོམ་འབྱུང་ལས། ཕྱི་ནས་བུམ་པ་སོ་སོ་ཡིས། །སྐུ་གཟུགས་རྣམས་ནི་ཁྲུས་ཀྱང་བྱ། །ཞེས་པ་ལྟར། རྩ་བའི་དཀྱིལ་འཁོར་གྱི་བུམ་པ་དགུ་པོ་རིམ་བཞིན་དུ་སྤྱན་དྲངས་ཏེ་ཆུ་མཆོག་བསྡུ་བྱའི་བུམ་པ་གཞན་ཞིག་ཐོགས་ཏེ། །ཚོགས་པས། རང་གི་སྙིང་ག་ནས་འཕྲོས་པའི་འོད་ཟེར་གྱི་དེ་བཞིན་གཤེགས་པ་དང་ལྷ་མོ་རྣམས་སྤྱན་དྲངས། དེ་རྣམས་ཀྱིས་བུམ་པའི་ཆུས་ཁྲུས་མཛད། བཀྲ་ཤིས་ཀྱི་གླུ་དང༌། སྣ་ཚོགས་པའི་རོལ་མོའི་སྒྲ་ལ་སོགས་པས་མཆོད་པར་གྱུར། དེ་སྐབས་མཆོད་གཡོག་གིས་རྣམས་རྒྱལ་གྱི་བུམ་པ་ནས་ཆུ་ཅུང་ཟད་ལས་རྡོར་གྱི་ཕྱག་གི་བུམ་པར་བླུགས་ཏེ། ཚོགས་པས། ཁམས་གསུམ་ཀུན་གྱིས་ཕྱག་བྱས་པ་སོགས་ནས་ཨ་བྷི་ཥིཉྩ་ཧཱུཾ་གི་བར་སིལ་སྙན་བཅས་ཁྲུས་བྱ། དེ་ནས་རྒྱལ་བའི་བུམ་པ་ནས་བླུགས། ཇི་ལྟར་བལྟམས་པ་སོགས་ནས་ཤྲཱི་ཡེ་ཧཱུཾ། བཀྲ་ཤིས་ཀྱི་བུམ་པ་ནས་བླུགས། གཟུགས་ཀྱི་ཕུང་པོ་སོགས་ནས་ཤྲཱི་ཡེ་ཧཱུཾ། ཞེས་ཨ་བྷི་ཥཉྩ་གོང་གི་གཅིག་པུར་ཡིན་པར་མངོན། དངོས་གྲུབ་ཀྱི་བུམ་པ་ནས་བླུགས། ཚོར་བའི་ཕུང་པོ་སོགས་ནས་ཤྲཱི་ཡེ་ཧཱུཾ། རྫུ་འཕྲུལ་གྱི་བུམ་པ་ནས་བླུགས། འདུ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། རྒྱལ་བའི་བུམ་པ་ནས་བླུགས། འདུ་བྱེད་ཕུང་པོ་སོགས་ནས་ཤྲཱི་ཡེ་ཧཱུཾ། ཞི་བའི་བུམ་པ་ནས་བླུགས། རྣམ་ཤེས་ཕུང་པོ་སོགས་ནས་ཤྲཱི་ཡེ་ཧཱུཾ། གྲུབ་པའི་བུམ་པ་ནས་བླུགས། རྒྱལ་བའི་སྐུ་གསུང་ཐུགས་མཆོག་ལ། །ཉོན་མོངས་སྒྲིབ་པ་མི་མངའ་ཡང༌། །བདག་སོགས་སྒོ་གསུམ་སྒྲིབ་སྦྱང་ཕྱིར། །གཙང་མའི་ཆབ་ཀྱིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ནས་ཤྲཱི་ཡེ་ཧཱུཾ། སྲུང་བའི་བུམ་པ་ནས་བླུགས། ཇི་ལྟར་དམ་པ་ཏོག་དཀར་སོགས་ནས་བི་ཤུ་དྷེ་སྭཱཧཱ། ཞེས་པའི་བར་གྱིས་མཆོག་ཁྲུས་གྲུབ་བོ། །དེ་ནས་སྐུ་དབྱེའི་དར་དྲི་བཟང་གིས་པདྨ་འདབ་བཞི་བྲིས་པའི་ལྟེ་བ་དང་འདབ་བཞིར་ཨོཾ་ཧཱུཾ་ཏྲཾ་ཧྲཱིཿཨཱཿརིམ་པ་བྲིས་པའི་དར་ཐོགས་དྲི་མ་ས་བོན་གྱིས་བསྡུས་པའི་དམིགས་རྣམ་བཅས་ཕྱི་བ་སྟེ། དེ་དག་སྐུ་ལ་སོགས་ནས་བི་ཤོ་དྷ་ན་ཡེ་སྭཱཧཱ་ཞེས་པས་སྐུ་དབྱི་བྱའོ། །དེ་ནས་ལས་རྡོར་གྱིས་ན་བཟའ་ཟུང་ཐོགས་ཏེ། སྣ་ཚོགས་དབང་པོ་གཞུ་ལྟར་རབ་བཀྲ་ཞིང༌། །གང་ལ་རེག་ན་བདེ་བའི་རྒྱུར་གྱུར་པ། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝ་སྟྲ་ཡེ་ཨཱཿཧཱུཾ། ཞེས་ན་བཟའ་ཕུལ། དེ་ཡང་རབ་ཏུ་གནས་བྱའི་རྟེན་གྱི་ཁྱད་པར་ལས་ཆོས་གོས་རྣམ་གསུམ་དང་དར་གྱི་ཆོས་གོས་འོས་འགབ་དང་བསྟུན་འབུལ་བར་བྱའོ། །དེ་ནས་རིན་པོ་ཆེའི་རྒྱན་ཕྲེང་ཐོགས་ཏེ། བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱིས་མཛེས་ལ་ཀྱང༌། །རིན་ཆེན་དོ་ཤལ་སོ་མོ་དོ་ལ་སོགས། །རྒྱན་གྱི་དམ་པ་མཆོག་རྣམས་དབུལ་བར་བགྱི། །ཨོཾ་བཛྲ་ཨ་ལཾ་ཀ་ར་ཨཱཿཧཱུཾ། ཞེས་རྒྱན་ཕུལ། དེ་ནས་དྲིའི་བྱུག་པ་པིར་དང་བཅས་པ་ཐོགས་ཏེ། སྟོང་གསུམ་ཀུན་ཏུ་དྲི་ངད་ལྡང་བ་ཡི། །དྲི་མཆོག་རྣམས་ཀྱིས་ཐུབ་དབང་རྣམས་ཀྱི་སྐུ། །གསེར་སྦྱངས་བཙོ་མ་བྱི་དོར་བྱས་པ་ལྟར། །འོད་ཆགས་འབར་བ་དེ་དག་བྱུག་པར་བགྱི། །ཨོཾ་བཛྲ་གནྡྷ་ཨཱཿཧཱུཾ། ཞེས་དྲིས་བྱུག་པར་བྱའོ། །དེ་ཡན་སྦྱང་ཁྲུས་ཀྱིས་རིམ་པ་ཡན་ལག་དང་བཅས་པ་སོང་ཟིན་ཏོ། །བཞི་པ་དངོས་གཞི་རྟེན་བསྐྱེད་པ་ནི། དེ་ཡང་རྟེན་རིགས་དང་མཐུན་པའི་ལྷ་སོ་སོར་བསྐྱེད་དགོས་པ་སྟེ། གལ་བོ་ལས། གཟུགས་སྐུའི་རྟེན་ནི་སྐུ་གསུང་ཐུགས། །ལུགས་མ་རིས་མོ་ལ་སོགས་པ། །གང་ཡིན་རིགས་ཀྱི་ཡི་དམ་ལྷ། །སྐུ་གསུང་ཐུགས་ལ་ཡང་དག་བསྡུ། །ཞེས་པ་ལྟར། སྐུ་རྟེན་དང་གཙུག་ལ་ཁང་སོགས་ལ་རྣམ་སྣང༌། གསུང་རྟེན་གླེགས་བམ་སོགས་ལ་འོད་དཔག་མེད། ཐུགས་རྟེན་ཕྱག་མཚན་དང་མཆོད་རྟེན་སོགས་ལ་མི་བསྐྱོད་པར་བསྐྱེད་དགོས་ཤིང༌། ཇི་ལྟར་བསྐྱེད་པའི་ཆོ་གའང་འདིར་རིགས་འདུས་ལྷ་བཅུ་གསུམ་པོ་དེ་དང་དེའི་རྣམ་པར་གསལ་བ་སྟེ། ཡན་ལག་བཞི་བའི་གཞུང་ལས། རང་གཞུང་གི་མདུན་བསྐྱེད་བཞིན་དམ་ཚིག་བསྐྱེད་པ། བྱིན་གྱིས་རླབས་པའི་བར་སྔོན་དུ་བཏང་ཞེས་གསུངས་པས། ལས་བུམ་བླ་མའི་ཕྱག་ཏུ་ཕུལ། ཚོགས་པས། ཨོཾ་ཁནྜ་རོ་ཧེས་རྟེན་རྣམས་ལས་ཆུས་བསངས། ཨོཾ་སྭ་བྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། ཡཾ་རཾ་བཾ་ལཾ་སོགས་ནས། གྲི་གུག་གི་ཕྲེང་བས་མུ་ཁྱུད་བྱས་པ། རང་གི་སྙིང་ཁ་ནས་ཧཱུཾ་ཡིག་འཐོན། དེའི་ལྟེ་བར་འཁོད། དེ་ཡོངས་སུ་གྱུར་པ་ལས་སྣ་ཚོགས་རྡོ་རྗེའི་ལྟེ་བ་པདྨ་ནང་མའི་ཕྱི་ལ། ཞེས་པ་ནས། ཡན་ལག་ཐམས་ཅད་ལ་ཕཊ་ཕཊ། ཅེས་པའི་བར་མདུན་བསྐྱེད་བཞིན་སྤྱན་འདྲེན་ཕེཾ་ཕེཾ་ནས་ཀོ༴ཧཾ་གི་བར་སིལ་སྙན་བྱའོ། །ལྔ་པ་ཡེ་ཤེས་པ་སྤྱན་འདྲེན་པ་ནི། ཡན་ལག་བཞི་པའི་གཞུང་ལས་བྱུང་བ་ལྟར། རང་གི་སྙིང་ག་ནས་སྤྲོས་པའི་འོད་ཟེར་གྱིས། འོག་མིན་གྱི་ཞིང་ནས་རབ་ཏུ་གནས་པར་བྱ་བའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པ་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿཞེས་གྲངས་ཚད་དང་བཅས་པ་ངེས་པའི་ལྷ་དང༌། གྲངས་ཚད་ལས་འདས་པ་གཅིག་ཏུ་མ་ངེས་པའི་མགྲོན་ཏེ་ལྷན་ཅིག་ཏུ་སྤྱན་དྲངས་པའོ། །དྲུག་པ་ཕྱིར་འབྲང་བསྐྲད་པ་ནི། ནམ་མཁར་བྱོན་པའི་ཡེ་ཤེས་པ་ལ་དམིགས་ཏེ། ཡེ་ཤེས་ཕྱིར་འབྲང་གི་བགེགས་སུ་གྱུར་པ་ཐམས་ཅད་རང་རང་གི་གནས་སུ་དེངས་ཤིག །ཅེས་སུམ་བྷ་ནི་བརྗོད་ཅིང་སིལ་སྙན་དང་བཅས་ཡུངས་ཐུན་རྒྱང་ཤག་གིས་བྲབ་གུ་གུལ་བདུག་པ་སོགས་རིང་དུ་བསྐྲད་པར་བྱའོ། །དེ་ཡང་ལྷ་འགའ་ལ་ཕྱིར་འབྲངས་ཡོད་པ་དང་འགའ་ལ་མེད་པ་སོགས་ཀྱི་དམིགས་བསལ་འདུག་ཀྱང༌། དོན་དུ་གདོན་བགེགས་འཁྲུལ་རྟོག་ལས་བྱུང་བས་ལྷ་དང་བདག་སེམས་གཉིས་སུ་འཛིན་པའི་བྱུར་འདྲེ་བསྐྲད་པའི་དོན་ནོ། །བདུན་པ་ནམ་མཁར་མཆོད་པ་ནི། སྐབས་འདིར་ཡན་ལག་བཞིའི་གཞུང་ལས། ཉེར་སྤྱོད་ལྔ་ཡི་ཡང་དག་མཆོད། །ཅེས་གསུངས་པས། ཆོ་ག་འབྲིང་པོའི་ལུགས་ལའང་ནམ་མཁའ་མཆོད་པ་བསྡུས་པ་ཞིག་ཕུལ་དགོས་པར་གསུངས་ན། དེང་སང་ཕལ་ཆེར་གྱིས་དངོས་གཞི་ལས་རིགས་འགྲེས་ཏེ་མཆོད་པ་འདི་མི་ཕུལ་བའང་མང་དུ་མཐོང་སྟེ། དེ་ནི་མ་དག་རྒྱུན་འབྱམས་སུ་སོང་འདུག་པས་དེ་ལ་ཆ་འཇོག་མ་བྱེད་ཅིག གང་ཡིན་ཟེར་ན། དངོས་གཞིའི་ཨོཾ་སརྦ་ཏ་ཐཱ་ག་ཏ་སོགས་ནི་ནམ་མཁའ་མཆོད་པ་རྒྱས་པ་ཡིན་སྟབས་བསྡུས་པ་མི་དགོས་པ་ཡིན། འདིར་སྟ་གོན་སྐབས་ཀྱི་ཨོཾ་སརྦ་ཏ་ཐཱ་ག་ཏ་སོགས་ཀྱི་མཆོད་པ་ནི། ས་མ་ཡ་སྟྭཾ་སོགས་ཀྱི་རྟེན་དང་ཡེ་ཤེས་པ་བསྲེས་ཟིན་ནས་ཕུལ་བས་ན། དེ་རྟེན་བསྐྱེད་མཆོད་པ་ཡིན་ལ་ནམ་མཁའ་མཆོད་པ་མ་ཡིན་པའི་ཕྱིར་རོ། །འདིར་རྒྱས་པའི་དབང་དུ་བྱས་ཏེ། མགོན་པོ་འདི་ནི་བྱོན་པ་ལེགས། །སོགས་ནས་ཀཱ་མེ་ཤྭ་རི་ཁ་གེ་ཧུཾ་ཧཱུཾ་ཕཊ་ཅེས་པའི་བར་མདུན་བསྐྱེད་བཞིན་མཆོད་ཅིང་བསྟོད་ན་ལེགས་པར་སེམས་སོ། །བརྒྱད་པ་དམ་ཡེ་བསྲེ་བ་ནི། །འདིར་རྒྱས་པའི་དབང་དུ་བྱས་ཏེ་ས་མ་ཡ་སྟྭཾ་མི་དགོས། ཛཿཡེ་ཤེས་པ་རྣམས་རྟེན་དམ་ཚིག་གི་འཁོར་ལོའི་སྟེང་དུ་བཀུག ཞེས་པ་ནས། ཧོཿ རོ་གཅིག་ཏུ་གྱུར། ཞེས་པའི་བར་རང་རྒྱ་བཅས་བསྟིམས་པའི་ཁྱད་པར་རོ། དགུ་པ་རྟེན་བསྐྱེད་མཆོད་པ་ནི། ཨོཾ་ཨཱཿཧཱུཾ་ཨརྒྷཾ་པྲ་ཏིཙྪ་ཧཱུཾ། དེ་བཞིན་ཨཉྩ་མཱ་ནཾ། པ་དྱེཾ་པྲ་ཏིཙྪ་ཧཱུཾ། ཞེས་ཆུ་གསུམ་སྔོན་དུ་བཏང་ནས། ལྷ་ཡི་མེ་ཏོག་སོགས་ཀྱི་ཕྱི་མཆོད་དང༌། བདེ་མཆོག་སྒྱུ་མའི་སོགས་ཀྱི་ནང་མཆོག་དང༌། ཨོཾ་ཤྲཱི་བཛྲ་ནས་ཨོཾ་ཨཱཿཧཱུཾ་སོགས་ཀྱིས་གསང་མཆོད་དང༌། རང་རྫས་མཛེས་པ་སོགས་ཀྱི་དེ་ཁོ་ནའི་མཆོད་པའོ། །བཅུ་པ་བསྟོད་པ་ནི། བཅོམ་ལྡན་མགོན་པོ་སོགས་ནས། དེ་སྙེད་རྣམས་ལ་ཕྱག་འཚལ་བསྟོད། །ཅེས་པའི་བར་བུམ་བསྐྱེད་བཞིན་ནོ། །བཅུ་གཅིག་པ་སྙན་གསན་དབབ་པ་ནི། འདི་སྐབས་བསྟོད་པ་མ་རྫོགས་ཙམ་ནས་ཚོགས་པ་ལ་སྤོས་རིང་བཀྱེ་བར་བྱས་ཏེ། ཚོགས་པ་རྣམས་པུས་མོ་གཡས་པའི་ལྷ་ང་ས་ལ་བཙུགས་ཏེ་ལག་གཡོན་དུ་དྲིལ་བུ། གཡས་སུ་རྡོ་རྗེ་དང་བཅས་པས་སྤོས་ཐོགས་ཏེ། ལྕེ་ཧཱུཾ་ལས་རྡོ་རྗེར་གྱུར། ཅེས་བརྗོད་དེ་དྲིལ་བུ་གསིལ། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །རྡོ་རྗེ་འཛིན་པ་བདག་གིས་ནི། །ཇི་ལྟར་དུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །སང་ནི་རབ་གནས་བགྱི་བར་འཚལ། །སློབ་མ་རྣམས་ལ་བརྩེ་ཕྱིར་དང༌། །ཁྱེད་རྣམས་ལ་ཡང་མཆོད་པའི་ཕྱིར། །བཅོམ་ལྡན་འདས་ལ་གུས་བདག་ལ། །རྗེས་སུ་གནང་བར་མཛད་པར་རིགས། །སངས་རྒྱས་རྣམས་ནི་དགོངས་སུ་གསོལ། །བྱང་ཆུབ་སེམས་དཔའ་དགྲ་བཅོམ་དང༌། །གང་ཡང་གསང་སྔགས་ལྷ་རྣམས་དང༌། །འཇིག་རྟེན་སྐྱོང་བའི་ལྷ་ཚོགས་ནི། །རྫོགས་སངས་རྒྱས་ཀྱི་བསྟན་པ་ལ། །དགའ་དང་རྡོ་རྗེའི་སྤྱན་མངའ་བ། །བདག་དང་སློབ་མ་བཅས་པ་ལ། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་བརྗོད་མཐར་སྤོས་བསྡུ། གནང་ཐོབ་བར་བསམ་མོ། །བཅུ་གཉིས་པ་ནམ་མཁར་བཏེག་པ་ནི། ལག་གཉིས་རྡོ་རྗེ་ཁུ་ཚུར་གྱི་ཕྱག་རྒྱ་བྱས་མཛུབ་མོ་གཉིས་སྨིན་མཚམས་སུ་སྒྲེང་སྟེ། ཨོཾ་བཛྲ་པུ་ཎ་རཱ་ག་མ་ནཱ་ཡ་མུཿཞེས་བཏེག སླར་གཤེགས་གསོལ་གྱི་ཕྱག་རྒྱ་བཅས། ཡེ་ཤེས་པ་དེ་ནས་གཤེགས་ཏེ་སྟེང་གི་ནམ་མཁར་བྱོན་པར་གྱུར། ཅེས་བརྗོད་དོ། །བཅུ་གསུམ་པ་རྟེན་དགབ་པ་ནི། རྟེན་དམ་ཚིག་པ་དེ་ལ་ཧཱུཾ་བྷྲཱུཾ་ཤྲཱི་ཞེས་བརྗོད་ནས་རས་སེར་པོས་གཏུམ་ལ་བཞག་གོ །རྟེན་དགབ་པའི་དགོས་པ་ནི། རྒྱལ་པོ་རྒྱལ་སྲིད་ལ་དབང་མ་བསྐུར་ན་རྒྱལ་ས་མི་དབང་བ་ལྟར། རབ་གནས་ཀྱི་དབང་བསྐུར་དང་མངའ་དབུལ་མ་ཟིན་པར་མཆོད་པའི་འོས་མ་ཡིན་པར་བསྟན་པའི་དོན་ནོ། །དེང་སང་ཕལ་ཆེར་གྱིས་བདག་བསྐྱེད་བསྡུ་ཆོག་སོགས་མི་མཛད་པར་འདི་ནས་ཤར་གྱིས་གྲོལ་བར་སྣང་ཡང༌། དབང་གི་སྟ་གོན་སོགས་དང་གོ་བསྟུན་ན་བསྡུ་རིམ་ངེས་ཅན་དུ་དགོས་ཏེ། རྟེན་བསྐྱེད་འཕྲོ་ཅན་དུ་བཞག་པ་མ་གཏོགས་བདག་བསྐྱེད་འཕྲོ་ཅན་དུ་བཞག་དགོས་པའི་རྒྱུ་མཚན་མེད་པས། ཅལ་རྒྱུའི་རྗེས་སུ་མི་འབྲང་བར་དོན་ལ་སེམས་པར་རིགས་སོ། །དེས་ལྷ་དང་བུམ་པ་རྟེན་དང་བཅས་པའི་སྔོན་འགྲོ་སྟ་གོན་གྱིས་ལས་རིམ་རྣམས་ལེགས་པར་གྲུབ་བོ། །གཉིས་པ་དངོས་གཞི་དཀྱིལ་འཁོར་གྱི་བཅས་ཤོམ་ལ། དཀྱིལ་འཁོར་བྲི་བ། རྒྱན་དགྲམ་པ། བྱིན་གྱིས་བརླབས་པ་དང་གསུམ་ལས། དང་པོ་ནི། རྩ་བའི་ས་བཅད་ལྔ་པ་ཐིག་དང༌། དྲུག་པ་ཚོན་བཀྱེ་བ་ལ། ཐིག་དང་ཚོན་གཉིས་རིམ་པ་ལྟར་ལྷར་གསལ་ནས་བྱིན་གྱིས་བརླབས་པ་དང༌། ཐིག་གདབ་པ་དང་ཚོན་དགྲམ་པའི་ཕྱག་ལེན་སྒྲུབ་ཐབས་ཀྱིས་གཞུང་དུ་གསལ་བས་དེ་ལས་ཤེས་པར་བྱའོ། །གཉིས་པ་རྒྱན་དགྲམ་པ་ནི། ཕྱི་ལྟར་མཛེས་བྱེད་སྤྱན་གཟིགས་ཀྱིས་རྒྱན་བཀོད་ནི། སྡོམ་འབྱུང་ལས། བླ་བྲེ་རྒྱལ་མཚན་བ་དན་རྣམས། །བརྒྱན་ཅིང་ས་ནི་ཡོངས་སུ་བཟུང༌། །ཞེས་པ་ལྟར། གནས་དེར་བྱི་དོར་ལེགས་པར་བྱས་ཏེ་ཡོལ་ཐང་དང་བླ་བྲེ་ཕྱེ་འཕུར་སོགས་སྤྱན་གཟིགས་ཀུན་ཏུ་བཟང་པོའི་མཆོད་སྤྲིན་ལྟར་གཏིབས་ཏེ་བྱིན་ཆགས་པར་བྱའོ། །ནང་ལྟར་ཡོ་བྱད་མཆོད་རྫས་ཀྱི་རྒྱན་བཀོད་ནི། རྩ་བརྒྱུད་ལས། དཀྱིལ་འཁོར་ཀུན་ཏུ་རིན་ཆེན་དང༌། །མཆོད་རྫས་ཀུན་གྱིས་བརྒྱན་པར་བྱ། །ཞེས་པ་ལྟར། སྒྲུབ་གཞུང་རྩ་བའི་དཀྱིལ་འཁོར་གྱི་ལྷོར་མངའ་དབུལ་གྱི་དཀྱིལ་འཁོར་རྐང་བཞི་འམ་སྟེགས་ཀྱི་ཁར་རྡུལ་ཚོན་ནམ་རས་བྲིས་གང་རུང་གིས་རི་རབ་གླིང་བཞི་གླིང་ཕྲན་ལྕགས་རི་རྡོར་ཕྲེང་མེ་རིས་དང་བཅས་པ་ཐིག་ཚད་དང་ལྡན་པ་བྲིས་ཤིང་བཀོད་པའི་ལྟེ་བར་མཉྫིའི་སྟེང་དངུལ་གཞོང་ལྟ་བུའི་ནང་དུ། དྲི་བཟང་གིས་ཁ་བསྒྱུར་བའི་འབྲུ་དང་མེ་ཏོག་གིས་ཁར་གཟུངས་བུམ་བཀོད་པ་སྟེ། གལ་པོར། མེ་ལོང་ངོས་ལ་ཙནྡན་ཆུས། །རྟེན་སྙིང་ཡི་གེ་བྲིས་ནས་ནི། །བརྒྱ་རྒྱ་ཚང་ནས་བུམ་པར་བླུགས། །ཞེས་པ་ལྟར། དངུལ་དཀར་གྱི་མེ་ལོང་ལ་གཱི་ཝང་དྲི་བཟང་ཙནྡན་གྱི་ཆུས་ཡེ་དྷར་གང་ཤོང་བྲིས་པས་ཁ་བརྒྱན་པ་གཟུངས་རྡོར་བཅས་བཀོད། ཡང་རྩ་བའི་དཀྱིལ་འཁོར་གྱི་བྱང་དུ་ཁྲུས་དཀྱིལ་རྐང་བཞིའམ་སྟེགས་ཀྱི་ཁར་རྡུལ་ཚོན་ནམ་རས་བྲིས་གང་རུང་གི་ཕྱི་ནས་མེ་རིས་རྡོར་ཕྲེང་སྣ་ཚོགས་པདྨ་དང་དྲྭ་བ་དྲྭ་ཕྱེད། ནང་དུ་པདྨ་འདབ་མ་བརྒྱད་པའི་ལྟེ་བར་རྡོ་རྗེ་དཀར་པོ་རྩེ་ལྔ་པ། ཤར་གྱི་འདབ་མར་འཁོར་ལོ་དཀར་པོ། ལྷོར་རིན་པོ་ཆེ་སེར་པོ། ནུབ་ཏུ་པདྨ་དམར་པོ། བྱང་དུ་རལ་གྲི་ལྗང་ཁ། ཤར་ལྷོར་འཁོར་ལོ་དཀར་པོ་ཞི་བའི་སྤྱན་གྱིས་མཚན་པ། ལྷོ་ནུབ་ཏུ་རྡོ་རྗེ་སྔོན་པོ་རྩེ་ལྔ་པ། ནུབ་བྱང་དུ་པདྨ་དམར་པོ། བྱང་ཤར་དུ་ཨུཏྤལ་སྔོན་པོའི་སྡོང་བུ་རྣམས་བྲིས་ཤིང་བཀོད་པའི་ལྟེ་བར་མཉྫིའི་ཁར་ཁྲུས་གཞོང་དང་ཆུ་གཙང་གི་བུམ་པ། དེའི་མཐའ་བསྐོར་དུ་སྨན་ཁྲུས་ཀྱི་བུམ་པ་བརྒྱད་པོ་རིམ་པར་བཀོད། དེ་ལྟར་དཀྱིལ་འཁོར་གསུམ་གྱི་ཕྱོགས་བཞིར། ཤར་དུ་སྒྲུབ་གཞུང་བདག་མདུན་བུམ་གསུམ་གྱི་མཆོད་པ་དང་གཏོར་མ་བདུད་རྩི་བསངས་ཆབ་བཅས་མཐོང་རྒྱུན་གྱི་ཕྱག་ལེན་ལྟར་བཤམས། སྦྱིན་སྲེག་གི་རྟེན་མེ་ཏོག་གི་ཚོམ་བུ་ཅོད་པན་གྱིས་བརྒྱན་པ་ཡང་དཀྱིལ་འཁོར་གྱིས་གཡས་གཡོན་ཅི་བདེར་འགོད། ལྷོར་མངའ་དབུལ་གྱི་མཆོད་པ་དང༌། ཙཱ་རུའི་བཟའ་བ་གྲུ་བཞི་བང་རིམ་བཞིའི་སྟེང་དུ་ལྷ་བཤོས་བུམ་པའི་དབྱིབས་ཅན་བཀྲ་ཤིས་པའི་རྟགས་ལ་སོགས་པ་རྒྱན་སྣ་ཚོགས་ཀྱི་མཛེས་པ་ལ་མཚར་ཟས་ཡོད་དགུ་སྤུངས་པའི་གཏོར་མ་དང༌། མངའ་དབུལ་གྱི་ཙ་ཀླི། བཀྲ་ཤིས་རྫས་བརྒྱད་དང༌། རྒྱལ་སྲིད་སྣ་བདུན་གྱི་ཙ་ཀླི་བཅས་བཀྲམ། ཉེ་ལོགས་སུ་སྤྱན་དབྱེའི་རྫས་དངུལ་ཀོང་དུ་མར་སྦྲང་སྦྱར་བ་གསེར་ཐུར་དང་བཅས་པ། ན་བཟའ་ཆོས་གོས་རྣམ་གསུམ་དང་དར་གྱི་ཆས་གོས་གང་འོས་འདུ་བྱས་ཏེ་བཞག ནུབ་ཏུ་རྟེན་ལ་འབུལ་རྒྱུའི་དབང་རྫས་དབང་ཙཀ་དང་བཅས་པ། དགུན་ཟླ་འབྲིང་པོའི་མཆོད་གཏོར་ཚོགས་དང་བཅས་བཤམ། བྱང་དུ་གསང་བདག་གི་མཆོད་པ་དང༌། ཆོས་སྐྱོང་མགོན་པོ་དང་གཞི་བདག་གི་གཏོར་མ། ཉེ་ལོགས་སུ་སྦྱང་ཁྲུས་ཀྱི་རྫས་རྣམས་སྟ་གོན་བཞིན་འདུ་བྱ་ལ། བུམ་པ་ཡང་རྩ་དཀྱིལ་དུ་ལྷ་བུམ་དགུ་དང་ལས་བུམ་གཅིག ཤར་དུ་བསངས་སྦྱངས་དང་ཁྲུས་འགྲེམས་ཀྱི་ཕྱིར་རྣམ་རྒྱལ་དང་ལས་བུམ་སོགས་ཀྱི་ཆུ་བསྡུས་པའི་བུམ་པ་གཉིས། ལྷོར་བཀྲ་ཤིས་ཀྱི་ཕྱིར་གཟུངས་བུམ་མེ་ལོང་གིས་ཁ་བརྒྱན་ཅན་གཅིག ནུབ་ཏུ་དབང་བསྐུར་གྱི་ཕྱིར་རྣམ་བུམ་གྱི་ཆུ་བསྡུས་པའི་དབང་རྫས་བུམ་པ་གཅིག བྱང་དུ་སྨན་ཁྲུས་ཀྱི་བུམ་པ་དགུ་སྟེ་མདོར་ན་སྤྱིར་བསྡོམས་བུམ་པ་ཉེར་གསུམ་མོ། །གསང་བ་རྟེན་རྫས་རིམ་འཛུགས་ཀྱིས་རྒྱན་བཀོད་ལ། དཀྱིལ་འཁོར་མ་གྲུབ་པ་དང་གཟའ་སྐར་གྱི་སྦྱོར་བ་མེད་ན་ཉིན་གཅིག་གཉིས་འགྱངས་ཀྱང་མི་འགལ་ཏེ་དཀྱིལ་འཁོར་ཞག་གི་ཆོ་ག་ཞེས་གསུང་པའི་ཕྱིར་རོ། །དེ་ནས་དཀྱིལ་འཁོར་རྡུལ་ཚོན་ལེགས་པར་གྲུབ་སྟེ་འཛུག་པ་དེའི་ཁར་སྟེགས་ཁྲིའི་ནང་དུ་སྔར་བསྒྲུབས་པའི་བུམ་པ་རྣམས་ཕྱོགས་མ་ནོར་བར་རིམ་པར་བཀོད་པའི་ཚེ། རེ་རེ་བཞིན་བླ་མའི་ཕྱག་ཏུ་ཕུལ་ནས། ཚོགས་པས། རྔ་རོལ་མི་དགོས་དབང་གདངས་རྒྱས་པའི་དབྱངས་རྟ་དང་བཅས། ཧཱུཾ། བུམ་པ་བཀྲ་ཤིས་གཡང་དུ་འཁྱིལ། །འཁོར་ལོ་སྡོམ་པ་འཁོར་བཅས་པ། །རང་བཞིན་དབྱིངས་ལས་བཞེངས་ལ་འདིར། །དངོས་གྲུབ་སྩོལ་ཕྱིར་བཞུགས་སུ་གསོལ། །ཅེས་བརྗོད། དེ་བཞིན་ཀཱ་པ་ལ་རྣམས་བཀོད་པའི་ཚེ། ཧཱུཾ། ཡེ་ཤེས་བདུད་རྩི་རྒྱ་མཚོ་འཕྱུར། །འཁོར་ལོ་སྡོམ་པ་འཁོར་བཅས་པ། །རང་བཞིན་དབྱིངས་ལས་བཞེངས་ལ་འདིར། །དངོས་གྲུབ་སྩོལ་ཕྱིར་བཞུགས་སུ་གསོལ། །ཅེས་བརྗོད། དེ་ནས་སྐུ་རྟེན་བྲིས་འབུར། གསུང་རྟེན་སྔགས་རྒྱུད། ཐུགས་རྟེན་ཁ་ཊྭཱཾ་ཅང་ཏེའུ་རྣམས་བཀོད་པའི་ཚེ། ཧཱུཾ། སྐུ་གསུང་ཐུགས་ཀྱི་བདག་ཉིད་ཅན། །འཁོར་ལོ་སྡོམ་པ་འཁོར་བཅས་པ། །རང་བཞིན་དབྱིངས་ལས་བཞེངས་ལ་འདིར། །དངོས་གྲུབ་སྩོལ་ཕྱིར་བཞུགས་སུ་གསོལ། །ཅེས་བརྗོད་དོ། །གསུམ་པ་བྱིན་གྱིས་བརླབ་པ་ལ། དངོས་དང༌། ཚོགས་གསོག ཞར་བྱུང་སྟོང་ཐུན་བཤད་པ་དང་གསུམ་ལས། དང་པོ་ནི། མཆོད་པའི་ཡོ་བྱད་རྣམས་རིམ་པར་བཀོད་གྲུབ་པའི་ཚེ། ཡང་སྔར་བཞིན་དབྱངས་དང་བཅས་ཏེ། ཧཱུཾ། གསང་བ་སྔགས་དང་མཐུན་པའི་རྫས། །འཁོར་ལོ་སྡོམ་པ་འཁོར་བཅས་པ། །རང་བཞིན་དབྱིངས་ལས་བཞེངས་ལ་འདིར། །བྱིན་གྱིས་བརླབ་ཕྱིར་བཞུགས་སུ་གསོལ། །ཅེས་བརྗོད་ནས། མཆོད་རྫས་ལ་ཆབ་བྲན་ཏེ་སྔགས་དྲུག་ཕྱག་རྒྱས་བྱིན་གྱིས་བརླབ་པར་བྱའོ། །གཉིས་པ་ནི། རྒྱལ་བ་ཀུན་དངོས་བླ་མ་ལ་སོགས་ནས། བྱང་ཆུབ་སྙིང་པོ་ཐོབ་ཕྱིར་བསྔོ། །གང་གི་འཁོར་བའི་ཉེས་པ་ནི་སོགས་དང༌། དཔལ་ལྡན་རྡོ་རྗེ་སོགས་ནས་དེ་སྙེད་རྣམས་ལ་ཕྱག་འཚལ་ལོ། །ཞེས་ཕྱག་འཚལ་ནས་སར་བཞུགས། རྔ་སིལ་བཀྲམ་སྟེ། ཡིད་ཀྱིས་སྤྲུལ་པའི་མཆོད་པའི་ལྷ་མོ་རྣམས་ཀྱིས། ཨོཾ་ཨཱཿབཛྲ་པུཥྤེ་ཧཱུཾ་སོགས་ནས་ཤཔྟའི་བར་གྱིས་མཆོད་དེ་ཚོགས་སིལ་བྱའོ། །དེ་ནས་ནམ་མཁའི་དབྱིངས་རྣམས་སོགས་ཀྱི་མཎྜལ་འབུལ། བདག་གི་ཐོག་མ་མེད་པའི་སོགས་ནས། མ་ལུས་རྫོགས་པར་བདག་གིས་བགྱིད་པར་ཤོག ཅེས་པའི་བར་བརྗོད་ནས་ཇ་བཞུགས་གྲལ་བྱའོ། །གསུམ་པ་ནི། དེ་ནས་བླ་མས་སྤྱིར་གསང་སྔགས་ཀྱི་བབ་ཚུལ་དང༌། ཁྱད་པར་མ་རྒྱུད་འཁོར་ལོ་སྡོམ་པའི་ལོ་རྒྱུས་ཀྱིས་མཚམས་སྦྱར་ནས། རབ་གནས་ཀྱི་སྟོང་ཐུན་རྒྱས་པར་བཤད། བསྡུ་ན་འདི་ལྟར་བཤད་པར་བྱ་སྟེ། འོ། དེ་རིང་གཟའ་སྐར་སྦྱོར་བྱེད་སོགས་འཆི་མེད་འགྲུབ་པའི་སྦྱོར་བ་ཕུན་སུམ་ཚོགས་པའི་དུས་འདིར། དཔལ་འཁོར་ལོ་སྡོམ་པའི་དཀྱིལ་འཁོར་གྱི་བཅས་ཆོ་ག་ལེགས་པར་གྲུབ་པ་ཡིན་པས། དེ་ཡང་ལེགས་བྱས་བསོད་ནམས་ཀྱི་དགེ་ཚོགས་ཐམས་ཅད་ཀྱི་ནང་ནས་གསང་སྔགས་ཀྱི་དཀྱིལ་འཁོར་སྒྲུབ་པ་ནི་བསོད་ནམས་དང་ཡེ་ཤེས་ཀྱི་ཚོགས་གཉིས་ཅིག་ཅར་དུ་རྫོགས་པར་འགྱུར་བས། དེ་ནི་ལས་དང་སྐལ་བ་བཟང་པོ་དག་གི་སྤྱོད་ཡུལ་མ་གཏོགས་ཐམས་ཅད་ཀྱིས་གསང་སྔགས་ཀྱི་ཆོས་དང་མི་མཇལ་ཏེ། རྒྱུད་ལས། འཇིག་རྟེན་དུ་ནི་ཀུན་མཁྱེན་དག །ཨུ་དུཾ་ཝ་རའི་མེ་ཏོག་བཞིན། །བརྒྱ་ལམ་ན་ནི་རེས་འགའ་ཞིག །འབྱུང་འགྱུར་ཡང་ཡང་མི་འབྱུང་ངོ༌། །གསང་སྔགས་སྤྱོད་པའི་ཚུལ་འབྱུང་བ། །དེ་བས་ཀྱང་ནི་དཀོན་པ་སྟེ། །ཞེས་དང༌། གསང་བ་བསམ་གྱིས་མི་ཁྱབ་པའི་མདོར། །འཇིག་རྟེན་སངས་རྒྱས་འབྱུང་བ་བརྒྱ་ལམ་སྟེ། །མིར་རྙེད་པ་ཡང་ཤིན་ཏུ་རྙེད་པར་དཀའ། །གྲོགས་པོ་གང་དང་དད་དང་ཆོས་ཉན་པ། །དེ་འདྲ་བསྐལ་པ་བརྒྱ་ཡང་རྙེད་པར་དཀའ། །ཞེས་པ་ལྟར། སྤྱིར་སངས་རྒྱས་འཇིག་རྟེན་དུ་འབྱུང་བ་བརྒྱ་ལམ་ལས་མེད་པ་དང༌། སྒོས་སུ་ཆོས་ལྡན་མིའི་ལུས་རྟེན་ཀྱང་རྙེད་པར་དཀའ་ཞིང༌། ཡང་སྒོས་དད་པས་ཆོས་སྒོར་ཞུགས་ཏེ་དམ་པའི་གྲོགས་ཀྱིས་ཟིན་པའང་དཀའ་བ་མ་ཟད། ལྷག་པར་གསང་སྔགས་ཀྱི་ཆོས་དང་མཇལ་བ་ནི་ཤིན་ཏུ་ནས་ཀྱང་དཀའ་བ་ཞིག་སྟེ། ད་རེས་གསང་སྔགས་ཀྱི་ལམ་ནས་ཚོགས་བསགས་པའི་ཐབས་མང་བའི་དབང་གིས་མཐོང་ཐོས་དྲན་རེག་ཐམས་ཅད་གྲངས་མེད་གསུམ་གྱི་ཡུན་ལ་ལྟོས་མི་དགོས་པར་ཚེགས་ཆུང་དུས་ཚོགས་ཆེན་མྱུར་དུ་རྫོགས་པར་འགྱུར་བ་དང༌། དེར་མ་ཟད་གསང་སྔགས་ཟབ་མོའི་དཀྱིལ་འཁོར་མཐོང་བ་ཙམ་གྱིས་ཀྱང་བསྐལ་པ་བྱེ་སྟོང་དུ་མར་བསགས་པའི་སྡིག་པའང་དག་པར་གསུངས་ན། དེ་སྒྲུབ་ཅིང་མཆོད་པས་ཚོགས་ཆེན་དཔག་ཏུ་མེད་པར་རྫོགས་པ་ནི་སྨོས་མ་དགོས་སོ། །དེ་ལས་ཁྱད་པར་མ་རྒྱུད་ཐམས་ཅད་ཀྱི་ཡང་སྙིང་འཁོར་ལོ་སྡོམ་པ་འདི་ཡིན་ཏེ། རྗེ་མི་ལའི་ཞལ་ནས། སྙིང་པོ་ཀྱེ་ཡི་རྡོ་རྗེ་ཐོབ། །ཡང་སྙིང་བདེ་མཆོག་འཁོར་ལོ་ཞུས། །ཞེས་གསུངས་པའི་ཕྱིར། མ་རྒྱུད་ཐམས་ཅད་ཀྱི་སྙིང་པོ་ནི་ཀྱེ་ཡི་རྡོ་རྗེ་ཡིན་པར་གྲུབ་ལ། དེ་ལས་ཀྱང་ཟབ་ཅིང་མཆོག་ཏུ་གྱུར་པས་ན་ཡང་སྙིང་ཞེས་བསྔགས་པར་མཛད་པ་འདི་ཉིད། གང་ལས་བྱུང་བའི་ལོ་རྒྱུས་ཐུན་མོང་མ་ཡིན་པའི་དབང་དུ་བྱས་ཏེ་ཟུར་ཙམ་སྨོས་ན། དེ་ཡང་གནས་གསང་བ་མཆོག་གིས་དགྱེས་པ་ན། སྟོན་པ་ཧེ་རུ་ཀས། འཁོར་ཡུལ་སྣང་དག་པའི་རྣལ་འབྱོར་གྱིས་དབང་ཕྱུག་ཕོ་མོ་བྱེ་བ་ཕྲག་བརྒྱད་ཅུ་ལ། ཆོས་བདེ་མཆོག་རྩ་རྒྱུད་རྒྱས་བསྡུས་རྣམས་དང༌། བཤད་རྒྱུད་མཁའ་འགྲོ་རྒྱ་མཚོ་གསུངས་པའི་རྗེས་སུ། རྡོ་རྗེ་ཕག་མོས་ཞུས་ངོར་སྙན་རྒྱུད་རྡོ་རྗེ་རྣལ་འབྱོར་མ་འདི་ཉིད་གསུངས་སོ། །དེ་ནས་ཕྱིས་མཁའ་འགྲོ་མས་སྡུད་དེ་གླེགས་བམ་དུ་བཀོད་ནས་རྡོ་རྗེའི་གནས་རྣམས་དང༌། དེ་ལས་རིམ་པར་ནུབ་ཕྱོགས་ཨོ་རྒྱན་གྱི་དྷརྨ་གཉྫར་རྒྱ་རིམ་པ་བདུན་གྱི་བཏབ་ནས་བཞུགས་པ་ལས། ཕྱིས་བདེ་མཆོག་སྐུ་དངོས་རྗེ་བཙུན་ཏིལླི་པས་སྤྱན་དྲངས་ཏེ་ནཱ་རོ་པ་ལ་གདམས་པར་མཛད་པས། བརྒྱུད་པ་གཞན་ལས་ཐག་ཉེ་ཞིང་བྱིན་ཚན་ཕུལ་དུ་བྱུང་བ་ཡུམ་ཆོས་སྐུ་ཡེ་ཤེས་ཀྱི་མཁའ་འགྲོ་མའི་སྙན་རྒྱུད་ཀྱི་མན་ངག་ཡིན་པས་མཁའ་འགྲོ་སྙན་རྒྱུད་ཅེས་གྲགས་པ་དང༌། འདི་ཉིད་མངའ་བདག་མར་པས་བསྒྱུར་བའི་ལུགས་སྙན་རྒྱུད་ནོར་བུ་སྐོར་གསུམ་སྟེ། ཕྱི་ཐོས་བསམ་གྱིས་སྒྲོ་འདོགས་གཅོད་པར་བྱེད་པ་སྤྲུལ་སྐུའི་གདམས་པ་གདམས་ངག་ཡིད་བཞིན་ནོར་བུ། ནང་ཉམས་ལེན་ལོངས་སྐུའི་གདམས་པ་སྨིན་ལམ་ཡིད་བཞིན་ནོར་བུ། གསང་བ་ངོ་སྤྲོད་ཆོས་སྐུའི་གདམས་པ་གྲོལ་ལམ་ཡིད་བཞིན་ནོར་བུ་སྟེ་གསུམ་དུ་མཆིས་པའི་ནང་ཚན་སྨིན་ལམ་དེ་ལའང་ཡབ་བཀའ་ཡུམ་བཀའ་གཉིས་སུ་སྣང་བའི་སྔ་མ་ཡབ་བཀའ་རང་ལའང་རྒྱས་པ་ལྷ་དྲུག་ཅུ་རྩ་གཉིས་མ། འབྲིང་པོ་ལྷ་བཅུ་གསུམ་མ། བསྡུས་པ་ལུས་དཀྱིལ་བཅས་དཔལ་ལྡན་འབྲུག་པའི་ཉམས་བཞེས་ལྷ་དགུའི་གཙོ་བོར་བཞུགས་པ། སྒྲུབ་ཐབས་ཀྱི་སྐོར་ལྔའི་དང་པོ་བདེ་མཆོག་དངོས་གྲུབ་ཀྱི་སྐོར་ཞེས་གྲགས་པ་ལས། འདིར་དཀྱིལ་འཁོར་བསྒྲུབ་གཞི་འབྲིང་པོ་ལྷ་བཅུ་གསུམ་མ་འདི་ཉིད་ཡིན་ལ། དེ་དང་འབྲེལ་བའི་རབ་གནས་བྱ་བ་ལ། ཐོག་མར་རབ་གནས་མཁན་པོ་ཆོས་ཉིད་ཀྱི་དོན་གོ་མྱོང་རྟོགས་གསུམ་གྱི་སྒོ་ནས་རབ་རང་མཚན་ཡོངས་སུ་རྫོགས་པའི་ཡིན་ལུགས་མངོན་དུ་གྱུར་པ། འབྲིང་རང་མཚན་ཕྱོགས་གཅིག་ཉམས་འོག་ཏུ་ཚུད་པ། ཐ་མའང་དོན་སྤྱི་བློ་ལ་ཤར་བ་གང་རུང་དང་ལྡན་པ་ཞིག་གལ་ཆེའང༌། དེང་སང་ཕལ་ཆེར་གྱིས་ཚུལ་ཁྲིམས་གཙང་བ། བསམ་པ་བཟང་བ། ཆོ་གའི་ལག་ལེན་ཤེས་པ་ཙམ་ལ་སློབ་དཔོན་དུ་བརྩི་བར་མཛད་པས། དེ་ལ་དང་པོ་ཚུལ་ཁྲིམས་གཙང་བ་ཙམ་གྱིས་རབ་གནས་མི་གྲུབ་སྟེ། ཚུལ་ཁྲིམས་དག་པ་ཉན་ཐོས་ལས་ལྷག་པ་མེད་ཀྱང་དེ་དག་གིས་ཕྱི་སྣང་ཡུལ་གྱི་མཐར་ཐུག་རྡུལ་ཕྲན་ཆ་བཅས་སུ་འཛིན་ཅིང༌། ནང་སེམས་ཀྱི་མཐར་ཐུག་བྱུང་ཚོར་བཀག་པའི་ཟད་སྟོང་ཙམ་ལས་མེད་པའི་ཕྱིར་དང༌། གཉིས་པ་བསམ་བཟང་བ་ཙམ་གྱིས་ཀྱང་རབ་གནས་མི་གྲུབ་སྟེ། བསམ་པ་བཟང་བ་ཐེག་ཆེན་ལས་ལྷག་པ་མེད་ཀྱང་མཚན་ཉིད་ཐེག་པའི་ལྟ་བའི་མཐར་ཐུག་དབུ་མ་ཐལ་འགྱུར་ཡིན་ལ། དེའི་ཕྱིའི་སྣང་ཡུལ་ཀུན་རྫོབ་འཁྲུལ་སྣང་དུ་ལྟ་ཞིང༌། ནང་གི་སེམས་མཐའ་བཞིའི་སྤྲོས་པ་བཀག་པའི་མེད་དགག་ཙམ་ལས་མེད་པའི་ཕྱིར་དང༌། གསུམ་པ་ཆོ་གའི་ལག་ལེན་ཤེས་པ་ཙམ་གྱིས་ཀྱང་རབ་གནས་མི་གྲུབ་སྟེ། རྡོ་རྗེ་ཐེག་པའི་སྒོར་ཞུགས་ཏེ་ཆོ་གའི་ཕྱག་ལེན་མཁས་པ་ཙམ་དང་ཀུན་བཏགས་ཀྱི་བསྐྱེད་རིམ་ཙམ་གྱིས་ཟུང་འཇུག་གི་གནད་དོན་མི་རྟོགས་པའི་ཕྱིར་དང༌། དེར་མ་ཟད་ཐམས་ཅད་སྟོང་པར་ལྟ་བའི་རྫོགས་རིམ་ཉེ་ཚེ་བ་ཙམ་གྱིས་ཀྱང་རབ་གནས་ཇི་བཞིན་པར་མི་གྲུབ་སྟེ། སྣང་སེམས་དབྱེར་མེད་ཀྱི་ངེས་གསང་མ་ཤེས་པའི་ཕྱིར་རོ། །འོ་ན་སུས་གྲུབ་ཅེ་ན། ལྟ་བའི་གནས་གསུམ་དང་ལྡན་པའི་གང་ཟག་གིས་སོ། །གསུམ་གང་ཞེ་ན། ཀུན་ཁྱབ་གཞིའི་གནད། ཟུང་འཇུག་ལམ་གྱི་གནད། ལྷུན་གྲུབ་འབྲས་བུའི་གནད་དོ། །དེ་ཡང་སྣང་གྲགས་རྟོག་པའི་ཆོས་ཐམས་ཅད་ཡེ་ནས་སྐུ་གསུམ་རང་ཆས་སུ་གྲུབ་པའི་གནད་ཀ་ཤེས་པ་ནི་གཞིའི་གནད། ཆོས་ཐམས་ཅད་མེད་བཞིན་དུ་རྣམ་པ་ཐམས་ཅད་པར་འཆར་བའི་དབང་གིས་རབ་ཏུ་གནས་བྱའི་རྟེན་ཡང་མི་གནས་ཆོས་སྐུའི་ངོ་ལས་མི་འདའ་བར་ཤེས་པ་ནི་ལམ་གྱི་གནད། ཕྱིའི་རབ་ཏུ་གནས་བྱའི་རྟེན་དུ་སྣང་བ་ཡང་ནང་རང་རིག་བྱང་ཆུབ་སེམས་ཀྱི་རོལ་པ་ལས་མ་འདས་པར་ཤེས་པ་ནི་འབྲས་བུའི་གནད་དོ། །དེས་ན་ཅིར་སྣང་རིག་པའི་ཆོ་འཕྲུལ་དུ་ཤེས་པའི་གང་ཟག་གིས་ཡང་དག་དོན་གྱི་རབ་གནས་གྲུབ་པ་ཡིན་ཏེ། ཇི་ལྟར་གྲུབ་ཅེ་ན། ཕྱིའི་རྟེན་དུ་སྣང་བ་དེ་རང་སྒོམ་བྱུང་དུ་ཤར་ནས་སྣང་ཐོག་ཏུ་སེམས་ཀྱི་འདུག་ཚུལ་རིག སེམས་ཐོག་ཏུ་སྣང་བའི་འཆལ་ཚུལ་རྟོགས་ཏེ་སྣང་སེམས་དབྱེར་མེད་དུ་འཇོག་པའི་ཚེ། །གཉིས་མེད་ཡེ་ཤེས་ཆེན་པོའང་གཞན་ལས་བཙལ་མ་དགོས་པར་ཡེ་ནས་འདུ་འབྲལ་མེད་པར་གནས་པ་ཡིན་པས། དེ་ལས་མི་འདའ་བའི་རྒྱས་བཏབ་པ་ལ་ཚིག་ཙམ་དུ་རབ་ཏུ་གནས་ཞེས་བརྗོད་དེ། མཉམ་སྦྱོར་ལས། རྒྱ་འདི་བཅིངས་པ་ཙམ་གྱིས་ནི། །སངས་རྒྱས་ཐམས་ཅད་ཞུགས་པར་འགྱུར། །ཞེས་དང༌། སྡོམ་འབྱུང་ལས། རྣམ་རྟོག་མེད་པའི་རང་བཞིན་གྱི། །རབ་གནས་ལྷ་ནི་བཞུགས་པ་ཡིན། །ཞེས་སོ། །འོ་ན་ཐམས་ཅད་ཆོས་སྐུའི་རང་བཞིན་ཡིན་ན་གང་གིས་གང་ལ་བསྟིམས་ཏེ་བསྟིམ་བྱའི་ཡུལ་མེད་པའི་ཕྱིར་ཆོ་ག་ཡང་མི་དགོས་པས་སོ་ཞེ་ན། དམ་པའི་དོན་དུ་དེ་ཀ་ཡིན་ཏེ། ཇོ་བོ་རྗེས། དམ་པའི་དོན་དུ་དཔྱད་པས་ན། །གང་ཞིག་གང་གིས་གང་ལ་བརླབ། །གདོད་མ་ནས་ནི་སྐྱེ་མེད་ལ། །ཅི་འདྲ་ཇི་ལྟར་རམ་ཏུ་གནས། །ཞེས་དང༌། ས་པཎ་གྱིས། དེ་ཕྱིར་དམ་པའི་དོན་དུ་ནི། །ཆོས་རྣམས་ཐམས་ཅད་སྤྲོས་བྲལ་ཡིན། །དེ་ལ་ཆོ་ག་གང་ཡང་མེད། །སངས་རྒྱས་ཉིད་ཀྱང་ཡོད་མིན་ན། །ཆོ་ག་གཞན་ལྟ་སྨོས་ཅི་དགོས། །ཞེས་སོ། །འོ་ན་རྒྱལ་བས་ཆོ་ག་སྣ་ཚོགས་ཅི་སྟེ་གསུངས་ཤེ་ན། བཅོམ་ལྡན་འདས་ཀྱིས་རབ་གནས་ཀྱི་རྒྱུད་གསུངས་པའི་ཚེ། བྱང་ཆུབ་སེམས་དཔའ་ཆེན་པོ་དག་གིས་གསོལ་པ། བཅོམ་ལྡན་འདས་ཆོས་ཐམས་ཅད་རབ་ཏུ་མི་གནས་པ་ལགས་ན། ཇི་ལྟར་རབ་ཏུ་གནས་པ་ལེགས་ཞེས་ཞུས་པའི་ལན་དུ་བཀའ་བསྩལ་བ། སངས་རྒྱས་ཀུན་ནི་རབ་ཏུ་བཞུགས། །རབ་ཏུ་གནས་པ་ག་ནའང་མེད། །ཀུན་ཏུ་མཁའ་ལྟར་དག་པ་ལ། །ཅིག་ཤོས་ཀྱིས་ནི་རབ་ཏུ་བཏགས། །ཞེས་གསུངས་པ་ལྟར། དོན་དམ་རྟོགས་པའི་ངོ་ན་ཆོས་ཐམས་ཅད་རབ་ཏུ་མི་གནས་པར་ངེས་པས། དེ་ལ་རབ་ཏུ་གནས་པ་ལ་སོགས་པའི་ཆོ་གའི་སྤྲོས་པ་གང་ཡང་མི་དགོས་ཀྱང༌། ཅིག་ཤོས་དེ་ལྟར་མ་རྟོགས་པའི་གང་ཟག་རྣམས་ལ་ཆོ་ག་ངེས་པར་དགོས་ཏེ། གལ་པོ་ལས། སྐུ་དང་ཕྱག་རྒྱ་བཟླས་པ་དང༌། །དཀྱིལ་འཁོར་སྤྲོ་བསྡུ་མཆོད་པ་དང༌། །རབ་གནས་ལ་སོགས་མང་བཤད་པ། །དང་པོའི་ལས་ཅན་གཞུག་ཕྱིར་བསྟན། །ཞེས་དང༌། རབ་རྒྱུད་ལས། འཇིག་རྟེན་ཀུན་རྫོབ་ལ་བརྟེན་ནས། །རབ་ཏུ་གནས་པ་རབ་ཏུ་བཏགས། །ཞེས་སོ། །འོ་ན་ཆོ་ག་ལས་དང་པོ་པའི་ངོར་གསུངས་ན། ཆོ་ག་བྱས་པ་ཙམ་གྱིས་ཆོག་པས་སོ་ཞེ་ན། མི་ཆོག་སྟེ་དུང་དང་རྒྱ་གླིང་སོགས་ཆོ་གའི་སྤྲོས་པ་རྩལ་དུ་བཏོན་ཏེ་མེ་ཏོག་རྟེན་ནུབ་ནུབ་ཏུ་གཏོར་ཡང་གནས་མི་འཆགས་ཏེ། གང་ཡིན་ཟེར་ན། བསྟིམ་བྱའི་ཡེ་ཤེས་པ་དེ་གང་ལ་ཟེར་བ་གང་ཟག་ཁོ་རང་ལའང་ཆ་མེད་པའི་ཕྱིར་རོ། །དེར་མ་ཟད་སྣང་བ་ཡེ་ཤེས་ཀྱི་རོལ་པར་མ་ཤེས་པའི་གང་ཟག་གིས་རྟེན་དང་ཡེ་ཤེས་པ་ཐ་དད་དུ་བཟུང་ཕྱིན་ཆད་རབ་གནས་ཀྱི་ཆོ་ག་བརྒྱ་ཚར་དུ་བྱས་ཀྱང་གཉིས་འཛིན་འཁྲུལ་རྟོག་གི་བྱུར་འདྲེ་ཞུགས་པའི་དབང་གིས་ཆོ་ག་ཡང་དག་མི་གྲུབ་བོ། འོ་ན་ཆོ་གའི་རྣམ་གཞག་ཅི་ལྟ་བུ་ཤེ་ན། སྤྱིར་རབ་གནས་ལ་ངོ་བོ། ངེས་ཚིག དབྱེ་བ། སྒྲ་དོན། དགོས་པ། ལུང་སྦྱོར། རིགས་པ། ལག་ལེན་དང་བརྒྱད་ཀྱི་ཆོ་གའི་ཚུལ་ཤེས་དགོས་པ་ལས། དང་པོ་ངོ་བོ་ནི། དམ་ཚིག་སེམས་དཔའི་རྟེན་འདི་རྣམས་ལ། ཡེ་ཤེས་སེམས་དཔའ་བཞུགས་སུ་གསོལ་བའི་ཆོ་ག་ཡན་ལག་དང་བཅས་པ་ཁྱད་པར་དུ་གྱུར་པའི་མཚན་ཉིད་ཅན་ནོ། གཉིས་པ་ངེས་ཚིག་ནི། ཆོས་ཅན་གཞན་ལས་རྟེན་རྣམས་རབ་དང་མཆོག་ཏུ་བསྒྲུབ་པས་ན་རབ་དང༌། དེ་ཡུལ་དུ་གནས་པའི་ཆོ་ག་ཡིན་པས་ན་རབ་གནས་ཞེས་བརྗོད་དོ། །གསུམ་པ་དབྱེ་བ་ནི། ཆོས་དབང་བཙན་བྱས་ན་དེ་ལྟའི་དབྱེ་བ་མེད་ཀྱང༌། གང་ཟག་དབང་བཙན་བྱས་ན་གསུམ་སྟེ། ཕྱི་སྤྲོས་བཅས་མཚན་མ་རྫས་ཀྱི་རབ་གནས། ནང་སྤྲོས་མེད་བསྐྱེད་རྫོགས་གོམས་པའི་རབ་གནས། གསང་བ་ཤིན་ཏུ་སྤྲོས་མེད་ཡང་དག་དོན་གྱི་རབ་གནས་སོ། །བཞི་པ་སྒྲ་དོན་ནི། སུ་པྲ་ཏིཥྛའི་སྒྲ་ལས་དྲངས་ན། སུ་ནི་བདེ་བ་དང་ལེགས་པ། པྲ་ནི་སོ་སོ་དང་རབ། ཏིཥྛ་ནི་བརྟན་པ་དང་གནས་པ་ལ་འཇུག་པ་ལས། ཉེ་བསྒྱུར་ལེགས་པར་རབ་ཏུ་གནས་པ་སྟེ། རང་བཞིན་ཡེ་ཤེས་ཀྱི་བྱིན་ལེགས་པར་ཕབ་པས་སྐུ་གསུང་ཐུགས་ཀྱི་རྟེན་སོ་སོར་ལྕགས་ལ་གསེར་བསྒྱུར་གྱི་རྩིས་ཟིན་པ་ལྟར། རབ་དང་མཆོག་ཏུ་གྱུར་ནས་གདུལ་བྱའི་བསོད་ནམས་ཀྱི་ཉེར་འཚོར་ཡུན་དུ་གནས་པའི་དོན་ནོ། ལྔ་པ་དགོས་པ་ནི། སྐུ་གསུང་ཐུགས་ཀྱིས་རྟེན་བཞེངས་ནས་དེ་ལ་ཕྲལ་དུ་རབ་གནས་མ་བྱས་པའམ་བྱས་ཀྱང་མ་འཆགས་ན། དེ་ལ་འདྲེ་སྲིན་མ་རུངས་པས་བདག་ཏུ་བཟུང་ནས། མཐོང་ཐོས་དྲན་རེག་ཐམས་ཅད་བསམ་པ་ཕྱིན་ཅི་ལོག་ཏུ་བསྒྱུར་བ་དང༌། ཡུལ་ཕྱོགས་བཀྲ་མི་ཤིས་པར་འབྱུང་ཉེན་ཡོད་པ་དང༌། རབ་གནས་ཡང་དག་པར་གྲུབ་ན་དེ་ལས་བཟློག་སྟེ། མཐོང་ཐོས་དྲན་རེག་ཐམས་ཅད་དོན་དང་ལྡན་ཞིང༌། ཡུལ་ཕྱོགས་དགེ་བ་སོགས་ཕན་བདེའི་ལེགས་ཚོགས་ལྷུན་གྲུབ་ཏུ་འབྱུང་བའི་དགོས་པ་ཡོད་དོ། །དྲུག་པ་ལུང་སྦྱོར་ནི། སྒྱུ་འཕྲུལ་ལས། ས་ལ་སོགས་པར་ཕྱག་རྒྱ་བྱས། །རྣམ་གྲོལ་རིམ་པར་འཐོབ་འགྱུར་ན། །དག་པའི་ཡེ་ཤེས་ཀྱིས་སྦྱངས་པའི། །རྟེན་རྣམས་ལ་ནི་སྨོས་ཅི་དགོས། །ཞེས་དང༌། གལ་པོ་ལས། སྐུ་གསུང་ཐུགས་ཀྱི་རྟེན་རྣམས་ལ། །ཡེ་ཤེས་གཞུག་པ་བྱིན་རླབས་ཅན། །དེ་ལ་ཡེ་ཤེས་གཞུག་པའི་ཕྱིར། །རབ་ཏུ་གནས་པའི་ཆོ་ག་བྱ། །ཞེས་སོ། །བདུན་པ་རིགས་པ་ནི། རབ་ཏུ་གནས་པར་བྱ་བ་ལ། གནས་དང༌། དུས་དང༌། རྟེན་དང༌། བླ་མ་དང༌། ཚོགས་པ་དང༌། ཆོ་ག་དང༌། ཡོ་བྱད་དང༌། ཡོན་བདག་སོགས་གང་ཡང་ཕུན་སུམ་ཚོགས་པ་ཞིག་དགོས་ཏེ། དགེ་ཞིང་ཤིས་པའི་དངོས་པོ་སྒྲུབ་པར་བྱེད་པའི་ཆོ་ག་ཡིན་པའི་ཕྱིར། ཉེ་ལེན་གྱི་རྒྱུ་དང་ལྷན་ཅིག་བྱེད་རྐྱེན་ཕུན་སུམ་ཚོགས་པ་ལས་འབྲས་བུ་བཟང་པོ་འབྱུང་གི ཕྱོགས་རེ་བ་ལས་མིན་པ་བཞིན་ནོ། །བརྒྱད་པ་ལག་ལེན་ནི། རབ་གནས་མཁན་པོ་བླ་མ་དང༌། ལས་རྡོར་དང༌། ཆོ་གའི་དབུ་འཛིན་སོགས་ཐ་ན་ལག་བདེ་ཐབ་ཚང་པ་ཡན་ཆད་ཀྱིས་སོ་སོའི་འགན་ཆེ་ཕྲ་གང་ཡང་འཐུས་ཤོར་མེད་པར་ཕུན་སུམ་ཚོགས་པར་བྱེད་དགོས་ཤིང༌། ལག་ལེན་རྣམ་པར་དག་པ་ནི་ཀུན་རྫོབ་རྟེན་འབྲེལ་གྱི་ཆེ་བ་ཡིན་པས་རབ་གནས་ཡང་དག་པར་གྲུབ་པའི་མཚམས་སྦྱོར་ཡིན་ནོ། དེ་བཞིན་ཐམས་ཅད་ཀྱིས་ཐུགས་ལ་བཅགས་པར་ཞུ། ཞེས་བརྗོད་དོ། །དེས་དངོས་གཞིའི་ཡན་ལག་རྣམས་ལེགས་པར་གྲུབ་བོ། །དེ་ནི་ཉིན་གཉིས་པའི་ཆོ་གའོ།། ༈ །།ད་ནི་གཉིས་པ་དངོས་གཞི་ཆོ་གའི་རིམ་པ་བསྟན་པ་ལས། རྩ་བའི་ས་བཅད་བདུན་པ་དཀྱིལ་འཁོར་སྒྲུབ་པ་ལ། སྒྲུབ་ཆོག་དངོས་དང༌། དེ་དང་འབྲེལ་བའི་རབ་གནས་གཉིས་ལས། དང་པོ་ལ། སྤྲུལ་སྐུའི་རྣལ་འབྱོར་དུ་སྒྲུབ་པ། ལོངས་སྐུའི་རྣལ་འབྱོར་དུ་སྒྲུབ་པ། ཆོས་སྐུའི་རྣལ་འབྱོར་དུ་སྒྲུབ་པ་དང་གསུམ་ལས། དང་པོ་ནི། སྤྱིར་སྒོས་ཀྱི་སྐྱབས་འགྲོ་ནས་བཟུང་ཉེར་བཞིའི་ཡུལ་བཀོད་པར་གྱིས་སྤྲུལ་སྐུའི་རྣལ་འབྱོར་བསྟན་ཏོ། །གཉིས་པ་ལ། མདུན་བསྐྱེད་དང༌། བུམ་བསྐྱེད་གཉིས་ལས། དང་པོ་ནི། ཨོཾ་ཁནྜ་རོ་ཧེ་ནས་བཟུང༌། དེ་སྙེད་རྣམས་ལ་ཕྱག་འཚལ་བསྟོད་ཅེས་པའི་བར་གྱི་མདུན་བསྐྱེད་དང༌། འདི་ལ་དམིགས་བསལ་སྤྱན་འདྲེན་སྐབས་བཛྲ་ས་མ་ཛཿནས། ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར། ཞེས་རྒྱུན་དུ་བརྗོད་དགོས་པའི་ཁྱད་པར་ཙམ་མོ། །གཉིས་པ་བུམ་བསྐྱེད་ལ། དངོས་དང༌། ཞར་བྱུང་གི་བུམ་སྒྲུབ་གཉིས་ལས། དང་པོ་ནི། ཨོཾ་ཤཱུ་ནྱ་ཏ་སོགས་ནས་བུམ་ཆུ་དང་གཉིས་མེད་དུ་གྱུར། ཞེས་པའི་བར་གྱིས་བུམ་བསྐྱེད་གྲུབ་བོ། །གཉིས་པ་ཞར་བྱུང་གི་བུམ་སྒྲུབ་ལ། ཁྲུས་བུམ་དང༌། གཟུངས་བུམ་སྒྲུབ་པ་གཉིས་ལས། དང་པོ་ནི། གོང་གི་སྟ་གོན་གྱི་སྐབས་ལྟར་བསྒྲུབ་པར་བྱའོ། །གཉིས་པ་ནི། ཨོཾ་ཁནྜ་རེ་ཧེས་བསངས། སྭ་བྷ་ཝས་གཟུངས་བུམ་སྦྱངས། སྟོང་པའི་ངང་ནས། གཟུངས་བུམ་གྱི་ནང་དུ་ཟླ་གདན་ལ་ཏྲཾ་ཡིག་གི་མཐར་རྟེན་སྙིང་ཡི་གེ་གསེར་གྱི་མདོག་ཅན་གསལ་བ་ལས་འོད་ཟེར་འཕྲོས། ཕྱོགས་བཅུའི་རྒྱལ་བ་སྲས་དང་བཅས་པའི་སྐུ་གསུང་ཐུགས་ཀྱི་བྱིན་རླབས་དང་སྲིད་ཞིའི་དཔལ་ཡོན་ཐམས་ཅད་བསྡུས་ཏེ། འོད་ཟེར་གྱི་རྣམ་པས་གཟུངས་ཐག་ལ་འཁྲིལ་ནས་བུམ་ནང་དུ་སོང་བས་བུམ་ཆུ་དང་རོ་གཅིག་ཏུ་གྱུར། ཅེས་གསལ་བཏབ་ལ། ཡེ་དྷར་བརྒྱ་རྩ་བཟླས་པའི་མཐར་གཟུངས་ཐག་བསྡུ། ལས་རྡོར་གྱིས་གཟུངས་བུམ་གྱི་ཆུས་མེ་ལོང་གི་ཡིག་གེ་བཀྲུས་ཏེ་འབྲུ་དང་མེ་ཏོག་རྣམས་ལ་ཁྱབ་པར་གཤེར་ཏེ་འབོལ་མཉེལ་བྱའོ། །དེ་ནས་ཕྱི་གཏོར་ནམ་ལངས་པ་དང་འགྲིགས་ཏེ་བདག་བསྐྱེད་སྔགས་ཀྱི་མཇུག་ཏུ་བྱས་ཀྱང་མི་འགལ་བས་དེར་བྱའོ། །རྩ་བའི་ས་བཅད་བརྒྱད་པ་མཆོད་པ་ཞེས་པ་དཔའ་བོ་དཔའ་མོའི་དགའ་སྟོན་ཚོགས་ཀྱི་འཁོར་ལོ་ཡིན་པས་འོག་ཏུ་འབྱུང་ངོ༌། །ས་བཅད་དགུ་པ་བདག་ཉིད་འཇུག་པ་ནི། ཨོཾ་བཛྲ་ཨུཏྒཧ་ཊ་ཡ་པྲ་བེ་ཤ་ཡ་ཧཱུཾ། སོགས་ནས་བཟུང༌། ཆ་ཡི་ཀྱང་ནི་སྤྱད་དུ་གསོལ་ཞེས་པའི་བར་གྱིས་བདག་འཇུག་ལེན། དེ་ནས་ལྷ་དབང་བསྐུར་བའི་ཆེད་དུ་ཐལ་མོར་སྦྱར་ཏེ་གསོལ་བ་བཏབ་པ་ནི། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །བཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལ་ཀུན་ཏུ་འབྱུང༌། །དེ་བཞིན་ཁོ་ན་ཉིད་ལས་སྐྱེས། །བདེན་པ་དེ་ཡིས་དཀྱིལ་འཁོར་དུ། །གཟུགས་བརྙན་གསལ་བར་རྟེན་རྣམས་ལ། །དབང་བསྐུར་གནང་བར་མཛད་དུ་གསོལ། །ཅེས་དབྱངས་དང་བཅས་ཏེ་གསོལ་བ་བཏབ། དེ་ནས་སྔར་བཞིན་ལག་མཆོད་བཀོད་ནས་དཀྱིལ་འཁོར་བདག་ཉིད་ཀྱི་ལུས་ངག་ཡིད་གསུམ་ལ་བསྡུ་བའི་བར་གྱིས་ལོངས་སྐུའི་རྣལ་འབྱོར་བསྟན་ཏོ། །གསུམ་པ་ཆོས་སྐུའི་རྣལ་འབྱོར་དུ་སྒྲུབ་པ་ནི། རྩ་བརྒྱུད་ལས། ཆོས་ཀྱི་སྐུ་ཡི་ལུས་ཅན་དུ། །གང་ཚེ་སྒྲུབ་པ་པོ་འགྱུར་བ། །ཡེ་ཤེས་ལོངས་སྤྱོད་རྫོགས་དང་སྤྲུལ། །ཡང་དག་ཐོབ་པར་གདོན་མི་ཟ། །ཞེས་བདག་མདུན་རོ་གཅིག་ཏུ་བསྲེ་བར་བསྟན་ཏེ། ཚད་མེད་བཞི་ནས་བརྩམས་བཟླས་པའི་བར་བསྙེན་པ་གཞུང་བཞིན་གྲུབ་པའི་མཐར། དཀྱིལ་འཁོར་གྱི་ལྷ་ཚོགས་རྣམས་བདག་ཉིད་ལས་གཉིས་སུ་བྱེ་ནས་མདུན་གྱི་དཀྱིལ་འཁོར་ལ་སྔར་བཞིན་དུ་བཞུགས་པར་གྱུར། ཞེས་བརྗོད། དེ་ནས་ཕྱི་གཏོར་དང་ནང་དུ་བཀྲ་ཤིས་གྱི་གླུས་དཀྱིལ་འཁོར་བསྐོར་བ་ཡང་བྱའོ། །གཉིས་པ་དེ་དང་འབྲེལ་བའི་རབ་གནས་ལ། རབ་གནས་རྒྱ་གཞུང་ལས། སྤྱིར་ནི་རྟེན་བསྐྱེད་དགུག་བསྟིམ་དང༌། །དབང་བསྐུར་བརྟན་བཞུགས་བཞི་པོ་ནི། །རབ་གནས་ཉིད་ཀྱི་ངོ་བོ་ཡིན། །ཞེས་པ་ལྟར་བཞི་ལས། དང་པོ་རྟེན་བསྐྱེད་ལ། སྔོན་དུ་འགྲོ་བའི་ཡན་ལག་དང༌། ཡན་ལག་ཅན་རྟེན་བསྐྱེད་དངོས་གཉིས་ལས། དང་པོ་ལ། ཐུན་སྒྲུབ། བགེགས་སྦྱང་བ། སྡིག་པ་སྦྱང་བ། མི་ཤིས་པ་སྦྱང་བ། ཉེ་རེག་གི་སྦྱང་བ། འགལ་རྐྱེན་སྦྱང་བ། སྨན་ཁྲུས་ཀྱི་སྦྱང་བ། མཆོག་ཁྲུས་ཀྱི་སྦྱང་བ། ན་བཟའ། རྒྱན། བྱུག་པ་སྟེ་བཅུ་གཅིག་པོ་སྟ་གོན་གྱི་སྐབས་ཇི་ལྟ་བ་ལས། དྲག་པོའི་སྦྱིན་སྲེག་དོར་བའི་ཁྱད་པར་ཙམ་མོ། །གཉིས་པ་ཡན་ལག་ཅན་རྟེན་བསྐྱེད་དངོས་ལ། རྟེན་བསངས་སྦྱང༌། དམ་ཚིག་པར་བསྐྱེད་པ། ཡེ་ཤེས་པ་སྤྱན་དྲངས་པ། ཕྱིར་འབྲང་བསྐྲད་པ། ནམ་མཁར་མཆོད་པ། སྙན་གསན་དབབ་པ་དང་དྲུག་ལས། དང་པོ་བཞི་སྟ་གོན་ཇི་ལྟ་བཞིན་ནོ། །ཕྱིར་འབྲང་བསྐྲད་ཟིན་པ་དེ་ནས་ཕྱག་རྒྱ་བཅས། ནམ་མཁར་བཏེག་པའི་ཡེ་ཤེས་ཀྱི་འཁོར་ལོ་དང་གཉིས་སུ་མེད་པར་གྱུར། ཞེས་བརྗོད། དངོས་གཞི་ཞག་མང་དུ་འབྲེལ་དུས་སང་ཉིན་ནས་སྟ་གོན་མེད་སྟབས་འདི་བརྗོད་མི་དགོས་པར་ཤེས་པར་བྱའོ། །ལྔ་པ་ནམ་མཁར་མཆོད་ཅིང་བསྟོད་པ་ནི། མགོན་པོ་འདིར་ནི་བྱོན་པ་ལེགས་སོགས་ནས། ཀ་མི་ཤྭ་རི་ཁ་གེ་ཧུཾ་ཧཱུཾ་ཕཊ་ཅེས་པའི་བར་གྱི་ས་མཆོད་ཅིང་བསྟོད་པར་བྱའོ། །དྲུག་པ་སྙན་གསན་དབབ་པ་ནི། སྔར་གྱི་ཚུལ་གྱིས། ལྕེ་ཧཱུཾ་ལས་རྡོ་རྗེར་གྱུར་ཅེས་བརྗོད་ནས། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོར་ཕྱག་འཚལ་བསྟོད། །མགོན་པོ་ཐུགས་རྗེ་ཆེ་བདག་ཉིད། །རྡོ་རྗེ་འཛིན་པ་བདག་གིས་ནི། །ཇི་ལྟར་ནུས་པའི་ངེས་སྤྱོད་ཀྱིས། །སྐུ་གསུང་ཐུགས་ཀྱི་རྟེན་འདི་རྣམས། །འགྲོ་ལ་ཕན་ཕྱིར་རབ་གནས་བགྱི། །ཐམས་ཅད་འདི་ནི་རབ་བཞུགས་ནས། །ཐུགས་བརྩེས་ཉེ་བར་བཟུང་ནས་སུ། །ཐུགས་རྗེ་ལྡན་རྣམས་རབ་གནས་མཛོད། །ཅེས་ལན་གསུམ་བརྗོད་ནས་སྤོས་བསྡུའོ། །གཉིས་པ་དགུག་བསྟིམ་བྱ་བ་ནི། སྡོམ་འབྱུང་ལས། ཕྱིས་ནས་ནམ་མཁར་གནས་པ་ཡི། །ཡེ་ཤེས་འཁོར་ལོ་བཅོམ་ལྡན་འདས། །ལུགས་མ་སོགས་ལ་རབ་གཞུག་བྱ། །ཞེས་པ་ལྟར། ཏིང་འཛིན་དགོངས་པའི་གནད་གསུམ་དང་ལྡན་པའི་སྒོ་ནས་རྟེན་དམ་ཚིག་པ་ལ་བརྟེན་པ་ཡེ་ཤེས་པ་བསྟིམ་པར་མོས་པའི་གསལ་སྣང་དང་བཅས་པའི་ངང་ནས། ཛཿཡེ་ཤེས་པ་རྣམས་རྟེན་དམ་ཚིག་གི་འཁོར་ལོའི་ལྟེང་དུ་བཀུག ཧཱུཾ་དེ་དག་ལ་གཞུག བཾ་གཉིས་མེད་དུ་བཅིངས། ཧོཿརོ་གཅིག་ཏུ་གྱུར། ཅེས་བརྗོད་དོ། གསུམ་པ་དངོས་གཞིའི་ལྷ་དབང་བསྐུར་བ་ལ། སྤྱི་དོན་དང༌། གཞུང་དོན་གཉིས་ལས། དང་པོ་ནི། སྤྱིར་དབང་ལ་ངོ་བོ། ངེས་ཚིག སྒྲ་དོན། དགོས་པ། ལུང་སྦྱོར། རིགས་པ། ལག་ལེན་དང་བརྒྱད་ཀྱིས་དབང་གི་རྣམ་བཞག་ཤེས་དགོས་པ་ལས། དང་པོ་ངོ་བོ་ནི། རང་གི་རྒྱུད་ལ་འབྲས་བུའི་ནུས་པ་སྨིན་ཅིང་དེ་བསྒྲུབ་པར་གནང་བ་ཐོབ་པའི་མཚན་ཉིད་ཅན་ནོ། །གཉིས་པ་ངེས་ཚིག་ནི། སྔར་མི་དབང་བའི་ཡེ་ཤེས་ཐབས་དེས་དབང་བས་ན་དབང་ཞེས་བརྗོད་དོ། །གསུམ་པ་དབྱེ་བ་ནི། མ་སྨིན་སྨིན་པར་བྱེད་པ་རྒྱུའི་དབང༌། སྨིན་པ་ནན་གྱིས་བསྒྲུབ་པར་བྱ་བ་ལམ་གྱི་དབང༌། མཐར་ཐུག་མཆོག་དབང་ཐོབ་པ་འབྲས་བུའི་དབང་ངོ༌། །དེས་ན་རྡོ་རྗེ་ཐེག་པའི་སྒོར་ཞུགས་ནས་དབང་ལས་གཞན་པའི་ཆོས་མེད་ཅེས་ས་པཎ་གྱིས་གསུངས་སོ། །བཞི་པ་སྒྲ་དོན་ནི། ཨ་བྷི་ཥེ་ཀའི་སྒྲ་ལས་མངོན་པར་འཐོར་བ་དང༌། ཨ་བྷི་ཥཉྩའི་སྒྲ་ལས་མངོན་པར་བླུགས་པ་སྟེ། སྒྲིབ་བཞི་གཏོར་བ་དང༌། ནུས་པ་བཞི་བླུགས་པ་ལ་དབང་བསྐུར་ཞེས་བརྗོད་དོ། །ལྔ་པ་དགོས་པ་ནི། དབང་བཞི་རིམ་པ་ལྟར། གནས་སྐབས་བཞིའི་དྲི་མ་སྦྱངས་ཤིང༌། རྒྱུ་ལམ་བཞིའི་ས་བོན་དང༌། འབྲས་བུ་སྐུ་བཞིའི་ནུས་པ་རྒྱུད་ལ་འཇོག་སྟེ་བྲལ་ཐོབ་ཀྱི་ཡོན་ཏན་སྒྲུབ་པའི་ཆེད་དུའོ། །དྲུག་པ་ལུང་སྦྱོར་ནི། ཀུན་མཁྱེན་ཞབས་ཀྱི་སྡོམ་གསུམ་རྒྱན་ལས། དྲི་མ་བཞི་དག་ནུས་པ་བཞི་སྨིན་ལ། །ཡོངས་སུ་སྨིན་པར་བཞག་པས་གང་གིས་དེ། །བྱེད་ནུས་ཐབས་ལ་རྒྱལ་བའི་དབང་བསྐུར་གསུངས། །དེ་ཕྱིར་དབང་བསྐུར་དེ་མེད་དངོས་གྲུབ་མེད། །ཅེས་སོ། །བདུན་པ་རིགས་པ་ནི། སེམས་ཅན་སངས་རྒྱས་ཀྱི་སྙིང་པོ་ཅན་རྣམས་ཆོས་ཅན། དབང་གི་ཐབས་ལ་བརྟེན་དགོས་ཏེ། དྲི་མའི་སྦུབས་ན་གནས་པ་དེ་རང་གིས་མི་གྲོལ་བའི་ཕྱིར། མཐུན་པའི་དཔེ་དབུལ་པོའི་ཁྱིམ་ནང་གནས་པའི་གཏེར་བཞིན་ནོ། བརྒྱད་པ་ལག་ལེན་ནི། སློབ་དཔོན་སྨིན་པའི་ལས་ཀྱི་སློབ་མ་སྨིན་པར་བྱེད་པ་ལ། ཆོ་ག་རྒྱས་བསྡུས་སོ་སོའི་ཆིངས་དང་བསྟུན་པའི་ཕྱག་ལེན་རྣམས་གབ་འཁྲུགས་སུ་མ་སོང་བར། སློབ་མའི་རྒྱུད་ལ་བརྡ་འཕྲོད་ངེས་སུ་མཛད་པ་ནི་གསང་སྔགས་ལག་ལེན་གྱིས་ཆེ་བ་ཡིན་པས་ངེས་ཤེས་འདྲོངས་པ་ཞིག་དགོས་པ་ཡིན་ནོ། །ཁྱད་པར་རབ་གནས་ཀྱི་ལྷ་དབང་བསྐུར་ཚུལ་ནི། གཙོ་བོ་རྒྱ་གཞུང་གི་དཀྱིལ་ཆོག་མང་པོར་ལྷ་ལའང་དབང་བཞི་བསྐུར་དགོས་པར་གསུངས་ཏེ། སློབ་དཔོན་ཨ་བྷ་ཡས། སློབ་མ་བཞིན་དུ་སྐུ་གཟུགས་སོགས་ལའང་ཁྱད་པ་མེད་བར་བསྐུར་དགོས་པར་ཤིང་རྟ་ཆེན་པོ་རྣམས་ཀྱིས་གསུངས་སོ་ཞེས་འབྱུང་བའི་ཕྱིར། འདིར་གང་ཟག་དང་ཁྱད་པ་མེད་པར་བསྐུར་བའི་ལུགས་སུ་བྱས་པ་ཡིན་ནོ། །འོ་ན་ཉོན་མོངས་རྒྱུད་ལྡན་གྱི་གང་ཟག་བཞིན་དུ་རབ་ཏུ་གནས་བྱའི་རྟེན་ལའང་དྲི་མ་ཡོད་པར་ཐལ། ཡོད་ན་གང་ཟག་དང་ཁྱད་པ་མེད་པར་འགྱུར་ལ། མེད་ན་རྟེན་དབང་ཡང་དགོས་པ་མེད་པའི་ཕྱིར་རོ་ཞེ་ན། འདིར་སྦྱང་གཞི་རབ་ཏུ་གནས་བྱའི་རྟེན་ལ་རང་ངོ་ནས་བསགས་པའི་དྲི་མ་མེད་མོད་ཀྱི། འོན་ཀྱང་གཞན་འཇིག་རྟེན་པའི་བློ་ངོར་རྟེན་འདི་བྱེད་པ་པོ་དག་གི་ཀུན་སློང་ངན་པས་བྱས་སོ་སྙམ་པ་དང༌། རྒྱུ་ས་སོགས་དམན་པ་དག་ལས་གྲུབ་པོ་སྙམ་པའི་ལོག་རྟོག་གི་དྲི་མ་རྣམས་དང༌། ལྷ་བཟོ་དང་ཡོན་བདག་གི་བར་དུ་རེ་འཁང་གི་བདུད་ཞུགས་པ་རྣམས་སྦྱང་བྱ་ཡིན་ལ། ཆོ་ག་དང་རྫས་དང་ལྷ་སྔགས་ཕྱག་རྒྱའི་ཏིང་འཛིན་རྣམས་དེའི་སྦྱོང་བྱེད་ཡིན་པས་གང་ཟག་དང་ཁྱད་མེད་དུ་དགོས་ལ། སྦྱངས་འབྲས་རྟེན་གྱི་རང་ངོར་གོ་འཕང་གི་ཆོས་གསར་དུ་ཐོབ་པ་ལྟ་བུ་མེད་ཀྱང༌། གཞན་གྱི་བློ་ངོར་དྲི་མ་ཡོངས་སུ་སྦྱང་བའི་ཚུལ་བསྟན་ཏེ་རྒྱལ་པོ་རྒྱལ་སྲིད་ལ་མངའ་གསོལ་བལྟར་ཡུལ་ཆོས་དང་གོ་བསྟུན་ཏེ་དབང་བསྐུར་མངའ་དབུལ་གྱི་རིམ་པས་བསོད་ནམས་ཀྱི་ཞིང་དུ་བྱིན་གྱིས་བརླབས་པ་ལས། ཕྱིན་ཆད་གཞན་གྱིས་ཀྱང་ཡུལ་ཁྱད་པར་ཅན་དུ་བཟུང་བ་མངོན་སུམ་གྱི་གྲུབ་པས་སོ། །འོ་ན་གཞན་རྒྱུད་ཀྱི་དྲི་མས་རྟེན་ལ་གོས་སམ་ཞེ་ན། འདི་ལ་གཞན་གྱི་དྲི་མས་གོས་པ་མེད་ཀྱང་དཔེར་ན་མི་གཙང་འདམ་གྱིས་གོས་པའི་དངོས་པོ་ཆུ་དང་རྫས་ཀྱིས་བཀྲུས་པས་གཙང་བར་འཛིན་པ་བཞིན་དུ། སྔར་ཕན་ས་སོགས་དམན་པར་བཟུང་བའི་ཡུལ་དེ་ཡང༌། དེ་ནས་བཟུང་སྟེ་མཆོག་ཏུ་འཛིན་པ་མཐོང་བའི་ཕྱིར་རོ། །དེར་མ་ཟད་སྦྱང་ཁྲུས་སོགས་རབ་གནས་ཀྱི་རྣམ་གཞག་ཐམས་ཅད་འཇིག་རྟེན་པའི་བློ་ལ་ལྟོས་ནས་གསུངས་པ་ཁོ་ན་སྟེ། རབ་རྒྱུད་ལས། འཇིག་རྟེན་ཀུན་རྫོབ་ལ་བརྟེན་ནས། །རབ་ཏུ་གནས་པ་རབ་ཏུ་བཏགས། །ཞེས་དང༌། སྡོམ་འབྱུང་ལས། ཡུལ་ཆོས་ལ་སོགས་ཇི་བཞིན་དུ། །ལས་བཅུ་ཡི་ནི་བྱ་བ་བྱ། །ཞེས་གསུངས་པ་བཞིན་ནོ། །འོ་ན་རྟེན་དང་གང་ཟག་ལ་བསྐུར་ཚུལ་གྱི་ཁྱད་པར་ཡོད་དམ་མེད། ཡོད་ན་གང་ཟག་ཕལ་པ་ལ་བྱ་བ་ལྟར་ལྷ་ལ་བསྐུར་བར་མི་རུང༌། མེད་ན་གང་ཟག་བཞིན་དུ་ལྷས་ཀྱང་ལམ་ལ་བརྩོན་དགོས་པ་ཐལ་ལོ་ཞེ་ན། བསྐུར་ཚུལ་དེ་གཉིས་གང་ཡིན་ཀྱང་ཕལ་པ་ལ་བསྐུར་བ་མིན་ཏེ་ལྷར་གསལ་ནས་བསྐུར་བ་ཡིན་པས་ལྷ་ཡིན་པ་ལ་ཁྱད་པར་མེད་ཀྱང་དེའི་རང་བཞིན་མངོན་དུ་གྱུར་མ་གྱུར་གྱི་ཁྱད་པར་ལས། དབང་དོན་མངོན་དུ་གྱུར་ན་ལམ་ལ་བརྩོན་མི་དགོས་པ་དང༌། མ་གྱུར་ན་བརྩོན་དགོས་པ་ནི་དབང་རབ་དབང་དུས་སུ་གྲོལ་བ་དང་དབང་འབྲིང་བསྐྱེད་རྫོགས་ལ་གོམས་པས་གྲོལ་བའི་ཁྱད་པར་བཞིན་ནོ། །དེ་ལ་ཞིབ་ཏུ་དཔྱད་ན་བསྐུར་ཚུལ་ལ་ཁྱད་པར་མེད་ཀྱང་ཁས་བླངས་ཡོད་མེད་ཀྱི་ཁྱད་པར་ཅུང་ཟད་ཡོད་དོ། གང་ཟག་ལ་བསྐུར་བ་ནི། གོ་འཕང་གི་ཆོས་རྒྱུད་ལ་སྨིན་པའི་ནུས་པ་བཞག་ཏུ་ཡོད་པ་དང༌། དེ་སྒྲུབ་པར་ཁས་བླངས་པ་དང་བཅས་བཀའ་ལུང་ཐོབ་པའི་མཚན་ཉིད་ཅན་ཡིན་ནོ། ལྷ་ལ་བསྐུ་བ་ནི། གང་འདུལ་ཕྲིན་ལས་ཀྱི་རོལ་པ་སྐུ་གསུང་ཐུགས་ཀྱི་རྟེན་གསར་དུ་བཞེངས་པ་དང༌། ཉམ་ང་བའི་གནས་སུ་བཞུགས་པ་རྣམས། གསང་སྔགས་ཐབས་མཁས་ཀྱི་སྒོ་ནས་ལྷ་སྔགས་ཏིང་འཛིན་གྱིས་དབང་བསྐུར་ཏེ་གདུལ་བྱའི་བསོད་ནམས་ཀྱི་ཞིང་དུ་བྱིན་གྱིས་བརླབས་པ་ཙམ་ལས་གོ་འཕང་གི་ཆོས་གསར་དུ་ཐོབ་པར་མེད་པ་དང༌། ཁས་བླངས་ཀྱི་གང་ཟག་ཀྱང་མེད་པའི་ཕྱིར་དྲིས་ལན་བཏབ་པ་རྣམས་དང༌། སྡོམ་བཟུང་དང༌། མནའ་ཆུ་སྦྱིན་པ། དམ་ཚིག་བསྒྲགས་པ་རྣམས་ལྷ་དབང་ལ་མི་དགོས་སོ་སྙམས་པ་ནི་ཁོ་བོའི་རྣམ་རྟོག་གོ །སྔོན་ཆད་རང་ལུགས་ཀྱི་རབ་གནས་ཆོག་ཁྲིགས་ཕལ་ཆེར་དུའང་བདག་ལ་ཞེས་པ་རྟེན་ལ་ཞེས་བསྒྱུར་བ་ཙམ་མ་གཏོགས་དམིགས་བསལ་ཞིབ་ཏུ་མ་གསུངས་པས། དཔྱོད་ལྡན་རྣམས་ཀྱིས་ད་དུང་འདི་ལ་བརྟག་དཔྱད་ཡོད་པར་ཞུ། གང་ལྟར་ཡང་འདིར་དོན་གྱི་དགོས་པ་གཙོ་བོར་བཟུང་ནས་དམིགས་བསལ་ཚིག་གི་གསལ་ཁ་ཅུང་ཟད་བསྒྱུར་ཡོད་པས་མི་ཁྱུར་འདྲེ་མཐོང་བ་ལྟར་རྣམ་རྟོག་མི་མཛད་པར་མཁས་པའི་དྲུང་དུ་ཞིབ་དཔྱོད་མཛད་པར་རིགས་སོ། །གཉིས་པ་གཞུང་དོན་ལ། རྟེན་དབང་དངོས་དང༌། ཞར་བྱུང་དབང་གི་སྦྱིན་སྲེག དེའི་ཡན་ལག་ཏུ་མངའ་དབུལ་གྱི་རིམ་པ་བཤད་པ་དང་གསུམ་ལས། དང་པོ་ནི། རྩ་བའི་ས་བཅད་བཅུ་པ་དབང་བསྐུར་བ་ཡང་སློབ་མར་མ་ཡིན་པར་ལྷ་དབང་དུ་བསྡུ་བར་ཤེས་པར་བྱའོ། །དེ་ཡང་ཡན་ལག་བཞི་པའི་གཞུང་ལས། རྒྱས་པ་སློབ་མ་ལ་བསྐུར་བ་དེ་ཉིད་ཀྱིས་སོ་ཞེས་གསུངས་པས། འདིར་རྒྱས་པའི་དབང་དུ་བྱས་ཏེ་སྒྲུབ་གཞུང་གི་ཆོ་གའི་སྒོ་ནས་བསྐུར་བ་ལ། དཀྱིལ་འཁོར་དུ་གཞུག་པ། བྱིན་དབབ་པ། དབང་བསྐུར་བ་དང་གསུམ་ལས། དང་པོ་ནི། བགེགས་གཏོར་སྔར་གོང་དུ་རྒྱས་པར་སོང་ཟིན་པའི་དབང་དུ་བྱས་ཏེ། འདིར་ཁྲུས་དང་མནྜལ་ནས་བརྩམས་པར་བྱ་སྟེ། བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་དུ་རྟེན་རྣམས་དཀྱིལ་འཁོར་དུ་འཇུག་པར་ཞུ་བའི་ཡོན་དུ། ཨོཾ་བཛྲ་བྷུ་མི་ཨཱཿཧཱུཾ་སོགས་ནས་ཀ་ནི་རྻ་ཏ་ཡ་མི། ཞེས་པའི་བར་གྱི་མཎྜལ་ཕུལ། ཨོཾ་ཨཱཿཧཱུཾ་གིས་སྤྱན་དར་བཅིངས། ཨ་ཁཾ་བཱི་ར་ཧཱུཾ་གིས་མི་ཏོག་གི་ཕྲེང་བ་གཏད། དཀྱིལ་འཁོར་དུ་འཇུག་པའི་ཕྱིར་གསོལ་བ་གདབ་པ་ནི། སངས་རྒྱས་ཀུན་གྱི་རང་བཞིན་སྐུ། །སློབ་དཔོན་ལ་ནི་སྐྱབས་སུ་མཆི། །དཔའ་བོ་རྣལ་འབྱོར་མ་འཁོར་ལོ། །རྣལ་འབྱོར་རྣམས་ལ་ཕྱག་འཚལ་ལོ། །རྟེན་རྣམས་ལ་ནི་དོན་དམ་སྨྲ་བའི་སེངྒེ་ཡིས། །ཉོན་མོངས་སྲིད་པའི་ཉེས་པ་སྐྱེ་བའི་ས་གཞོམ་ཕྱིར། །རྣལ་འབྱོར་ཆོ་གས་ཉོན་མོངས་གཡོས་པ་གཅོད་པ་ཡི། །རྣལ་འབྱོར་དོན་དམ་རྒྱལ་པོ་དེ་ཉིད་གྲུབ་པར་མཛོད། །ཅེས་ལན་གསུམ། ཀྱེ་ཁྱོད་སུ་ཞིག་ཅེས་པའི་དྲི་ལན་བཏབ་པ་མི་དགོས། དེ་ནས་རྟེན་རྣམས་ཀྱི་ཐུགས་ཀར་ཀུན་རྫོབ་བྱང་ཆུབ་སེམས་ཀྱི་རང་བཞིན་ཟླ་བའི་དཀྱིལ་འཁོར་གྱི་སྟེང་དུ་དོན་དམ་བྱང་སེམས་ཀྱི་རང་བཞིན་རྡོ་རྗེ་དཀར་པོ་རྩེ་ལྔ་པས་མཚན་པར་གྱུར། ཅེས་གསལ་བཏབ། ཨོཾ་སརྦ་ཡོ་ག་ཙིཏྟ་ཨུ་ཏྤ་ད་ཡཱ་མི། ལན་གསུམ་བརྗོད། རྡོ་རྗེ་རྟེན་གྱི་ཐུགས་ཀར་གཏུགས་ཏེ། སུ་ར་ཏེ་ས་མ་ཡ་སྟྭཾ་ཧོཿསིདྡྷྱ་བཛྲ་ཡ་ཐཱ་སུ་ཁཾ། ཞེས་བྱིན་གྱིས་བརླབ། ཨ་ཁཾ་བཱི་ར་ཧཱུཾ་གིས་ཡོལ་བའི་ནང་དུ་ཞུགས་པར་མོས། ཚོགས་པས་ཕྱག་རྒྱ་མཛད་མི་དགོས། དེ་ནས་ལས་ཆུས་རྟེན་བསངས། སྭ་བྷ་ཝས་རྟེན་རྣམས་སྦྱང༌། སྟོང་པའི་ངང་ལས། རྟེན་རྣམས་སྐད་ཅིག་གིས་རྗེ་བཙུན་རྡོ་རྗེ་རྣལ་འབྱོར་མ་ལ་སོགས་ནས་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། ཞེས་ལྷར་བསྐྱེད། དེ་ནས་སློབ་དཔོན་གྱིས་དབུ་སྒོམ་ཕུད་དེ། དེ་བཞིན་གཤེགས་པ་ཀུན་གྱི་གནས། །ཧེ་རུ་ཀ་དཔལ་གྲོང་ཁྱེར་མཆོག །སྙིང་པོའི་དཀྱིལ་འཁོར་འདི་རུ་ནི། །བདག་གིས་རྟེན་རྣམས་གཞུགས་པར་བགྱི། །ཞེས་གསོལ་བ་བཏབ་པས་གནང་བ་ཐོབ་ནས། རྟེན་རྣམས་དཀྱིལ་འཁོར་གྱི་ཤར་ཕྱོགས་སུ་གནས་པར་གྱུར། ཅེས་བརྗོད། དཀྱིལ་འཁོར་ལ་ཕྱག་འཚལ་བར་དམིགས་ཏེ། ཨོཾ་ན་མཿཏེ་ཧཱུཾ། ན་མཱ་མི་ཧཱུཾ། ན་མོ་ན་མཿཧཱུཾ། ཨོཾ་སརྦ་བཱི་ར་ཡོ་གི་ནཱི་པཱུ་ཛ་པསྠཱ་ན་ཡ། ཨཱཏྨཱ་ནཾ་ནིརྻ་ཏ་ཡ་མི། སརྦ་ཏ་ཐཱ་ག་ཏ་ཌཱ་ཀི་ནི་ཨ་དྷི་ཏི་ཥྛ་སྭ་མཱཾ། བླ་མས་ཕྱག་རྒྱའམ་ཙ་ཀླི་གང་རུ་གཏད། མཁའ་འགྲོ་མས་རྡོ་རྗེ་ཅིག་གནང་བ་རྟེན་རྣམས་ཀྱི་ཐུགས་ཀར་ཐིམ་པར་གྱུར། རྟེན་རྣམས་དཀྱིལ་འཁོར་གྱི་བྱང་ཕྱོགས་སུ་གནས་པར་གྱུར། ཅེས་བརྗོད། ཨོཾ་ན་མཿཏེ་ཧཱུཾ་སོགས་ཕྱག་འཚལ་སྔོན་དུ་བཏང་ནས། ཨོཾ་སརྦ་བཱི་ར་ཡོ་གི་ནཱི་པཱུ་ཛ་ཨ་བྷི་ཥེ་ཀ་ཡ། ཨཱཏྨཱ་ནཾ་ནིརྻ་ཏ་ཡཱ་མི། སརྦ་ཏ་ཐཱ་ག་ཏ་ལཱ་མ་ཨ་བྷི་ཥིཉྩ་ཏུ་མཾ། ལཱ་མས་རྡོ་རྗེ་རྒྱ་གྲམ་ཅིག་སྦྱིན་པ་རྟེན་རྣམས་ཀྱི་དཔྲལ་བར་ཐིམ་པར་གྱུར། ཅེས་བརྗོད། ཨོཾ་ན་མཿཏེ་སོགས་ཀྱིས་ཕྱག་འཚལ། ཨོཾ་སརྦ་བཱི་ར་ཡོ་ནི་ནཱི་པཱུ་ཛ་པྲ་ཝ་རྟ་ན་ཡ། ཨཱཏྨཱ་ནཾ་ནིརྻ་ཏ་ཡཱ་མི། སརྦ་ཏ་ཐཱ་ག་ཏ་ཁཎྜ་རོ་ཧི་ནིརྻཱ་པྲ་ཝརྟ་ཡ་མཱཾ། ཁཎྜ་རོ་ཧིས་པདྨ་ཅིག་སྦྱིན་པ་རྟེན་རྣམས་ཀྱི་མགྲིན་པར་ཐིམ་པར་གྱུར། རྟེན་རྣམས་དཀྱིལ་འཁོར་གྱི་ལྷོ་ཕྱོགས་སུ་གནས་པར་གྱུར། ཅེས་བརྗོད། ཨོཾ་ན་མཿཏེ་སོགས་ཀྱིས་ཕྱག་འཚལ། ཨོཾ་སརྦ་པཱི་ར་ཡོ་གི་ནཱི་པཱུ་ཛོ་ཀརྨ་ཎེ། ཨཱཏྨཱ་ནཾ་ནིརྻ་ཏ་ཡ་མི། སརྦ་ཏ་ཐཱ་ག་ཏ་རཱུ་པི་ཎི་ཨཏྤ་ཀརྨ་ཀུ་རུ་མཾ། གཟུགས་ཅན་མས་རིན་པོ་ཆེ་ཅིག་སྦྱིན་པ་རྟེན་རྣམས་ཀྱི་སྤྱི་བོར་ཐིམ་པར་གྱུར། རྟེན་རྣམས་སླར་ཡང་དཀྱིལ་འཁོར་གྱི་ཤར་ཁྱམས་སུ་གནས་པར་གྱུར། ཅེས་བརྗོད། དེ་ནས་མི་ལྡོག་འཁོར་ལོ་སོགས་དྲིས་ལན་བཏབ་པ་དང༌། སྡོམ་བཟུང༌། དམ་བསྒྲག མནའ་ཆུ་སྦྱིན་པ་སོགས་རྟེན་ལ་མི་དགོས། དེས་དཀྱིལ་འཁོར་གཞུག་པ་སོང༌། གཉིས་པ་བྱིན་དབབ་པ་ནི། ཡེ་ཤེས་དབབ་པའི་དོན་དུ་གསོལ་བ་བཏབ་པ་ནི། དཔའ་བོ་དང་རྣལ་འབྱོར་མ་ཐམས་ཅད་ཀྱིས་བྱིན་གྱིས་རློབས་ལ་དཔལ་ཧེ་རུ་ཀ་རྟེན་རྣམས་ལ་དབབ་པར་མཛད་དུ་གསོལ། ལན་གསུམ། དངོས་པོ་དང་མཚན་མ་ཞེས་བརྡ་སྦྱར་མི་དགོས། རྟེན་རྣམས་ཀྱི་སྤྱི་བོར་བླ་མ་དཔལ་ཧེ་རུ་ཀ་ཡབ་ཡུམ་སྙོམས་པར་ཞུགས་པའི་སྦྱོར་མཚམས་ནས་བྱང་ཚུབ་ཀྱི་སེམས་བབས། སྤྱི་བོ་ནས་ཞབས་པད་ཀྱི་བར་ཐམས་ཅད་མེར་གྱིས་ཁེངས་པར་གྱུར། དེ་སྐབས་བྱི་ལའི་པྲུན་རིགས་ལྡན་གྱི་ཟླ་མཚན་གྱིས་སྦགས་པའི་རས་བདུད་རྩི་ལྔ་སྟེ་བདུན་བསྲེས་པའི་འབེབས་རྫས་ཀྱིས་དུད་པས་བདུག སིལ་སྙན་དང་བཅས། ཨོཾ་ཏིཥྛ་མཧཱ་ཀྲོ་དྷ་ཨཱ་བེ་ཤ་ཡ་ཧཱུཾ། ཨོཾ་ཤྲཱི་ཧེ་རུ་ཀ་བིདྱ་མཧཱ་བིདྱ་རཱ་ཛ་དྷིཿམ་ཧེ་སྭཱཧཱ། ཞེས་བཟླས། ཏིཥྛ་བཛྲས་རྟེན་གྱི་དབུ་ལ་རྡོ་རྗེ་རྒྱ་གྲམ་གྱི་རྣམ་པར་བཞག་སྟེ་བརྟན་པར་བྱ། ཁ་དོག་དྲི་བ་སོགས་མི་དགོས། དེ་ནས། ཡང་དག་པ་ཡི་དཀྱིལ་འཁོར་འདིར། །བདག་གིས་རྟེན་རྣམས་གཞུག་པར་བྱ། །ལྷ་ཡི་རིགས་ཀྱི་རིམ་པ་དག །བསོད་ནམས་ཇི་ལྟར་དེ་བཞིན་ཤོག །འདི་ཡིས་དངོས་གྲུབ་གང་འགྲུབ་དང༌། །རིགས་ནི་གང་གི་སྣོད་དུ་གྱུར། །འདི་ཡིས་བསོད་ནམས་ཅི་ཡོད་པ། །དཀྱིལ་འཁོར་འདིར་ནི་དེ་བཞིན་ཤོག །ཅེས་བདེན་སྟོབས་བརྗོད། དཀྱིལ་འཁོར་ལ་མེ་ཏོག་དོར་བར་དམིགས་ཏེ་པྲ་ཏིཙྪ་བཛྲ་ཧོཿ ཞེས་བརྗོད། སླར་མེ་ཏོག་གི་ཕྲེང་བ་དངོས་གྲུབ་ཀྱི་དོན་དུ་རྟེན་ཀྱི་དབུར་བཅིངས་ཏེ། པྲ་ཏི་གྲི་ཧྣ་སྟྭཾ་མི་མཱཾ་ས་ཏྭ་མཧཱ་བ་ལ། ཞེས་བརྗོད། ཧེ་རུ་ཀ་ཡིས་རྟེན་རྣམས་ཀྱི། །སྤྱན་འབྱེད་པར་ནི་བརྩོན་པར་མཛད། །ཕྱེ་བས་ཐམས་ཅད་མཐོང་གྱུར་བས། །རྡོ་རྗེའི་སྤྱན་ནི་བླ་ན་མེད། །ཨོཾ་བཛྲ་ནེ་ཏྲ་ཨ་པ་ཧ་ར་པ་ཏྲ་ལཾ་ཧྲཱི། ཞེས་པས་སྤྱན་དར་བསལ། དཀྱིལ་འཁོར་བཟང་པོ་འདི་ལ་གཟིགས། །དེ་བཞིན་མངོན་སུམ་གྱུར་པའི་ཕྱིར། །རྟེན་རྣམས་རྣལ་འབྱོར་མ་རིགས་སྐྱེ། །སྔགས་དང་ཕྱག་རྒྱ་བྱིན་གྱིས་བརླབ། །འགྲོ་བའི་ཕུན་སུམ་ཚོགས་ཀུན་དང༌། །དངོས་གྲུབ་ཀུན་གྱི་བདག་པོར་གྱུར། །ཅེས་བརྗོད། རིས་མོ་ཉི་ཤུ་སོགས་རྣམ་དག་བཤད་མི་དགོས་སོ། །དེ་ཡན་ཕྱི་ནང་གསང་བའི་འཇུག་པའོ། །གསུམ་པ་དབང་བསྐུར་བ་ལ་བཞི་ལས། དང་པོ་བུམ་དབང་ལ། ཐུན་མོང་རིག་པའི་དབང་དང༌། ཕྱིར་མི་ལྡོག་པའི་དབང་གཉིས་ལས། །དང་པོ་ནི། མཎྜལ་བླ་མ་སྤྲུལ་པ་སྐུ་ཡི་བདག་ཉིད་ཅན་གྱིས་རྟེན་ལ་བུམ་དབང་བསྐུར་བའི་ཡོན་དུ་ཞེས་སྦྱོར། ཧེ་རུ་ཀ་དཔལ་དབང་བསྐུར་བ། །འགྲོ་བ་སྐྱོབ་ཕྱིར་གཟི་བརྗིད་ཅན། །ཇི་ལྟར་ཡོན་ཏན་འབྱུང་གནས་བསྩལ། །དེ་བཞིན་རྟེན་ལ་དེ་སྩོལ་ཞིག །ལན་གསུམ་གྱིས་གསོལ་བ་གདབ། དེ་ནས་ལས་རྡོར་གྱིས་དབང་རྫས་ཀྱི་བུམ་པ་དར་གྱིས་ལྕིབས་ཏེ་བླ་མའི་ཕྱག་ཏུ་ཕུལ། ཨོཾ་ཁཎྜ་རོ་ཧིས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། ཧཱུཾ་ལས་རྡོ་རྗེ་ཧཱུཾ་གིས་མཚན་པ་ལས་འོད་འཕྲོས། སེམས་ཅན་གྱི་དོན་བྱས། སླར་འདུས་བ་ལས་མི་བསྐྱོད་པ་སྔོན་པོ་ཞལ་གཅིག་ཕྱག་གཉིས་པ་རྡོ་རྗེ་དང་རྡོ་རྗེའི་དྲིལ་བུ་འཛིན་པས་ཡུམ་མཱ་མ་ཀི་གྲི་ཐོད་འཛིན་པ་དང་མཉམ་པར་སྦྱོར་བ། གཉིས་ཀའང་རུས་པ་དང་རིན་པོ་ཆེའི་རྒྱན་གྱིས་བརྒྱན་པ་རྡོ་རྗེ་སྐྱིལ་ཀྲུང་གིས་བཞུགས་པར་གྱུར། །སློབ་དཔོན་གྱི་ཐུགས་ཀའི་ཧཱུཾ་ལས་འོད་ཟེར་འཕྲོས་བསྒོམས་པ་ཇི་ལྟ་བའི་ཡེ་ཤེས་པ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དཀྱིལ་འཁོར་གྱི་གཙོ་བོས་དབང་བསྐུར་བའི་དགོངས་པ་མཛད། བཅོམ་ལྡན་འདས་མས་རིན་པོ་ཆེའི་བུམ་པ་བདུད་རྩི་ལྔའི་ཆུས་གང་བས་དབང་བསྐུར། མཁའ་འགྲོ་མ་ལ་སོགས་པ་བཞིས། བཀྲ་ཤིས་ཀྱི་གླུ་ལེན་ཞིང་གུར་གུམ་ལ་སོགས་པའི་མཆོད་རྫས་ཀྱིས་ཆར་འབེབས། སྒོ་མཚམས་ཀྱི་ཁྲོ་མོ་རྣམས་ཀྱིས་བགེགས་ཀྱི་ཚོགས་རིང་དུ་སྐྲོད་པར་གྱུར། རྡོ་རྗེ་ཆེན་པོས་དབང་བསྐུར་བ། །ཁམས་གསུམ་ཀུན་གྱིས་ཕྱག་བྱས་པ། །སངས་རྒྱས་ཀུན་གྱི་གསང་གསུམ་གྱི། །གནས་ལས་བྱུང་བ་སྦྱིན་པར་བྱ། །ཨོཾ་སརྦ་ཏ་ཐཱ་ག་ཏ་ཨུ་ད་ཀ་ཨ་བྷི་ཥིཉྩ་ཏུ་མཾ། ཞེས་བུམ་པས་དབང་བསྐུར། ལས་རྡོར་པས་བུམ་པ་ཡར་ཞུ། མི་བསྐྱོད་པའི་རང་བཞིན་མེ་ལོང་ལྟ་བུའི་ཡེ་ཤེས་ཀྱི་ཆུས་དབང་བསྐུར་བས། རྣམ་པར་ཤེས་པའི་ཕུང་པོ་མི་བསྐྱོད་པ། ཆུ་མཱ་མ་ཀི་ཞེ་སྡང་མེ་ལོང་ལྟ་བུའི་ཡེ་ཤེས་སུ་རྣམ་པར་དག་པ་ཡིན་ནོ། །ཞེས་དབང་དོན་བཤད། དེ་བཞིན་ཅོད་པན་བླ་མའི་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་ཅོད་པན་སྦྱངས། སྟོང་པའི་ངང་ལས། ཏྲཾ་ལས་རིན་པོ་ཆེ་ཏྲཾ་གིས་མཚན་པ་ལས་འོད་འཕྲོས་སོགས་ནས། བསྒོམས་པ་ཇི་ལྟ་བའི་ཡེ་ཤེས་པ་ཆ་གཉིས་སུ་ཛཿཧཱུཾ་བཾ་ཧོཿ དམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དབང་རྫས་ཀྱི་རིན་ཆེན་འབྱུང་ལྡན་ཞུ་བས་ཅོད་པན་དུ་གྱུར། དཀྱིལ་འཁོར་གྱི་གཙོ་བོས་སོགས་ནས་ཅོད་པན་དར་དཔྱངས་དང་བཅས་པས་དབང་བསྐུར་སོགས་དང༌། རལ་པའི་ཐོར་ཚུགས་ཀྱིས་བརྒྱན་པ། །སངས་རྒྱས་ཀུན་གྱིས་བསྔགས་པ་ཡི། །རིན་ཆེན་དག་གི་དབུ་རྒྱན་དང༌། །དར་དཔྱངས་དབང་བསྐུར་སྦྱིན་པར་བྱ། །ཨོཾ་སརྦ་བུདྡྷ་ཌཱ་ཀི་ནཱི་སོགས་ཡུམ་གྱི་སྙིང་པོ་བརྗོད་པས་དབང་བསྐུར། ལས་རྡོར་གྱིས་ཅོད་པན་ཞུ། རིན་ཆེན་འབྱུང་ལྡན་གྱི་རང་བཞིན་སོགས་ཀྱིས་དབང་དོན་བཤད། རྡོ་རྗེ་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་རྡོ་རྗེ་སྦྱངས། སྟོང་པའི་ངང་ལས། ཧྲཱིཿལས་པདྨ་ཧྲཱིཿམཚན་པ་ལས་འོད་འཕྲོས་སོགས་ནས། བསྒོམས་པ་ཇི་ལྟ་བའི་ཡེ་ཤེས་པ་ཆ་གཉིས་སུ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དབང་རྫས་ཀྱི་སྣང་བ་མཐའ་ཡས་ཞུ་བའི་རྡོ་རྗེར་གྱུར། དཀྱིལ་འཁོར་གྱི་གཙོ་བོས་སོགས་ནས་རྡོ་རྗེས་དབང་བསྐུར་སོགས་དང༌། འདི་སྟེ་སངས་རྒྱས་ཐམས་ཅད་ཀྱི། །ཧེ་རུ་ཀ་དཔལ་དབང་བསྐུར་བ། །དེ་རིང་རྟེན་ལ་དབང་བསྐུར་གྱིས། །རབ་ཏུ་བསྒྲུབ་ཕྱིར་རྡོ་རྗེ་གཟུང༌། །ཞེས་རྡོ་རྗེའི་་དབང་བསྐུར། ལས་རྡོར་གྱིས་རྡོ་རྗེ་ཞུ། འོད་དཔག་མེད་ཀྱི་རང་བཞིན་སོགས་ཀྱིས་དབང་དོན་བཤད། དྲིལ་བུ་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་དང་དབང་རྫས་ཀྱི་དྲིལ་བུ་སྦྱངས། སྟོང་པའི་ངང་ལས། ཨཿལས་རལ་གྲི་ཨཿམཚན་པ་ལས་འོད་འཕྲོས་སོགས་ནས། བསྒོམས་པ་ཇི་ལྟ་བའི་ཡེ་ཤེས་པ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དབང་རྫས་ཀྱི་དོན་ཡོད་གྲུབ་པ་ཞུ་བས་དྲིལ་བུར་གྱུར། དཀྱིལ་འཁོར་གྱི་གཙོ་བོས་སོགས་ནས་དྲིལ་བུས་དབང་བསྐུར་སོགས་དང༌། ཨོཾ་བཛྲ་སཏྭ་ཨ་དྷི་པ་ཏི་སྟྭཾ། ཨ་བྷི་ཥིཉྩ་མི། ཏིཥྛ་བཛྲ་ས་མ་ཡ་སྟྭཾ། ཞེས་དྲིལ་བུའི་དབང་བསྐུར། ལས་རྡོར་གྱིས་དྲིལ་བུ་ཞུ། དོན་ཡོན་གྲུབ་པའི་རང་བཞིན་སོགས་ཀྱིས་དབང་དོན་བཤད། མིང་དབང་གི་རྡོ་རྗེ་དྲིལ་བུ་ཕྱག་ཏུ་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། ཨོཾ་ལས་འཁོར་ལོ་ཨོཾ་གྱིས་མཚན་པ་ལས་ཡོད་འཕྲོས་སོགས་དང༌། བསྒོམས་པ་ཇི་ལྟ་བའི་ཡེ་ཤེས་པ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དཀྱིལ་འཁོར་གྱི་གཙོ་བོས་སོགས་ནས་མིང་གི་དབང་བསྐུར་སོགས་དང༌། ཨོཾ་སརྦ་ཏ་ཐཱ་ག་ཏ་ཤྲཱི་ཧེ་རུ་ཀ་ཨ་དྷི་པ་ཏི་སྟྭཾ། ཨ་བྷི་ཥིཉྩ་མི། ཤྲཱི་ཧེ་རུ་ཀ་ནཱ་མ་ཨ་བྷི་ཥེ་ཀ་ཏ། ཀྱེ་དཔལ་རྡོ་རྗེ་སེམས་དཔའ་ཞེས་བྱའོ། །ཞེས་བརྗོད་པས་མིང་བཏགས། རྣམ་པར་སྣང་མཛད་ཀྱི་རང་བཞིན་སོགས་ཀྱིས་དབང་དོན་བཤད། སླར་ཡང་དབང་དོན་བསྡུས་ཏེ་བཤད་པ་ནི། དེ་རྣམས་ཀྱིས་མ་རིག་པ་ལྔ་ལས་བཟློག་ནས་རིག་པའི་ཡེ་ཤེས་བསྐྱེད་པས་རིག་པའི་དབང་ཞེས་བྱའོ། །དབང་འདིས་རྣལ་འབྱོར་ཆེན་པོའི་རྒྱུད་ཉན་པ་དང༌། ཐུན་མོང་གི་དངོས་གྲུབ་སྒྲུབ་པ་དང་རྣལ་འབྱོར་རྒྱུད་མན་འཆད་པ་ལ་དབང་བ་ཡིན་ནོ། །གཉིས་པ་ཕྱིར་མི་ལྡོག་པའི་དབང་ལ། དངོས་དང༌། མཐའ་རྟེན་གཉིས་ལས། དང་པོ་ནི། མཎྜལ་རྟེན་ལ་རྡོ་རྗེ་སློབ་དཔོན་གྱི་དབང་བསྐུར་བའི་ཡོན་དུ་ཞེས་སྦྱོར། དཔའ་བོ་ཆེན་པོ་མི་ལྡོག་པའི། །དབང་བསྐུར་བ་ནི་འདི་ལ་སྩོལ། །སེམས་ཅན་ཀུན་གྱི་དོན་གྱི་ཕྱིར། །རྟག་ཏུ་རྟེན་རྣམས་སློབ་དཔོན་གྱུར། ཞེས་ལན་གསུམ་གྱི་གསོལ་བ་བཏབ། དེ་ནས་ཁྲི་གདུགས་ཐོགས་ཏེ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རྟེན་རྣམས་སྦྱངས། སྟོང་པའི་ངང་ལས། དཀྱིལ་འཁོར་གྱི་ཤར་ཕྱོགས་སུ་སེངྒེས་བཏེག་པའི་རིན་པོ་ཆེའི་ཁྲི། སྟེང་གདུགས་དཀར་པོ་གསེར་གྱི་ཡུ་བ་ཅན་ཕུབ་པའི་འོག་ཏུ་རྟེན་རྣམས་བཅོམ་ལྡན་འདས་དཔལ་འཁོར་སྡོམ་པ་སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པར་གྱུར། དཀྱིལ་འཁོར་གྱི་གཙོ་བོས་སོགས་ནས་སྔར་བཞིན་ཆུ་དབང་བསྐུར། ཞེས་དབང་བསྐུར་བས་ཆུ་རྒྱུན་སྤྱི་བོར་འཁྱིལ་བ་ལས་རྡོ་རྗེ་སེམས་དཔས་དབུ་རྒྱན་ཞེས་པའི་བར་རོ། །དེ་ནས་རྡོ་རྗེ་ཐུགས་ཀྱི་དམ་ཚིག དྲིལ་བུ་གསུང་གི་དམ་ཚིག ཕྱག་རྒྱ་སྐུའི་དམ་ཚིག་རྣམས་སྦྱིན་པར་བྱ་སྟེ། འོ་ན་གོང་དུ་དམ་ཚིག་བསྒྲགས་པ་རྣམས་མི་དགོས་ཞེས་ཁ་ཚོན་བཅད་པ་དང་འགལ་ལོ་ཞེ་ན། དེ་ནི་གཟུགས་སྐུའི་རྟེན་རྣམས་ལམ་བསྒྲུབ་མི་དགོས་པའི་ཕྱིར་ལམ་གྱི་སྐབས་ཁས་བླངས་པའི་དམ་ཚིག་མི་དགོས་པར་བསྟན་པ་ཡིན་ལ། འདིར་འབྲས་བུའི་དམ་ཚིག་གི་དབང་དུ་བྱས་པས་ག་ལ་འགལ། གཟུགས་སྐུའི་རྟེན་ལ་དམ་ཚིག་འདི་མེད་ན་འགྲོ་དོན་མི་འབྱུང་བས་འདི་ངེས་པར་དགོས་ཏེ། སངས་རྒྱས་ཀྱི་ས་ལའང་དམ་ཚིག་ཆེན་པོ་ཡོད་པར་གསུངས་ཏེ། མཚོན་བརྗོད་ལས། འགྲོ་བའི་བླ་མ་སྟོན་པ་པོ། །དམ་ཚིག་ཆེན་པོ་དེ་ཉིད་མཁྱེན། །དབང་པོ་བསམ་པ་མཁྱེན་མཆོག་གི བཅོམ་ལྡན་འདས་ཀྱི་ཡེ་ཤེས་སྐུ། །ཞེས་གསུངས་སོ། །དེ་ནས་རྡོ་རྗེ་གཡས་སུ་གཏད་དེ། ཧཱུཾ་ལས་སྐྱེས་པའི་རྡོ་རྗེ། ཐོག་མཐའ་མེད་པའི་སེམས་དཔའ་ནི། །རྡོ་རྗེ་སེམས་དཔའ་དགའ་བ་ཆེ། །ཀུན་ཏུ་བཟང་པོ་ཀུན་བདག་ཉིད། །རྡོ་རྗེ་སྙེམས་ཚུལ་བདག་པོའི་བདག །བཅོམ་ལྡན་འདས་དཔལ་མཆོག་དང་པོའི་སྐྱེས་བུའོ། །ཞེས་ཐུགས་ཀྱི་དམ་ཚིག་གོ དྲིལ་བུ་གཡོན་དུ་གཏད་དེ། ཨ་ལས་སྐྱེས་པའི་དྲིལ་བུ། འདི་ནི་རྣལ་འབྱོར་མ་ཀུན་གྱི། །ཤེས་རབ་དབྱངས་ཀྱི་རྗེས་འགྲོ་བཤད། །རྟེན་རྣམས་ཀྱིས་ཀྱང་རྟག་ཏུ་བཟུང༌། །བྱང་ཆུབ་མཆོག་ཏུ་རྒྱལ་བ་བཞེད། །དྲིལ་བུ་དཀྲོལ་ཏེ། སྲིད་པའི་ངོ་བོ་ཉིད་ཀྱིས་དག །ངོ་བོ་ཉིད་ཀྱིས་སྲིད་བྲལ་བྱས། །རང་བཞིན་དག་པའི་སེམས་དཔའ་ནི། །སྲིད་པའི་དམ་པ་བྱེད་པར་འགྱུར། །ཞེས་གསུང་གི་དམ་ཚིག་གོ རྡོ་དྲིལ་འཁྱུད་སྟངས་བྱས་ཏེ། རྡོ་རྗེ་དྲིལ་བུ་ཡང་དག་འཁྱུད། །གཡོན་སྙེམས་པ་དང་སྒྲོལ་འདོན་འཆང༌། །གཉིས་མེད་གཉིས་མེད་གཟུགས་སྐུའི་རྟེན། །ཕྱག་རྒྱ་ཆེན་པོར་བྱིན་གྱིས་བརླབས། །ཡེ་ཤེས་སྐུ་ནི་བསྟན་པའི་ཕྱིར། །ཕྱག་རྒྱ་དམ་ཚིག་ཅེས་བརྗོད་དེ། །གང་གི་གཟུགས་སྐུར་སྟོན་བྱེད་པ། །དེ་ནི་ཕྱག་རྒྱ་རབ་ཏུ་གྲགས། །རྡོ་རྗེ་སེམས་དཔའི་རང་བཞིན་སྟོང་པ་ཉིད་ཡེ་ཤེས་ཀྱི་རྡོ་རྗེའི་དབང་བསྐུར་བས། ཡེ་ཤེས་ཀྱི་ཕུང་པོ་རྡོ་རྗེ་སེམས་དཔའ། རོ་ཆེན་པོའི་ཁམས་ཆོས་ཀྱི་དབྱིངས་ཀྱི་དབང་ཕྱུག་མ། རྣམ་པར་ཤེས་པའི་ཆོས་ཐམས་ཅད་སྟོང་ཉིད་ཡེ་ཤེས་རྡོ་རྗེར་དག་པ་ཡིན་ནོ། །ཞེས་སྐུའི་དམ་ཚིག་གོ དེ་ནས་དབང་གི་ལྷ་ནམ་མཁའ་གང་བའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཡེ་ཤེས་སེམས་དཔའི་ཚུལ་དུ་རྟེན་རྣམས་ལ་གཉིས་སུ་མེད་པར་ཐིམ་པར་གྱུར། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཞེས་བརྗོད་དེ་མེ་ཏོག་འཐོར་རོ། །སྔགས་དབང་ནི། སློབ་དཔོན་འཁོར་ལོ་སྡོམ་པ་ཡབ་ཡུམ་དུ་གསལ་བའི་ཐུགས་ཀ་ནས་སྔགས་ཀྱི་ཕྲེང་བ་འཐོན། རྟེན་རྣམས་འཁོར་ལོ་སྡོམ་པ་ཡབ་ཡུམ་དུ་གསལ་བའི་ཞལ་ནས་ཞུགས་ཏེ་ཐུགས་ཀར་ཉི་མའི་སྟེང་གི་ཧཱུཾ་ཡིག་སྔོན་པོའི་མཐར་ཧྲཾ་མེར་འཁོར་བར་གྱུར། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་སོགས་གཙོ་སྔགས་འཁོར་སྔགས་རྩ་སྔགས་གོ་ཆའི་སྔགས་དང་བཅས་པ་ལན་གསུམ་བརྗོད། དེ་ནས་རྡོ་རྗེ་མེ་ཏོག་བཅས་རྟེན་གྱི་དབུར་བཀོད་དེ། བཅོམ་ལྡན་འདི་ལ་སྩལ་ལགས་ཀྱི། །འདི་ལ་འགོ་བར་མཛད་དུ་གསོལ། །ཞེས་བརྗོད་ཅིང་མེ་ཏོག་འཐོར། བཅོམ་ལྡན་རྟེན་གྱིས་གཟུང་ལགས་ཀྱི། །རྟེན་ལ་འགོ་བར་མཛད་དུ་གསོལ། །ལན་གསུམ་བརྗོད་དོ། །གཉིས་པ་མཐའ་རྟེན་ལ། བརྟུལ་ཞུགས། རྗེས་གནང༌། ལུང་བསྟན། གཟེངས་བསྟོད་དང་བཞི་ལས། དང་པོ་ལ། རྡོ་རྗེ། སྤྱོད་པ། རིག་མའི་བརྟུལ་ཞུགས་དང་གསུམ་ལས། དང་པོ་ནི། རྡོ་རྗེ་གཏད་དེ། ཧཱུཾ་ལས་སྐྱེས་པའི་རྡོ་རྗེ་སེམས་དཔའ་དེ་ཞུ་བའི་རྡོ་རྗེ། འདི་སྟེ་སངས་རྒྱས་ཐམས་ཅད་ཀྱི། །རྡོ་རྗེ་སེམས་དཔའི་ཕྱག་ན་གནས། །རྟེན་རྣམས་ཀྱིས་ཀྱང་རྟག་ཏུ་གཟུང༌། །ཕྱག་ན་རྡོ་རྗེའི་བརྟུལ་ཞུགས་བསྟན། །ཨོཾ་སརྦ་ཏ་ཐཱ་ག་ཏ་སིདྡྷི་ས་མཱ་ཡ་ཏིཥྛ་ཨེ་ཥ་སྟྭཾ་དྷཱ་ར་ཡཱ་མི་ཧི་ཧི་ཧི་ཧི་སྭཱཧཱ། ཞེས་བརྗོད་དོ། གཉིས་པ་སྤྱོད་པའི་བརྟུལ་ཞུགས་ནི། རྟེན་རྣམས་གཙོ་བོ་ཡབ་ཡུམ་དུ་གསལ་བ་ལ། བསྒོམས་པ་ཇི་ལྟ་བའི་ཡེ་ཤེས་པ་ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། དེ་ནས་ཅོད་པན་ཚངས་སྐུད་དོ་ཤལ་རྣམས་ཐོགས་ཏེ། ཨོཾ་ན་མོ་བྷ་ཏ་ཝ་ཏེ་བཱི་རེ་ཤ་ཡ་སོགས་རྩ་སྔགས་ཀྱིས་གཏད། ཐོད་སྐམ་ལྔ་ཐོགས་ཏེ། ཨོཾ་བཛྲ་བཻ་རོ་ཙ་ནི་ཡེ་སོགས་ཡུམ་གྱི་ཉེ་སྙིང་གིས་གཏད། རྣ་རྒྱན་ཐོགས་ཏེ། ཨོཾ་ཧྲཱིཿཧ་ཧ་སོགས་ཡིག་གེ་བདུན་པས་གཏད། མགུལ་རྒྱན་དང་པགས་པའི་གོས་གཉིས་ཐོགས་ཏེ། ཨོཾ་སརྦ་བུདྡྷ་ཌཱ་ཀི་ནཱི་ཡེ་སོགས་ཕག་མོའི་སྔགས་ཀྱིས་གཏད། མི་མགོའི་དོ་ཤལ་ཐོགས་ཏེ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་སོགས་གཙོ་བའི་སྙིང་པོས་གཏད། གདུ་བུ་གཉིས་ཐོགས་ཏེ། ཨོཾ་ཧཿན་མ་ཧི་སོགས་དཔའ་བོའི་གོ་ཆ་གཏད། སྐེ་རགས་ཐོགས་ཏེ། ཨོཾ་བཾ། ཧཾ་ཡཽཾ་སོགས་དཔའ་མོའི་གོ་ཆས་གཏད། ཐོད་པ་ཐོགས་ཏེ། ཨོཾ་ཌཱ་ཀི་ནཱི་ཡེ་སོགས་འཁོར་སྔགས་ཀྱི་གཏད། ཁ་ཊྭཱཾ་ཅང་ཏེའུ་ཐོགས་ཏེ། ཨོཾ་ན་མོ་བྷ་ག་ཝ་ཏེ་སོགས་རྩ་སྔགས་ཀྱིས་གཏད་པར་བྱའོ། །གསུམ་པ་རིག་མའི་བརྟུལ་ཞུགས་ནི། རིག་ཙཀ་ཐོགས་ཏེ། འདིར་ནི་ཁྱེད་རྣམས་དབང་པོ་ཡིན། །བདག་གིས་འདི་ལ་འདི་གཏད་དོ། །ཞེས་གཏད། ཐབས་གཞན་གྱིས་ནི་སོགས་བཀའ་བསྒོ་བ་མི་དགོས། གཉིས་པ་རྗེས་གནང་ལ། ངོ་སྤྲོད་ཀྱི་རྗེས་གནང༌། རིགས་ལྔའི་རྗེས་གནང༌། ཕྲིན་ལས་ཀྱི་རྗེས་གནང་དང་གསུམ་ལས། དང་པོ་ནི། མར་སྦྲང་བགོས་པའི་གསེར་ཐུར་ཐོགས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །རྟེན་རྣམས་ཀྱིས་ནི་མི་གསལ་བའི། །རབ་རིབ་རྒྱལ་བ་རྣམས་ཀྱིས་སེལ། །ཞེས་རིག་སྟོང་ངོ་སྤྲད། མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལ་ཀུན་ཏུ་འབྱུང༌། །ངོ་བོ་མེད་ཅིང་གནས་མེད་པ། །དེ་ལྟར་ཆོས་རྣམས་ཤེས་ཀྱིས་ལ། །སེམས་ཅན་དོན་ནི་བླ་མས་བྱོས། །འོན་ཀྱང་རྣལ་འབྱོར་མ་རིགས་སྐྱེ། །ཞེས་སྣང་སྟོང་ངོ་སྤྲོད། དྲིལ་བུ་ཐོགས་ཏེ་དཀྲོལ། ཨ་ལས་སྐྱེས་དྲིལ་བུ། ཨ། ཐམས་ཅད་ནམ་མཁའི་མཚན་ཉིད་མེད། །ནམ་མཁའ་དང་ནི་མཉམ་སྦྱོར་བས། །ཀུན་ཀྱང་མཉམ་པ་ཉིད་དུ་གསལ། །ཞེས་གྲགས་སྟོང་ངོ་སྤྲོད་པའོ། །གཉིས་པ་རིགས་ལྔའི་རྗེས་གནང་ནི། རིགས་ལྔའི་ཕྱག་མཚན་རྣམས་རིམ་པར་ཐོགས་ཏེ། སེམས་ཅན་ཀུན་ལ་ཕན་པའི་ཕྱིར། །འཇིག་རྟེན་དང་ནི་ཐམས་ཅད་དུ། །བྱ་བ་སྤྱོད་ཚུལ་གསང་བ་ཡི། །ཆོས་ཀྱི་འཁོར་ལོ་བསྐོར་བར་གྱིས། །ཞེས་འཁོར་ལོ་གཏད། དེ་བཞིན་རྡོ་རྗེ། རིན་ཆེན། པདྨ། རལ་གྲི་རྣམས་ཚིག་རྐང་ཐ་མར་སྦྱར་ཏེ་གཏད་དོ། །གསུམ་པ་ཕྲིན་ལས་ཀྱིས་རྗེས་གནང་ནི། འཁོར་ལོ་ཐོགས་ཏེ། ཨོཾ་བཛྲ་ཧེ་ཏུ་མཱཾ། ཞེས་གཏད། དུང་ཐོགས་ཏེ། ཨོཾ་བཛྲ་བྷ་ཥ་རཾ་གྱིས་གཏད། སླར་ཡང་འཁོར་ལོ་དུང་དྲིལ་བུ་སྤོ་ཏི་ཐོགས་ཏེ། དེང་ནས་བརྩམས་ཏེ་སེམས་བསྐྱེད་པ། །བརྩམས་ཏེ་ཆོས་ཀྱི་འཁོར་ལོ་བསྐོར། །ཡིད་གཉིས་མེད་པའི་སེམས་ཀྱིས་སུ། །ཆོས་ཀྱི་དུང་ནི་བླ་མེད་པ། །དྲི་མེད་ཀུན་ཏུ་གང་བར་བགྱི། །དེ་རིང་རྡོ་རྗེ་སློབ་དཔོན་འགྱུར། །སྔགས་དང་རྒྱུད་ནི་འཛིན་གྱུར་པར། །སངས་རྒྱས་བྱང་ཆུབ་སེམས་རྣམས་དང༌། །ལྷ་རྣམས་ཀྱིས་ཀྱང་མཐུན་པར་གསུངས། །སེམས་ཅན་ཀུན་ལ་རྗེ་བརྩེ་བས། །ཁྱེད་རྣམས་གསང་སྔགས་ཆོ་ག་བཞིན། །ནན་ཏན་བསྐྱེད་དེ་མངོན་དུ་བྱ། །སྒྲུབ་པ་པོ་རྣམས་དེ་ལ་སྦྱོར། །མཆོད་རྫས་ཚོགས་དང་གཏོར་མ་ཐོགས་ཏེ། དགུན་ཟླ་འབྲིང་པོ་ནས་བརྩམས་ཏེ། །ཟླ་བ་རེ་རེ་གཟུང་བར་བྱ། །གཉིས་མེད་གཉིས་མེད་འཁོར་ལོར་བཅས། །ཚེས་བཅུ་ལ་ནི་དེ་རབ་མཆོད། །ཤ་དང་ཆང་སོགས་གང་ཅིའང་རུང༌། །དཔའ་བོ་རྣལ་འབྱོར་མ་ཡི་ཚོགས། །ཐམས་ཅད་གཉིས་མེད་པར་ན་གནས། །ཧེ་རུ་ཀ་དཔལ་རྟག་མཆོད་དོ། །ཞེས་གཏད། དགང་བླུགས་ཐོགས་ཏེ། ཞི་དང་རྒྱས་དང་དབང་དང་དགུག །སྡང་བར་བྱ་དང་གནོད་སོགས་དང༌། །བསྲེག་དང་བསྐྲད་པ་དེ་དག་སྟེ། །ཕྲིན་ལས་ཐམས་ཅད་སྒྲུབ་པར་གྱིས། །ཞེས་གཏད། རལ་གྲི་ཐོགས་ཏེ། རལ་གྲི་མིག་སྨན་ས་འོག་དང༌། །མཆིལ་ལྷམ་དེ་བཞིན་རིལ་བུ་དང༌། །མི་སྣང་བ་དང་བཅུད་ཀྱིས་ལེན། །དེ་དག་ཅི་དགར་སྒྲུབ་པར་གྱིས། །ཞེས་གཏད། གཙོ་བོའི་ཇི་ལྟར་སོགས་རྗེས་གནང་གི་ཁས་ལེན་མི་དགོས་སོ། །གསུམ་པ་ལུང་བསྟན་ནི། སློབ་དཔོན་ཤཱཀྱ་ཐུབ་པར་གསལ། ཆོས་གོས་ཀྱི་གྲྭ་རི་དྭགས་ཀྱི་རྣ་བ་ལྟར་གཡོན་གྱིས་བཟུང༌། གཡས་པ་སྐྱབས་སྦྱིན་གྱི་ཕྱག་རྒྱས། ཁྲག་འཐུང་རྡོ་རྗེ་དེ་བཞིན་གཤེགས། །ངས་འདིར་ཁྱེད་ལ་ལུང་བསྟན་བྱ། །སྲིད་པ་ངན་འགྲོ་ལས་འཐོན་ཏེ། །སྲིད་པ་ཤིན་ཏུ་དག་ཕྱིར་རོ། །ཨོཾ་སརྦ་ཏ་ཐཱ་ག་ཏ་སིདྡྷ་ས་མ་ཡ་སྟྭཾ་བྷུར་བྷུ་བཿསྭཿ ཀྱེ་དཔལ་ཁྲག་འཐུང་རྡོ་རྗེ་ཞེས་བྱའོ། མཁའ་འགྲོ་དང་མཁའ་འགྲོ་མ་ཀུན་གྱིས་མགྲིན་གཅིག་ཏུ་བླ་ན་མེད་པ་ཡང་དག་པར་རྫོགས་པའི་བྱང་ཆུབ་ཏུ་ལུང་བསྟན་པར་མཛད་དེ་དད་པར་བྱའོ། །བཞི་པ་དབུགས་དབྱུང་བ་ནི། ཕྱག་རྒྱ་སྔ་མ་ལྟར་བྱས་ཏེ། མཆོག་ཏུ་གསང་བའི་དཀྱིལ་འཁོར་འདི། །མཐོང་བ་དང་ནི་ཞུགས་པ་ཡིས། །སྡིག་པ་ཀུན་ལས་ངེས་གྲོལ་བས། །ཁྱེད་རྣམས་དེ་རིང་ལེགས་པར་གནས། །དེང་དུས་རྟེན་རྣམས་འབྲས་བུ་ཡོད། །རབ་ཏུ་གནས་པའང་འབྲས་པུར་བཅས། །དེང་རིང་སངས་རྒྱས་རིགས་སུ་སྐྱེས། །སངས་རྒྱས་སྲས་སུ་ད་གྱུར་ཏོ། །ཞེས་གཟེངས་བསྟོད་བྱའོ། །དེ་རྣམས་ཀྱིས་ཕྱིའི་རྡུལ་ཚོན་གྱི་དཀྱིལ་འཁོར་དུ་བུམ་པའི་དབང་བསྐུར་བས། ལུས་ཀྱི་དྲི་མ་དག འབྲས་བུ་སྐུ་རྡོ་རྗེ་སྤྲུལ་པའི་སྐུ་མངོན་དུ་བྱས་པ་ཡིན་ནོ། ཞེས་དབང་དོན་བཤད་དོ། །གཉིས་པ་གསང་དབང་ནི། མཎྜལ་བླ་མ་ལོངས་སྐུའི་བདག་ཉིད་ཅན་གྱིས་རྟེན་ལ་གསང་དབང་བསྐུར་བའི་ཡོན་དུ་ཞེས་སྦྱོར། སྐྱོབ་པ་མེད་པ་རྣམས་ཀྱི་སྐྱབས། །དཔལ་ལྡན་འཁོར་ལོ་སྡོམ་པ་ཡི། །ལྟོས་མེད་ཐུགས་རྗེ་ཆེན་པོ་ཡིས། །བདག་ཅག་རྣམས་ཀྱི་མགོན་མཛོད་ཅིག །ཀྱེ་ཧོ་མགོན་གཙོ་ཁྱེད་རྣམས་ཀྱིས། །ཐེག་ཆེན་ཏིང་འཛིན་ཇི་ལྟ་བ། །འཁོར་བ་འདམ་གྱི་མཚོན་ནང་དུ། །བྱིང་བ་སྐྱོབ་ཕྱིར་འདི་ལ་སྩོལ། །ཞེས་ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དར་བཅིང༌། བླ་མ་ཡབ་ཡུམ་ཧེ་རུ་ཀ་ཡབ་ཡུམ་གྱི་རྣམ་པར་ཆགས་པ་ཆེན་པོས་སྙོམས་པར་ཞུགས་པས་ལྷན་ཅིག་སྐྱེས་པའི་དགའ་བ་བསྐྱེད་པའི་བྱང་ཆུབ་ཀྱི་སེམས་རྡོ་རྗེ་དང་པདྨ་ནས་སྦྱིན་པར་མོས་ཏེ། བདུད་རྩི་བླ་མའི་ཕྱག་ཏུ་ཕུལ། ཧྲཱིཿཇི་ལྟར་འདས་པའི་སངས་རྒྱས་ཀྱིས། །རྡོ་རྗེ་འཛིན་སོགས་དབང་བསྐུར་ལྟར། །བྱང་ཆུབ་སེམས་ནི་མཛེས་པ་ཡིས། །དེ་བཞིན་རྟེན་ལ་དབང་བསྐུར་རོ། །ཨ་ཧོཿསུ་ཁ་ཞེས་བདུད་རྩི་རྟེན་ལ་འཐོར། ཕན་ཡོན་བརྗོད་པ་ནི། འདི་དེ་སངས་རྒྱས་ཐམས་ཅད་ཀྱི། །དབང་བསྐུར་ཆོ་ག་མཆོག་གྱུར་པ། །གསུང་གི་རྡོ་རྗེ་རྣམས་དག་པས། །སྔགས་རྣམས་ཐམས་ཅད་འགྲུབ་པར་གྱུར། །ཨོཾ་ཨཱཿཧཱུཾ་གིས་སྤྱན་དར་བཀྲོལ། དེ་རྡོ་རྗེ་སློབ་དཔོན་ལུས་ཀྱི་དཀྱིལ་འཁོར་དུ་གསང་བའི་དབང་བསྐུར་བས། ངག་གི་དྲི་མ་དག འབྲས་བུ་གསུང་རྡོ་རྗེ་ལོངས་སྤྱོད་རྫོགས་པའི་སྐུ་མངོན་དུ་བྱས་པ་ཡིན་ནོ། །ཞེས་དབང་དོན་བཤད། གསུམ་པ་ཤེར་དབང་ནི། མཎྜལ་བླ་མ་ཆོས་སྐུའི་བདག་ཉིད་ཅན་གྱིས་རྟེན་ལ་ཤེས་རབ་ཡེ་ཤེས་ཀྱིས་དབང་བསྐུར་བའི་ཡོན་དུ་ཞེས་སྦྱོར། བྱང་ཆུབ་རྡོ་རྗེ་སངས་རྒྱས་ལ། །མཆོག་སྦྱིན་ཇི་ལྟར་སྩལ་བ་ལྟར། །རྟེན་རྣམས་རབ་ཏུ་གནས་པའི་ཕྱིར། །ནམ་མཁའི་རྡོ་རྗེ་དེང་འདིར་སྩོལ། །ཅེས་ལན་གསུམ་གྱིས་གསོལ་བ་བཏབ། ཨོཾ་ཨཱཿཧཱུཾ་གིས་སྤྱན་དར་བཅིང༌། རྟེན་རྣམས་བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས་ཡུམ་ལ་འཁྱུད་པ་དོར། དྲུག་པ་ན་ཚངས་པའི་མགོ་བོ་གདོང་བཞི་པ་བསྣམས་པས་ཕྱག་རྒྱ་རྡོ་རྗེ་ཕག་མོ། རིག་ཙཀ་བླ་མའི་ཕྱག་ཏུ་ཕུལ། རྟེན་རྣམས་ལ་བཏེག་པས་གཟུང་བར་བསམས་ཏེ། ལྷ་མོ་འདི་ནི་ཕྱག་རྒྱ་ཆེ། །བདེ་བ་མཐའ་ཡས་སྟེར་བྱེད་མ། །བླངས་ནས་རྟེན་རྣམས་དུས་ཀུན་ཏུ། །བླ་ན་མེད་པའི་མཆོད་པར་གྱིས། །དེ་ནས་དཔའ་བོ་བུ་ཁྱོད་སོགས་སྤྲོ་བྱ་དྲི་བ་དང་ལན་བཏབ་པ་སོགས་མི་དགོས། ཨོཾ་ཨཱཿཧཱུཾ་གིས་སྤྱན་དར་བཀྲོལ། དེས་ཕྱག་རྒྱ་བྷ་གའི་དཀྱིལ་འཁོར་དུ་དབང་གསུམ་པ་བསྐུར་བས། ཡིད་ཀྱི་དྲི་མ་དག འབྲས་བུ་ཐུགས་རྡོ་རྗེ་ཆོས་ཀྱིས་སྐུ་མངོན་དུ་བྱས་པ་ཡིན་ནོ། ཞེས་དབང་དོན་བཤད། བཞི་པ་ཚིག་དབང་ནི། མཎྜལ་བླ་མ་ངོ་བོ་ཉིད་སྐུའི་བདག་ཉིད་ཅན་གྱིས་རྟེན་ལ་དབང་བཞི་པ་བསྐུར་བའི་ཡོན་དུ་ཞེས་སྦྱོར། ཁྱོད་ཞབས་པདྨོའི་བཀའ་དྲིན་གྱིས། །གཙོ་བོའི་དབང་བསྐུར་རྣམས་གསུམ་ཐོབ། །དེ་རིང་རིན་ཆེན་བཞི་པ་ཡང༌། །བཀའ་དྲིན་གྱིས་ནི་བསྐྱང་དུ་གསོལ། །ཞེས་ལན་གསུམ་གྱིས་གསོལ་བ་བཏབ། སངས་རྒྱས་ཀུན་གྱི་སྡོམ་པ་ནི། །ཨེ་ཝཾ་རྣམ་པར་རབ་ཏུ་གནས། །སྐུ་དང་གསུང་དང་ཐུགས་ཀྱི་ལས། །རྣམ་ཀུན་མཆོག་གི་སྡོམ་པའོ། །སྡོམ་པ་བྱང་ཆུབ་བདེ་མཆོག་སྟེ། །ལྟར་མེད་བརྗོད་དུ་མེད་པའོ། །ཞེས་ཚིག་གིས་བརྡ་སྤྲད་པས་ཚིག་དབང་ངོ༌། དེས་ཆོས་ཉིད་བྱང་ཆུབ་སེམས་ཀྱི་དཀྱིལ་འཁོར་དུ་དབང་བཞི་པ་བསྐུར་བས། ཡེ་ཤེས་ཀྱི་དྲི་མ་དག འབྲས་བུ་ཡེ་ཤེས་རྡོ་རྗེ་ངོ་བོ་ཉིད་ཀྱི་སྐུ་མངོན་དུ་བྱས་པའོ། །ཞེས་དབང་དོན་བཤད། དེ་ནས་ཁྱོད་ཀྱི་སྲོག་ཆགས་སོགས་དམ་ཚིག་འབོགས་པ་མི་དགོས། །གཏང་རག་གི་མཎྜལ་བླ་མ་དང་དཀྱིལ་འཁོར་གྱི་གཙོ་བོ་ཐ་མི་དད་པའི་དྲུང་ནས་རྟེན་དབང་རྫོགས་པར་བསྐུར་བའི་སྐུ་དྲིན་གཏང་རག་གི་ཡོན་དུ་ཞེས་སྦྱོར། དེ་ནས་བརྩམས་ཏེ་སོགས་ཡོན་འབུལ་བའང་མི་དགོས་པར་ཤེས་པར་བྱའོ། །རྩ་བའི་ས་བཅད་བཅུ་གཅིག་པ་ཡོན་འབུལ་བ་ནི། འོག་ཏུ་མཐའ་རྟེན་སྐབས་སུ་འཆད་པར་འགྱུར་རོ།། ༈ གཉིས་པ་ཞར་བྱུང་དབང་གི་སྦྱིན་སྲེག་བཤད་པ་ནི། ལྷ་དབང་གི་མཐའ་རྟེན་དུ་ལྷ་དབང་དུ་བསྡུ་བ་དང་ལྷའི་དངོས་གྲུབ་འདོད་པ་དག་གིས་དབང་གི་སྦྱིན་སྲེག་ལ་བརྟེན་དགོས་ཏེ། རྡོ་རྗེ་གུར་ལས། གང་གིས་སྦྱིན་སྲེག་མ་བྱས་ན། །དེ་ལ་མཆོག་གི་དངོས་གྲུབ་མེད། །ཅེས་དང༌། མཉམ་སྦྱོར་ལས། སྦྱིན་སྲེག་མ་བྱས་འབྲས་མི་སྟེར། །ལས་རྣམས་ཐམས་ཅད་རབ་འགྲུབ་ཕྱིར། །སྦྱིན་སྲེག་ལས་རྣམས་བརྩམ་པར་བྱ། །ཞེས་གསུངས་པ་ལྟར། སྦྱིན་སྲེག་བྱ་བ་ལ། གང་དུ་བྱ་བའི་གནས། ཐབ་ཀྱི་ཚད། ནང་གི་མཚན་མ། ཕྱིའི་ཁ་དོག བརྩིག་བྱའི་བུད་ཤིང༌། བླང་བྱའི་མེ། བསྲེག་བྱའི་རྫས། བགོ་བྱའི་ཆས་ཞུགས། བཞུགས་པའི་འདུག་སྟངས། རྣལ་འབྱོར་པའི་ཡོ་བྱད་སོགས་གང་ཡང་གཡོམ་རྒྱུག་ཏུ་མ་སོང་བར་ལག་ལེན་མཛུབ་ཚུགས་ལྟར་ཤེས་པར་བྱའོ། །འཇུག་ཚུལ་འདིར་མདུན་བསྐྱེད་དང་འབྲེལ་སྐབས་བདག་བསྐྱེད་བསྡུ་མི་དགོས་པའི་དབང་གིས། རཾ་ལས་མེའི་དཀྱིལ་འཁོར་སོགས་བརྗོད་མི་དགོས། སྦྱིན་སྲེག་གཞུང་ལས། ཀུ་ཤས་རྫས་གཉིས་ལ་གཏོར་བ་ནས་བཟུང་ཞེས་གསུངས་པས། ལས་སྔགས་ཀྱིས་རྫས་གཉིས་ལ་བསངས་ཆུས་གཏོར་བ་ནས་བཟུང༌། དྲང་སྲོང་གི་རྫས་རྣམས་དང༌། མདུན་བསྐྱེད་སྤྱན་འདྲེན་ཡན་གཞུང་བཞིན་གནང༌། སྤྱན་འདྲེན་མ་རན་ཙམ་ནས་ལས་རྡོར་གྱིས་རྟེན་གྱི་དྲུང་དུ་སོང་ནས་ཕྱག་གསུམ་བཙལ། རྟེན་ཅོད་པན་མེ་ཏོག་གི་ཚོམ་བུ་ལ་དར་ལམ་བཏགས་ཏེ་དར་སྣ་གཞན་ཞིག་གིས་བཟུང་བས་སྣ་དྲངས་བའམ། གྲུབ་ན་གདུགས་རྒྱལ་མཚན་སོགས་མཆོད་རྫས་ཐོགས་པའི་གསེར་སྦྲེང་པ་སྒོམ་ཞྭ་གྱོན་པས་སྣ་དྲངས་ཏེ། སྤོས་ཕོར་རྒྱ་གླིང་རོལ་ཆས་སོགས་ཀྱིས་སྤྱན་འདྲེན། མ་གྲུབ་ན་གང་འཛོམས་སྐབས་དང་སྦྱར་ཏེ་སྤྱན་འདྲེན་སིལ་སྙན་དང་འགྲིགས་ཏེ་འཐོན། བླ་མ་དང་ཐབ་ལ་ལན་གསུམ་བསྐོར་ཏེ་བླ་མའི་ཕྱག་གཡས་པའི་ཐད་དུ་ཕུལ། སིལ་སྙན་གྲུབ་པ་ནས་གཙོ་བའི་ཐུགས་ཀའི་སོགས་བརྗོད་མི་དགོས་ཏེ་སྔར་ནས་དཀྱིལ་འཁོར་ཆེན་པོར་སྤྱན་དྲངས་ཟིན་པའི་ཕྱིར་རོ། །དེ་ནས་བླ་མས་མེ་ཏོག་ཕྱག་ཏུ་བཞེས་ཏེ། ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་སོགས་ནས་ཡ་མ་མ་ཐ་ནཱིའི་བར་ལྷ་སྔགས་བཅུ་གསུམ་པོ་ལན་རེ་བཞིན་མེ་ཏོག་ཐབ་ཏུ་ཕུལ་ནས་ལྷ་རྣམས་བཞུགས་པར་མོས་ལ། རྫོགས་པ་དང་བསྟུན་ཚོགས་སིལ་བྱ། འདི་སྐབས་ཕྱི་འབྲང་བསྐྲད་པ་དང༌། མགོན་པོ་འདི་ནི་སོགས་ནམ་མཁའ་མཆོད་པ་མི་དགོས་ཏེ། ཕྱི་ནས་མ་ཡིན་པར་དཀྱིལ་འཁོར་ནས་བྱོན་པའི་དབང་དུ་བྱས་པའི་ཕྱིར་རོ། །དེ་ནས་ཕྱག་རྒྱ་བཅས་ཛཿཡེ་ཤེས་པ་སོགས་ནས་གཞུང་དཀྱུས་ལྟར་བསྲངས་ཏེ་རྫས་རྫོགས་པའི་འདོད་གསོལ་གྱི་སིལ་སྙན་གྲུབ་པ་དང༌། གཙོ་བོ་བདག་ཅག་སོགས་ཀྱིས་མེ་ཏོག་ཕུལ། དེ་ནས་བླ་མས་སྔར་གྱི་ཅོད་པན་གྱི་རྟེན་ཕྱག་ཏུ་བཞེས་ཏེ། ཐབ་ཀྱི་ཡེ་ཤེས་པ་རྣམས། ཨོཾ་ཁྱོད་ཀྱིས་སེམས་ཅན་དོན་ཀུན་མཛད། །རྗེས་སུ་མཐུན་པའི་དངོས་གྲུབ་རྩོལ། །དེ་ཡང་སྤྱིར་བཏང་བདག་བསྐྱེད་རྐྱང་པའི་དབང་དུ་བྱས་ན། སངས་རྒྱས་ཡུལ་དུ་གཤེགས་ནས་ཀྱང༌། །ཞེས་དང༌། དམིགས་བསལ་སྒྲུབ་ཆོག་དང་འབྲེལ་བའི་སྦྱིན་སྲེག་ལ། དཀྱིལ་འཁོར་ཆེན་པོར་གཤེགས་ནས་ཀྱང༌། །ཞེས་དང༌། རབ་གནས་དང་འབྲེལ་བ་ལས། གནས་བྱའི་ཐུགས་ཀར་གཤེགས་ཀྱང༌། །ཞེས་སྐབས་ཐོབ་དང་བསྟུན་པའི་ཚིག་བསྒྱུར་བྱ། ཇི་ལྟར་བདེ་བར་བཞུགས་སུ་གསོལ། །བཛྲ་མུཿཡེ་ཤེས་པ་གཤེགས་ཞེས་དང༌། ཡེ་ཤེས་པ་དཀྱིལ་འཁོར་དུ་གཤེགས་ཞེས་སམ། ཡང་ན། ཡེ་ཤེས་པ་གནས་བྱའི་ཐུགས་ཀར་གཤེགས། དམ་ཚིག་པ་རང་ལ་ཐིམ་པར་གྱུར། ཞེས་བརྗོད་དེ་སིལ་སྙན་བྱ། ཅོད་པན་ལས་རྡོར་ལ་གཏད། དེས་ཀྱང་སྔར་བཞིན་བླ་མ་དང་ཐབ་ལ་ལན་གསུམ་བསྐོར་ཏེ་དར་ལམ་གསེར་སྦྲེངས་དང་བཅས་དཀྱིལ་འཁོར་དུ་བཞུགས་སུ་གསོལ་ནས་ཕྱག་ལན་གསུམ་བཙལ། དེ་ནས་ཐབ་ཏུ་མེ་ལྷ་འཁོར་དང་བཅས་པ་གསལ་བར་གྱུར་སོགས་ནས། མེ་ལྷ་རང་གནས་སུ་གཤེགས་པར་གྱུར་ཞེས་པའི་བར་གྱིས་སྦྱིན་སྲེག་གྲུབ་བོ། །གསུམ་པ་དེའི་ཡན་ལག་ཏུ་མངའ་དབུལ་གྱི་རིམ་པ་བཤད་པ་ལ། ཡོ་བྱད་ཀྱི་མངའ་དབུལ། མཆོད་བསྟོད་ཀྱི་མངའ་དབུལ། ཚོགས་མཆོད་འབུལ་བ། རྟེན་བསྒྱུར་བ་དང་བཞི་ལས། དང་པོ་ནི། མངའ་དབུལ་རྒྱས་པ་སང་ཉིན་བྱ་བའི་དབང་དུ་བྱས་ཏེ། འདིར་སྤྱན་དབྱེ་དང་ན་བཟའ་སྔོན་དུ་འགྲོ་བས་ཐུན་མོང་གི་མངའ་དབུལ་ཙམ་དབུལ་བར་བྱ་སྟེ། ལས་རྡོར་གྱིས་མར་སྦྲང་གིས་བགོས་པའི་གསེར་ཐུ་ཐོགས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རི་སེལ་བ་ལྟར། །དེ་བཞིན་རྒྱལ་བ་རྣམས་ཀྱིས་སྤྱན། །སེམས་ཅན་དོན་དུ་དབྱེ་བར་བྱ། །ཨོཾ་ཙཀྵུས་མནྟ་ཙཀྵུ་བི་ཤོ་དྷ་ནི་སྭཱཧཱ། བདག་ཅག་རྣམས་ལ་ཐུགས་རྗེའི་གཟིགས་ལྷུར་ལེན་པའི་སྤྱན་དུ་གྱུར། །དེ་ནས་ན་བཟའ་ཐོགས་ཏེ། ཇི་ལྟར་སྨན་པའི་རྒྱལ་པོའི་ཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །འགྲོལ་བ་སེམས་ཅན་རྣམས་ལ་ཕན་པའི་ཕྱིར། །ངོ་ཚར་ཁྲེལ་ཡོད་གོས་མཆོག་འབུལ་བར་བགྱི། །ཨོཾ་དེ་བྱཱ་བ་ས་ན་ཡེ་སྭཱཧཱ། དེ་ནས་མཎྜལ་ཐོགས་ཏེ། རི་རབ་གླིང་བཞི་སོགས་ནས་ནི་རྻ་ཏ་ཡཱ་མི། གདུགས་དང་བ་དན་ཐོགས་ཏེ། ཐེག་མཆོག་བླ་བྲེ་གདུགས་དང་བ་དན་དང༌། །བདུད་བཅོམ་རྒྱལ་མཚན་ལྷབ་ལྷུབ་དར་འཕན་དང༌། །གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་བགྱི། །རྒྱལ་སྲིད་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་བཅས་འབུལ་བར་བགྱི། །བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། །འདོད་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་བའི་ལོངས་སྤྱོད་རྣམས། །བདག་གིས་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །ཨོཾ་དེ་བྱཱ་ཨནྣ་ས་མཱ་དྷི་པྲ་ཎི་ཡེ་སྭཱཧཱ། བིལ་བ་བུམ་པ་སོགས་ཐོགས་ཏེ། འཇིག་རྟེན་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་ལྟར་ཀ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་དང་བཅས་ལ་འབུལ་བར་བགྱི། །རེ་ཞིག་དེ་ཙམ་ཀྱིས་མངའ་དབུལ་གྲུབ་བོ། །གཉིས་པ་མཆོད་བསྟོད་ཀྱི་མངའ་དབུལ་ནི། ཡན་ལག་བཞི་པའི་གཞུང་ལས། མཆོད་བསྟོད་ཆོ་ག་སོ་སོའི་རྗེས་མཐུན་ཞེས་གསུངས་པས། རང་གཞུང་གིས་དབུལ་བར་བྱ་སྟེ། ཨོཾ་ཨཱཿཧཱུཾ་པྲོཀྵ་ཎམ་སོགས་ཆུ་བཞི་སྔོན་དུ་བཏང་ནས། དཀྱིལ་འཁོར་ཀུན་ཏུ་སོགས་དང༌། ཞིང་འདིའི་རྒྱལ་སྲིད་སོགས་ཀྱིས་ཕྱི་མཆོད་འབུལ། རྒྱལ་བ་ཀུན་གྱི་སོགས་ཀྱིས་ནང་མཆོད་དང༌། ལྕགས་ཀྱུ་ལྔ་དང་སོགས་ཀྱིས་གསང་མཆོད་དང༌། ལས་ཀྱི་ཕྱག་རྒྱ་སོགས་ཀྱིས་དེ་ཁོ་ནའི་མཆོད་པ་དབུལ་བར་བྱ་ལ། དེ་ནས། བཅོམ་ལྡན་མགོན་པོ་སོགས་རྐང་པ་བརྒྱད་པས་བསྟོད་པར་བྱའོ། །གསུམ་པ་ཚོགས་མཆོད་འབུལ་བ་ནི། ཚོགས་དང་གཏོར་མ་གཞུང་བཞིན་ཕུལ་གྲུབ་པར་བྱའོ། །བཞི་པ་རྟེན་བསྒྱུར་ནི། མདུན་གྱི་རྟེན་བཅོམ་ལྡན་འདས་དཔལ་འཁོར་ལོ་སྡོམ་པའི་དཀྱིལ་འཁོར་དུ་གསལ་བ་འོད་དུ་ཞུ་བ་ལས་རྟེན་རང་རང་གི་རྣམ་པར་གྱུར། ཞེས་པའམ། ཡང་ན་གཙུག་ལག་ཁང་རྟེན་བརྟེན་པར་བཅས་པའི་རྣམ་པ་གྱུར་ཞེས་བརྗོད། ཡང་གསུང་རྟེན་དང་ཐུགས་རྟེན་གནས་ཁང་སོགས་ཀྱི་སྐབས། གསུང་རྟེན་ལ་ཡིག་འབྲུ་དང༌། ཐུགས་རྟེན་ལ་མཆོད་རྟེན་དང༌། གནས་ཁང་ལ་ཁང་བཟང་སོགས་དེ་དང་དེའི་རྣམ་པར་གྱུར། ཅེས་གང་འོས་བྱེ་བྲག་ཕྱེ་སྟེ་ཤེས་པར་བྱའོ། །ཡང་རབ་ཏུ་གནས་བྱའི་རྟེན་བདེ་མཆོག་གི་སྐུའམ་ཐང་ཀ་འབའ་ཞིག་ལ། གནས་བྱེད་ཆོ་ག་ཡང་བདེ་མཆོག་གིས་བྱེད་ན་རྟེན་བསྒྱུར་མི་དགོས་ཏེ། རྟེན་བསྐྱེད་སོར་བཞག་གིས་རྣམ་པའི་དོན་གྲུབ་པའི་ཕྱིར་རོ། །བཞི་པ་བརྟན་བཞུགས་ལ། དངོས་དང༌། མཐའ་རྟེན་གཉིས་ལས། །དང་པོ་ནི། གལ་པོ་ལས། འཇིག་རྟེན་མ་སྟོངས་བར་དུ་ནི། །སེམས་ཅན་ལས་དག་སྒྲིབ་སྦྱོང་གི །དོན་མཛོད་ཆོས་ཀྱི་འཁོར་ལོ་བསྐོར། །བརྟན་ཅིང་བཞུགས་པར་གསོལ་བ་བ་བཏབ། །ཅེས་པ་ལྟར། ཚོགས་པ་ལ་འབྲུ་བཀྱེ། བླ་མ་རྗེ་བཙུན་པ་དང་དཀོན་མཆོག་རིན་ཆེན་ཐམས་ཅད་དང༌། ཡི་དམ་མཁའ་འགྲོ་ཆོས་སྐྱོངས་བའི་སྲུང་མ་ཐམས་ཅད་ཀྱི་བཀའ་བདེན་པ་དང༌། བདེན་པ་ཆེན་པོའི་བྱིན་གྱི་རླབས་ཀྱིས། བདག་རྡོ་རྗེ་འཛིན་པས་རབ་ཏུ་གནས་པར་བྱས་པའི་རྟེན་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་གྱུར་ནས་སྤྲུལ་པ་སྐུའི་མཛད་པ་མངོན་སུམ་དུ་མཛད་པར་གྱུར་ཅིག ཅེས་ལན་གསུམ་ཀ་སྐུ་གསུང་ཐུགས་ཞེས་བསྒྱུར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབ་པར་གྱུར། ཞེས་བརྗོད། མེ་ཏོག་གི་ཕྲེང་བ་གྲོལ་ཉིན་ཕུལ། སྔ་ཉིན་རྣམས་ལ་མེ་ཏོག་སིལ་མ་བཀྱེ་ནས། ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིག་བར་དུ། །བདག་ཅག་བསོད་ནམས་སྤེལ་བ་དང༌། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་རྣམས། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་ལྷུམས་ཞུགས་ལྟར། །དེ་ལྟར་འདིར་ནི་བཞུགས་སུ་གསོལ། །བདག་སོགས་སེམས་ཅན་དོན་དུ་ནི། །བྱང་ཆུབ་སེམས་ནི་ཡོངས་འཕེལ་ཕྱིར། །མེ་ཏོག་ལ་སོགས་འདི་བཞེས་ཏེ། །མགོན་པོ་འདི་ནི་རྟག་བཞུགས་མཛོད། །ཨོཾ་ཨཱཿབིགྣན་ཏ་སོགས་འཁྱིལ་སྔགས་ལན་གསུམ་གྱིས་སྐུ་གཟུགས་ཀྱི་འོག་བར་སྟེང་གི་ཆར་རྡོ་རྗེ་གསོར་ཞིང་རྒྱ་གྲམ་དུ་བཀོད་པས་བརྟན་པར་བྱའོ། །གཉིས་པ་མཐའ་རྟེན། བསྟོད་པ། བཀྲ་ཤིས། ཆོས་སྐྱོང་བསྒོ་བ། གསང་བདག་བསྒོ་བ། ཡོན་བདག་སྒོ་བ་དང་ལྔ་ལས། དང་པོ་ནི། རབ་རྒྱུད་ལས། རབ་གནས་ཡང་དག་རྫོགས་དུས་སུ། །བསྟོད་དང་བཀྲ་ཤིས་བརྗོད་བྱ་ཞིང༌། །ཞེས་པ་ལྟར། བསྟོད་པ་ནི། མི་བསྐྱོད་རྡོ་རྗེ་ཡེ་ཤེས་ཆེ། །རྡོ་རྗེ་དབྱིངས་ནི་མཁས་པ་ཆེ། །རྡོ་རྗེ་གསུམ་མཆོག་དཀྱིལ་འཁོར་གསུམ། །རྡོ་རྗེ་དབྱིངས་ཁྱོད་ཕྱག་འཚལ་ལོ། །རྣམ་པར་རྣམ་མཛད་དག་པ་ཆེ། །རྡོ་རྗེ་ནམ་མཁའ་དྲི་མ་མེད། །རང་བཞིན་དག་པ་གོས་པ་མེད། །རྡོ་རྗེ་སྐུ་ཁྱོད་ཕྱག་འཚལ་ལོ། །རྡོ་རྗེ་བདུད་རྩི་རྒྱལ་པོ་ཆེ། །མི་རྟོག་ནམ་མཁའི་རྡོ་རྗེ་འཛིན། །ས་དང་ཕ་རོལ་ཕྱིན་པ་བརྙེས། །རྡོ་རྗེའི་གསུང་ཁྱོད་ཕྱག་འཚལ་ལོ། །དོན་ཡོད་རྡོ་རྗེ་རྫོགས་སངས་རྒྱས། །བསམ་པ་ཐམས་ཅད་ཡོངས་རྫོགས་ཅན། །དག་པའི་ངོ་བོ་ཉིད་ལས་བྱུང༌། རྡོ་རྗེ་སེམས་དཔའ་ཁྱོད་ཕྱག་འཚལ། །ཞེས་བརྗོད། གཉིས་པ་བཀྲ་ཤིས་ནི། ཡེ་དྷརྨཱ་ཉེར་གཅིག་སོགས་བཟླས་པས་འབྲུ་ལ་སྔགས་ཏེ་འབྲུ་བཀྱེ། ཨོཾ་བདེ་ལེགས་སོགས་བཀྲ་ཤིས་ཀྱི་ཚིགས་སུ་བཅད་པ་རྣམས་བརྗོད། ཕུན་སུམ་ཚོགས་པ་དང་སྟོན་མཆོག་དམ་པ་སྤྱི་སྒོས་ཀྱི་ཁྱད་པར་ལས་བརྗེ་ཚུལ་ཤེས་པར་བྱ། རབ་གནས་ཆགས་པའི་རྟེན་འབྱུང་དུ་དམིགས་ཏེ་འབྲུ་སླར་མི་སྡུད། མཐར་ཨོཾ་སུ་པྲ་ཏིཥྛ་ལན་གསུམ་རྗེ་མེ་ཏོག་གི་ཆར་ཕབ་སྟེ་སིལ་སྙན་རྒྱས་པ་བྱ། བཀྲ་ཤིས་མངའ་གསོལ་གྲོལ་ཉིན་ཏེ། རྒྱུན་དུ་བླ་མ་བཞེངས་ནས་རབ་ཏུ་གནས་པའི་སྔགས་ཀྱིས་རྟེན་ལ་མེ་ཏོག་གཏོར་བས་དགེ་ལེགས་ཀྱི་ཆར་དབབ་པར་བྱའོ། །གསུམ་པ་ཆོས་སྐྱོང་བསྒོ་བ་ནི། སྡོམ་འབྱུང་ལས། ཞི་བའི་སྦྱོར་བ་ལ་དམོད་པ། །སྡུག་བསྔལ་སྣ་ཚོགས་འཚེ་བར་འགྱུར། །ཞེས་པ་ལྟར། བར་ཆད་ཀྱི་འཚེ་བ་བཟློག་པའི་ཕྱིར་ཆོས་སྐྱོང་གཞི་བདག་གི་གཏོར་བསྔོ་རྒྱས་བསྡུས་གང་རུང་ཕུལ་ཏེ་ཕྲིན་ལས་བཅོལ་བ་དང༌། བསྡུ་ན། རང་གི་སྙིང་ག་ནས་འཕྲོས་པའི་འོད་ཟེར་གྱིས་དཔལ་ཡེ་ཤེས་ཀྱི་མགོན་པོ་ཕྱག་བཞི་པའི་ཐུགས་གསུང་སྐུའི་དཀྱིལ་འཁོར་གྱི་འཁོར་ལོ་མདུན་གྱི་ནམ་མཁར་བཛྲ་ས་མཱ་ཛཿ གཏོར་མ་ཨོཾ་ཨཱཿཧཱུཾ་གིས་བྱིན་གྱིས་བརླབ། ཨོཾ་མཧཱ་ཀཱ་ལ་ཡ་ཤ་ས་ན་སོགས་ལན་གསུམ། ཀ་ཀ་ཀ་དྷྱ་ན་སོགས་ལན་གསུམ། ཨ་ཀཱ་རོ་ལན་གསུམ་གྱིས་ཕུལ། འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་གྱུར་གྱི། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། །ཅེས་འདོད་དོན་གསོལ། སྙིང་གའི་ཧཱུཾ་ཡིག་གི་འོད་ཟེར་གྱིས་བྱེ་བྲག་གི་སའི་བདག་པོ་ཨ་ཀརྵ་ཡ་ཛཿབྷུ་མི་པ་ཏི་ས་པ་རི་ཝ་རེ་ཨོཾ་ཨ་ཀཱ་རོ་ལན་གསུམ་གྱིས་བསྔོ། འགྲོ་བ་སེམས་ཅན་སོགས་ནས་བསྲུང་བར་མཛོད། །ཅེས་པའི་བར་གྱིས་བཀའ་བསྒོའོ། བཞི་པ་གསང་བདག་བསྒོ་བ་ནི། སྙིང་གའི་ཧཱུཾ་ཡིག་གི་འོད་ཟེར་གྱིས་ལྕང་ལོ་ཅན་ནས་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པ་སྐད་ཅིག་གིས་བཛྲ་ས་མཱ་ཛཿཨོཾ་བཛྲ་ཨརྒྷཾ་པྲ་ཏི་ཙྪ་སྭཱཧཱ། དེ་བཞིན་པུཥྤེ་ནས་ཤཔྟའི་བར་གྱིས་མཆོད་དེ་སིལ་སྙན་བྱ། བདེ་བར་གཤེགས་པའི་སྤྲུལ་པའི་སྐུ་བསྲུང་བར་ཞལ་གྱིས་བཞེས་པས་ཇི་སྲིད་བཅོམ་ལྡན་འདས་བཞུགས་ཀྱི་བར་དུ་བསྲུང་བར་མཛད་དུ་གསོལ། ཞེས་བརྗོད་དོ། །ལྔ་པ་ཡོན་བདག་བསྒོ་བ་ནི་གྲོལ་ཉིན་བྱའོ། །དེ་ནས་ཚོགས་ལ་རོལ། ལྷག་གཏོར། བཀྲ་ཤིས་གླུ། རྗེས་ཆོག ལྷག་ཆད་བསྐང་བ་རྣམས་བྱས་ནས། བདག་དང་འགྲོ་ལ་སོགས་ཀྱིས་མེ་ཏོག་གི་གདན་ཕུལ། ཧཱུཾ་བཛྲ་ཨུཏྟིཥྛ་ཞེས་ཕྱག་རྒྱས་མདུན་དཀྱིལ་ནམ་མཁར་བཏེག བདག་བསྐྱེད་སྣོད་བཅུད་སོགས་བསྡུ་རིམ་དང༌། དགེ་བསྔོ་བཀྲ་ཤིས་ཀྱིས་བར་དངོས་གཞིའི་ལས་རིམ་སྟེ་ཉིན་གསུམ་པའི་ཆོ་གའོ།། ༈ །།ད་ནི་དངོས་གཞི་ཉིན་བཞི་པའི་ཆོ་ག་ལ། སྤྱི་སྒོས་ཀྱི་སྐྱབས་འགྲོ་ནས་བཟུང༌། མདུན་བསྐྱེད་དང་བུམ་བསྐྱེད་སྒྲུབ་པ། ཁྲུས་བུམ་དང་གཟུངས་བུམ་སྒྲུབ་པ། བདག་འཇུག་དང་བདག་བསྐྱེད་བཅས་གྲུབ་ནས་རབ་གནས་ལ་འཇུག །དེ་ཡང་ཐུན་སྒྲུབ་ནས་བཟུང་མངའ་དབུལ་གྱི་འགོར་ཐུག་ཆོ་ག་འབྲིང་པོའི་ལུགས་སུ་བྱས་པ་སྟེ། སུམ་བྷ་ནི་ཉེར་གཅིག་གིས་གུ་ཡུངས་ལ་སྔགས་ཞུ། བགེགས་སྦྱང་དང་སྡིག་སྦྱང་དོར་ནས། རྟེན་གྱི་མདུན་བགེགས་གཏོར་བཤམ། ཨོཾ་ཨཱཿཧཱུཾ་གིས་བྱིན་གྱིས་བརླབ། ཨ་ཀ་རོས་བསྔོས་ཏེ། ཧཱུཾ། ང་ནི་དཔལ་ལྡན་སྙིང་རྗེའི་སྟོབས་སོགས་ནས། མགོ་བོ་ཚལ་པ་བརྒྱར་འགས་པར་གྱུར་ཏ་རེ། ཞེས་སིལ་སྙན་བཅས་གུ་གུལ་བདུག་ཅིང་ཡུངས་ཀར་དང་དྲག་སྔགས་ཀྱིས་བསྐྲད། ཐུགས་ཀ་ནས་འཕྲོས་པའི་ཧཱུཾ་ཡོངས་སུ་གྱུར་པ་སོགས་ནས། རབ་ཏུ་འབར་བས་བསྐོར་བར་གྱུར། ཞེས་པའི་བར་གྱིས་མཚམས་བཅད། དེ་ནས་སྦྱང་ཆས་བཤམ། འཁྱིལ་སྔགས་བདུན་དང་ཧཱུཾ་བདུན་བཟླས་པས་ཡུངས་ཀར་སྔགས་ཞུ་བའམ་སྦྱང་རྫས་ཆབ་བྲན་ཏེ་བྱིན་གྱིས་བརླབ་པ་གང་རུང་བྱ། ཨོཾ་སརྦ་པཱ་པཾ་ད་ཧ་ན་སོགས་ཀྱིས་སྦྱང་བ་ཕྱག་ལེན་བཞིན་བསྐོར་བའི་མཐར་སིལ་སྙན་དང་བཅས་ཕྱིར་དོར། དེ་ནས་ཉེ་རེག་དང་མཆོད་པའི་ཕྱག་ལེན་ལྷན་གཅིག་ཏུ་མཛད་པ་སྟེ། ཚོགས་པས་ཨོཾ་ཤྲཱི་བཛྲ་ཧེ་ཧེ་རུ་རུ་ཀཾ་སོགས་གཙོ་སྔགས་ལན་གསུམ་བརྗོད་དུས། ལས་རྡོར་གྱིས་གཡོན་པའི་ཁྱོར་བར་ཆུ་གཙང་བླུགས་ནས་ཙོག་བུར་འདུག གཡས་པའི་གུང་སྲིན་གྱིས་བླངས་ཏེ་རྟེན་གྱི་ཞལ་སོགས་སུ་རེག་པའི་སྟངས་ཀ་བྱ་ཞིང༌། བླ་མས་རྟེན་གྱིས་སྣང་བརྙན་མེ་ལོང་དུ་འཆར་བའི་ཐུགས་ཀར་དྲི་བྱུག དབུ་ལ་མེ་ཏོག་ཕུལ། མདུན་དུ་མཆོད་ཡོན་ཕུལ། མར་མེ་བསྐོར། ཡང་ན་མར་མེ་ལས་རྡོར་གྱིས་བསྐོར་ཡང་རུང༌། དེ་ནས་འཁྱིལ་སྔགས་བདུན་དང་ཧཱུཾ་བདུན་བརྗོད་དུས་སྤོས་དཀར་མར་སྦྱང་བ་མེར་བསྲེག་སྟེ། ལས་རྡོར་གྱིས་མར་མེ་གཡས་སུ་བསྐོར་བ་དང་མཆོད་གཡོག་གིས་སྤོས་དཀར་གཡོན་དུ་བསྐོར་བ་ཡང་བྱའོ། །དེ་ནས་ཁྲུས་གསོལ་ལ་ཚོགས་པ་བཞེངས་ནས་སྒོམ་ཞྭ་བཞེས། ལས་རྡོར་གྱི་མེ་ལོང་གི་སྟེང་དུ་གདུགས་ཕུབ་པ་ཐོགས་ཏེ། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ་སོགས་ཀྱིས་ཁྲུས་ཁང་བསྐྱེད། སྨན་བུམ་རྣམས་ཀྱིས་ཆུ་དབུས་ཀྱི་བུམ་པར་བསྡུས་པ་ཐོགས་ཏེ། དེ་བཞིན་གཤེགས་པ་རྣམས་དང་དེ་སྲས་ལ་སོགས་ཀྱི་མཐར་ཚོགས་སིལ་དང་བཅས་ཁྲུས་བྱ། དེ་ནས་མཆོད་གཡོག་གིས་འདག་ཆལ་པིར་དང་བཅས་པའི་སྣོད་ཐོགས། རྒྱལ་བའི་སྐུ་ལ་ཉེས་པ་མི་མངའ་ཡང་སོགས་སྔགས་དང་བཅས་པའི་མཐར་ཚོགས་སིལ་བྱ། དེ་སྐབས་འདག་ཆལ་རྣམས་རིམ་པར་བྱུག་དྲུད་བཀྲུ་གསུམ་གྱི་ཕྱག་ལེན་ཚང་བར་མཛད། དེ་ནས་ཆུ་མཆོག་བསྡུས་པའི་བུམ་པ་ཐོགས་ཏེ། རང་གི་སྙིང་ཁ་ནས་འཕྲོས་པའི་འོད་ཟེར་གྱིས་སོགས་ནས་སྐུ་ཕྱིའི་བར་གྱིས་གཙང་ཁྲུས་གྲུབ། ན་བཟའ་དང་རྒྱན་སོགས་འོག་ཏུ་མངའ་དབུལ་སྐབས་སུ་བྱུང་བས་འདིར་མ་ཕུལ་ཡང་རུང་ངོ༌། །དེ་ནས་བླ་མས་ལས་བུམ་གྱི་ཆུ་རྟེན་ལ་ཐོར་ནས། ཨོཾ་ཁཎྜ་རོ་ཧེས་བསངས། སྭ་བྷ་ཝས་རབ་ཏུ་གནས་བྱའི་རྟེན་རྣམས་སྦྱངས། སྟོང་པའི་ངང་ལས། ཡཾ་རཾ་བཾ་ལཾ་སོགས་ནས་སྤྱན་འདྲེན་གྱི་སིལ་སྙན་གྲུབ་པའི་མཐར། རང་གི་སྙིང་ཁ་ནས་འཕྲོས་པའི་འོད་ཟེར་གྱིས། འོག་མིན་གྱི་ཞིང་ནས་བསྒོམས་པ་འདྲ་བའི་ཡེ་ཤེས་སེམས་དཔའ་དང༌། ཕྱོགས་བཅུའི་ཞིང་ནས་སངས་རྒྱས་དང་བྱང་ཆུབ་སེམས་དཔའ་ལ་སོགས་པའི་ལྷ་རྣམས་མདུན་གྱི་ནམ་མཁར་བཛྲ་ས་མཱ་ཛཿཞེས་ཕྱག་རྒྱ་དང་བཅས་སྤྱན་དྲངས། ཡེ་ཤེས་ཕྱིར་འབྲང་གི་བགེགས་རྣམས་ཕྱིར་དེངས་ཤིག་ཅེས་བརྗོད་དེ་སུམ་བྷ་ནི་སིལ་སྙན་བཅས་ཡུངས་ཐུན་གྱིས་བྲབས་ཏེ་བསྐྲད། དེ་ནས་ནམ་མཁའ་མཆོད་པ་མགོན་པོ་འདི་ནི་བྱོན་པ་ལེགས་སོགས་ནས། ཀཱ་མེ་ཤཱ་རཱི་ཁ་གེ་ཧཱུཾ་ཧཱུཾ་ཕཊ་ཅེས་པའི་བར་མདུན་བསྐྱེད་བཞིན་བྱ། དེ་ནས་སྤོས་ཐོགས་ཏེ། ལྕེ་ཧཱུཾ་ལས་རྡོ་རྗེར་གྱུར་ཞེས་བརྗོད། དག་པའི་རྡོ་རྗེ་ལན་གསུམ་གྱིས་སྙན་གསན་དབབ་པའི་མཐར། ཛཿཡེ་ཤེས་པ་རྣམས་རྟེན་དམ་ཚིག་གི་འཁོར་ལོའི་སྟེང་དུ་བཀུག ཧཱུཾ་དེ་དག་ལ་གཞུག བཾ་གཉིས་མེད་དུ་བཅིངས། ཧོཿརོ་གཅིག་ཏུ་གྱུར། ཞེས་རང་རྒྱ་དང་བཅས་པས་དམ་ཡེ་བསྲེ་བར་བྱའོ། །དེ་ནས་ལྷ་དབང་འབྲིང་པོ་བྱ་སྟེ། མཎྜལ་སྔོན་དུ་བཏང་ནས། རྟེན་ལ་མེ་ཏོག་གི་ཕྲེང་བ་གཏད་པའི་ཚུལ་བྱ་ཞིང༌། ཨོཾ་ཨ་ཁཾ་བཱི་ར་ཧཱུཾ། མཚོན་བྱེད་ཀྱི་དཀྱིལ་འཁོལ་དུ་ཞུགས་པར་གྱུར། ཞེས་བརྗོད། གསང་བའི་དཀྱིལ་འཁོར་དུ་གཞུག་པ་ནི། སློབ་དཔོན་གྱི་ཐུགས་ཀའི་འོད་ཀྱིས་ཕྱོགས་བཅུའི་སངས་རྒྱས་རྣམས་ཀྱིས་ཡེ་ཤེས་ཆེན་པོ་བསྐུལ་བས། དེ་དག་འོད་ཟེར་གྱི་རྣམ་པས་རྟེན་བསྐྱེད་པ་རྣམས་ལ་ཐིམ་པར་གྱུར། བྱིན་སིལ་དང་བཅས། ཨོཾ་ཨ་བེ་ཤ་སྟྭཾ་བྷ་ཡ་ར་ར་རཱ་རཱ་ཙ་ལ་ཡ་ཙ་ལ་ཡ་ཧཱུཾ་ཨ་ཧཾ་ཛྷཻཿཞེས་བརྗོད་དོ། །རྟེན་གྱིས་མདུན་དཀྱིལ་ལ་མེ་ཏོག་དོར་བའི་ཚུལ་གྱིས་པུ་ཛ་ཧོཿཞེས་རྗོད། རྟེན་གྱི་དབུར་མེ་ཏོག་བཅིང་བའི་ཚུལ་གྱིས། པྲ་ཏི་གྲི་ཧྣ་སྟྭཾ་མི་མཾ་མཧཱ་བ་ལ། གང་ལ་ཕོག་པའི་ལྷས་རྟེན་གྱི་སྤྱི་བོར་བཅིངས་པར་གྱུར། ཞེས་བརྗོད། དབང་བསྐུར་བ་དངོས་ནི། རང་གི་སྙིང་ག་ནས་འཕྲོས་པའི་འོད་ཀྱིས་དབང་གི་ལྷ་ཚོགས་སྤྱན་དྲངས། ཨོཾ་ཨཱ་བཛྲ་པུཥྤེ་ཧཱུཾ་ཧཱུཾ་ཕཊ་ནས། ནཻ་ཝི་དྱ་ཧཱུཾ་ཧཱུཾ་ཕཊ་ཅེས་པའི་བར་གྱིས་ཉེར་སྤྱོད་ལྔ་ཕུལ། རྡོ་རྗེ་ཅན་གྱི་སངས་རྒྱས་ལ། །འགྲོ་བ་སྐྱོབ་པའི་ཆེད་དུ་དབང༌། །ཡོན་ཏན་འབྱུང་གནས་ཇི་ལྟར་སྩལ། །དེ་ལྟར་འདི་ལ་སྩལ་དུ་གསོལ། །ཞེས་ལན་གསུམ་གྱིས་གསོལ་བ་བཏབ། དེ་བཞིན་གཤེགས་པ་རྣམས་རང་ཉིད་ཀྱི་ཤེས་རབ་དང་སྙོམས་པར་ཞུགས་པའི་སྙིང་གའི་འོད་ཀྱིས་རྟེན་བསྐྱེད་པ་རྣམས་ཞལ་ནས་ཞུགས་ཆགས་པ་ཆེན་པོར་ཞུ་བ། རྡོ་རྗེའི་ལམ་ནས་ལྷ་མོའི་པདྨར་གནས་པ་ལ། སླར་སངས་རྒྱས་རྣམ་སྣང་གི་སྒོ་ནས་ཞུགས། ཞུ་བའི་ཁུ་བས་རྡོ་རྗེའི་ལམ་ནས་པདྨར་གནས་པ་དེ་དག་ལ་དབང་བསྐུར། དེ་ནས་པདྨ་ལས་དཀྱིལ་འཁོར་གྱི་ལྷའི་རྣམ་པ་སྔ་མ་ལྟ་བུར་གྱུར་པ་ཕྱིར་འཐོན་ཏེ་དཀྱིལ་འཁོར་ལ་འཁོད་པར་གྱུར། བུམ་པ་ཐོགས་ཏེ། དེ་ལ་ནམ་མཁའ་གང་བའི་དེ་བཞིན་གཤེགས་པ་རིག་མ་དང་བཅས་པ་རྣམས་ཀྱིས་བདུད་རྩིས་གང་བའི་རིན་པོ་ཆེའི་བུམ་པ་དཀར་པོ་ཕྱག་གིས་བཟུང༌། གདུགས་དང་རྒྱལ་མཚན་བ་དན་གར་དང་གླུ་དང༌། རོལ་མོའི་སྒྲ་དང་མེ་ཏོག་དང་གུར་གུམ་ལ་སོགས་པའི་ཆར་འབེབས་བཞིན་པས་དབང་བསྐུར། གཟུགས་རྡོ་རྗེས་ལ་སོགས་པ་རྣམས་ཀྱིས། བཀྲ་ཤིས་གང་ཞིག་སེམས་ཅན་ཀུན་གྱི་སྙིང་ལ་གནས། །ཀུན་གྱི་བདག་ཉིད་རིགས་ཀུན་གྱི་ནི་བདག་པོ་མཆོག །སེམས་ཅན་མ་ལུས་སྐྱེད་བྱེད་བདེ་བ་ཆེན་པོ་སྟེ། །དེ་ནི་དེང་ཁྱོད་དབང་བསྐུར་མཆོག་ལ་གནས་པའི་བཀྲ་ཤིས་ཤོག །ཅེས་པའི་གླུ་ལེན། ཇི་ལྟར་བལྟམས་པ་སྔགས་དང་བཅས་པའི་མཐར། ཨོཾ་བཛྲ་ཨུ་ད་ཀ་ཨ་བྷི་ཤིཉྩ་ཧཱུཾ་ཞེས་བརྗོད་དེ་རྟེན་ལ་དབང་བསྐུར་བའི་ཚུལ་དང་བུམ་ཆུ་གཏོར། དེ་ནས་དབུ་རྒྱན་བསྐོན་དར་དཔྱངས་བཅིང་བའི་ཚུལ་གྱིས། ཨོཾ་རཏྣ་ཨཾ། ཨོཾ་ཧཱུཾ་ཏྲཾ་ཧྲཱིཿཨཿཞེས་བརྗོད། རྡོ་རྗེ་གཏད་དེ། སངས་རྒྱས་ཀུན་གྱི་རྡོ་རྗེ་དབང་སོགས་དང༌། དྲིལ་བུ་གཏད་དེ། ཨོཾ་བཛྲ་ཨ་དྷི་པ་ཏི་སྟྭཾ། ཨ་བྷིཥིཉྩ་མཾ། ཏིཥྛ་བཛྲ་ས་མ་ཡ་སྟྭཾ། ཞེས་བརྗོད། མིང་བཏགས་པར་བསམ་དྲིལ་བུ་སྤྱི་བོར་གསིལ་ནས། ཨོཾ་བཛྲ་ས་ཏྭ་སྟྭཾ་ཨ་བྷི་ཥིཉྩ་མི། བཛྲ་ནཱ་མ་ཨ་བྷི་ཥེ་ཀ་རྡོ་རྗེ་སེམས་དཔའ་ཞེས་བྱའོ། །ཞེས་བརྗོད། རྟེན་རྣམས་རྡོ་རྗེ་འཆང་རིགས་ཐམས་ཅད་ཀྱི་བདག་པོ་ཡེ་ཤེས་ཀྱི་ཕྱག་རྒྱས་འཁྱུད་པར་གྱུར། ཞེས་བརྗོད། སླར་བུམ་པ་ཐོགས་ཏེ། ནམ་མཁའ་གང་པའི་དེ་བཞིན་གཤེགས་པ་རིག་མ་དང་བཅས་པ་ཞེས་པ་ནས། ཨོཾ་བཛྲ་ཨུ་ད་ཀ་བྷི་ཥིཉྩ་ཧཱུཾ་གི་བར་སྔར་བཞིན་ཆུ་དབང་བསྐུར། རིགས་ཀྱི་བདག་པོ་རྡོ་རྗེ་སེམས་དཔས་དབུ་བརྒྱན། དབང་ལྷ་རྣམས་རྟེན་རྣམས་ལ་ཡེ་ཤེས་སེམས་དཔའི་ཚུལ་དུ་ཞུགས། ཨོཾ་སུ་པྲ་ཏིཥྛ་བཛྲེ་སྭཱཧཱ། ཞེས་བརྗོད་དེ་མེ་ཏོག་འཐོར། དེས་བུམ་དབང་ངོ༌། །དེ་ནས་བདུད་རྩི་ཐོགས་ཏེ། འཁོར་ལོའི་དབང་ཕྱུག་ཡབ་ཡུམ་སྙོམས་པར་ཞུགས་སྙིང་གའི་ས་བོན་གྱི་འོད་ཟེར་གྱིས་དེ་བཞིན་གཤེགས་པ་རྣམས་སྤྱན་དྲངས། རྣམས་སྣང་གི་སྒོ་ནས་ཞུགས་པ་བདེ་བ་ཆེན་པོ་ཉམས་སུ་མྱོང་བས་བྱང་ཆུབ་ཀྱི་སེམས་སུ་སྤྲོས་པ་ལྷའི་ཞལ་དུ་སྦྱིན་པ། མ་ཧོ་མཧཱ་སུ་ཁ་ཞེས་དགྱེས་པར་གྱུར། ཞེས་བརྗོད། དེས་གསང་དབང་ངོ༌། །དེ་ནས་རིག་ཙཀ་གཏད་དེ། འཁོར་ལོའི་དབང་ཕྱུག་དེས་ལྷ་མོ་གཏད། དེ་དང་སྙོམས་པར་ཞུགས་པས་ལྷན་ཅིག་སྐྱེས་པའི་དགའ་བ་མངོན་དུ་མཛད། ཅེས་བརྗོད། དེས་ཤེར་དབང་ངོ༌། དེས་བག་ཆགས་སྦྱངས་པས་ཁ་སྦྱོར་ཡན་ལག་བདུན་ལྡན་གྱི་རྡོ་རྗེ་འཆང་དུ་རྫོགས་པར་གྱུར། ཞེས་བརྗོད། དེས་དབང་གོང་མའོ། །དེ་ནས་གཏར་རག་གི་མཎྜལ་ཕུལ་བས་ལྷ་དབང་གྲུབ་བོ། །གཉིས་པ་དེའི་ཡན་ལག་ཏུ་མངའ་དབུལ་རྒྱས་པར་འབུལ་བ་ལ། ཡོ་བྱད་རྫས་ཀྱི་མངའ་དབུལ། མཆོད་བསྟོད་ཀྱི་མངའ་དབུལ། སྦྱིན་སྲེག་གི་མངའ་དབུལ། ཞལ་གསོའི་མངའ་དབུལ་དང་བཞི་ལས། དང་པོ་ལ། རྟེན་སོ་སོའི་མངའ་དབུལ་དང༌། ཐུན་མོང་གི་མངའ་དབུལ་གཉིས་ལས། དང་པོ་ལ། སྐུ་རྟེན། གསུང་རྟེན། ཐུགས་རྟེན་མངའ་དབུལ་དང་གསུམ། དང་པོ་ལ་སྐུ་རྟེན་སྤྱིར་འབུལ་བ་དང༌། བྱེ་བྲག་ཏུ་འབུལ་བ་གཉིས་ལས། དང་པོ་ལ་དྲུག་སྟེ། ཐོག་མར་སྤྱན་དབྱེ་ནི། སྡོམ་འབྱུང་ལས། སྤྱན་ནི་དབྱེ་བར་བྱས་ནས་སུ། །རྡོ་རྗེའི་སྤྱན་ནི་བྱིན་གྱིས་བརླབ། །ཅེས་པ་ལྟར། གསེར་གྱི་ཐུར་མས་དངུལ་གྱི་ཀོང་བུར་བཞག་པའི་མར་སྦྲང་བླངས་ཏེ། ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དེ་བཞིན་རྒྱལ་བ་རྣམས་ཀྱི་སྤྱན། །སེམས་ཅན་དོན་དུ་དབྱེ་བར་བྱ། །ཨོ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྷ་ནི་སྭཱ་ཧཱ། ཞེས་དབྱེ་ཚུལ་བྱ། བདག་ཅག་རྣམས་ལ་ཐུགས་རྗེའི་གཟིགས་པ་ལྷུར་ལེན་པའི་སྤྱན་དུ་གྱུར། ཞེས་བརྗོད། གཉིས་པ་ཆོས་དབྱེ་ནི། ཆོས་ཀུན་འཆར་བའི་མེ་ལོང་ཐོགས་ཏེ། ཆོས་རྣམས་གཟུགས་བརྙན་ལྟ་བུ་སྟེ། །དག་ཅིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །ཆོས་རྣམས་དེ་ལྟར་ཤེས་པར་བགྱི། །ཨོཾ་སརྦ་དྷརྨ་དརྴ་རཱུ་པ་ཡེ་སྭཱ་ཧཱ། གསུམ་པ་སྙན་དབྱེ་ནི། གསེར་གྱི་རྣ་དྲུ་ཐོགས་ཏེ། སྒྲ་རྣམས་ཐོས་པས་འཕོངས་འགྱུར་ལ། །རྒྱལ་བས་ཆོས་ཀྱི་རྔ་བརྡུངས་ལྟར། །དེ་བཞིན་སེམས་ཅན་དོན་གྱི་ཕྱིར། །རྒྱལ་བའི་སྙན་ནི་དབྱེ་བར་བྱ། །ཨོཾ་དེ་བྱཱ་ཀརྞ་ཡེ་སྭཱཧཱ། བཞི་པ་ཤངས་དབྱེ་ནི། གསེར་གྱི་རྨང་ཚེར་ཐོགས་ཏེ། ཟག་བཅས་ཕུང་པོའི་དྲི་སྤངས་པ། །རྣམ་པར་དག་པའི་དྲི་བརྙེས་ལྟར། །འགྲོ་བ་སེམས་ཅན་དོན་གྱི་ཕྱིར། །རྒྱལ་བའི་ཤངས་ནི་དབྱེ་བར་བགྱི། །ཨོཾ་དེ་བྱཱ་ན་ས་ཡེ་སྭཱཧཱ། ལྔ་པ་ཞལ་དབྱེ་ནི། གསེར་གྱི་ཐུར་མ་ཐོགས་ཏེ། ཆོས་ཀྱི་རོ་མཆོག་དགའ་བ་ཡི། །འགྲོ་བ་ཐམས་ཅད་ཚིམ་མཛད་ལྟར། །རོ་མཆོག་བརྒྱ་ལྡན་ཞལ་ཟས་འདི། །འབུལ་ཕྱིར་ཞལ་ནི་དབྱེ་བར་བྱ། །ཨོཾ་དེ་བྱཱ་མུ་ཁ་ཡེ་སྭཱཧཱ། དྲུག་པ་ཚེམས་དབྱེ་ནི། སོ་ཤིང་ཐོགས་ཏེ། རིན་ཆེན་མཆོག་གྲུབ་ཀ་ར་ཝཱི་ར་ཡི། །བཀུར་སྟི་རིམ་གྲོས་ཚེམས་ཀྱི་དྲི་བསལ་ལྟར། །བདེ་གཤེགས་གསུང་གི་དངོས་གྲུབ་ཐོབ་གྱུར་ནས། །འགྲོ་ཀུན་སྐད་དུ་ཆོས་ཀྱི་དོན་སྟོན་ཤོག །ཨོཾ་དེ་བྱཱ་དནྟ་ཡེ་སྭཱཧཱ། དེས་སྐུ་གཟུགས་སྤྱིའི་མིང་མངའ་དབུལ་གྲུབ་བོ། །གཉིས་པ་བྱེ་བྲག་ཏུ་འབུལ་བ་ལ། ལོངས་སྐུ། སྤྲུལ་སྐུ། གཉིས་ཀ་ཐུན་མོང་སྟེ་གསུམ་ལས། དང་པོ་ལོངས་སྐུ་ལ་གསུམ་སྟེ། དང་པོ་གསེར་གྱི་སྐྲ་ཤད་ཐོགས་ཏེ། དབུ་སྐྲ་མཐོན་མཐིང་ལྕང་ལོ་གཡས་འཁྱིལ་ལ། །རིན་ཆེན་འབར་བས་བརྒྱན་པ་རབ་ཏུ་མཛེས། །ལྷ་མི་ཀུན་གྱིས་བལྟ་བས་མི་ངོམས་པའི། །བསོད་ནམས་ཐོབ་ཕྱིར་རྒྱལ་བའི་དབུ་སྐྲ་ཤད། །ཨོཾ་ཀེ་ཤ་བི་ཤོ་དྷ་ན་ཡེ་སྭཱཧཱ། གཉིས་པ་རིན་པོ་ཆེའི་རྒྱན་ཐོགས་ཏེ། བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱིས་མཛེས་ལགས་ཀྱང༌། །རིན་ཆེན་དོ་ཤལ་སེ་མོ་དོ་ལ་སོགས། །རྒྱན་གྱི་དམ་པ་མཆོག་རྣམས་མཆོད་པར་འབུལ། །ཨོཾ་རཏྣ་ཨ་ལཾ་ཀ་ར་ཧཱུཾ། གསུམ་པ་ཡོན་བདག་གིས་ན་བཟའ་དར་གྱི་ཆས་གོས་རྣམས་ཐོགས་ཏེ། ཇི་ལྟར་སྨན་པའི་རྒྱལ་པོའི་མཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །འགྲོ་བ་སེམས་ཅན་རྣམས་ལ་ཕན་པའི་ཕྱིར། །ངོ་ཚ་ཁྲེལ་ཡོད་གོས་མཆོག་འབུལ་བར་བགྱི། །ཨོཾ་དེ་བྱཱ་བ་ས་ན་ཡེ་སྭཱ་ཧཱ། གཉིས་པ་སྤྲུལ་སྐུ་ལའང་གསུམ་སྟེ། དང་པོ་སྤུ་གྲི་ཐོགས་ཏེ། ཇི་ལྟར་རང་བྱུང་མཆོད་རྟེན་དྲུང༌། །སྟོན་པས་ཁྱིམ་པའི་རྟགས་སྤངས་བཞིན། །འགྲོ་བ་སེམས་ཅན་དོན་གྱི་ཕྱིར། །དེ་བཞིན་རྒྱལ་བའི་དབུ་སྐྲ་བཞར། །ཨོཾ་སརྦ་ཤོ་དྷ་ནི་དུཿཁ་ཙྪེ་ད་ཧཱུཾ། གཉིས་པ་ན་བཟའ་ཆོས་གོས་གསུམ་ཐོགས་ཏེ། དྲི་མེད་མཚན་ལ་སྒྲིབ་གསལ་མི་མངའ་ཡང༌། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་འཁར་གསིལ་ལྷུང་བཟེད་སོགས་ཐོགས་ཏེ། འགྲོ་བ་སེམས་ཅན་རྣམས་ལ་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེར་བཞེས་པ་བཞིན། །མཁོ་བའི་ཡོ་བྱད་རྣམས་ནི་འབུལ་བར་བགྱི། །ཨོཾ་ཁཾ་སུ་ཁ་ས་པ་རི་ཀ་རི་ཡེ་སྭཱཧཱ། གསུམ་པ་གཉིས་ཀ་ཐུན་མོང་གི ཐུགས་ཀར་རྡོ་རྗེ་བཟུང་དུང་དང་དཔལ་བེའུ་སོགས་ཐོགས་ཏེ། མཚན་དང་དཔེ་བྱེད་ལ་སོགས་བསྐྱེད་པའི་ཕྱིར། །དུང་དང་དཔལ་བེའུ་གཡུང་དྲུང་འཁྱིལ་བ་དང༌། །བཀྲ་ཤིས་རྫས་བརྒྱད་དག་གིས་རྣམ་བརྒྱན་པ། །རྒྱལ་བའི་ཐུགས་ལ་རྣམ་པར་བརྒྱན་པར་ཤོག །ཨོཾ་སྭསྟི་ཤྲཱི་མཧཱ་པུ་རུ་ཥ་ཤ་ན་ཤྲཱི་ཨ་ནུཏྟ་ར་བི་ཛ་ཡེ་སྭཱཧཱ། དེས་སྐུ་གཟུགས་སྤྱིའི་མངའ་དབུལ་གྲུབ་བོ། །གཉིས་པ་གསུང་རྟེན་གྱི་མངའ་དབུལ་ལ་བཞི་ལས། དང་པོ་གདན་ཁྲི་བཟང་པོ་ཐོགས་ཏེ། རིན་ཆེན་དུ་མ་ལས་གྲུབ་སེངྒེའི་ཁྲི། །ཡིད་འཕྲོག་སྣ་ཚོགས་གོས་ཀྱིས་བཀབ་པ་འདི། །སྤྲོས་བྲལ་གསུང་རབ་མཆོག་ལ་ཕུལ་བ་ཡིས། །འགྲོ་ཀུན་རྡོ་རྗེའི་གདན་ལ་བཞུགས་པར་ཤོག །ཨོཾ་བཛྲ་ཨ་ས་ན་ཡང་ཨཱཿཧཱུཾ། གཉིས་པ་ན་བཟའ་དར་གོས་བཟང་པོ་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་བ། །གང་ལ་རེག་ན་བདེ་བའི་རྒྱུར་གྱུར་པའི། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། གསུམ་པ་གླེགས་ཤིང་ཐོགས་ཏེ། ཟུང་འཇུག་དམ་ཆོས་འཛིན་པ་ཀུན་བྲལ་བ། །ཐབས་དང་ཤེས་རབ་རྗེས་སུ་འབྲེལ་གྱུར་པའི། །ཉི་ཟླ་ལྟ་བུའི་རྟེན་འབྲེལ་དགབ་བྱ་བ། །ཕུལ་བས་སྐྱེ་བོས་ཟུང་འཇུག་ཐོབ་པར་ཤོག །ཨོཾ་བཛྲ་པྲཛྙཱ་ཨུ་པ་ཡ་དྭ་ཡ་ཨཱཿཧཱུཾ། བཞི་པ་གླེགས་ཐག་ཐོགས་ཏེ། སྤྲོས་པ་དུ་མར་རབ་ཏུ་རྒྱས་གྱུར་ཀྱང༌། །ཡེ་ཤེས་ཆེན་པོ་རོ་གཅིག་གྱུར་པ་ལྟར། །གླེགས་བུ་གཅིག་གྱུར་ཡོ་བྱད་མཆོག་ཕུལ་བས། །འགྲོ་བས་ཡེ་ཤེས་ཆེན་པོ་ཐོབ་པར་ཤོག །ཨོཾ་བཛྲ་པུསྟ་ཀ་བནྡྷ་ཨཱཿཧཱུཾ། དེས་གསུང་རྟེན་གྱི་མངའ་དབུལ་གྲུབ་བོ། །གསུམ་པ་ཐུགས་རྟེན་གྱི་མངའ་དབུལ་ལ་བརྒྱད་ལས། དང་པོ་སྲོག་ཤིང་ཐོགས་ཏེ། ཨོཾ་བཛྲ་ཨཱ་ཡུ་ཥེ་སྭཱཧཱ། སེམས་ཅན་ཐམས་ཅད་ཤེས་པ་བཅུ་དང་ལྡན་པར་གྱུར་ཅིག བདེ་བར་གཤེགས་པའི་བསྟན་པ་དམ་པའི་ཆོས་མི་ནུབ་ཅིང་ཡུན་རིང་དུ་གནས་པར་གྱུར་ཅིག སེམས་ཅན་ཐམས་ཅད་ལྷག་པའི་བསམ་པ་རྣམ་པར་དག་པ་ཀུན་ཏུ་བཟང་པོའི་སྨོན་ལམ་ལ་འཇུག་པར་གྱུར་ཅིག གཉིས་པ་འཁོར་ལོ་ཐོགས་ཏེ། ཨོཾ་པྲ་ཝརྟ་ན་ཡ་སྭཱཧཱ། སེམས་ཅན་ཐམས་ཅད་དེ་བཞིན་གཤེགས་པའི་སྟོབས་བཅུ་དང༌། མ་འདྲེས་པའི་དྲན་པ་ཉེ་བར་བཞག་པ་གསུམ་ཐོབ་གྱུར་ཅིག རྣམ་པར་ཐར་པ་བརྒྱད་ཐོབ་པར་གྱུར་ཅིག ཡེ་ཤེས་ལྔ་དང་ལྡན་པར་གྱུར་ཅིག གསུམ་པ་དབུ་རྒྱན་ཅོད་པན་ཐོགས་ཏེ། ཨོཾ་པ་ཊཾ་ཀ་ལཾ་པཱ་ཡ་སྭཱཧཱ། སེམས་ཅན་ཐམས་ཅད་དུས་ཐམས་ཅད་དུ་དར་གྱི་ཅོད་པན་དང་ལྷབ་ལྷུབ་ལ་སོགས་པས་མཆོད་པ་དང༌། བསྙེན་བཀུར་གྱི་རྣམ་པ་མང་པོས་དེ་བཞིན་གཤེགས་པ་འཁོར་དང་བཅས་པ་ཐམས་ཅད་དང༌། དེ་དག་གི་མཆོད་རྟེན་དང༌། སྐུ་གཟུགས་དང༌། གསུང་རབ་ལ་སོགས་པ་དེ་དག་ལ་མཆོད་པ་བྱེད་པར་གྱུར་ཅིག བཞི་པ་དར་འཕན་ཐོགས་ཏེ། ཨོཾ་པ་ཏཾ་ཀེ་སྭཱཧཱ། སེམས་ཅན་ཐམས་ཅད་ཆོས་ཀྱི་གྲགས་པ་དང་སྙན་པ་བསམ་གྱི་མི་ཁྱབ་པར་གྱུར་ཅིག ལྔ་པ་ཆུ་སྲིན་རྒྱལ་མཚན་ཐོགས་ཏེ། ཨོཾ་ཀུམྦྷི་ར་དྷྭ་ཛ་ཡ་སྭཱཧཱ། སེམས་ཅན་ཐམས་ཅད་འཁོར་བ་མི་གཏོང་ཞིང་མི་འཛིན་པས་བདུད་བཞི་ལས་རྒྱལ་བའི་ཆོས་མི་ནུབ་པའི་རྒྱལ་མཚན་དུ་གྱུར་ཅིག དྲུག་པ་གདུགས་ཐོགས་ཏེ། ཨོཾ་བྷྲ་མ་ཎ་ཡེ་སྭཱཧཱ། སེམས་ཅན་ཐམས་ཅད་བླ་ན་མེད་པའི་སྐྱབས་དང་ལྡན་ཞིང་ཆོས་ཀྱི་རྒྱལ་པོ་གྱུར་ཅིག བདུན་པ་རིན་པོ་ཆེའི་ཕྲེང་བ་ཐོགས་ཏེ། ཨོཾ་རཏྣ་མ་ལེ་ཏྲཾ། ན་མ་སྟྲཻ་ཡ་དྷྭི་ཀ་ཨ་ནུ་ག་ཏ་པྲ་ཏི་ཥྛི་ཏེ། པུཥྤེ་ཀེ་ཏུ་རཱ་ཛ་ཡ། ཏ་ཐཱ་ག་ཏ་ཡ་ཨརྷ་ཏེ་སམྱ་ཀ་སཾ་བུདྡྷ་ཡ། ཏདྱ་ཐཱ། ཨོཾ་བཛྲ་པུཥྤེ་ཨཱཿཧཱུཾ་སྭཱཧཱ། སེམས་ཅན་ཐམས་ཅད་མཚན་དང་དཔེ་བྱད་དང་ལྡན་ཏེ་སྐུ་ལྟ་བས་ཆོག་མི་ཤེས་པ་ཐོབ་པར་གྱུར་ཅག བརྒྱད་པ་གདན་ཁྲི་ཐོགས་ཏེ། ཨོཾ་བཛྲ་པུ་ན་དྷ་ན་ཛ་ཡེ་སྭཱཧཱ། སེམས་ཅན་ཐམས་ཅད་གདན་གྱི་ཁྱད་པར་སྟོབས་བཅུ་དང་ལྡན་པ་གླང་པོ་ཆེའི་གདན་དང༌། མི་འཇིགས་པ་བཞི་དང་ལྡན་པ་སེངྒེའི་གདན་དང༌། རྫུ་འཕྲུལ་གྱི་རྐང་པ་བཞི་དང་ལྡན་པ་རྟའི་གདན་དང༌། དབང་བཅུ་དང་ལྡན་པ་རྨ་བྱའི་གདན་དང༌། ཐམས་ཅད་དུ་ཐོགས་པ་མེད་པའི་སྟོབས་ཀྱི་ཤུགས་དང་ལྡན་པ་ནམ་མཁའ་ལྡིང་གི་གདན་དང༌། འགྲོ་བའི་དགོས་འདོད་ཡིད་བཞིན་དུ་སྐོང་བ་རིན་པོ་ཆེའི་གདན་དང༌། ཆགས་པའི་སྐྱོན་ཐམས་ཅད་སྤངས་པ་པདྨའི་གདན་དང༌། རང་བཞིན་གྱིས་འོད་གསལ་བ་ཉི་ཟླའི་གདན་ཐོབ་པར་གྱུར་ཅིག དེས་ཐུགས་རྟེན་གྱི་མངའ་དབུལ་གྲུབ་བོ། །གཉིས་པ་ཐུན་མོང་གི་མངའ་དབུལ་ལ་དྲུག་ལས། དང་པོ་གླིང་བཞི་རྒྱན་གྱུར་གྱི་མཎྜལ་ཐོགས་ཏེ། རི་རབ་གླིང་བཞི་གླིང་ཕྲན་ཉི་ཟླ་ལྕགས་རི་བཅས། །རིན་ཆེན་སྣ་བདུན་གཏེར་གྱི་བུམ་པས་ལེགས་བཀང་སྟེ། །

བདག་ལུས་ལོངས་སྤྱོད་སྣང་སྲིད་བཅས་པ་ཀུན་འབུལ་ན། །ཐུགས་རྗེ་ཆེན་པོས་དགོངས་ཏེ་བཞེས་ནས་བསྐྱབ་ཏུ་གསོལ། །གུ་རུ་ཨི་དཾ་མཎྜལ་ཀཾ་ནིརྻ་ཏ་ཡཱ་མི། །གཉིས་པ་གདུགས་དང་བ་དན་སོགས་ཐོགས་ཏེ། ཐེག་མཆོག་བླ་བྲེ་གདུགས་དང་བ་དན་དང༌། །བདུད་བཅོམ་རྒྱལ་མཚན་ལྷབ་ལྷུབ་དར་ཕན་དང༌། །གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་བགྱི། །གསུམ་པ་རྒྱལ་སྲིད་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་བཅས་འབུལ་བར་བགྱི། བཞི་པ་བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་རྫས་བརྒྱད་དག་གིས་མཆོད་པར་བགྱི། ལྔ་པ་འདོད་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་པའི་ལོངས་སྤྱོད་རྣམས། །བདག་གི་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །ཨོཾ་བཛྲ་དེ་བྱཱ་ཨནྣ་ས་མཱ་དྷི་སྭཱཧཱ། དྲུག་པ་བིལ་བ་དང་བུམ་པ་སོགས་ཐོགས་ཏེ། འཇིག་རྟེན་ཁྱིམ་བདག་རྣམས་ནི་དཔལ་རྟེན་ནས། །བིལ་བ་ལྟར་ཀ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་དང་བཅས་ལ་འབུལ་བར་བགྱི། །དེས་ཡོ་བྱད་ཀྱི་མངའ་དབུལ་གྲུབ་བོ། །དེ་ཡང་རྟེན་གསུམ་ཀ་འཛོམས་པའི་དབང་དུ་བྱས་ན་དཀྱུས་ལྟར་འབུལ་ཞིང༌། སྐུ་རྟེན་རྐྱང་པ་དང༌། གསུང་རྟེན་ཙམ་དང༌། ཐུགས་རྟེན་ཙམ་ལས་མེད་ན་སོ་སོའི་མངའ་དབུལ་ཁར་ཐུན་མོང་གི་མངའ་དབུལ་ཙམ་གྱིས་འཐུས། ཁང་བཟང་རྐྱང་པ་ཡིན་ན་ཐུན་མོང་ཁོ་ནས་ཆོག འོ་ན་སྤྲུལ་སྐུའི་རྟེན་རྐྱང་པ་རབ་གནས་བྱེད་སྐབས་སྤྲུལ་སྐུའི་དབང་དུ་བྱས་ན་རྟེན་བསྐྱེད་པ་ཞལ་མ་སྒྱུར་བས་ལོངས་སྐུར་དམིགས་པའི་ཕྱིར་དང༌། ལོངས་སྐུའི་དབང་དུ་བྱས་ན་དངོས་གནས་ལ་ཆགས་བྲལ་གྱི་རྣམ་པ་ཅན་ཡིན་པའི་ཕྱིར་ཞེ་ན། གཉིས་ཀའི་དབང་དུ་བྱས་ཏེ་ཕུལ་ཡང་མི་འགལ་ཏེ། དཔེར་ན་དགེ་སློང་རྡོ་རྗེ་འཛིན་པ་ཞིག་དགོས་དབང་གི་ཧེ་རུ་ཀའི་ཆས་སུ་བཞེངས་དུས་རབ་བྱུང་གི་ན་བཟའ་སོགས་འབུལ་ཡང་མི་རུང་མེད་པ་བཞིན་ནོ།། ༈ གཉིས་པ་མཆོད་བསྟོད་ཀྱི་མངའ་དབུལ་ནི། རྟེན་བསྒྱུར་མངའ་དབུལ་གྱི་གོང་དུ་བྱས་པའི་ལུགས་ལ། མཆོད་ཕྲེང་ཅི་རིགས་དང་སྤྱི་སྒོས་ཀྱི་བསྟོད་པ་སོ་སོར་མཛད་མོད་ཀྱི། འདིར་རང་ལུགས་རྡོ་རྗེ་ཕྲེང་བའི་དགོངས་པ་ལྟར་རྟེན་བསྐྱུར་མངའ་དབུལ་གྱི་རྗེས་སུ་མཛད་དེ། ད་ལྟ་རྟེན་བསྐྱེད་པ་ཞལ་མ་སྒྱུར་བའི་ཕྱིར། ཡན་ལག་བཞི་པའི་གཞུང་ལས། མཆོད་བསྟོད་ཆོ་ག་སོ་སོའི་རྗེས་མཐུན་དུ་གསུངས་པས། མཆོད་བསྟོད་རང་གཞུང་གིས་དབུལ་བར་བྱ་སྟེ། ཨོཾ་ཨཱཿཧཱུཾ་པྲོཀྵ་ཎཾ་པྲ་ཏི་ཙྪ་ཧཱུཾ་སྭཱཧཱ། ཞེས་བསངས་གཏོར་གྱིས་འཐོར་འཐུང་དང༌། ཨོཾ་ཨཱཿཧཱུཾ་ཨརྒྷཾ་པྲ་ཏིཙྪ་ཧཱུཾ་གིས་མཆོད་ཡོན་དང༌། དེ་བཞིན་ཨཉྩ་མཱ་ནཾ་གྱིས་ཞལ་བསིལ་དང༌། པཱ་དྱཾ་གྱིས་ཞབས་བསིལ་འབུལ་བ་སྔོན་དུ་བཏང་ནས། མེ་ཏོག་ལ་སོགས་པའི་ཉེར་སྤྱོད་ལྔ་གཙོ་བོ་ནས་གཤེན་རྗེ་འཇོམས་པའི་བར་གྱི་སྔགས་རེ་ལ། པུཥྤེ་པཱུ་ཛ་མེ་གྷ་ས་མུ་དྲ་སྥ་ར་ཎ་ས་མ་ཡེ་བཏགས་ཏེ་ཕྱོགས་ལ་གཡོན་བསྐོར་དང་མཚམས་ལ་གཡས་བསྐོར་གྱི་ཕུལ། དེ་ཁར་ཛམྦུའི་གསེར་ལས་སོགས་ཀྱིས་ཕྱི་མཆོད་དང༌། མཐོན་མཐིང་འོད་ཆགས་སོགས་ཀྱིས་ནང་མཆོད་དང༌། མཆོད་དོ་ཕུད་སོགས་ཀྱིས་གསང་མཆོད་དང༌། ལས་ཀྱི་ཕྱག་རྒྱ་སོགས་ཀྱིས་དེ་ཁོ་ན་སྟེ་མཆོད་པ་བཞིན་མདུན་བསྐྱེད་ལྟར་ཕུལ། བསྟོད་པ་གང་གི་དྲིན་གྱིས་སོགས་སྔོན་དུ་བཏང་ནས། བཅོམ་ལྡན་མགོན་པོ་སོགས་གཙོ་བོ་ཡབ་ཡུམ་གྱི་རྐང་བརྒྱད་དང༌། འཁོར་ལ་དཔལ་ལྡན་རྡོ་རྗེ་མཁའ་འགྲོ་མ་སོགས་ཀྱིས་བསྟོད་པར་བྱའོ། །གསུམ་པ་སྦྱིན་སྲེག་གི་མངའ་དབུལ་ནི། སྡོམ་འབྱུང་ལས། དེ་ལྟར་ལས་ནི་ཀུན་བྱས་ཤིང༌། །སྦྱིན་སྲེག་ལས་ཀྱིས་རྫོགས་པར་བྱ། །ཞེས་དང༌། རབ་རྒྱུད་ལས། དཀྱིལ་འཁོར་སྦྱིན་སྲེག་མ་གཏོགས་པ། །རབ་གནས་གང་དུའང་བསྟན་པ་མེད། །ཅེས་དང༌། ལྷོ་ཕྱོགས་རྒྱས་པའི་ཐབ་བྱས་ལ། །འོ་མ་ཅན་གྱི་བུད་ཤིང་བརྩིག །ཅེས་གསུངས་པ་ལྟར། རྒྱས་པའི་སྦྱིན་སྲེག་བྱ་བ་ལ། གང་དུ་བྱ་བའི་གནས་དཀྱིལ་འཁོར་གྱི་ལྷོ་ནས་བྱང་དུ་ཁ་ཕྱོགས་པ། ཐབ་ཀྱི་ཚད་ཁྲུ་གང་ལས་མི་ཆུང་བ་ཟུར་བརྒྱད་པའམ་གྲུ་བཞི་པ། ནང་གིས་མཚན་མ་འཁོར་ལོ་རྩིབས་ཀྱིས་དབུས་སུ་རྡོ་རྗེ་རིན་པོ་ཆེ་ཟུར་བརྒྱད་པས་མཚན་པ། ཕྱིའི་ཁ་དོག་འགིའུ་ཝང་གུར་གུམ་སོགས་ཀྱིས་བརླན་པའི་སེར་པོ། བརྩིག་བྱའི་བུད་ཤིང་འོ་མ་ཅན་དང་འབྲས་བུ་ཅན་གྱི་ཤིང༌། བླང་བྱའི་མེ་ཕྱུག་པོའམ་རྒྱལ་པོའི་ཁབ་ནས་བླངས་པ། དབུལ་བྱའི་རྫས་ལ་སྲེག་རྫས་སྦྲང་རྩིས་བརླན་པ། མཆོད་རྫས་ཞོ་དང་དྲི་བཟང་གིས་བརླན་པ། བགོ་བྱའི་ཆས་ཞུགས་གོས་རྒྱན་སེར་པོ། བཞུགས་པའི་འདུག་སྟངས་རྒྱལ་པོ་རོལ་པའི་སྟབས་དང་བཅས་པ། རྣལ་འབྱོར་པའི་ཡོ་བྱད་མདུན་ཟུར་སྟེགས་བུའི་ཁར་བསངས་ཆབ་ཀྱི་དུང་ཆོས་ཀུ་ཤའི་ཆབ་སྦྲོན་དང་བཅས་པ། ཡུངས་ཐུན་གྱི་པར་པུ། རྡོར་དྲིལ་ཌཱ་མ་རུ་དང་བཅས་པ་བཤམ། ཆོ་ག་དངོས་ལ་འདིར་སྒྲུབ་ཆོག་དང་འབྲེལ་སྐབས་བདག་བསྐྱེད་མི་བསྡུ་བར་སྦྱིན་སྲེག་ལ་འཇུག་པ་ཡིན་པས། ལཾ་ལས་སའི་སོགས་ལས་ཀྱི་ལྷར་བསྐྱེད་མི་དགོས་པ་དང༌། ཚོམ་བུའི་ལྷ་སྤྱན་དྲངས་ལུགས་སོགས་སྔར་གོང་དུ་དབང་གི་སྦྱིན་སྲེག་སྐབས་ལྟར་ཤེས་པར་བྱའོ། །བཞི་པ་ཞལ་གསོའི་མངའ་དབུལ་ལ། འོ་ཐུག་དང༌། ཙཱ་རུའི་བཟའ་བ་གཉིས་ལས། དང་པོ་ནི། རབ་རྒྱུད་ལས། དེ་ཉིད་མར་དང་འོ་མ་ཡིས། །ལྷག་པའི་ཞལ་གསོ་ཕུལ་བྱེད་ན། །བདག་དང་ཡོན་བདག་ཐམས་ཅད་ཀྱི། །ཚེ་དང་བསོད་ནམས་འཕེལ་བར་འགྱུར། །ཞེས་པ་ལྟར། སྦྱིན་སྲེག་གི་མེ་དེའི་ཐོག་ཏུ་རྐང་གསུམ་གྱི་ཁར། འོ་ཐུག་གི་སྣོད་རྫམ་ཚོན་རྩིས་སེར་པོ་ཅན་ཁ་གཅོད་བཅས་བཀོད། སྐེ་ལ་མེ་ཏོག་གི་ཕྲེང་བ་བཏགས་པའི་སྣ་བླ་མའི་ཕྱག་ཏུ་ཕུལ། གཡང་སྐྱོང་གི་སྔགས་ཀྱིས་བསྐོལ་བར་བྱ་སྟེ། ཨོཾ་ཤྲཱི་ཧེ་རུ་ཀ་པིདྨ་ཧེ་བི་དྱ་རཱ་ཛ་ཡ་ཧཱུཾ་ཕཊ། ཅེས་རྒྱ་རྩ་བཟླས་པའི་མཐར་སྟོང་འགྱུར་ནས་མེ་ཏོག་བསྡུ། འོ་ཐུག་གི་སྣོད་བླ་མའི་སྐུ་མདུན་ཕུལ། རྟེན་མེ་ལོང་དུ་ཤར་བར་བྱས་པ་ལ་ཐུར་མའམ་གཟར་བུས་པད་སྣོད་དུ་བླུགས་ཏེ་ཕུལ། འབུལ་སྔགས་ནི། ཨོཾ་དེ་བྱཱ་ཨནྣ་ས་མ་དྷྱ་ན་པྲི་ཎ་ཡེ་སྭཱཧཱ། ཞེས་ལན་གསུམ་ལྔ་བདུན་གང་རུང་གིས་ཕུལ་ཏེ་གསོལ་བར་བསམ། མཐར་ཨོཾ་ཧཱུཾ་ཏྲཾ་ཧྲཱིཿཨཿཞེས་དམ་ཚིག་བསྒྲགས་པས་གཉིས་མེད་དུ་ཡལ་གྱིས་བཏང༌། ལྷག་མ་སྣོད་དུ་བླུགས་ཏེ་ཚོགས་པ་དང་ཡོན་བདག་ལ་བཀྱེ་བའི་སླད་དུ། ལས་རྡོར་གྱིས་གྲལ་མཇུག་ནས་འོ་ཐུག་གི་སྣོད་བཟུང་སྟེ། བདེ་གཤེགས་ལྷག་མ་འདི་དག་ནི། །གསོལ་ཞིག་སྡིག་པ་འབྱང་བར་འགྱུར། །ཞེས་བརྗོད། དེ་ནས་ཚོགས་པ་ལ་བཀྱེ་ཞིང༌། ཚོགས་པས། ཞལ་ཟས་རོ་བརྒྱ་ལྡན་པས་སོགས་བརྗོད་དེ་བཞེས། མཐར་བསོད་ནམས་འདི་ཡིས་སོགས་བརྗོད་དེ་སྦྱིན་སྲེག་གྲོལ་ནས་སླར་ཚོགས་དང་གཏོར་མ་གཞུང་འབུལ་བར་བྱའོ། །གཉིས་པ་ཙཱ་རུའི་བཟའ་འབུལ་བ་ནི། རྡོ་རྗེ་ཕྲེང་བ་ལས། ཙཱ་རུའི་བཟའ་བ་ལ་སོགས་པས། །ཞལ་གསོ་འབུལ་ནས་རྟེན་བསྒྱུར་བྱ། ཞེས་པ་ལྟར། ཙཱ་རུའི་ཞལ་ཟས་འབུལ་བར་གསུངས་ཏེ། བསྡུས་པའི་སྐབས་འོ་ཐུག་དང་ཚོགས་ཀྱི་འཁོར་ལོས་འཐུས་པར་མཛད་ཀྱང་འདིར་རྒྱས་པའི་དབང་དུ་བྱས་པ་སྟེ། རབ་གནས་ཀྱི་རྟེན་ལ་འབུལ་རྒྱུའི་ཙཱ་རུའི་ཞལ་ཟས་ལ་ལས་ཆུས་གཏོར་ནས། མདུན་དུ་ཡཾ་ལས་སོགས་གཏོར་མ་ལྟར་བྱིན་གྱིས་བརླབས་པའི་མཐར། རྒྱལ་བ་ཀུན་གྱི་འདོད་འབྱུང་སོགས་ཀྱི་མཐར་ཞལ་ཟས་རོ་བརྒྱ་ལྡན་པའི་སོགས་ཀྱི་ཚིགས་སུ་བཅད་པ་བརྗོད་དེ་སིལ་སྙན་བྱའོ། །དེ་ནས་རྟེན་བསྒྱུར། བརྟན་བཞུགས། བསྟོད་པ། བཀྲ་ཤིས། ཆོས་སྐྱོངས་བསྒོ་བ། གསང་བདག་བསྒོ་བ་སོགས་སྔར་བཞིན་གཞུང་ཆོག་གི་མཇུག་བསྡུ་བ་བཅས་ཉིན་བཞི་པའི་ཆོ་གའོ།། ༈ །།ད་ནི་དངོས་གཞི་ཉིན་ལྔ་པ་གྲོལ་ཉིན་ལ། སྤྱི་སྒོས་ཀྱི་སྐྱབས་འགྲོ་ནས་བཟུང༌། མདུན་བུམ་བདག་འཇུག་བདག་བསྐྱེད་བཅས་སྔར་བཞིན་གྲུབ་ནས་རབ་གནས་ལ་འཇུག དེ་ཡང་ཐུན་སྒྲུབ་ནས་བཟུང་བརྟན་བཞུགས་ཀྱི་འགོར་ཐུག་ཆོ་ག་བསྡུས་པའི་ལུགས་སུ་བྱས་པ་སྟེ། བགེགས་གཏོར་སྔོན་དུ་བཏང་ནས། སྦྱང་བ་དང་ཉེ་རེག་དོར་ཞིང༌། ཁྲུས་གསོལ་དང༌། རྟེན་བསྐྱེད་སྤྱན་འདྲེན་གྱི་ཕྱི་འབྲང་བསྐྲད་པ་ཡན་ཉིན་བཞི་པ་ལྟར་གྲུབ་པར་བྱས། དེ་ནས་ནམ་མཁའ་མཆོད་པ་དང་དག་པའི་རྡོ་རྗེ་དོར་ཞིང༌། ཕྱིར་འབྲང་བསྐྲད་ཟིན་མ་ཐག ཛཿཡེ་ཤེས་པ་རྣམས་རྟེན་དམ་ཚིག་གི་འཁོར་ལོའི་སྟེང་དུ་བཀུག ཧཱུཾ་དེ་དག་ལ་གཞུག བཾ་གཉིས་མེད་དུ་བཅིངས། ཧོཿརོ་གཅིག་ཏུ་གྱུར། ཞེས་བརྗོད་དེ་དམ་ཡེ་བསྲེ་བར་བྱའོ། །དེ་ནས་ལྷ་དབང་བསྡུས་པར་བྱ་སྟེ། སླར་ཡང་ཐུགས་ཀའི་འོད་ཟེར་གྱིས། ཕྱོགས་བཅུའི་ཞིང་ནས་གདན་གསུམ་ཚང་བའི་དབང་གི་ལྷ་ཚོགས་མདུན་གྱི་ནམ་མཁར་སྤྱན་དྲངས། དེ་བཞིན་གཤེགས་པ་རྣམས་ཀྱིས་དབང་དུ་བསྐུར་བའི་དགོངས་པ་མཛད། རིག་པའི་ལྷ་རྣམས་ཀྱིས་རིན་པོ་ཆེའི་བུམ་པ་བདུད་རྩིའི་ལྔའི་ཆུས་གང་བས་དབང་བསྐུར། མཆོད་པའི་ལྷ་མོ་རྣམས་ཀྱིས་མཆོད་པ་ཕུལ། བྱང་ཆུབ་སེམས་དཔའ་རྣམས་ཀྱིས་བཀྲ་ཤིས་བརྗོད། ཁྲོ་བའི་རྒྱལ་པོ་ཡབ་ཡུམ་རྣམས་ཀྱིས་བགེགས་སྐྲོད་པའི་རྣམ་པ་དུ་མ་དང་ལྡན་པས་རྟེན་བསྐྱེད་པ་རྣམས་ལ་དབང་བསྐུར། སྐུ་གང་དྲི་མ་དག ཆུ་ལྷག་མ་སྤྱི་བོར་འཁྱིལ་བ་ལས་གཙོ་བོ་ལ་མི་བསྐྱོད་པ། ཡུམ་ལ་རྣམ་སྣང༌། ཕྱོགས་ས་བཞི་ལ་རིན་འབྱུང༌། སྒོ་མ་བཞི་ལ་སྣང་མཐའ། མཚམས་མ་རྣམས་ལ་དོན་ཡོད་གྲུབ་པས་དབུ་བརྒྱན་པར་གྱུར། རྟེན་དབང་ངོ༌། །མངའ་དབུལ་ལ། ཇི་ལྟར་མིག་མཁན་སོགས་ཀྱིས་སྤྱན་དབྱེ་དང༌། སྲབ་འཇམ་ཡངས་པ་སོགས་ཀྱིས་ན་བཟའ་ཕུལ། མཆོད་པ་ནི། ཨོཾ་ཨཱཿཧཱུཾ་པྲོཀྵ་ཎཾ་སོགས་ཆུ་བཞི་སྔོན་དུ་བཏང་ནས། ཨོཾ་ཨཱཿབཛྲ་པུཥྤེ་ཧུཾ་ཧཱུཾ་ཕཊ་སོགས་ཉེར་སྤྱོད་ལྔ་ཡིས་ཕྱི་མཆོད་དང༌། ཨོཾ་ཨཱཿབཛྲ་ཨཱ་དརྴ་སོགས་འདོད་པ་ལྔས་ནང་མཆོད་དང༌། སརྦ་པཉྩ་ཨ་མྲི་ཏ་པཱུ་ཛ་ཁཱ་ཧེས་གསང་མཆོད་དང༌། ལྷ་དང་མི་ཡི་བདེ་བ་སོགས་ཀྱིས་དེ་ཁོ་ནའི་མཆོད་པ་ཕུལ། བསྟོད་པ་ཁྱོད་ནི་རྣལ་འབྱོར་མ་ཡི་སོགས་ཀྱིས་བྱའོ། །དེ་ནས་ཚོགས་དང་གཏོར་མ་རྟེན་བསྒྱུར་སྔར་བཞིན་གྲུབ་པར་བྱས་ནས། ཡང་མཆོད་པ་གསར་དུ་བཤམས་ཏེ། ཕྱོགས་བཅུའི་ཞིང་ནས་མགྲོན་ཐབས་སུ་སྤྱན་དྲངས་པའི་སངས་རྒྱས་དང་བྱང་ཆུབ་སེམས་དཔའ་སོགས་འཇིག་རྟེན་ལས་འདས་པ་རྣམས་ལ་དམིགས་ནས། རབ་འབྱམས་རྒྱ་མཚོ་དཔག་མེད་ན་སོགས་ཀྱིས་མཆོད་ཕྲེང་ལ་ཆུ་གཉིས་སྔོན་དུ་འགྲོ་བའི་ཉེར་སྤྱོད་ལྔ། ཨོཾ་སརྦ་ཏ་ཐཱ་ག་ཏ་སོགས་ཀྱི་མཐར་མཆོད་སྔགས་སྦྱར་ཏེ་ཕུལ། མགོན་པོ་ཐུགས་རྗེ་ཆེ་ལྡན་པ་སོགས་ཚིགས་བཅད་གསུམ་དང༌། བསྟོད་པར་འོས་པ་སོགས་ཚིགས་བཅད་གཅིག་གིས་བསྟོད། དེ་དག་ལ་དམིགས་ཏེ་ཚོགས་པ་ལ་འབྲུ་བཀྱེ། ཕྱོགས་བཅུ་ན་བཞུགས་པའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་བདག་ལ་དགོངས་སུ་གསོལ། ཇི་སྲིད་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅན་མི་གནས་པའི་མྱ་ངན་ལས་འདས་པའི་ས་ལ་མ་བཞག་གི་བར་དུ་རྒྱལ་བ་རྣམས་རྟེན་འདི་ལ་བརྟན་པར་བཞུགས་སུ་གསོལ། ཁྱད་པར་དུ་སྐུ་གསུང་ཐུགས་ཀྱི་རྟེན་འདི་རྣམས་ཇི་སྲིད་འབྱུང་བ་ཆེན་པོ་བཞིའི་གནོད་པས་མ་ཞིག་གི་བར་དེ་སྲིད་དུ་བརྟན་པར་བཞུགས་སུ་གསོལ། བརྟན་པར་བཞུགས་ནས་ཀྱང་བདག་དང་སེམས་ཅན་ཐམས་ཅད་ལ་མཆོག་དང་ཐུན་མོང་གི་དངོས་གྲུབ་རྒྱ་ཆེན་པོ་སྩོལ་བར་མཛད་དུ་གསོལ། ཞེས་ལན་གསུམ་གྱི་མཐར། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ལན་གསུམ་བརྗོད་དེ་རོལ་ཆེན་བྱའོ། །སླར་མཆོད་པ་ཁ་གསོས་ཏེ་འཇིག་རྟེན་པ་ལ་དམིགས་ནས། ཨོཾ་ལོ་ཀཱ་པཱ་ལ་ས་པ་རི་ཝ་རེ་ཨརྒྷཾ་སོགས་ཀྱིས་མཆོད། ཚངས་པ་བརྒྱ་བྱིན་མེ་ཡི་ལྷ་སོགས་ཤློ་ཀ་གཅིག་གིས་བསྟོད། ནད་མེད་ཚེ་དང་སོགས་ཀྱིས་འདོད་དོན་གསོལ། བཛྲ་མུཿརང་གནས་སུ་གཤེགས་པར་གྱུར། ཞེས་བརྗོད་དོ། དེ་ནས་བླ་མ་རྗེ་བཙུན་པ་དང་སོགས་ལན་གསུམ་གྱི་མཐར། འགྲོ་བའི་དོན་ལ་འཁོར་བ་ཇི་སྲིད་དུ་གནས་པར་སངས་རྒྱས་ཐམས་ཅད་ཀྱིས་བྱིན་གྱིས་བརླབས་པར་གྱུར། ཞེས་བརྗོད། དེ་ནས་ཚོགས་པ་ཡར་བཞེངས། བླ་མ་དང་ཡོན་བདག་གཉིས་ཀས་རྟེན་གྱི་གདན་ཁྲི་ནས་བཏགས་པའི་མེ་ཏོག་གི་ཕྲེང་བ་བཟུང༌། ཚོགས་པ་རྣམས་པུས་མོ་གཡས་པ་ས་ལ་བཙུགས་ཐལ་སྦྱར་མེ་ཏོག་དང་བཅས་ཏེ། ཇི་སྲིད་མེ་དང་ཆུ་དང་ནི་སོགས་ནས། མགོན་པོ་འདིར་ནི་རྟག་བཞུགས་མཛོད། །ཅེས་པའི་བར་ལན་གསུམ་བརྗོད། ཨོཾ་ཨཿབིགྣན་ཏ་སོགས་འཁྱིལ་སྔགས་ལན་གསུམ་བརྗོད་དུས་བླ་མས་རྡོ་རྗེ་གསོར་ནས་རྟེན་གྱི་འོག་བར་སྟེང་གི་ཆར་རྡོ་རྗེ་རྒྱ་གྲམ་དུ་བཅིངས་པས་རྒྱས་བཏབ། སླར་གདན་ལ་བཞུགས་ནས་དྲིལ་གསིལ་བཅས། མི་བསྐྱོད་རྡོ་རྗེ་ཡེ་ཤེས་ཆེ་སོགས་ནས། རྡོ་རྗེ་སེམས་དཔའ་ཁྱོད་ཕྱག་འཚལ། །ཞེས་པའི་བར་གྱིས་བསྟོད། དེ་ནས་སྔར་བཞིན་བཀྲ་ཤིས་འབྲུ་ལ་ཡེ་དྷརྨའི་སྔགས་ཞུས་ཏེ་བཀྱེ། ཨོཾ་བདེ་ལེགས་རྒྱ་མཚོ་སོགས་བཀྲ་ཤིས་ཀྱི་ཚིགས་སུ་བཅད་པ་རྫོགས་པའི་མཐར། ཚོགས་པ་ཡར་བཞེངས། ཨོཾ་སུ་པྲ་ཏིཥྛ་ལན་གསུམ་བརྗོད་དེ་རོལ་མོའི་བྱེ་བྲག་ཐམས་ཅད་འབུད་དཀྲོལ་བྱེད་དེ་བཀྲ་ཤིས་མངའ་གསོལ་བྱ་དགོས་པ་སྟེ། སྡོམ་འབྱུང་ལས། རྨྀ་ཏ་ངྒེ་སོགས་སིལ་སྙན་སྒྲ། །ཇི་ལྟར་རྙེད་པས་རབ་ཏུ་མཆོད། །ཅེས་དང༌། འཇམ་དཔལ་རྩ་རྒྱུད་ལས། བཀྲ་ཤིས་བཟང་པོ་རབ་བསྔགས་དང༌། །རྣམ་པ་སྣ་ཚོགས་ཡིད་འོང་སྒྲ། །གདུགས་དང་རྒྱལ་མཚན་བ་དན་དང༌། །བུད་མེད་རྒྱན་གྱིས་བརྒྱན་པ་དང༌། །དུང་དང་རོལ་མོའི་སྒྲ་ལ་སོགས། །བཟང་བའི་གླུ་དང་གར་རྣམས་བྱ། །ཞེས་པ་ལྟར། གླུ་གར་རོལ་མོ་སོགས་ཀྱིས་སྣ་དྲངས་ཏེ་དར་འཕན་སོགས་མཆོད་རྫས་ཐོགས་པ་རྣམས་དང༌། དུང་དང་རྒྱ་གླིང་སོགས་འབུད་དཀྲོལ་གྱི་རིགས་སྔོན་དུ་བཏང་ནས། ཚོགས་པ་ཕྱེད་ཀ་སྔོན་དང་ཕྱེ་ཀ་རྗེས་སུ་བྱས་པའི་དབུས་སུ། ཡོན་བདག་གིས་སྤོས་སྣས་བསུས། ལས་རྡོར་གྱིས་མེ་ཏོག་གི་སྣོད་འདེགས་བཞིན་པར། བླ་མས་རབ་ཏུ་གནས་པའི་སྔགས་ཀྱིས་བཀྲ་ཤིས་པའི་མེ་ཏོག་གི་ཆར་སིལ་མཐོར་བཞིན་དུ་གཡས་བསྐོར་གྱིས་གཙུག་ལག་ཁང་སོགས་ཀྱིས་ཕྱི་ནང་ཐམས་ཅད་ལ་དགེ་ལེགས་མེ་ཏོག་གིས་ཁྱབ་པར་བྱས། སླར་ནང་དུ་བྱོན་ནས་རོལ་ཆེན་ལན་གསུམ་ཕབ་སྟེ་བཞག་རོལ་བྱའོ། །དེ་ནས་ཆོས་སྐྱོང་བསྒོ་བའི་ཕྱིར་མགོན་པོ་ལྕམ་དྲལ་དང༌། གནས་དེའི་གཞི་བདག་གི་ཆོ་ག་རྒྱས་པར་བྱའོ། །དེ་ནས་གསང་བདག་བསྒོ་བ་ནི། རང་གི་སྙིང་གའི་ཧཱུཾ་ཡིག་གི་འོད་ཟེར་གྱིས་ལྕང་ལོ་ཅན་ལ་སོགས་པ་ཕྱོགས་བཅུའི་ཞིང་ནས། དཔལ་གསང་བའི་བདག་པོ་ཕྱག་ན་རྡོ་རྗེ་ལ་འཁོར་སངས་རྒྱས་དང་བྱང་ཆུབ་སེམས་དཔའི་ཚོགས་དང༌། རྒྱལ་པོ་ཆེན་པོ་སྡེ་བཞི་སོགས་ཕྱོགས་དང་འཇིག་རྟེན་སྐྱོང་བའི་ཚོགས་ཐམས་ཅད་ཀྱིས་མདུན་དུ་བདར་བ་བཛྲ་ས་མཱ་ཛཿཕྱག་རྒྱ་བཅས་ཨོཾ་པདྨ་ཀ་མ་ལ་ཡེ་སྟྭཾ། ཞེས་གདན་ཕུལ། ལྕང་ལོ་ཅན་གྱི་གནས་མཆོག་དམ་པ་རུ། །གསང་སྔགས་རིགས་སྔགས་ཀུན་གྱི་དག་པོ་སྟེ། །ལོག་འདྲེན་བགེགས་ཀྱི་ཚོགས་རྣམས་འཇོམས་མཛད་པ། །གསང་བའི་བདག་པོའི་ཞབས་ལ་ཕྱག་འཚལ་ལོ། །ཞེས་ཕྱག་འཚལ། ཨོཾ་ཨཱཿབཛྲ་ཨརྒྷཾ་སོགས་ཉེར་སྤྱོད་ལྔས་མཆོད། བསྟོད་པ་ནི། ཧཱུཾ། ཐུབ་ཆེན་གངས་ཆེན་མཚོ་ཡི་སྨོན་ལམ་དང༌། །སྔོན་གྱི་སྤྱོད་པ་ཐམས་ཅད་བཟུང་མཛད་པས། །མགོན་དེའི་རྒྱལ་ཚབ་ཉིད་གྱུར་ཀུན་ཏུ་བཟང༌། །རྒྱལ་བ་ཀུན་གྱིས་བསྔགས་ལ་ཕྱག་འཚལ་བསྟོད། །ཡུལ་འཁོར་སྲུང་སྲས་གྱུར་དུས་ཞལ་བཞེས་བཞིན། །བསྐལ་བཟང་སྟོན་པ་ཀུན་གྱི་བསྟན་སྐྱོང་ལ། །གནོད་སྦྱིན་རྣམས་ཀྱི་སྡེ་དཔོན་དུ་བལྟམས་པ། །མཐུ་སྟོབས་རྒྱ་མཚོས་བརྗིད་ལ་ཕྱག་འཚལ་བསྟོད། །འོག་མིན་གནས་སུ་དོན་གྲུབ་འཚང་རྒྱའི་ཚེ། །སངས་རྒྱ་ཀུན་གྱིས་གསང་བའི་བདག་བསྐོས་ལ། །མ་རངས་སྲིད་པར་དབང་ཆེན་ཀུན་འདུལ་མཁན། །ཕྱག་ན་རྡོ་རྗེ་འཛིན་དེར་ཕྱག་འཚལ་བསྟོད། །རྒྱལ་བའི་སྤྱན་སྔར་ཞུ་དང་སྡུད་པ་པོ། །རྣམ་མང་བསྟན་བཞིན་ས་གསུམ་འགྲོ་བར་ཆོས། །ལེགས་པར་སྟོན་པའི་སྤྲུལ་སྐུ་ཆེས་མོད་པས། །བསྟན་པ་རྒྱས་མཛད་ཁྱོད་ལ་ཕྱག་འཚལ་བསྟོད། །ལྔ་བརྒྱ་པ་འདིར་གདུག་པ་ཅན་དར་བ། །མ་ལུས་འདུལ་འོས་ཁྱོད་ལས་གཞན་མེད་སྙམ། །གདུང་ཤུགས་ང་རོ་དྲག་པོས་འོ་དོད་འབོད། །རེ་བ་དོན་ལྡན་མྱུར་དུ་མཛད་གྱུར་ཅིག །ཅེས་བསྟོད་ནས། འདོད་དོན་གསོལ་བ་ནི། བཅོམ་ལྡན་འདས་དཔལ་གསང་བའི་བདག་པོ་ཕྱག་ན་རྡོ་རྗེ་འཁོར་དང་བཅས་པས་སྔོན་བྱང་ཆུབ་མཆོག་ཏུ་ཐུགས་བསྐྱེད་པའི་ཚེ་དམ་བཅས་ཤིང༌། བཅོམ་ལྡན་འདས་ཤཱཀྱ་ཐུབ་པའི་སྤྱན་སྔར་ལྔ་བརྒྱ་ཐ་མ་ལ་བབ་པའི་ཚེ་བདེ་བར་གཤེགས་པའི་སྤྲུལ་པའི་སྐུ་བསྲུང་བར་འཕགས་པའི་ཚིག་བདེན་པས་ཞལ་གྱིས་འཆེས་པ་དེ་བཞིན་དུ། དེང་འདིར་རྟེན་འདི་རྣམས་ལ་བསྐྱེད་ཅིང་སྤྱན་དྲངས་པའི་ལྷ་ཚོགས་རྣམས་ཇི་སྲིད་བཞུགས་པ་དེ་སྲིད་དུ་མི་དང་མི་མ་ཡིན་པའི་གནོད་པ་ཐམས་ཅད་ལས་བསྲུང་བ་དང༌། མཆོད་པའི་ཡོ་བྱད་རྒྱ་ཆེན་པོ་རྒྱུན་མི་འཆད་པར་འབྱུང་བར་བྱིན་གྱིས་བརླབ་ཏུ་གསོལ། །ཞེས་ལན་གསུམ་བརྗོད་དེ་མེ་ཏོག་འཐོར། དེ་ནས་ཡིག་གེ་བརྒྱ་པས་ནོངས་བཤགས་དང༌། འདི་ནི་གཟུགས་དང་ལྷན་ཅིག་ཏུ་སོགས་ཀྱིས་བརྟན་བཞུགས་བྱའོ། །ལྔ་པ་ཡོན་བདག་བསྒོ་བ་ལ། ཆོས་བཤད། ལྷར་བསྐྱེད། རྫས་གཏད། བསྔོ་བ། ཡོན་འབུལ་བ་དང་ལྔ་ལས། དང་པོ་ནི། གདན་བཟང་པོ་བཤམས། བདུན་དུ་ཅོག་རྩེ་ཁེབས་ཅན་ལ་ཐ་ལི་ལྟ་བུའི་ནང་དུ་འབྲུ་དཀར་གྱིས་བཀང་བའི་དབུས་སུ་བུམ་བ་བཅུད་ལྡན་འབྲས་བུ་ཅན་གྱི་ཤིང་གིས་ཁ་བརྒྱན་ཏེ་བཀོད། ཡོན་བདག་གདན་ལ་འཁོད་པ་དང༌། གྲོ་མ་བཞུགས་གྲལ་སོགས་བྱ། ཤིང་གི་ཕྲུ་མར་མཆོད་པ་ཚང་དུ་དངར་བ་སྒྲིག་སྟེ་ཉེ་ལོགས་སུ་བཞག དེ་ནས་རྡོ་རྗེ་སློབ་དཔོན་གཟི་བརྗིད་སྟོད་ལ་སྤུངས། རིགས་ཀྱི་ཅོད་པན་གཟེངས་བསྟོད་དེ་གསོལ། གསལ་དག་སྙན་གསུམ་གྱི་སྒོ་ནས་ལུང་རིགས་དྲི་མ་མེད་པས་མཚམས་སྦྱར་ཏེ། སྤྱིར་རྟེན་གྱི་རྒྱུ་མཚན་དང༌། དེ་ལ་རབ་གནས་བྱས་པའི་ཕན་ཡོན། མ་བྱས་པའི་སྐྱོན། ཆོ་གའི་ཆིངས་སོགས་ལས་བརྩམས་པའི་ཆོས་བཤད་རྒྱས་པར་མཛད། བསྡུ་ན་ཡོན་བདག་ལ་དར་དང་མེ་ཏོག་གི་ཕྲེང་བ་གཏད་དེ་འདི་ལྟར་བསྒོ་བར་བྱ་སྟེ། འོ། ད་ལམ་འདིར་སྡེ་བཞི་དཔལ་གྱིས་མངོན་པར་མཐོ་བའི་ཡོན་གྱིས་བདག་པོ་འདི་ཞེས་བྱ་བ། སྐུ་ཉིད་ཀྱིས་གཙོས་ཚོགས་གྲལ་འདིར་འཁོད་པ་ཐམས་ཅད་དར་གཅིག་གསན་པར་འཚལ། དེ་ཡང་མཆོད་ཡོན་ལྷན་རྒྱས་རྣམ་པའི་སྙན་དུ་འཇེབས་པར་འོས་པ་མཁས་པའི་ལེགས་བཤད་ལུང་དང་རིགས་པའི་མཛོད་ལས་དྲངས་པའི་བཤད་པ་རྒྱ་ཆེན་པོ་ཞུ་བའི་སྤོབས་པ་མེད་ཀྱང༌། འདིར་གླེང་བར་བྱ་བའི་འོས་སུ་བབ་པ་ནི། ཆོས་ལྡན་གྱི་གཏམ་རབ་ཏུ་གནས་པ་ལེགས་པར་གྲུབ་པའི་རྟེན་འབྲེལ་ལས་བརྩམས་ཏེ་ཅུང་ཟད་ཞུ་ན། རང་རེའི་དཔལ་ལྡན་འབྲུག་པའི་ཞལ་སྔ་ནས། ལེགས་པའི་ཕྱོགས་སུ་རྟེན་འབྲེལ་བཟང་པོ་བསྒྲིག །ཕུན་སུམ་ཚོགས་པར་རང་གིས་བྱས་པས་ཆོག །ཅེས་གསུངས་པ་ལྟར། ཕུན་སུམ་ཚོགས་པའི་ཡན་ལག་འདི་དག་རང་གིས་བྱས་ན་ཅི་བདེར་བྱེད་ཆོག་པ་བཞིན། འདིར་ཡོན་གྱི་བདག་པོ་ཁྱོད་སྐུ་ཚེ་སྔོན་ཡང་བསོད་ནམས་ཀྱི་ཚོགས་གཙོ་བོར་གྱུར་པའི་བདག་རྐྱེན་ལས། འདི་ཡང་ཕུན་ཚོགས་སྡེ་བཞིའི་དཔལ་ལ་རང་དབང་དུ་སྤྱོད་ཅིང་གཏོང་ཕོད་ཀྱི་སྒོ་འཕར་ཡངས་པོར་ཕྱེ་ནས། བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་རྣམས་དང༌། དེ་བཞུགས་པའི་གནས་གཙུག་ལག་ཁང་རྟེན་དང་རྟེན་པར་བཅས་པ་༼གསར་དུ་བཞེངས་པའམ༽ཞིག་གསོའི་སྲི་ཞུ་ཕུན་སུམ་ཚོགས་པར་བསྒྲུབས་པ་འདི་ནི། རྣམ་དཀར་དགེ་བའི་བསོད་ནམས་ཀུན་གྱི་ནང་ནས་རྨད་པོ་ཆེ་ཡིན་པས། དེ་ཡང་མཁས་པ་དང་མཛངས་པ་མི་ཆེན་ཡ་རབས་ཀྱི་ཚུལ་དང་ལྡན་པ་དག་གིས་སྤྱོད་ཡུལ་ལས་གཞན་དུ་མ་གྱུར་ཏེ། སྔོན་གྱི་ཆོས་རྒྱལ་བྱང་ཆུབ་སེམས་དཔའ་རྣམས་ཀྱི་ཕྱག་རྗེས་ལགས་པར་མངོན་སུམ་ཚད་མས་གྲུབ་ཅིང༌། དེ་ཡིན་པའི་རྒྱུ་མཚན་ཡང༌། རང་ཅག་སངས་རྒྱས་དངོས་ཀྱི་གདུལ་བྱར་མ་གྱུར་བའི་སྐལ་བ་དམན་པ་རྣམས་ཀྱི་དོན་དུ་སངས་རྒྱས་དངོས་ཀྱི་ཞལ་སྐྱིན་སྤྲུལ་བའི་གཟུགས་བརྙན་བཞེངས་ན། སངས་རྒྱས་དངོས་དང་ཁྱད་པར་མེད་པའི་ཕྲིན་ལས་འབྱུང་བར་སྟོན་པ་རང་གིས་ཞལ་བཞེས་མཛད་པ་སྟེ། ང་ཡོངས་སུ་མྱ་ངན་ལས་འདས་པའི་འོག་ཏུ་ང་ཡི་བསྟན་པ་ཡུན་དུ་གནས་པ་དང༌། སྐྱེ་བོ་རྣམས་ཀྱི་བསོད་ནམས་ཀྱི་ཚོགས་གསོག་པའི་ཞིང་དུ་ང་ཡི་སྐུ་བརྙན་བཞེངས་པར་གྱིས་ཤིག་ཅེས་བཀའ་བསྩལ་པས། ཚངས་པས་ཆོས་སྐུའི་རྟེན་མཆོད་རྟེན་ཟླུམ་པོ་ཚངས་པའི་འདོམས་གང་བཞེངས་ནས་ལྷ་དང་མཁའ་འགྲོ་དཔག་ཏུ་མེད་པའི་དོན་མཛད་དེ་ཨོ་རྒྱན་མཁའ་འགྲོའི་གླིང་དུ་བཞུགས་པར་གྲགས། རཱ་ཧུ་ལས་ལོངས་སྐུའི་རྟེན་རྣམ་སྣང་གངས་ཆེན་མཚོ་དཔག་ཚད་བརྒྱད་ཅུའི་ཆུ་ཞེང་ཅན་ཞིག་བཞེངས་ནས་ཕྱིའི་རྒྱ་མཚོ་ཆེན་པོར་སེམས་ཅན་དཔག་ཏུ་མེད་པའི་དོན་མཛད་དེ་བཞུགས་པར་གྲགས། བརྒྱ་བྱིན་གྱིས་སྤྲུལ་སྐུའི་རྟེན་བདག་ཅག་གི་སྟོན་པ་དགུང་ལོ་ཉེར་ལྔ་པ་དང༌། བཅུ་གཉིས་པ། བརྒྱད་པའི་ཚད་གསུམ་བཞེངས་པ་ལས། དང་པོ་ནི་ད་ལྟའང་སུམ་ཅུ་རྩ་གསུམ་དུ་བཞུགས་པར་གྲགས། ཐ་མ་གཉིས་ནི་ལྷ་ཡུལ་དུ་ལོ་ལྔ་བརྒྱ། ཀླུ་ཡུལ་དུ་ལོ་ལྔ་བརྒྱ་འགྲོ་དོན་མཛད་དེ་མཐར་མི་ཡུལ་དུ་བྱུང་བ་རིམ་གྱིས་རྒྱ་བལ་གཉིས་ཀྱི་ཡུལ་དུ་གནས་པ་ལས། ཕྱིས་ཆོས་རྒྱལ་སྲོང་བཙན་སྒམ་པོས་གདན་དྲངས་ཏེ་གངས་ཅན་བོད་དུ་བྱོན་པ་ལས། གངས་རིའི་ཁྲོད་དུ་ཐུབ་པའི་ལུང་རྟོགས་ཀྱི་བསྟན་པ་གངས་ལ་ཉི་མ་ཤར་བ་ལྟར་གྱུར་བ་ཡང་སྤྲུལ་པའི་གཟུགས་བརྙན་གྱི་ཕྲིན་ལས་ཉག་གཅིག་ཡིན་པར་ཤེས་དགོས། དེས་ན་བདེ་བར་གཤེགས་པའི་རྟེན་རྣམས་གང་དུ་བཞུགས་པའི་སར་སངས་རྒྱས་ཀྱི་བསྟན་པ་དར་བ། སེམས་ཅན་ལ་བདེ་སྐྱིད་འབྱུང་བ། གནས་སྐབས་དང་མཐར་ཐུག་གི་དོན་ཐམས་ཅད་ཡིད་བཞིན་དུ་འགྲུབ་པར་འགྱུར་བ་སོགས་ཕན་ཡོན་ཚད་མེད་པ་མདོ་རྒྱུད་རྣམས་ལས་གསལ་བ་དང༌། ལྷག་པར་རྟེན་གསར་དུ་བཞེངས་པའི་ཕན་ཡོན་ཀྱང༌། དགའ་བའི་བཤེས་ཀྱི་རྟོགས་པ་བརྗོད་པ་ལས། ཤཱཀྱ་ཐུབ་པའི་བསྟན་པ་ལ་གཟུགས་སྐུའི་རྟེན་ཐ་ན་མཐེ་བོང་ཙམ་བགྱིས་ནའང༌། བྱམས་པའི་འདུས་པ་དང་པོའི་འཁོར་དུ་གྱུར་ནས་སྲིད་ལས་རྣམ་པར་གྲོལ་བར་གསུངས་པ་དང༌། དེར་མ་ཟད་གསལ་རྒྱལ་གྱིས་ཞུས་པའི་མདོ་ལས། བཅོམ་ལྡན་འདས་ཀྱི་མཆོད་རྟེན་རྣམས་དང་ནི། །སྐུ་གཟུགས་རྣམས་ལ་རྡུལ་ཕྲན་ཅི་ཡོད་པ། །དེ་འདྲའི་གྲངས་དེ་སྙེད་ཀྱི་རྒྱལ་སྲིད་དང༌། །ལྷ་ཡུལ་ས་སྟེང་མི་ཡི་བདེ་བ་ཐོབ། །ཅེས་སོ། །དེ་ལ་རབ་ཏུ་གནས་པའི་དགོས་པ་ཡང༌། སྔར་གོང་དུ་བཤད་པ་བཞིན་སྐུ་གསུང་ཐུགས་ཀྱི་རྟེན་གསར་དུ་བཞེངས་པ་དག་ལ་ཕྲལ་དུ་རབ་གནས་བྱས་པའམ་བྱས་ཀྱང་མ་འཆགས་ན། དེ་ལ་འདྲེ་སྲིན་མ་རུངས་པས་དག་ཏུ་བཟུང་ནས་རྒྱས་འགོང་གི་ཚང་འཆའ་ན། མཐོང་ཐོས་དྲན་རེག་ཐམས་ཅད་བསམ་པ་ཕྱིན་ཅི་ལོག་ཏུ་བསྒྱུར་བ་དང༌། ཡུལ་ཕྱོགས་སུའང་བཀྲ་མི་ཤིས་པར་འབྱུང་ཉེན་ཡོད་པ་དང༌། རབ་གནས་ཡང་དག་པར་གྲུབ་ན་དེ་ལས་བཟློག་སྟེ་མཐོང་ཐོས་དྲན་རེག་ཐམས་འབྲེལ་ཚད་དོན་ལྡན་དུ་འགྱུར་བ་དང༌། ཡུལ་ཕྱོགས་དགེ་བ་སོགས་ཕན་བདེའི་ལེགས་ཚོགས་ལྷུན་གྲུབ་ཏུ་འབྱུང་བའི་དགོས་པ་ཡོད་དེ། སྒྱུ་འཕྲུལ་ལས། ས་ལ་སོགས་པར་ཕྱག་རྒྱ་བྱས། །རྣམ་གྲོལ་རིམ་པར་འཐོབ་འགྱུར་ན། །དག་པའི་ཡེ་ཤེས་ཀྱིས་སྦྱངས་པའི། །རྟེན་རྣམས་ལ་ནི་སྨོས་ཅི་དགོས། །ཞེས་དང༌། གལ་པོ་ལས། སྐུ་གསུང་ཐུགས་ཀྱི་རྟེན་རྣམས་ལ། །ཡེ་ཤེས་གཞུག་པ་བྱིན་རླབས་ཅན། །དེ་ལ་ཡེ་ཤེས་གཞུག་པའི་ཕྱིར། །རབ་ཏུ་གནས་པའི་ཆོ་ག་བྱ། །ཞེས་སོ། །དེས་ན་རབ་ཏུ་གནས་ཟིན་པའི་རྟེན་དེ་ལ་གུས་པ་དང་སྲི་ཞུ་ཡང་དག་གི་སྒོ་ནས་མཆོད་དགོས་པ་ནི། རབ་གནས་རྒྱ་གཞུང་ལས། ཁྱོད་ཀྱིས་ང་ལ་གང་གསོལ་བའི། །སྐུ་གཟུགས་ལ་སོགས་རྣམས་ལ་ནི། །ཇི་ལྟར་གསུངས་པ་དེ་བཞིན་དུ། །དེ་དང་དོན་ནི་ངས་བྱས་ཏེ། །དེ་རྣམས་དོན་ནི་གྲུབ་ཟིན་གྱིས། །ཅི་བདེ་བར་ནི་མཆོད་པར་བགྱིས། །ཞེས་གསུངས་པ་ལྟར། ཡོན་གྱི་བདག་པོ་སྐུ་ཉིད་ཀྱིས་ཐུགས་བསྐྱེད་རྣམ་པར་དག་པའི་སྒོ་ནས། སྤྱིར་སེམས་ཅན་གྱི་ཁམས་ལ་ཕྲལ་དང༌། ཡུན་གྱི་ཕན་བདེ་མ་ལུས་པ་འབྱུང་བའི་སྒོ་གཅིག་པུར་གྱུར་པ་དེ་ནི། རྒྱལ་བའི་སྐུ་གསུང་ཐུགས་ཀྱི་རྟེན་རྣམས་དང༌། དེ་བཞུགས་པའི་གནས་གཙུག་ལག་ཁང་ཀློག་པའི་དགེ་འདུན་དང་བཅས་པ་ཡིན་པར་དགོངས་ནས། ༼གསར་དུ་བཞེངས་པའམ༽ ཞིག་གསོའི་སྲི་ཞུ་ཡང་དག་གྲུབ་པར་བགྱིས་ཏེ། དེ་ལ་ཇི་ལྟར་རབ་ཏུ་གནས་དགོས་པར་གསོལ་བ་བཏབ་པ་བཞིན་ངེད་ཅག་འདིར་ཚོགས་པ་རྣམས་ཀྱིས་ཀྱང་གཡོ་དང་ཟོག་ཟོལ་མེད་པའི་ལྷག་བསམ་གྱིས། གནས་སྐབས་མཐར་ཐུག་ཀུན་ཏུ་ཕན་ངེས་པའི་དགོས་ཆེད་ཀྱི་སྒོ་དུ་མ་ལ་དམིགས་ཏེ་རབ་ཏུ་གནས་པའི་ཚུལ་བཟང་པོ་དྲུག་ལྡན་གྱི་སྒོ་ནས་ཡང་དག་པར་གྲུབ་ཟིན་པ་ཡིན་པས། དེ་རིང་ནས་བཟུང་རྟེན་འདི་ཡང་ལྷ་དང་བཅས་པའི་འཇིག་རྟེན་གྱི་ཕྱག་གི་གནས་མཆོད་པའི་ཡུལ་དུ་གྱུར་ཟིན་པའི་ཕྱིར་སངས་རྒྱས་དངོས་དང་ཁྱད་པར་མེད་དེ། མདོ་ལས། ང་ཡི་འཁོར་ནི་རྣམ་བཞི་ཡིས། །ད་ལྟ་ང་ལ་མཆོད་པ་དང༌། །མ་འོངས་པ་ན་དད་པ་ཡིས། །གཟུགས་བརྙན་རྣམས་པ་མཆོད་པ་ལ། །ཁྱད་པར་ཅུང་ཟད་ཡོད་མ་ཡིན། །བསོད་ནམས་མཉམ་ཞིང་རྣམ་སྨིན་མཉམ། ཞེས་དང༌། དེ་ཕྱིར་སངས་རྒྱས་མ་བྱོན་པའི། །ཞིང་དུ་སྐུ་གཟུགས་ཡོད་མིན་ཞིང༌། །མཐའ་འཁོབ་ཀླ་ཀློ་རྣམས་ན་མེད། །བསྟན་པ་ནུབ་ནའང་ཡོད་མིན་ཞིང༌། །དེ་ཕྱིར་སྤྲུལ་པའི་གཟུགས་བརྙན་རྣམས། །སངས་རྒྱས་དངོས་དང་ཁྱད་པར་མེད། །ཅེས་གསུངས་པས། དེ་ཕྱིན་ཆད་མཆོད་པའི་ཡོ་བྱད་ཅི་འབྱོར་བས་མཆོད་པ་དང༌། ཁྱད་པར་ད་ནས་ཞག་བདུན་གྱི་བར་དུ་རབ་གནས་བརྟན་པའི་དགོས་པ་ཡོད་པས་མཆོད་པ་རྒྱ་ཆེན་པོ་མཛད་དགོས་པ་དང༌། ད་ལྟ་འདིར་དངོས་སུ་བཤམས་པའི་མཆོད་པ་འདི་ངས་ཀྱི་བསྒོ་བ་བཞིན་དེ་རིང་ནས་བཟུང་སྟེ་རྒྱུན་མི་འཆད་པར་འབུལ་ལོ་སྙམ་པའི་མོས་པ་མཛོད་ཅིག ཅེས་བརྡ་སྦྱར་ནས། ཤིང་གི་ཕྲུ་མར་བཀོད་པའི་མཆོད་པ་ཡོན་བདག་གི་ཕྱག་ཏུ་གཏད་དེ། སྔགས་མཆོད་ཀྱིས་འབུལ་བའམ། སྤྲོ་ན་རྟེན་དང་བསྟུན་པའི་མཆོད་ཕྲེང་གི་ཚིགས་སུ་བཅད་པ་དབྱངས་དང་བཅས་ཏེ་རེ་རེ་བཞིན་དུ་འབུལ་དུ་བཅུག་པའོ། གཉིས་པ་ཡོན་བདག་ལྷར་བསྐྱེད་པ་ནི། ཡོན་བདག་སླར་གདན་ལ་འཁོད་པ་ནས། ད་ནི་རབ་གནས་ཀྱི་མཐའ་རྟེན་དུ་རྟེན་དང་ཡོན་བདག་ལ་བཀྲ་ཤིས་པའི་ཆེ་བའི་ཡོན་ཏན་ལ་དམིགས་ཏེ་རྫས་བརྒྱད་གཏད་པའི་ཕྱག་སྲོལ་ཡོད་པ་ལས། རྫས་དེ་རྣམས་ཆེ་བའི་བདག་ཉིད་ཅན་ཡིན་པས་ཐ་མལ་པ་ལ་གཏད་དུ་མི་རུང་བའི་ཕྱིར། ཐོག་མར་ཡོན་གྱི་བདག་པོ་ཉིད་ཐ་མལ་པའི་རྣམ་པ་བསལ་ཏེ་ལྷག་པའི་ལྷ་ཅི་རིགས་པར་བསྐྱེད་དགོས་པ་ལས། ད་ལམ་འདིར་དཀྱིལ་འཁོར་གྱི་གཙོ་བོ་འཁོར་ལོ་སྡོམ་པ་ཡབ་ཡུམ་གྱི་སྐུར་བསྐྱེད་པ་ཡིན་པས། དེ་ལྟ་བུའི་སྤྱན་དམིགས་གསལ་འདེབས་མཛད་པར་ཞུ། ཞེས་བརྡ་སྦྱར་ལ། དེ་ནས་ཨོཾ་ཁཎྜ་རོ་ཧེས་བསངས། སྭ་བྷ་ཝས་ཡོན་གྱི་བདག་པོ་སྦྱངས། སྟོང་པའི་ངང་ལས། ཡོན་གྱི་བདག་པོ་ཉིད་སྐད་ཅིག་གིས་བཅོམ་ལྡན་འདས་དཔལ་འཁོར་ལོ་སྡོམ་པ་སོགས་ནས། གཉིས་ཀའང་ཡེ་ཤེས་ཀྱི་མེ་འབར་བའི་དབུས་ན་བཞུགས་པའི་སྤྱིར་བོར་ཨོཾ། མགྲིན་པར་ཨཱཿསྙིང་གར་ཧཱུཾ། ཡབ་ཀྱི་སྙིང་ཁར་ཨོཾ་ཧ་སོགས་ནས། ཡན་ལག་ཐམས་ཅད་ལ་ཕཊ་ཕཊ། སྙིང་གའི་འོད་ཟེར་གྱི་ལྕགས་ཀྱུས་བསྒོམས་པ་ཇི་ལྟ་བའི་ཡེ་ཤེས་པ་མདུན་གྱི་ནམ་མཁར་ཕེཾ། ཛཿཧཱུཾ་བཾ་ཧོཿདམ་ཚིག་པ་དང་ཡེ་ཤེས་པ་གཉིས་སུ་མེད་པར་གྱུར། ཅེས་བརྗོད་དོ། གསུམ་པ་རྫས་གཏད་པ་ནི། ཚོགས་པ་ལ་འབྲུ་བཀྱེ། གཏད་ས་བདེ་ཡངས་ལྟ་བུ་གཞན་དུ་ཡིན་ན། རྫས་རྣམས་གསེར་སྦྲེང་ཀྱིས་བསུས་ཏེ་བླ་མའི་སྐུ་མདུན་ཕུལ། ཨོཾ་ཁཎྜ་རོ་ཧེས་བསངས། སྭ་བྷ་ཝས་རིན་པོ་ཆེ་སྣ་བདུན་དང་བཀྲ་ཤིས་པའི་རྫས་རྣམས་སྦྱངས། སྟོང་པའི་ངང་ལས། ཨོཾ་དང་ཏྲཾ་ལས་བྱུང་བའི་རིན་པོ་ཆེ་སྣ་བདུན་དང་བཀྲ་ཤིས་པའི་རྫས་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང༌། བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། ཞེས་བརྗོད། དེ་ནས་བླ་མས་མེ་ལོང་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ། གཟུགས་ཀྱི་ལྷ་མོ་འོད་ཆགས་མས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་བདེ་བར་གཤེགས་པའི་སྐུ་གསུང་ཐུགས་ཀྱིས་རྟེན་ནམ། ༼ཡང་ན་གཙུག་ལ་ཁང་རྟེན་དང་བརྟེན་པར་བཅས་པ་རྣམས༽ རབ་ཏུ་གནས་པར་བྱེད་པ་འདི་ཉིད་བཀྲ་ཤིས་བྱིན་ཆེ་བས། འཁོར་བ་ཇི་སྲིད་དུ་འགྲོ་བའི་དོན་ཁྱད་པར་ཅན་འབྱུང་བ་དང༌། ཡོན་གྱི་བདག་པོ་འདི་ཞེས་བྱ་བས་གཙོས་པའི་བདག་ཅག་ཡོན་མཆོད་འཁོར་དང་བཅས་པ་རྣམས་མི་མཐུན་པའི་ཕྱོགས་མཐའ་དག་ཞི་ཞིང༌། སྲིད་ཞིའི་ལེགས་ཚོགས་མ་སྨད་པས་ཡུན་དུ་འཚོ་ཞིང་གཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་ནས་མཐུན་འགྱུར་གྱི་ཚུལ་དུ། བཀྲ་ཤིས་པར་གྱུར་ཅིག ཅེས་བརྗོད་དེ་མེ་ཏོག་འཐོར་ནས། མེ་ལོང་ཡེ་ཤེས་རྒྱ་མཚོ་ཆེན་པོ་ཡིས། །ཡེ་ཤེས་རྒྱ་མཚོ་མཆོག་ཏུ་དག་གྱུར་ཏེ། །རྣམ་དག་ཆོས་ལ་ཐོགས་མེད་ལོངས་སྤྱོད་པའི། །བཀྲ་ཤིས་དེས་ཀྱང་སྒྲིབ་པ་དག་གྱུར་ཅིག །དང་པོ་རབ་ཏུ་གནས་པར་བྱས་པའི་ལྷ་ལ་ཕུལ། ཕྱིས་ཡོན་བདག་ལ་གཏད། དེས་ཀྱང་བཀྲ་ཤིས་པ་ཐམས་ཅད་འཕེལ་བར་བསམ་པའི་སྨོན་འདུན་བཅས་སྤྱི་བོར་འཇོག་སྟེ་བུམ་པའི་མདུན་ནས་རིམ་པར་བཞག དེ་བཞིན་དུ་འགིའུ་ཝང་ཐོགས་ཏེ། གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོ་ས་སྲུང་གི་བུས་འགིའུ་ཝང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་སོགས་ནས་བཀྲ་ཤིས་པར་གྱུར་ཅིག ཅེས་པའི་བར་སྔར་བཞིན་བརྗོད་དེ། འགིའུ་ཝང་དུག་གསུམ་འཇོམས་པ་ནད་ཀྱི་སྨན། །སྨན་མཆོག་ཆོས་ཉིད་རབ་ཏུ་རྟོགས་གྱུར་ནས། །ཉོན་མོངས་ཟུག་རྔུ་མེད་པར་གྱུར་པ་ཡི། །བཀྲ་ཤིས་དེས་ཀྱང་སྡུག་བསྔལ་དག་གྱུར་ཅིག ཅེས་སྔར་བཞིན་གཏད། ཞོ་ཐོགས་ཏེ། ཁྱིམ་བདག་བཟང་སྐྱོང་གིས་ཞོ་ཕྱག་ཏུ་ཕུལ་བས་སོགས་དང༌། ཞོ་ནི་ཀུན་གྱི་སྙིང་པོར་གྱུར་པ་སྟེ། །སྙིང་པོ་རྣམ་དག་ཡེ་ཤེས་མཆོག་རྟོགས་ནས། །ཡོན་ཏན་ཀུན་གྱི་དབྱིངས་སུ་གྱུར་པ་ཡི། །བཀྲ་ཤིས་དེས་ཀྱང་དུག་གསུམ་ཞི་གྱུར་ཅིག དཱུར་བ་ཐོགས་ཏེ། བྲམ་ཟེ་ཀུན་དྷ་ལིས་རྩ་དཱུར་བ་ཕྱག་ཏུ་ཕུལ་བས་སོགས་དང༌། དཱུར་བས་ཚེ་ནི་འཕེལ་བར་བྱེད་པ་སྟེ། །རྡོ་རྗེ་སེམས་དཔའི་ཚེ་ནི་རབ་བསྒྲུབས་ནས། །ཉོན་མོངས་སྐྱེ་ཤི་རྒྱུན་ཆད་གྱུར་པ་ཡི། །བཀྲ་ཤིས་དེས་ཀྱང་ཚེ་ཡང་འཕེལ་བར་ཤོག བིལ་བ་ཐོགས་ཏེ། ནགས་ཚལ་གྱི་ལྷ་མོས་ཤིང་ཏོག་བིལ་བ་ཕྱག་ཏུ་ཕུལ་བས་སོགས་དང༌། བིལ་བ་རྒྱུ་རྐྱེན་འབྲས་བུར་བཅས་པའི་ཆོས། །འཇིག་རྟེན་འཇིག་རྟེན་འདས་པའི་སྤྱོད་པ་ཀུན། །བྱང་ཆུབ་སྙིང་པོ་མཆོག་ཏུ་དག་གྱུར་ཏེ། །བཀྲ་ཤིས་དེས་ཀྱང་དོན་ཀུན་འགྲུབ་པར་ཤོག དུང་ཐོགས་ཏེ། སྐབས་གསུམ་བདག་པོ་མཆོད་སྦྱིན་བརྒྱ་པས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བས་སོགས། དུང་ནི་ཆོས་ཀྱི་སྒྲ་རྣམས་སྒྲོག་པའི་ཚུལ། །ཡེ་ཤེས་རྒྱ་མཚོ་ཉིད་དུ་དག་གྱུར་ཏེ། །ཆོས་རྣམས་མ་ནོར་ཡོངས་སུ་སྟོན་པ་ཡི། །བཀྲ་ཤིས་དེས་ཀྱང་ཚིག་ལ་དབང་ཐོབ་ཤོག །ལི་ཁྲི་ཐོགས་ཏེ། ནོར་འཛིན་གྱི་བདག་མོ་བརྟན་མས་ལི་ཁྲི་ཕྱག་ཏུ་ཕུལ་བས་སོགས་དང༌། ལི་ཁྲི་དམར་པོ་དབང་གི་རང་བཞིན་ཏེ། །ཆོས་རྣམས་མ་ལུས་དབང་དུ་བསྡུས་ནས་ཀྱང༌། །ཆོས་ཀྱི་རྒྱལ་སྲིད་རབ་ཏུ་བརྟན་པ་ཡི། །བཀྲ་ཤིས་དེས་ཀྱང་ཁྱེད་སྲིད་བརྟན་གྱུར་ཅིག །ཡུངས་དཀར་ཐོགས་ཏེ། མཐུ་སྟོབས་ཀྱི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བས་སོགས་དང༌། ཡུངས་ཀར་རྡོ་རྗེའི་རིགས་ཏེ་ཐམས་ཅད་དུ། །བགེགས་རྣམས་མ་ལུས་འཇོམས་པར་བྱེད་པ་ཡི། །མཐུ་སྟོབས་ཡོན་ཏན་ཕུན་སུམ་ཚོགས་པ་ཡི། །བཀྲ་ཤིས་དེས་ཀྱང་བགེགས་རྣམས་ཞི་བར་ཤོག །དེ་ནས་རྒྱལ་སྲིད་སྣ་བདུན་གྱི་འཁོར་ལོ་ཐོགས་ཏེ། སྔོན་རྫོགས་ལྡན་གྱི་དུས་སུ་འཁོར་ལོས་བསྒྱུར་བའི་རྒྱལ་པོ་རྣམས་ལ། འཁོར་ལོ་རིན་པོ་ཆེ་གསེར་གྱི་རྩིབས་སྟོང་ཅན་འདི་ཉིད་ཀྱིས་གླིང་བཞིའི་འཇིག་རྟེན་ལ་དབང་བའི་སྟོབས་ཀྱིས། རྒྱལ་སྲིད་ཀྱི་དཔལ་དང་འབྱོར་པ་ཐམས་ཅད་ཕུན་སུམ་ཚོགས་པར་བྱེད་པ་ལྟར། དེང་འདིར་སོགས་ནས་འཁོར་ལོ་རིན་པོ་ཆེ་ཕུལ་བ་ལ་བརྟེན་ནས་བཀྲ་ཤིས་པར་རྒྱུར་ཅིག །ཅེས་བརྗོད་ནས། ཛམྦུའི་གསེར་ལས་རང་བྱུང་སྟེ་བ་ཟླུམ། །རྩིབས་སྟོང་མུ་ཁྱུད་མཆོག་ཏུ་རྣམ་འཕྲུལ་བ། །མཁའ་ལ་རབ་འཕགས་ཕྱོགས་ལས་རྒྱལ་བྱེད་པའི། །འཁོར་ལོ་རིན་ཆེན་དམ་པས་ཤིས་གྱུར་ཅིག །གླང་པོ་ཐོགས་ཏེ། འཁོར་ལོའི་ཚབ་ཏུ། གླང་པོ་རིན་པོ་ཆེ་ཐལ་ཀར་མཆེ་དྲུག་ཅན་འདི་ཉིད་ཀྱིས་ཐེག་པའི་ཤུགས་སའི་ཡོན་ཏན་ལ་དབང་བའི་སྟོབས་ཀྱིས་སོགས་དང༌། ཐལ་ཀར་མཆེ་བ་དྲུག་པ་ཟླ་འོད་ཅན། །ཆུ་ཞེང་ཕུན་ཚོགས་ཡུད་ཀྱིས་མཁའ་ལམ་ནས། །ས་ཆེན་རྒྱ་མཚོའི་སྐ་རགས་ཅན་བསྐོར་བའི། །གླང་པོ་རིན་ཆེན་དམ་པས་ཤིས་གྱུར་ཅིག །རྟ་མཆོག་ཐོགས་ཏེ། རྟ་མཆོག་རིན་པོ་ཆེ་ཡིད་མྱུར་ཅང་ཤེས་ཅན་འདི་ཉིད་ཀྱིས་མགྱོགས་པའི་ཤུགས་རླུང་གི་ཡོན་ཏན་ལ་དབང་བའི་སྟོབས་ཀྱིས་སོགས་དང༌། སྤུ་ཁ་རྨ་བྱའི་མགྲིན་འདྲ་ཡིད་འོང་ཞིང༌། །གསེར་གྱི་རྒྱན་ལྡན་མགྱོགས་པ་ཡིད་ལྟ་བུས། །ཐོ་རངས་ས་རྣམས་བསྐོར་ཏེ་སླར་ལྡོག་པའི། །རྟ་མཆོག་རིན་ཆེན་དམ་པས་ཤིས་གྱུར་ཅིག །ནོར་བུ་ཐོགས་ཏེ། ནོར་བུ་རིན་ཆེན་ཡིད་བཞིན་དབང་གི་རྒྱལ་པོ་འདི་ཉིད་ཀྱིས་གང་འདོད་ཡིད་བཞིན་དུ་འབྱུང་བའི་སྟོབས་ཀྱིས་སོགས་དང༌། ཀུན་ཏུ་སྔོ་བ་སྣང་བྱེད་བཻ་ཌཱུརྻ། །ཉིན་མོར་བྱེད་པ་འོད་ཀྱིས་རྣམ་གནོད་ཅིང༌། །བསམ་པ་རྫོགས་བྱེད་ལེགས་སྦྱངས་ཆ་བརྒྱད་པ། །ནོར་བུ་རིན་ཆེན་དམ་པས་ཤིས་གྱུར་ཅིག །བཙུན་མོ་ཐོགས་ཏེ། བཙུན་མོ་རིན་པོ་ཆེ་མཚར་སྡུག་མི་གི་བདུད་རྩི་ཅན་འདི་ཉིད་ཀྱིས་སྒྱུ་རྩལ་དྲུག་ཅུ་རྩ་བཞི་ལ་དབང་བའི་སྟོབས་ཀྱིས་སོགས་དང༌། འཆི་མེད་བུ་མོ་བཞིན་དུ་གཟུགས་མཛེས་ཤིང༌། །རེག་བྱ་མཆོག་གིས་ལུས་སེམས་བདེ་བྱེད་པ། །སྒྱུ་རྩལ་ཀུན་ཤེས་སྨྲ་མཁས་དྲི་བཟང་གཏེར། །བཙུན་མོ་རིན་ཆེན་དམ་པས་ཤིས་གྱུར་ཅིག །བློན་པོ་ཐོགས་ཏེ། བློན་པོ་རིན་པོ་ཆེ་རིག་པའི་ཁྱུ་མཆོག་ཅན་འདི་ཉིད་ཀྱིས་རང་ཕྱོགས་སྲིད་སྡེ་སྐྱོང་བ་ལ་མཁས་པའི་སྟོབས་ཀྱིས་སོགས་དང༌། ཕུ་བུའི་བློ་ལྡན་མཛངས་ཤིང་ཡིད་གཞུངས་པ། །ཁོར་ཡུག་གཏེར་གྱི་འདོད་དགུར་འཛུད་བྱེད་ཅིང༌། །དེས་པ་སྙན་པའི་ཚིག་འབྱིན་ལྷ་མིག་ཅན། །བློན་པོ་རིན་ཆེན་དམ་པས་ཤིས་གྱུར་ཅིག །དམག་དཔོན་ཐོགས་ཏེ། དམག་དཔོན་རིན་ཆེན་དཔའ་ཞིང་རྟུལ་ཕོད་ཅན་འདི་ཉིད་ཀྱིས་ཕ་རོལ་གྱི་དགྲ་སྟེ་བསྲུང་བ་ལ་མཁས་པའི་སྟོབས་ཀྱིས་སོགས་དང༌། སྲེད་མེད་བུ་ཡི་སྟོབས་ལྡན་དཔའ་བ་དང༌། །རྟུལ་ཕོད་ཡིད་ལ་རྒྱུས་པའི་དོན་རྣམས་ཀུན། །མོད་ལ་སྒྲུབ་ཅིང་ཕས་རྒོལ་མེད་བྱེད་པ། །དམག་དཔོན་རིན་ཆེན་དམ་པས་ཤིས་གྱུར་ཅིག །ཉེ་བའི་རིན་ཆེན་ཐོགས་ཏེ། ཉེ་བའི་རིན་པོ་ཆེ་སྣ་བདུན་གྱིས་གང་འདོད་ཀྱི་ཉེར་སྤྱོད་ལ་དབང་བའི་སྟོབས་ཀྱིས་སོགས་དང༌། འོད་ཟེར་གྱིས་སྔོ་རལ་གྲི་པགས་པ་འཇམ། །དགའ་བའི་ནགས་ཚལ་གོས་ནི་ཡིད་རྗེས་འགྲོ། །མཐུ་ལྡན་འཆིལ་ལྷམ་ཁང་ཁྱིམ་གཟིམས་ཆ་བཅས། །ཉེ་བའི་རིན་ཆེན་དམ་པས་ཤིས་གྱུར་ཅིག །ཅེས་བརྗོད་ནས་གཏད་པར་བྱའོ། །དེ་ནས་ཚོགས་ལ་རོལ་ལྷག་གཏོར་དང་བཀྲ་ཤིས་པའི་གླུས་བསྟོད། དེ་ནས་རྗེས་མཆོག་མཆོད་བསྟོད་ཀྱི་མཐར་ཆོ་གའི་ལྷག་ཆད་བསྐང་བར་བྱ་བའི་ཕྱིར་ཞི་བའི་སྦྱིན་སྲེག་བྱ་དགོས་ཏེ། སྙིང་པོ་རྒྱན་ལས། སྦྱིན་སྲེག་ལས་ཀྱིས་ལྷ་རྣམས་ཚིམ། །ཚིམ་པར་གྱུར་ན་དངོས་གྲུབ་སྟེར། །གསང་སྔགས་ལྷག་ཆད་གང་ཡིན་པ། །ཐམས་ཅད་སྦྱིན་སྲེག་དག་གིས་བསྐང༌། །ཞེས་གསུངས་པ་ལྟར། ཕྱག་ལེན་དུ་མཛད་པ་ལ། ཐོག་མར་སྦྱིན་སྲེག་ལ་འཛུག་ཚུལ་གྱི་དམིགས་བསལ་རྣམས་གོང་དུ་དབང་དང་རྒྱས་པའི་སྐབས་སུ་བཤད་པ་ལྟར་ངེས་པར་བྱ་ཏེ་གནང་དགོས་པའི་ཁྱད་པར་མ་གཏོགས་གཞན་རྣམས་གཞུང་དཀྱུས་ལྟར་མཐར་དབྱུང་གྲུབ་པར་བྱའོ། །དེ་ནས་མདུན་བསྐྱེད་ནམ་མཁར་མི་བཏེག་པར། འདིར་ནི་གཟུགས་དང་སོགས་ཀྱིས་རྟེན་ལ་བསྟིམས་པའི་ཁྱད་པར་ཙམ་མོ། །བཞི་པ་བསྔོ་བ་ནི། ཡོན་བདག་ཞུས་ཏེ་གདན་ལ་འཁོད་པ་ནས། བླ་མས་བསྔོ་བའི་ཡོན་བཤད་ལོངས་སྤྱོད་འདུ་བའི་འཁོར་ལོ་ལྟར་ཚོགས་པ་དང༌། ཡོན་བདག་ལ་བརྡ་འཕྲོད་པའི་བཤད་པ་རྒྱས་པར་མཛད། བསྡུ་ན་འདི་ལྟར་བྱ་སྟེ། འོ། ད་ནི་ཡོན་གྱི་བདག་པོ་ཁྱོད་ཀྱིས་སྐྱེས་བུ་ཆེན་པོའི་ཐུགས་བསྐྱེད་རྒྱ་ཆེན་པོའི་སྒོ་ནས་བདེ་བར་གཤེགས་པའི་སྐུ་གསུང་ཐུགས་ཀྱི་རྟེན་ཁྱད་པར་ཅན་བཞུགས་པའི་གནས་གཙུག་ལ་ཁང་རྟེན་དང་བརྟེན་པར་བཅས་པ་འདི་ཉིད། ༼གསར་དུ་བཞེངས་པའམ༽ཞིག་གསོའི་སྲིད་ཞུ་ཡང་དག་པར་བགྱིས་ཏེ། དེ་ལ་རབ་ཏུ་གནས་པའི་ཕྱིར་དཔལ་འཁོར་ལོ་སྡོམ་པ་ལྷ་བཅུ་གསུམ་མའི་བདག་ཉིད་ཅན་གྱི་དཀྱིལ་འཁོར་ཆེན་པོ་འདི་ཉིད་སྔོན་འགྲོ་ས་ཆོག་ནས་བཟུང་དཀྱིལ་འཁོར་སྒྲུབ་པའི་ཡོ་བྱད་བཟང་ཞིང་ཚར་དུ་དངར་བ་ཀུན་ཏུ་བཟང་པོའི་མཆོད་སྤྲིན་ལྟར་སྤྲོས་ཏེ། དངོས་གཞི་སྒྲུབ་ཆོག་དང་འབྲེལ་བའི་རབ་གནས་ཤིན་ཏུ་རྒྱས་པ་འདི་ལྟར་བསྒྲུབས་པ་ལས་བྱུང་བའི་དགེ་བའི་རྩ་བ་རྒྱ་ཆེན་པོ་ཐོབ་པ་དེ་ཡང༌། མཇུག་ཏུ་བསྔོ་བས་རྒྱས་མ་ཐེབས་ན་དགེ་ཚོགས་གོང་ནས་གོང་དུ་འཕེལ་ཞིང་ཡངས་པར་མི་འགྱུར་བས། དེས་ན་བསོད་ནམས་ཀྱི་དགེ་བ་ཆེ་ཕྲ་གང་ཞིག་བྱས་ཀྱང་མཇུག་ཏུ་བསྔོ་བས་རྩིས་ཟིན་པ་འདི་གལ་ཆེ་བ་ཡིན་ནོ། །དེ་ཡང་གང་ཞིག་བསྔོ་ན། ཕལ་པོ་ཆེ་ལས། འགྲོ་ཀུན་དགེ་རྩ་ཇི་སྙེད་ཡོད་པ་དང༌། །བྱས་དང་བྱ་འགྱུར་དེ་བཞིན་བྱེད་པ་དག །ཞེས་པ་ལྟར། ད་ལྟའི་དགེ་ཚོགས་རྒྱ་ཆེན་པོ་བསྒྲུབས་པ་འདིས་མཚོན་ཏེ་རང་གཞན་འཁོར་འདས་ཀུན་གྱིས་དུས་གསུམ་དུ་བསགས་པ་དང་ཡོད་པའི་དགེ་ཚོགས་སྔར་བྱས་པ་དང༌། ཕྱིས་སུ་བྱ་འགྱུར་དང༌། ད་ལྟ་བྱེད་བཞིན་པའི་དགེ་ཚོགས་ཐམས་ཅད་གཅིག་ཏུ་བསྡུས་ཏེ་བསྡོམས་པ་དེའོ། །གང་ལ་བསྔོ་ན། བཟང་སྤྱོད་ལས། ནམ་མཁའི་མཐར་ཐུག་གྱུར་པ་ཇི་ཙམ་པར། །སེམས་ཅན་མ་ལུས་མཐའ་ཡང་དེ་བཞིན་ཏེ། །ཞེས་པ་ལྟར། མ་གྱུར་འགྲོ་བ་ནམ་མཁའི་མཐས་གཏུགས་པའི་སེམས་ཅན་ཐམས་ཅད་ལའོ། །གང་དུ་བསྔོ་ན། སློབ་དཔོན་དཔའ་བོས། དགེ་བའི་རྩ་བ་བསྒྲུབས་པ་དེ་ཀུན་ཀྱང༌། །གྲགས་དང་སྙན་དང་ལྷ་མིའི་བདེ་འབྲས་དང༌། །རེ་བཅས་འཁོར་བའི་སེམས་པ་ཀུན་ཕྲལ་ཏེ། །འཇིག་རྟེན་འདས་པ་ཉིད་ཀྱི་རྒྱུར་བསྔོའོ། །ཞེས་པ་ལྟར། ལན་དང་རྣམ་སྨིན་ལ་རེ་བ་མེད་པར་སེམས་ཅན་ཐམས་ཅད་རྣམ་མཁྱེན་རྫོགས་པའི་སངས་རྒྱས་ཀྱི་གོ་འཕང་ཐོབ་པར་བྱ་བའི་ཕྱིར་དུའོ། །ཚུལ་ཇི་ལྟར་བསྔོ་ན། འཇམ་དཔལ་དཔའ་བོས་ཇི་ལྟར་མཁྱེན་པ་དང༌། །ཀུན་ཏུ་བཟང་པོ་དེ་ཡང་དེ་བཞིན་ཏེ། །དེ་དག་ཀུན་གྱི་རྗེས་སུ་བདག་སློབ་ཅིང༌། །དགེ་བ་འདི་དག་ཐམས་ཅད་རབ་ཏུ་བསྔོ། །ཞེས་པ་ལྟར། མཉམ་མེད་ཐུབ་པའི་དབང་པོ་དང༌། རྒྱལ་སྲས་འཇམ་དཔལ་དཔའ་བོ། འཕགས་མཆོག་ཀུན་ཏུ་བཟང་པོ་ལ་སོགས་པ་སྔོན་གྱི་སངས་རྒྱས་དང་བྱང་ཆུབ་སེམས་དཔའ་རྣམས་ཀྱིས་འགྲོ་བའི་དོན་དུ་ཇི་ལྟར་བསྔོས་པའི་ཚུལ་དང་མཐུན་པར་བདག་ཅག་རྣམས་ཀྱི་ཀྱང་ཡོངས་སུ་བསྔོ་བའི་ཐུགས་འདུན་རྩེ་གཅིག་པའི་སྒོ་ནས་འཁོར་གསུམ་ཡོངས་དག་དམིགས་མེད་ཆོས་ཀྱི་དབྱིངས་སུ་བསྔོ་བར་བྱའོ། །དེ་ཡང་སྤྱིར་ནང་པ་སངས་རྒྱས་པའི་ལུགས་དང༌། བྱེ་བྲག་ཐེག་པ་ཆེན་པོ་ཁོ་ནའི་ཁྱད་ཆོས་མ་གཏོགས་གཞན་ན་མེད་པ་ཡིན་ཏེ། ཁྱད་པར་འཕགས་བསྟོད་ལས། བསོད་ནམས་བྱས་པའི་ཚོགས་དག་ནི། །སེམས་ཅན་རྣམས་ལ་ཡོངས་བསྔོ་བར། །བཅོམ་ལྡན་ཁྱོད་ཀྱིས་གང་གསུངས་པ། །དེ་བཞིན་བསྟན་བཅོས་ལས་མ་བཤད། །ཅེས་སོ། །དེ་ལྟ་བུའི་བསྔོ་བས་མ་ཟིན་ན། སྤྱིར་དཀོན་མཆོག་དང་ལས་འབྲས་སོགས་མེད་པར་ལྟ་བའི་ལོག་ལྟ་སྐད་ཅིག་མ་ཙམ་གྱིས་ཀྱང་དགེ་རྩ་རྩ་བ་ནས་ཆོད་པར་གསུངས་ཏེ། མཛོད་ལས། མེད་པར་ལྟ་བས་རྩ་བ་གཅོད། །ཞེ་སྡང༌། ཁྱད་པར་ཡུལ་དམ་པ་ལ་ཁོང་ཁྲོ་བ་སོགས་ཕྱིན་ཅི་ལོག་གི་ངན་རྟོག་འགའ་ཞིག་གིས་ཀྱང་བསྐལ་པ་མང་པོའི་དགེ་ཚོགས་འཇོམས་པར་གསུངས་ཏེ། སྤྱོད་འཇུག་ལས། བསྐལ་པ་སྟོང་དུ་བསགས་པ་ཡི། །སྦྱིན་དང་བདེ་གཤེགས་མཆོད་ལ་སོགས། །ལེགས་བྱས་གང་ཡིན་དེ་ཀུན་ཀྱང༌། །ཁོང་ཁྲོ་གཅིག་གིས་འཇོམས་པར་བྱེད། །ཅེས་སོ། དེ་ཡང་བསྔོ་བས་མ་ཟིན་པའི་དགེ་བ་ལ་འབྲས་བུ་གཏན་ནས་མེད་པ་ནི་ག་ལ་ཡིན་ལས་འབྲས་བསླུ་མེད་དུ་ཡོད་ཅིང༌། འོན་ཀྱང་འབྲས་བུ་ལན་གཅིག་སྨིན་ནས་ཟད་པར་འགྱུར་བ་ཡིན་ཏེ། དགེ་བ་གཞན་ཀུན་ཆུ་ཤིང་བཞིན་དུ་ནི། །འབྲས་བུ་སྐྱེས་ནས་ཟད་པར་འགྱུར་བ་ཉིད། །ཅེས་གསུངས་པས་སོ། །དེའི་ཕྱིར་དམིགས་བཅས་བསོད་ནམས་ཀྱི་དགེ་ཚོགས་ཆེ་ཕྲ་གང་ཞིག་བསགས་ཀྱང་དམིགས་མེད་ཡེ་ཤེས་ཀྱི་ངང་དུ་རྒྱས་བཏབ་པའི་དགེ་བ་དེ་རྐྱེན་གང་གིས་ཀྱང་མི་འཛད་པ་དང༌། འབྲས་བུ་རྒྱུན་མི་ཆད་པར་གོང་ནས་གོང་དུ་འཕེལ་ཏེ་སངས་རྒྱས་ཀྱིས་སར་སྨིན་པ་དང༌། དེ་མ་ཐོབ་ཀྱི་བར་དུའང་མངོན་མཐོ་ལྷ་མིའི་བདེ་འབྲས་ཆེད་དུ་མ་བསྔོས་ཀྱང་ཞོར་ལས་འབྱུང་བ་སོགས་ཡོངས་སུ་བསྔོ་བའི་ཕན་ཡོན་ཚད་མེད་དེ། མདོ་ལས། ཇི་ལྟར་ཆུ་ཐིགས་རྒྱ་མཚོ་ཆེ་ནང་ལྷུང༌། །རྒྱ་མཚོ་མ་བསྐམས་བར་དུ་དེ་མི་འཛད། །དེ་བཞིན་བྱང་ཆུབ་ཡོངས་བསྔོའི་དགེ་བ་ཡང༌། །བྱང་ཆུབ་མ་ཐོབ་བར་དུ་དེ་མི་འཛད། །ཅེས་སོ། །དེ་ལྟར་བསྔོ་བའི་སྐབས་འདིར་ཡང་ཕྱོགས་བཅུའི་སངས་རྒྱས་དང་བྱང་ཆུབ་སེམས་དཔའ་ཐམས་ཅད་ལ་སྙན་གསན་ཕབ་ནས་མཁྱེན་པར་གསོལ་དགོས་ཏེ། རྒྱན་ལས། སངས་རྒྱས་རྣམས་ནི་མངོན་སུམ་སྤྱན། །དུས་ལའང་ཡེ་ཤེས་སྒྲིབ་པ་མེད། །ཅེས་པ་ལྟར། དུས་དང་རྣམ་པ་ཀུན་ཏུ་མ་ཆགས་མ་ཐོགས་པའི་ཡེ་ཤེས་ཀྱི་གཟིགས་པ་མངའ་བའི་ཕྱིར་བདག་ཅག་རྣམས་ལ་མངོན་སུམ་པ་ཡིན་པས། དེ་རྣམས་ལ་བསྔོ་བའི་དཔང་བོར་གསོལ་ན་འདོད་དོན་གང་གསོལ་བསླུ་བ་མེད་པར་དཔག་བསམ་གྱི་ཤིང་དང་ཡིད་བཞིན་གྱི་ནོར་བུ་ལྟར་དོན་འབྲས་བསམ་པའི་མོད་ལ་འགྲུབ་པའི་གནད་ཡོད་པས། ཁྱེད་རང་ཡོན་བདག་དང་ཚོགས་པ་རྣམས་ནས་ཀྱང་རྒྱུ་ཕུན་སུམ་ཚོགས་པ་དེ་དང་དེ་ལས་འབྲས་བུ་ཕུན་སུམ་ཚོགས་འདི་དང་འདི་ལྟ་བུར་ཐོབ་པར་གྱུར་ཅིག་སྙམ་པའི་མོས་འདུན་དང་བཅས་ཐམས་ཅད་ནས་དགེ་རྩ་བསྔོ་བ་ལ་ཐུགས་གཏད་པར་ཞུ། ཞེས་བརྡ་སྤྲད་ནས་བསྔོ་བ་མཛད་དོ། དེས་རྒྱུ་ལ་བསྔོ་བའི་རིམ་པ་སོང་ནས་འབྲས་བུ་ལ་སྨོན་ལམ་དྲི་མ་མེད་པས་མཚམས་སྦྱར་ཏེ་བཀྲ་ཤིས་རྒྱས་པ་དང་བཅས་པས་མཐའ་བརྒྱན་པར་བྱའོ། །ལྔ་པ་ཡོན་འབུལ་བ་ནི། རབ་རྒྱུད་ལས། གླང་པོ་རྟ་དང་ཤིང་རྟ་ནོར། །ཡོན་གྱི་དམ་པ་དབུལ་བར་བྱ། །དེ་ནས་དེ་ལ་ནན་ཏན་གྱིས། །ལོངས་སྤྱོད་གཡོ་བ་དབུལ་བར་བྱ། །ཞེས་དང༌། སྡོམ་འབྱུང་ལས། སྟོན་མོ་དང་ནི་ཡོན་བཀྱེ་བས། །སྐྱེ་བོ་ཚིམ་ཞིང་རྒྱས་པར་བྱ། །ཞེས་པ་ལྟར། ཡོན་གྱིས་ལྷ་དགྱེས་མི་མགུ་བྱ་བ་ཡིན་ཏེ། སྤྱིར་བླ་མ་དང་ཡོན་གནས་མཆོག་དམན་གོང་མ་ཐམས་ཅད་དགྱེས་པ་དང༌། ཁྱད་པར་བཟོ་དང་ལྷ་བཟོ་ལྷ་བྲིས་པ་སོགས་ལའང་དྲིན་དུ་བཟོ་བའི་སྟི་སྟང་བགྱི་བའི་ཕྱིར་ཡོན་གྱིས་མགུ་བར་བྱ་བ་དང་ཟས་ཀྱིས་ཚིམ་པར་བྱས། དེ་ནས་རབ་གནས་ལེགས་པར་གྲུབ་པའི་དགའ་སྟོན་དུ་སྤྱིར་ཟློས་གར་གྱི་རིགས་དང་ཁྱད་པར་གླུ་དང་བཞད་སོགས་ཀྱིས་དུས་འདའ་བར་བྱ་དགོས་ཏེ། རབ་རྒྱུད་ལས། ཇི་ལྟར་རང་གི་གུས་པ་བཞིན། །ཉིན་མཚན་དུ་ནི་དགའ་སྟོན་བྱ། །གླུ་དང་གར་སོགས་རོལ་མོ་དང༌། །རྩེ་དང་རྒོད་དང་དགའ་བས་གནས། །ཞེས་གསུངས་སོ། །དེས་ན་རབ་གནས་ཞག་མང་དུ་འབྲེལ་དུས་དགའ་སྟོན་རྣམས་གྲོལ་ཉིན་ནས་འགོ་བརྩམས་ཏེ་མཛད་ན་དོན་དང་འབྱོར་ཞིང་ཆོ་ག་ཡང་འུར་ཐབས་ཤོར་མི་དགོས་ཏེ་ཆོས་ཕྱོགས་སུ་བནྡྷེ་དབང་བཙན་པར་སྤྱི་ལུགས་ཡིན་པའི་ཕྱིར་རོ། །ད་ནི་གསུམ་པ་རྗེས་ཀྱི་བྱ་བ་མཐའ་སྡུད་ཀྱི་རིམ་པ་ལ། རྫས་ཀྱི་དངོས་གྲུབ་བླང་བ་དང༌། རྡུལ་ཚོན་བསྡུ་བ་གཉིས་ལས། དང་པོ་ནི། གྲུབ་ན་དགའ་སྟོན་དང་དངོས་གྲུབ་བླང་བ་འབྲེལ་ནས། ཁྲོམ་དབང་འཛུགས་ཏེ་སྒྲུབ་རྫས་རྣམས་ཀྱིས་འབྲེལ་ཚད་དོན་ལྡན་དུ་བྱ། མ་གྲུབ་ན་བླ་མས་ཡེ་ཤེས་དགུག་བསྟིམས་རྒྱས་བསྡུས་གང་རུང་མཛད་པའི་མཐར། དཀྱིལ་འཁོར་ཆེན་པོ་སོགས་ལན་གསུམ་གྱིས་དངོས་གྲུབ་བླང་བར་བྱ། དང་པོ་བུམ་པ་བསྡུས་ཏེ་རྣམ་རྒྱལ་བུམ་པའི་ཆུ་སྦྱིན། གཉིས་པ་ཐོད་ཆང་བསྡུས་ཏེ་བདུད་རྩི་སྦྱིན། གསུམ་པ་སྐུ་གསུང་ཐུགས་ཀྱི་རྟེན་རྣམས་བསྡུས་ཏེ་ཡེ་ཤེས་སྦྱིན་པས་དངོས་གྲུབ་བླང་བ་གྲུབ་བོ། །གཉིས་པ་ནི། བླ་མ་རྡོར་དྲིལ་བཅས་ཨ་ཀཱ་རོ་སོགས་དང་དབྱངས་གསལ་རྟེན་སྙིང་སོགས་ཀྱིས་རྡུལ་ཚོན་ཕྱག་ལེན་ལྟར་བསྡུས་ཏེ་བུམ་པར་བླུགས། གསེར་སྦྲེངས་ཀྱིས་བསུས་ཏེ་དལ་འགྲོའི་འགྲམ་དུ་བཏེག དེར་ཀླུའི་ཆོ་ག་རྒྱས་བསྡུས་ཅི་རིགས་དང༌། མ་གྲུབ་ན་མགོན་དབང་སྒྲུབ་ཆོག་ལྟར་ཀླུའི་མགོན་པོར་བསྐྱེད་ཀྱང་རུང༌། གང་ལྟར་ཡང་རྡུལ་ཚོན་ཡིད་བཞིན་གྱི་ནོར་བུར་དམིགས་ཏེ་ཀླུར་གཏད། ཡུལ་འདིར་ལོ་ཕྱུགས་ལེགས་པ་ལ་སོགས་པའི་ཕྲིན་ལས་བཅོལ། ཀླུས་རྒྱ་མཚོར་སྤྱན་དྲངས་ཏེ་བཀུར་སྟི་ཆེན་པོར་བགྱིད་པའི་དགོས་པ་ཡོད་པ་དང༌། དེ་ནས་དངོས་གྲུབ་ཀྱི་ཚུལ་དུ་ཆུ་བུམ་པ་གང་བཏེག་སྟེ། སླར་གཙུག་ལ་ཁང་གི་ཁོར་ས་ཀུན་ཏུ་བསངས་གཏོར་བྱས་འདོད་ཡོན་ཕུན་སུམ་ཚོགས་པའི་དགོས་པ་ཡོད་པ་དང༌། རྟེན་རྣམས་ལ་རབ་སྟོན་གྱི་མཆོད་འབུལ་རྒྱ་ཆེར་འབུལ་བས་རབ་གནས་བརྟན་པའི་དགོས་པ་ཡོད་པ་དང༌། འདུས་ཤིང་ཚོགས་པ་ཀུན་ལ་བཞུགས་གྲལ་སོགས་རབ་སྟོན་བཟང་པོ་བསྟབས་པས་དགེ་ཞིང་བཀྲ་ཤིས་པའི་དགོས་པ་ཡོད་པ་དང༌། དེ་ལྟ་བུའི་དགོས་པ་དུ་མ་དང་ལྡན་པའི་ཡན་ལག་རྣམས་ཀྱིས་མཐའ་བརྒྱན་པར་བྱའོ། །དེ་ལྟར་དཔལ་འཁོར་ལོ་སྡོམ་པ་ལྷ་བཅུ་གསུམ་མའི་བདག་ཉིད་ཅན་གྱི་དཀྱིལ་འཁོར་དང་འབྲེལ་བའི་རབ་ཏུ་གནས་པའི་རིམ་པ་སྔོན་འགྲོས་ཆོ་ག་ནས་བཟུང༌། དངོས་གཞི་ཆོ་ག་རྒྱས་འབྲིང་བསྡུས་གསུམ་གྱི་ཆིངས་དང༌། རྗེས་མཐའ་སྡུད་ཀྱི་རིམ་པ་དང་བཅས་སྦྱོར་དངོས་རྗེས་གསུང་གྱི་ཕྱག་ལེན་ཐམས་ཅད་རྒྱུད་ལུང་སྒྲུབ་ཐབས་དང་འབྲེལ་བ། སྒྲུབ་ཐབས་ཆོག་ཁྲི་དང་འབྲེལ་བ། ཆོག་ཁྲིགས་ལག་ལེན་དང་འབྲེལ་བ། ལག་ལེན་མན་ངག་དང་འབྲེལ་བའི་སྒོ་ནས་བཤད་པ་འདི་ཡང་གྲུབ་དབང་རིན་པོ་ཆེའི་ཟིན་བྲིས་དང་ལྷན་ཐབས་གཉིས་ཀྱི་ཆིངས་གཞིར་བྱས། རྗེ་བཙུན་གྲགས་པ་རྒྱལ་མཚན་གྱི་རབ་གནས་དོན་གསལ་སོགས་རྒྱུད་ལུང་མན་ངག་རང་བློས་གང་ཟིན་ཙམ་གྱིས་ཟུར་བརྒྱན་ཏེ་ཉིན་ལྔ་མའི་ཆོ་ག་ཡན་ལག་དང་བཅས་པ་བཤད་ཟིན་ཏོ།། ༈ །།སླར་སྨྲས་པ། ཚུལ་འདིར་ལུང་དང་རིགས་པའི་ཞུགས་ཆེན་གྱིས། །ཚུལ་མིན་སྤྱོད་པའི་རྩ་སྦུར་སྲེག་བྱེད་ཀྱང༌། །ཚུལ་བཞིན་སྤྱོད་ལ་སྣང་བའི་སྐབས་ཕྱེ་ན། །ཚུལ་གཞན་ཅལ་ཅོལ་སྨྲ་རྣམས་ཅི་དགར་གྱིས། །དེང་སང་སྙིགས་མར་སྤྱོད་པའི་རབ་རིབ་ཀྱིས། །བཟང་ངན་འབྱེད་པའི་འདྲེན་བྱེད་གོ་ལོག་སྟེ། །བསྟན་ལ་རྨ་འབྱིན་བྱེད་ལ་མི་ཁྲོ་བར། །བྱི་དོར་གཞོལ་ལ་ཆེ་ཆེར་སྡང་མོད་ཀྱི། །འོན་ཀྱང་དམ་པའི་གྲོགས་ཀྱི་བཀའ་ལུང་གིས། །བསྟན་པའི་ཆེད་དུ་བརྩོན་པ་མ་དོར་ཞེས། །ཡང་ཡང་བསྐུལ་བའི་བཀའ་ནན་མ་ལྡོག་པར། །བསྟན་པའི་ཆེད་དུ་ལྷག་བསམ་དག་པས་སྦྱར། །དེ་ལྟ་ན་ཡང་སྐྱེས་སྦྱངས་མཐུ་ཆུང་ཕྱིར། །དར་ཡུག་ཁབ་ཀྱི་མགྲིན་པར་མ་ཆུད་པར། །འགལ་དང་མ་འབྲེལ་ཉེས་བའི་ཆ་ཆིས་ན། །གཟུར་གནས་མཁས་པའི་སྤྱན་སྔར་སྙིང་ནས་འཆགས། །ལེགས་པར་བཤད་པའི་ཆ་ལས་སྐྱེ་བོ་འགར། །ཕན་པར་འགྱུར་ན་དགེ་འདིས་གསང་སྔགས་ཀྱི། །ཕྱག་སྲོལ་ནུབ་པ་མེད་པར་འཇིག་རྟེན་དུ། །མི་ཉམས་དར་ཞིང་རྒྱས་པའི་རྒྱུར་རྒྱུར་ཅིག། །།ཅེས་བདེ་མཆོག་བཅུ་གསུམ་མ་དང་སྦྱར་བའི་རབ་གནས་ཤིན་ཏུ་རྒྱས་པ་རྒྱུད་ལུང་མན་ངག་གི་བང་མཛོད་ཅེས་བྱ་བ་འདིའང༌། སྔར་ནས་ཁོ་བོས་བྱས་པའི་ཟིན་བྲིས་ཤིག་ཡོད་པ་ལས། ཕྱིས་རྟ་མགོའི་སྒྲུབ་སྡེའི་སློབ་དཔོན་གསུམ་ལྡན་རྡོ་རྗེ་འཛིན་པ་ཆེན་པོ་བསྟན་འཛིན་དོན་ཀུན་གྲུབ་པའི་སྡེ་ཞེས་གྲགས་པ་དོན་དང་ལྡན་ཞིང་ཤེས་བྱ་ཀུྃན་ལ་གཟིགས་པའི་མཁྱེན་སྤྱན་ཡངས་པ། དམ་པའི་ཚུལ་དགུའི་ཡོན་ཏན་གྱིས་ཐུགས་རྒྱུད་ལེྃགས་པར་བརྒྱན་པ་གང་དེའི་ཞལ་སྔ་ནས། ཟིན་བྲིས་འདི་ལ་ཆོ་ཁྲིགས་འདི་ལྟར་གྱིས་ཤིག་ཅེས་བཀས་གནང་བ་ཐོབ་པ་ལས། ཤཱཀྱའི་བཙུན་པ་དགེ་འདུན་རིན་ཆེན་དུ་འབོད་པའི་སྙོམས་ལས་བ་དེས་མི་ཤེས་བཞིན་དུ་སྤྱི་བརྟོལ་བསྐྱེད་དེ་བྲིས་པ་འདིས་ཀྱང་བསྟན་འགྲོར་སྨན་པའི་ཆ་རྐྱེན་དུ་གྱུར་ཅིག། །།